
Ajánlás 


Valójában csak néhány szót szeretnék a kötethez ajánlásként hozzáfűz- 
ni. A mi korosztályunk- már akik 1945 után születtek, így valójában 
azok sem éppen fiatalok- jobbára csak hallomásból, tudományos feldol- 
gozásokból ismeri azokat az elmondottakat, melyek ebben a munkában 
szerepelnek. A tudományos értekezések azonban általában nem alkal- 
masak arra, hogy az egyén ezeket az eseményeket valójában hogyan is 
élte át. Egy idő múlva a dolgokra - nyilván ismereteink és tudományos 
felkészültségünk alapján - mintegy felülről nézünk rá. elfeledkezve 
azokról az emberekről, kik a történteket ténylegesen átélték vagy ép- 
pen megszenvedték azokat. 


Ez a könyv nem tudományos feldolgozás, bizonyos tekintetben azon- 
ban jobb annál. Valóban megmutatja az egyén szempontjából azokat a 
történéseket, amiket, mint korabeli szemtanú láthatott, gondolhatott, 
érezhetett. Akkoriban a történések szereplői, az ,egyszerű" emberek 
nem voltak tisztában a II. világháború összes hadmozdulatával, a kom- 
munista diktatúra összes rémségeivel. Mindenesetre átélték azokat, 
vagy éppen suttogva, hírként átadták azokat egymásnak. 


Természetesen az eseményeket azok résztvevői másképpen tapasztal- 
ták meg. Mások az emlékei egy katonatisztnek, mások az emlékei egy 
parasztembernek, mások a városlakóknak, kiknek az élelmiszerért is 
sorba kellett állni, és másként látja az az anya, akinek gyermekei a 
frontról nem tértek vissza, vagy éppen az ÁVH vitte el őket. 


A könyv nem tudományos igénnyel írt munka, de nincs is — divatos 
szóval élve — átpolitizálva: egyszerűen egy művelt, derék, idős ember 
kulturált és megfontolt visszaemlékezése. Márpedig egy történelemta- 
nár számára egy korabeli beszámoló sokkal többet ér, mint bármelyik 
utólagos feldolgozás az eseményekről! Ez pedig éppen elég, ebben rej- 
lik ennek a műnek az érték is. 


Boros János András 


Előszó 


A kötet, melyet a tisztelt olvasó a kezében tart, két férfi beszélgetését 
rögzíti kérdés-felelet formájában. A kérdező negyven, a válaszadó kö- 
zel 90 éves. 


A fiatalabbik jórészt kérdez, hallgat, ritkán vág közbe, figyel és jegyze- 
tel. 


Ez lennék én: a kérdező fél. 


Az idősebbet, aki a válaszokat adja, Török Pál Miklósnak hívják, az ő 
életét foglalja keretbe ez a könyv, egy olyan életet, amelyet csak egy- 
szer lehet megélni, jól kiporciózott szerencsével, hittel és akarattal. 


Egyfajta példakép ő, ebben a rohanó, oly kevés értéket felvonultató vi- 
lágunkban. 


Egy, az utolsók közül! 


Azon kevesek egyike, akiknek még számít az adott szó és értékkel bír, a 
becsület ereje. Büszkeséggel tölt el a tudat, hogy a közöttünk lévő em- 
beröltönyi idő dacára, barátomnak mondhatom Őt. Megtisztelt bizal- 
mával és szeretetével. Elfogadott és hisz bennem. Igyekszem 
rászolgálni! 


ko ok XK 


Előző nap még nedves szél fújt, szemetelt az eső a Tiszára, ma pedig 
zöldtől és napsütéstől harsog a nyár. Víz szagot visz a szellő, uszadékot 
sodor a folyó. 


Plusz 30 "C árnyékban. Kitett magáért a napfény városa! Igazi augusz- 
tus vége Szegeden. 

Egy kedves meghívásnak tettem eleget, amikor ezt megelőző könyvem 
bemutatóját egybekötötték a Horthy Miklós-úszóház névadó ünnepsé- 
gével. 

Örömmel töltött el, hogy sokan elfogadták Dr. Ótott Ferenc és Pintér Ist- 
ván házigazdáink meghívását. 

Az érdeklődők mellett ott voltak a Vitézi Rend, a Horthy Miklós Társa- 
ság, és több társadalmi, politikai szervezet képviselői is. 


Ezen a délutánon ismertem meg Pali bácsit és itt vette kezdetét egy vé- 
get nem érő beszélgetés. 


Egyenes derekú, büszke tartású férfi. Mintha a megélt 90 év nem is az ő 
vállát nyomta volna eddig. Egyformán látom benne, az egykori büszke, 
fiatal ludovikás hadnagyot, és a nyugodt, letisztult vonású idős ezre- 
dest... 


Egyenruhában érkezett, mellkasán kitüntetéseinek egész sora. Meg- 
annyi tanúi a bátorságnak! 


Őszes halánték, derűs mosoly. Nevet a szeme! Öröm hallgatni ahogy 
beszél! Nem bölcselkedik, nem mond örök érvényű igazságokat, sze- 
rénységével és visszafogottságával, már akkor a szívembe lopta magát. 
Az előadásom után hosszasan elidőztem vele és feleségével. Ha igaz a 
mondás, hogy minden sikeres férfi mögött áll egy nő, akkor az ő ese- 
tükben mindenképpen megállja helyét a bölcselet. Féltő gondoskodás, 
törődés van Rózsika minden mozdulatában. Férfinak nem tanulható, 
asszonyi zsigereiben fogant óvás és szeretet. Késő ősze ez, a két meglett 
ember szerelmének. Öregségükben is szépek, ahogy egymást segítve és 
figyelve lépik át a hajó pallóját a Tisza fölött. Életet és egymást próbált 
páros. 


Felkeltették az érdeklődésemet és kíváncsi lettem rájuk és az idős tiszt 
életének történetére. Meghívtak magukhoz egy látogatásra, amely 
olyan jól sikerült, hogy a következő könyvbemutatómra vendég elő- 
adónak invitáltam és innentől kezdve vette kezdetét a közös munka. 
Megismerkedésünk után számtalan órát beszélgettünk, egy-egy elő- 
adásra tartva, vagy visszatérőben az otthonomban, az irodámban, rit- 
kábban az ő lakásán. 


Diskurzusunk sokad-valahány órájában ugrott be nekem valami! A Bé- 
kés-megyei Kétegyházán jártamban, mintha már hallottam volna egy 
bizonyos Török Pálról. Az ottani bemutatóm szervezése kapcsán, talán 
Lengyel Marika könyvtáros említhette ezt a nevet. A sors útjai kifür- 
készhetetlenek! Egy-két telefon és beigazolódott a gyanúm. Valóban 
Török Pálról szól a történet, aki Kétegyháza szülötte, a volt kántortaní- 
tó fia, aki gyermekként elkerült és a keresett Török Pál azonos az idős 
barátommal! 


Gyors szervezés, parázs munka és nyolcvan év múltán a falu fia haza- 
tért! Ünnepi fogadtatás, túláradó szeretet és élmények egész sora várta 


a megtért vándort. Láttam rajta, hogy boldog és mélyen áthatják az ér- 
zések. Vele örültem! Ahogy a pódiumra állt, egy pillanatra angyal szállt 
át a termen. Abban a pillanatban előadónak, hallgatónak egyszerre 
dobbant a szíve. Csak szeretet volt akkor, és ott a térben. Szinte tapint- 
ható volt a pillanat varázsa. 

Pali bácsi, életének jókora részét, a magyar történelem sok tragédiák - 
kal terhelt időszakában élte meg. Nem volt könnyű sors az övé! A Tria- 
noni rabló béke utáni sokk, a II. világháború, hadifogság, 56-os 
események és az 1989-90-es rendszerváltás, mind-mind sorsának tük- 
rei. A korszak, melyet osztályrészül kapott, tele van ellentmondások- 
kal, meg nem válaszolt kérdésekkel, és véleményekkel. Történészek 
foglalnak állást, attól függően, hogy kinek melyik oldalon dobog a szí- 
ve. Valami furcsa, bizarr köd lengi be az egész Horthy-érát, egyfajta 
maszatolás és megosztottság. 


Hiszem, hogy a Sorsnak dolga van Pali bácsival. Nem hiába kerülte el a 
halál a háború sodrában, élte túl a hadifogság keservét és az 56-os meg- 
torlást. Talán azért, hogy most nekünk elmesélhesse élete tanulságait 
és véleményét a vitatott időszakról. Nyomot kell hagyni maga után! 
A vele eltöltött idő mindig hitet adott nekem, inspirált, tanulságokkal 
szolgált és megvallom szórakoztatott is. Mindvégig hittem az ő igazsá- 
gában! 


A megannyi élmény és eseménydús élettörténet, a sok kis kedves ado- 
ma minden esetben megfűszerezte napomat. Nem akart örök érvényű 
nagy és megcáfolhatatlan igazságokat mondani, nem próbálta egyéni 
elképzeléseit a társalgásunkra erőltetni, egyszerűen csak őszintén, nyíl- 
tan osztotta meg velem életének lezárult korszakát. Humorérzéke soha 
nem hagyta magára, a legnehezebb percekben is ez tartotta benne a lel- 
ket. Így volt ez, beszélgetéseink alatt is. 


Sok idő telt el a megélt történések óta. Bizonyára sebeket szakítottam 
fel benne és olyan dolgok is az eszébe jutottak, melyekről azt gondolta, 
hogy talán nincsenek is. Be nem teljesült szerelmek, véres harcok, kín 
és szenvedés. Megpróbáltatások egész sora. A legcsodálatosabb az, 
hogy felülkerekedett a nehézségeken és ember tudott maradni a legem- 
bertelenebb helyzetekben is. Története, a számtalan tanulság mellett, 
egyfajta korképet rajzol, életutakat mutat be és véleményt formál a vi- 


lágról, amelynek részese lehetett. Élményeiben közelivé válnak a meg- 
történt események és hitelessé a mindennapok. 


Minden visszaemlékezés, ami az adott időszak után sok-sok évvel író- 
dik, nyilvánvalóan tartalmazhat eseti pontatlanságokat, emlékezetbeli 
hiányosságokat és némi szubjektivitást is, de ettől válik egyénivé. 


Az idő nagy úr, nincs aki legyőzze. Nem született még olyan ember, aki 
a másodpercmutatót megállítaná. Az idő a szörnyűséget megszépíti, a 
szépet még szebbé álmodja, az elmúlt évek, évtizedek során. Tudom, 
mindent megtett azért, hogy az eseményeket a tőle telhető legnagyobb 
pontossággal adja vissza. S még véletlen sem gondolom, hogy bármit 
elvett vagy hozzátett volna a valósághoz. 


Ha egy szobor előtt megállunk megcsodálni a művészi alkotást, mind- 
annyiunknak más-más dolog fog eszébe jutni annak láttán. Egyszerűen 
másképpen éljük meg az értékeket. 


Sokfélék vagyunk. 


Példának okáért nekem az vette be makacsul a fejembe magát, hogy ta- 
nulságos lenne minél több emberrel megosztani Török Pál Miklós éle- 
tének történetét. Megtanulni tőle, hogy miként kell bátor szívvel és 
erős karral küzdeni a hazáért. Bölcsen tűrni, amit a jó Isten ránk mér és 
azt a jót is, megtanulni méltósággal, derűsen elfogadni azt. 


Önéletrajz 


Ha arra kérnélek, hogy egy A4-es papírra írd le tömören az önélet- 
rajzodat, mit írnál? 


Hát ezt! 1922. március 14-én reggel fél hétkor születtem Kétegyházán 
(Békés megye). Édesanyámnak egyszer azt mondtam: , Miért nem várt 
még egy napot, hogy a Nemzeti ünnepen, március 15-én szült volna". 
Kilencven éves múlt, én is túl voltam a fogság, internálás időszakán, ő 
azt válaszolta: , Édes fiam, akkor Te nem nyolc hónapot, hanem nyolc 
évet ültél volna a forradalom után". Biztos igaza volt, hiszen így is a vé- 
letlenen múlt, hogy nem hat évet kaptam 1957-ben. De ez már későbbi 
történet. 


Édesapám tizennegyedik gyermeke volt Török nagyapámnak, aki Te- 
mesvár visszafoglalása után itt maradt törökök leszármazottja volt. Az 
erdélyi Tornyán kétszáz éve a családból választották a faluban a bírót. 
Édesapám kántortanító volt a faluban, ahol születtem. 

Anyai nagyanyám skót származású, Károlyi Mihály angol nevelőnője 
volt. Az 1919-es Károlyi, a köztársasági elnök apja dicsekedett egyszer 
egy vacsorán a vendégeknek, hogy az ő családja egyike a legrégibb ma- 
gyar családoknak, főnemeseknek, de a nevelőnője az 1220-as időből, 
skót főnemesi famíliából való. Stuart Mária hatalmának elvesztése után 
kobozták el a birtokaikat. Viktória angol királynő uralkodása idején 
jött nagyanyám, Eszther Hay Magyarországra a Károlyiakhoz nevelő- 
nőnek. 


Anyai nagyapám morva származású, Gavalik Miklós, akinek anyja 
Zsuravszky, Lembergből menekült nemesi család sarja. Az igazság ked- 
véért meg kell jegyezni, nagymama sohasem dicsekedett a nemesi, sőt 
főnemesi származásával. Azt mondta: 


,Aki őseivel dicsekszik, olyan mint a krumpli, melynek értékesebb ré- 
sze a földben van. 

Így igaz! 

Én is azt tartom, minden ember annyit ér, amennyit családjáért, hazájá- 
ért cselekedett és amennyire vitte élete során, saját erejéből, tudása, 
szorgalma révén. 


Szegeden végeztem a piarista gimnáziumban, sután a Ludovikára ke- 
rültem. 1943. augusztus 20-án avattak hadnaggyá. Zomborban és Vár- 
palotán szolgáltam. A fronton a Makó és a Szeged környéki harcokban 
vettem részt. Sebesülésem, hadifogságom után 1947-ben egyetemre ke- 
rülve elvégeztem a gyógyszerészetet. 1956-ban megválasztottak mun- 
kástanács tagjának a Gyógyszertári Központban, 1957-ben internáltak. 
A mi generációnk olyan mozgalmas életutat futott be, hogy nagy so- 
kunk élete valóban kész regény. Unokám mondta egyszer: , Tata, mesélj 
nekem a fogságról!" Ez adta az ötletet, hogy elmondjam neked az éle- 
tem történetét. A front, a fogság, a forradalom alatt annyi élményben 
volt részem, hogy az bőven szolgáltat egy beszélgetésre való anyagot. 


Fél évszázad után sokat felejtett az ember, de igyekszem csak az igazsá- 
got - tanulságként a következő nemzedéknek - átadni. Nem szépítve a 
múltat, mindent úgy visszaadni, ahogy a valóságban megtörtént, hi- 
szen így is a legvadabb képzeletet felülmúlja a megtörtént valóság. So- 
kan fogják azt mondani, hogy ez nem lehetett igaz, mert olyan 
megrendítő események történtek velünk a háborúban és a fogságban 
egyaránt. Joggal mondhatjuk - akik ezeket az időket átéltük ,nem 
mese ez gyermek, ez a valóság! 

,Fél világot is bejárhatod, más ember földjén testvértelen leszel, 
s elfúj a szél, mint kósza őszi lombot, ha nemzetedről megfeledkezel." 


Wass Albert 
Első fejezet 


Valahogy akkor el kell kezdenünk! Mesélnél a gyermekkorodról? 


Fiam született, mondta boldogan édesapám mise előtt a plébánosnak 
Kétegyházán 1922. március. tavaszi reggelén az Almássy kastély kápol- 
nájának kertjében, a vele misére siető papnak. Akkor én leszek a ke- 
resztapja. Így kerülten mindjárt születésem perceiben az Isten 
szolgálatában állók gondviselésébe. Később a piaristák vettek szárnyuk 
alá. Hálát adhatok az Istennek, hogy ez így történt, mert életem sok 
meghatározó döntő pillanatában, mindig éreztem Istensegítő kezét. 
Igaznak vallom azt a mondást: 


Isten nélkül semmi sem sikerül, 
Akarat nélkül semmi sem lesz, 
Tisztaság nélkül semmi sem szép. 


Apám belém nevelte, hogy ne csüggedj; sohasem lesz egészen elveszett 
pillanat az életedben. Bátraké a szerencse, mondotta, ha elcsüggedtem, 
biztatott, ha bajban voltam: aki mindent elvisel, mindent nyerhet! 


Ezek közhelyek, de útmutatók is egyúttal az életben. Gyermekkorom 
annak ellenére, hogy Trianon után pár évre születettem, gondtalan és 
boldog volt. 


Mondanál valamit szülőhelyedről, Kétegyházáról és a hozzá kötő- 
dó emlékeidről? 


Kétegyháza, a nevéből eredően római katolikus és görög-keleti egyház- 
ra utal. Lakói magyarok, románok és szlovákok, illetve ahogy akkor 
mondták, tótok voltak. Innen adódik türelmem a másként gondolkodók 
és más fajúak iránt. Hiszen őseim között Skóciától valószínűleg Anató- 
liáig sok nemzet található. Sorolhatnám azokat, akiket magaménak 
vallhatok a vér eredete alapján: a szigetországból skót, angolszász 
walesi, kelta, normann; a Monarchiából morva, cseh, szlovák, lengyel, 
szász, sváb, sőt van a családfa kimutatása alapján Szirmai, igazán ere- 
deti magyar is. A Török név török eredetre is utal. Boldizs, Jaross, 

Pachek, Gavalik, Zsuravszky, türk természetesen. Zsidó nem volt he- 
tedíziglen, mert azt bizonyítani kellett a Ludovikára való jelentkezés - 
nél, családi okmányokkal. 


Gyermekkorodat, hogyan élted meg? Szerettél gyereknek lenni? 


Iskolámat, az elemit a kétegyházi apácáknál, a zárdai egyházi iskolába 
kezdtem. Addig a falusi gyermekek változatos és egészséges életét él- 
tem. Szerencsésnek mondhatom magam. Áldott szüleim mindent meg- 
tettek, hogy egészséges legyek. Ha a tejet keveselltem a szopásnál, 
átvittek a szomszédba a sógornőhöz - akinek sok teje volt — s az uno- 
katestvérem így lett tejtestvérem is. A nagy virágoskert, a szérűskert a 
gyümölcsössel volt a játszóterünk. A szomszédok hasonló nagy telke, a 
grófi nagyrét és a falu utcái és temetője mind a mi átjárható világunk 
volt. Sajnálom a mai gyermekeket, akiknek nem adatik meg az akkori 
gyermekkor boldog, természetes világa. Édesapám gazdálkodott is, há- 
rom lovunk, több tehenünk, disznóink, csikók, borjak, malacok és 
számtalan szárnyas tette kis világunkat változatossá. 


Karácsonyhoz, Mikuláshoz kötődnek legszebb emlékeim. A csengetés 
figyelése, a fenyőfa illata és a gyertyák, csillagszórók sziporkázása, a 
szemekben a boldogság fényeit jelentette tartósan. Ma is, hetven év 
múltán is az orromban van a kis festett fehér falvacska festékének illata 
a zöld talapzatán, ahogy megbújt a fenyőfa csomagjai, ajándékai közt. 
Sikongva fedeztem fel a kisvasút sínjeit és mozdonyát - amit a levél- 
ben kértem a Jézuskától, és íme, meghozott mindent, amit csak megír- 
tunk. 


A mai szülők ellopják a gyermekkor boldogságát, amikor kiábrándító- 
an reálisan, ateista szellemben nevelik gyermekeiket. Hazudni, tudato- 
san becsapni felnőtteket nem szabad, de a gyermektől elvenni a naiv 
hitet, kegyetlenség. Az életben úgy is túl korán rájön arra, hogy milyen 
anyagias és kegyetlen a környezete és a felnőttek világa. 


A gyermekkor élményei tisztábban ragyognak életünk alkonyán, mint 
a tegnap eseményei, mert százszor, ezerszer felvillannak emlékeinkben. 
Szinte tódulnak a régi emlékképek és könyörögnek, töröljük le a visz- 
szapillantás selyemfátylával, hadd csillogjanak és tegyék boldoggá az 
öregkor szomorú napjait. Ez teszi szebbé az ifjúság éveit, a megszépítő 
messzeség. 

Visszavágytam fél évszázad után is a kis falusi temető szomorúfűzfái 
közé. Nagyszüleim sírjához gyakran elzarándokolok. Keresem a falusi 
patikus kislányának fehér márványimádkozó angyalkáját; a kis Helén- 
ke térdelő, összekulcsolt kezű angyalkája elkísér a síromig. 


A falu szélén volt a gróf elkerített ,nagyrétje". A gulya, ménes ott legelt 
a csikókkal és kis borjakkal, mind élményanyagot nyújtva fejlődő ér- 
deklődésünknek. A gyermekláncfűtől, pitypangtól sárguló széles utca, 
a temető árka a sok papsajttal - amit mi gyerekek csemegének érez- 
tünk - mind megannyi felejthetetlen élmény egy kis óvodáskorú szá- 
mára. Adéli harangszó aratáskor, amikor megállt egy percre a 
cséplőgép is és a munkában elfáradtak egy sóhajtással hálát adtak az 
Istennek a kenyérért, az életért; megfesteni való életképek a magyar 
múltból a valóságról. Minden évszaknak meg volt a maga öröme és ér- 
téke. A tavasz virágai, a grófi park nagy fái és szép bokrai, időnként 
megengedett lehetőségek voltak a grófi alkalmazottak gyerekeinek. 
Nagybácsim a gróf alkalmazottja volt, ez tette lehetővé néha a parkban 
és a melegház virágai közt való sétálást. Esti harangszó után hazaindult 
a csorda, a kondások terelték a disznókat és mi élveztük a visító jószá- 
gokat, hogy a kinyitott kapukon mind hazatalált a gazdájához. Porfel- 
hőben úszott az utca és a lemenő nap arany szemekkel hintette be a kis 
falusi házak ablakait. 


Jó hallgatni, ahogyan mesélsz, lassan én is szerelmes leszek Két- 
egyházába. 


Évekig, mikor már szegedi lakos lettem, megkérdezték melyik szebb, 
Szeged, vagy Kétegyháza, nekem sokáig a kis román falu volt a szeb- 
bik. A szebb fogalma akkor nekem a kedvesebb, szívemhez közelebb ál- 
lót jelentette. A gyermekkor felejthetetlen élményei az embert elkísérik 
a sírig. Később soha semmi nem pótolja a kisgyermek boldogságát. Aki 
gyerekkorában éhezett, vagy keveset nevethetett, játszott, mindhaláláig 
éhes fog maradni, soha ki nem elégül és nem lesz gondtalan, derűs fel- 
nőtt. Sérülékeny, összeférhetetlen emberek a boldogtalan gyermekkor 
szülöttei. 


A Mikulás-várás élménye a falusi doktor bácsi házában rendezett ünne- 
pi vacsorához kötődik. A jegyző, állomásfőnök, tanító, intéző, patikus 
gyermekei szüleikkel együtt ünnepelték december hatodikát. Jelmezbe 
öltözött papák, mamák puttonnyal és ajándékokkal, a Krampusz vir- 

gáccsal és versekkel, minden gyermek jó-rossz tulajdonságait elmond- 
ták. Volt ott kénköves füstölő, virgács, csokoládé, lánccsörgés, minden, 
amit a falusi értelmiség kitalálhatott gyermekei szórakoztatására s 
megörvendeztetésére, s egyúttal nevelésére is. Ahogy a költő írta, ta- 
nítsd játszva gyermeked. Nekünk ez élő valóság volt. 


Játék volt a felnőttek komoly munkája. A disznóvágás nekünk óriási él- 
ményt jelentett. Mi - a nővéremmel - kaptuk a , feladatot" a tűz élesz- 
tésére. Külön raktuk egy kis szalmaköteget és azt folyton élesztgettük 
és pótoltuk, nehogy kialudjon. Gondoltuk, ha kialszik a tűz, nem tud 
perzselni és nem lesz disznótor. Volt tél, amikor három disznót is vág- 
tunk, mert kellett nyáron az aratóknak a sok szalonna és henteshez is 
ritkán jártunk, hiszen az éléskamrában ott volt a sok kolbász, sonka. 


Édesanyánk kenyeret is dagasztott és sütött. Volt nagy kemencénk. 
A friss kenyér illatánál és a sült szalonna , szagánál" nincs étvágyger- 
jesztőbb dolog a világon. A kemencéből előkerült a várva várt kis cipó 
és lángos. 

A verandán, - a hosszú folyosó végén - volt a kemence és sütéskor mi 
is hordtuk a kukoricaszárat és a végén vártuk a munka jutalmát, a tej- 
feles finom meleg lángost. 


Az uradalomtól kapott nyári homokfutóval mentünk Dombegyházra 
keresztapámhoz - az esperes úrhoz - tisztelgő látogatásra. Kétkerekű 
kordéja apámnak is volt, Elekre azzal jártunk bevásárolni. Akkor sze- 
rettem meg a lovakat és katona - koromban ez csak fokozódott. Négy - 
éves koromban már lovagoltam a béresünk segítségével. Tehenet is 
fejtem, mindjárt a számba spricceltem a tőgyét nyomogatva a tejet, ezt 
nagyon élvezte a tehén, gondoltam. A mai gyermekek, akik a panelház 
börtönszerű építményeiben kénytelenek élni és a szűk, betonnal fedett 
játszótereken és a rideg óvodák udvarán élik gyermekkorukat, fényév 
távolságra vannak a régi falusi gyermekek élet és játszólehetőségeitől. 


A hangulatos falusi házak verandái, kis kertjeik, gazdasági udvari 
olyan pótolhatatlan körülményt, romantikát biztosítottak nekünk, ami 
felejthetetlen gyermekkort teremtett számunkra egy életre. 


Bocsáss meg, hogy közbevágok, de eszembe jutott valami! Emlék- 
szel az első gyermekkori szerelmedre? 

Hát hogyne! Első szerelmem Tóth Ilonka volt az óvodából. A mi ut- 
cánkban lakott és én mindig megvártam a kapuban, előresietve ott- 
hagytam az unokatestvéremet, aki egyidős volt velem, és szintén velem 
tartott volna reggel, de nekem Ilonka volt a kedvesebb. Igaz a sors 
megbüntetett, mert sokszor megjárta, nem a , kedvesem" jött ki a kiska- 
pun, hanem a béres engedte ki a disznókat. Azok meg nem törődtek az 
ifjú lovaggal és rohantunkba sokszor fellöktek az ajtóban. Így előfor- 
dult, hogy fellökve, sárosan, de tovább is hűségesen kitartva vártam 
hőn szeretett ideálomnak elismerő pillantását, aki meleg kézszorításá- 
val és segítőkészséggel tette asszonyi kötelességét, rendbe tette megté- 
pázott ruházatomat. Biztos jó feleség vált belőle. Akkor volt az 
esküvője, mikor már hadnagy koromban meglátogattam szeretett angol 
nagymamámat. Megbántva éreztem magam, semmi okom nem volt rá, 
hiszen Ilonkát húsz éve nem láttam és ő azt sem tudta, hogy létezem-e? 
De hát mégis a romantika dolgozott bennem. 


Tudok mérhetetlen kötődésedről nagymamád felé... 


Igen! Angol nagymamámat mindenkinél jobban szerettem. Testvérem, 
unokatestvéreim féltékenyek voltak rám, mert ők is észrevették, hogy 
nagymama kedvence én vagyok. Kölcsönösen vonzódtunk egymáshoz, 
ösztönös tudat alatti érzés volt ez. Ezt felnőtt fejjel akkor éreztem meg 
és világosodott meg agyamban, mikor megláttam az ágya felett az ő 
Jóska fia fényképét és az enyémet egy keretben. Jóska 1916-ban vonult 
be katonának - 18 évesen - és esett el Isonzónál az olasz fronton. Én is 
18 évesen vonultam be 1940-ben katonának, hasonlítottunk is egymás- 
ra. Nagymama sohasem akarta elhinni, hogy a fia elesett, meghalt, 
mert a , Feldposton" az volt kék színes ceruzával írva - amit otthonról 
a frontra írtak -— eltűnt, vissza, ismeretlen. 


Haláláig meg volt győződve, hogy a fiát valahol kórházban ápolják sú- 
lyos betegen és nem engedik haza. Nem halt meg, hiszen az nincs a tá- 
bori levélen. Ilyen az anyai szív. Ez sokakkal megtörtént a második 
világháborúban is. Én őt helyettesítettem anyai szeretetében. Ez az ér- 
zés kötött össze minket elszakíthatatlan kötelékkel. Jellemző: mikor 
orosz hadifogságból hazajöttem, Debrecenből úgy kértem ingyen vo- 
natjegyet, hogy Kétegyháza-Szeged. Először nagymamához mentem, 
oda vitt a vonat és a szívem, aztán jöttem haza. Először őt csókoltam 
meg és ő adott nekem tejbegrízt és krumplipürét, nehogy beteg legyen 
legyöngült szervezetem. 

Visszatérve a gyermekkorhoz, a vele való kapcsolat is meghatározó 
volt. A birsalmaszagú, zsalugáteres, nyáron hűvös, télen a cserépkályha 
melegét árasztó barátságos, tisztaszoba, jelenlétében, vagy a nélkül is 
szeretetet árasztott. A varrókosár melletti süteményes, angol feliratú, 
fényes, eleganciát sugárzó doboz nyugati levegőt hozott a szobába. 
A teáskészlet és a pontosan betartott ötórai teázása egy más világ lég- 
körét bizonyította előttünk. Egyet sajnálok, hogy idős kora miatt és a 
mi aktivitásunk hiányából eredendően nem tanultam meg angolul. Me- 
nyire másként alakult volna az életem, ha fogságba esésemkor angol 
zónába kerülök és jelentkezem, mint angol származású egyén. 


1928-29-ben megkezdődik számodra az iskola és Szegedre költöz- 
tök a családoddal. 


Életem egy szakasza, a gondtalan gyermekkor lezárult. Szeptemberben 
megkezdtem az elemi iskolát a kétegyházi zárdában. Szüleim előbb 
mentek Szegedre, rendbe tették a lakást és mi Karácsony után követtük 
őket. Más táj, más ég, teljesen új környezet. A kis csizmás falusi gyer- 
mek első napja a városi iskolában, új barátságok alakulása. 


Itt ismerkedtem meg későbbi jó barátaimmal és örökre szóló bajtársi- 
ság alakult ki, lett agyermekkori ismeretségekből. Vitéz Bedő Árpáddal 
az elemi után a Ludovikán ismét találkoztam és az avatás után együtt 
jelentkeztünk a Bácskába, Zomborba, s itt hadnagy életünk legszebb 
idejét együtt éltük át. Horváth Jancsival 12 évig voltam osztálytárs, a 
piaristáknál együtt érettségiztünk. Ő volt az, aki — mikor 1957-ben el- 
vittek az ÁVO-sok - reggel 9-kor becsöngetett a feleségemhez és azt 
mondta, megtudta, hogy éjszaka elvittek (fogalmam sincs honnan tudta 
meg ilyen gyorsan) hozott háromezer forintot ügyvédi költségekre, 
hogy kihozzanak. Feleségem megköszönte, de nem fogadta el. Édes- 
apám egy óra múlva jött ugyanazzal a szándékkal és a segíteni akarás 
és részvét kimutatásával. Ezért mikor Jancsi szívinfarktusban korán 
meghalt - három gyerek siratta — viszonzás én vállaltam a plébánián a 
temetési költségeket és adminisztrációt, hálával visszaemlékezve az ő 
jóságos segíteni akarásáért. 


Ha a gyermek-szerelemről kérdeztelek, úgy kíváncsi lennék arra 
is, hogy volt e diákszerelem az életedben? 


Hát igen! Tanítónőnk volt a harmadikban Bocskai Katalin, nagy szép 
fiatal tanítónő, akibe szerelmes is lettem, de... végül Habsburg Albrecht 

főherceg felesége lett. Filmet is írtak a romantikus történekből , Pusztai 
királykisasszony" címen, ugyanis Albrecht hortobágyi vadászatán is- 
merte meg és szeretett bele az ottani iskolába tanító szép tanítónőbe. 


Akkor még palatáblára írtuk az első betűket és számokat. Kicsit irigy - 
kedve néztem a jobb módúakat, akik egypáran már újfajta zománcos 
táblával jártak iskolába és arra ceruzával írhattak. Az 1930-as világgaz- 
dasági krízist mi gyereke hála Istennek nem nagyon érzékeltük. A há- 
rom filléres ropogós vajaskifli, a 10 filléres fagylalt, 8 filléres mignon, 
12 filléres cukrászdai rétes, illetve krémes időnkénti élvezése megédesí- 
ti az emlékezést erre az időre is. 


Igaz, finomabbak is voltak a mai hasonló készítményeknél, nem hagy- 
ták ki belőlük a lényeget. Az üveges joghurt nem tejporból készült és 
sokkal jobb volt a mostani műanyag poharas utódánál. 


A Múzeum előtti téren - a mostani szökőkút helyén - árulták kilón- 
ként 3 filléres áron a 10 kilós királyhalmi dinnyéket, ezek édesebbek és 
jobb ízűek voltak, mint a mai, Mars téren kilónként 20 forintért árult 
utódaik. Ez már így van és valószínűleg így volt a mi öregeinkkel is. Az 
ő fiatalságuk az ő nosztalgiájukat erősítette. Valószínűleg az is szerepet 
játszik, hogy a kisüzemi előállítás minősége sokban megelőzi a nagy- 
üzemi ízeket és készítményeket. 


Szabadidőtökben mit csináltatok? Mondjuk jártatok moziba? 


Sok mindent csináltunk, de moziba is jártunk az iskolából havonta. Né- 
mafilmeket vetítettek és zongorával, vagy élőszóval kísérték az elő- 
adást. Első filmem - amit láttam - az a Hős fiunk volt, 1848-as 
romantikus hazafias történet. Egy kisfiú megszökik otthonról, mikor 
kitör a 48-as forradalom. Kenyérzsákjába nagy konyhakést dug és ke- 
nyeret, s beáll honvédnek. Nagyapja pedig zászlótartó lesz a nemzetőr- 
ségénél. Egy csatában elesik az öreg zászlótartó, a kisfiú dobos volt már 
a honvédeknél. Mikor nagyapját temetik, ő dobol a sírnál és a hősi ha- 
lott nagyapát a zászlóval együtt temették el. Talán egész életemre meg- 
határozó volt ez az első mozi élményem és még több film is végigkísért 
életem sorsdöntő fordulóin. Hihetetlen, de így van. 


Mozgósítás előtt Várpalotán Edittel -— egy ezredes kislányával együtt 
néztük meg kettesben Páger-Muráti nagysikerű filmjét az Egy nap a vi- 
lágot. Egy frontra induló hadnagy búcsúja szerelmétől és tragédiájuk. 
Mert: a hadnagy megsebesül, fél lábát elveszti, és ezért nem keresi fel 

szerelmét már hazajövetele után. Egy bárban találkoznak és a bár előtt 
veszi észre a lány, hogy a hadnagy fél lába hiányzik. Megérti, azért zár- 
kózott el a találkozástól, kerülte őt, mert nem akarta nyomorékként 
magához láncolni a lányt. Egy háborús hónap után én is láblövést kap- 
tam. Mikor felhoztak Pestre, elmentem Budára Editékhez, két mankó - 
val, búcsút venni tőle. 


Volt még egy ilyen egybeesése az életemnek, mikor Zomborban néztük 
egy kislánnyal a , Vakok látnak" című filmet. Nagy István játszotta a 
férfit, aki bevonul katonának. Előtte udvarol egy kislánynak, és a fron- 
ton kézigránát robbanásnál megvakul. Hazajövetele után meglátogatja 
a kislányt, aki megszülte gyermekét. A fiú simogatja kislánya arcát, 
mert nem lát, csak a kezével. - Zomborban 49 kézigránát robbant a lő - 
téren szabotázs miatt. Egy szilánk a szemembe ment, majdnem megva- 
kultam. Gyógyulás után egy kislánnyal - akinek udvaroltam -— néztem 
meg a filmet karácsony előtt, szabadságom alatt. A különbség: a kis- 
lány nem volt terhes, én meg nem a fronton sebesültem meg. Meggyó- 
gyultam és másfél hónap múlva már láttam. A különbség ellenére 
mégis magamra ismertem a filmben, a kislány is végigsírta. 


1947-ben hazajöttem a fogságból. Akinek előtte udvarolta, más meny- 
asszonya lett. Egy barátnőjével láttam egy osztrák filmet, ahol a haza- 
jött hadifogoly csalódott szerelmében. Hasonló körülmények 
egybeesése ez az én esetemmel. A lány a filmben is és az én esetemben 
is visszaadta a gyűrűt, de én akkor már Gizinek udvaroltam, akit el is 
vettem. Később találkoztam vele, de akkor már mindkettőnknek gyer- 
mekei voltak. E kitérő után folytatom a gyermekkor élményeit. 


A palatáblás világhoz hozzátartozott a nádpálcás fegyelmezés is. Már 
negyedikesek voltunk, mikor egy földrajzórán nevetgéltünk a barátom- 
mal és ezért kiszólítottak a katedra elé. Míg a barátom kikászálódott, 
nekem sikerült egy szalvétát dugni a nadrágomba, így a pálcázás hatá- 
sa csökkent. Ezzel szemben kedves barátom Gyenes Bandi nadrágja 
nem volt elég vastag és visszamenve nem tudott leülni a padra. Ugyan- 
is ős a szélen ülve, idő hiánya miatt nem tudott úgy védekezni, mint én. 


Hatvan év múltán is, ha találkozunk, nevetve emlékezünk erre a ka- 
landunkra. Egy szóval sem kifogásoltuk a tanító úr barbár retorzióját, 
hiszen természetesnek vettük, hogy megtorolta az óra alatti fegyelme- 
zetlenségünket. Manapság mindkettő elképzelhetetlen. Így megfegyel- 
mezve érkeztünk el a gimnázium első osztályába. 

Ez már 1932. A Kegyesrendiek vezetése alatt álló szegedi Dugonics 
András Gimnáziumba kerültél. Sokan jártatok az osztályotokba? 


Negyvenhatan kezdtük az első osztályt. Nyolc év alatt a szigorú tanul- 
mányi követelmények miatt 16-an végeztünk. A többi harminckettő a 
harmadikból és más iskolákból jött, vagy ismétlős volt. Pontosan egy- 
harmada volt a létszámban az 1932-es évfolyam. 


Kötelező volt az egyensapka. Elsősnek egy ezüst sáv. Sárga háromszög- 
jelzés mutatta, hogy A-s, piros hogy 3-as. Alsós négyig négy ezüst, az- 
tán egy arany felsős, ötödikes, a nyolcadik osztályt jelezte. Tisztelegni 
kellett azoknak, akik felettünk jártak. Az utcán mindig hordani kellett a 
sapkát. Fél nyolckor mi katolikusok minden nap misére jártunk, a töb- 
biek nyolcra jöttek. Amikor az órának vége volt, négyes sorban, zárt 
rendben kellett az iskolát elhagyni. Az ajtóban ott állt az igazgató úr és 
szalutálva kellett előtte elvonulni. A köszöntés Laudetur Jesus Christus 
volt, magyarul Dicsértessék a Jézus Krisztus. Vasárnap önképzőkör 
volt, ahol ki-kiszerepelhetett valami többlettudás felmutatásával. Én fa- 
luszemináriumot alapítottam, ahol falukutató eredményeinkről számol- 
tunk be egymásnak. Ott hirdettem földosztást és a nagybirtokok 
felosztását, mire az igazgató úr engem figyelmeztetett: , na, öcsém, nem 
kommunistázgatunk!" Azért nem lett semmi következménye ilyen irá- 
nyú tevékenységemnek, mert apám egyházi alkalmazott, kántor volt. 


A franciatanárom néha úgy szólított fel, na, az a vörös nyakkendős 
kommunista. ragozza el ezt, vagy azt az igét. Nem voltam baloldali, 
csak a földosztást helyeseltem gyerekfejjel. 1956-ban meg ugyanezért, 
azé legyen a föld, aki műveli az ávósok lefasisztáztak a börtönben. 
Ilyen furcsa az élet. 


Volt kedvenc tanárod? 


Történelemtanárunkat nagyon szerettük. Széchenyi volt az eszményké- 
pe, minket is az ő szellemében tanított magyarnak. A kiművelt ember- 
fők sokaságát tekintette a magyarság megtartó erejének! Ő volt a 
későbbi rendszer áldozata, 19,5 évet ült a börtönben, Actio Catholica, 
Mindszenthy és a Pócspetri ügyekből kifolyólag. Gyönyörű versesköte- 
te jelent meg. Először francia szerzetesek nyomtatták ki a kicsempé- 
szett, cigarettapapírra írt, csak nagyítóval olvasható betűkkel írottakat. 
A pápa kapta az első példányt. Nekem ő, Lénárd Ödön dedikált egy kö- 
tetet. 

Az iskola szigorúsága ellenére nagyon jó, baráti légkör alakult ki az 
osztálytársak között. Tanárainkat is szerettük. Minden ötévenkénti ta- 
lálkozót megtartottunk, sőt minden hó első péntekén délután öt órától 
összejárunk egy vendéglőben, vagy később Gál Gyurka egyetemi tanár 
által vezetett intézetben van lehetőségünk összejönni. Minden hónap- 
ban más a vendéglátó és az gondoskodik az ételről, italról. A diákélmé- 
nyek mindig adnak bő témát a társalgásra. Hiszen annyi diákstikli 
történt velünk, hogy mindenki tud mondani a nyolc év történetéből 
egy kötetre valót. Az egészséges fiatalság csintalansága szívderítő tör- 
téneteket produkált. 


Elmondanál egyet, ezek közül? 


Például egy a sok közül: minden óra előtt a tanár bejöttekor felállással, 
Laudetur Jesus Christus-sal kellett hangosan köszönni. 


In aeternummal válaszolt a tanár. Egyszer valakinek eszébe jutott, 
hogy meggymagot szór szét a padok alatt, és az, amikor felálltunk, pus- 
karopogásszerűen pattogott rálépéskor a talpunk alatt a sok meggy- 
mag. 


Más: Egy osztálytársunk - Dódi - télen egy nagy hógolyót felhozott az 
udvarról és az ajtó felett feldobta a plafonra. Amikor a tanár bejött, 
pechjére éppen akkor olvadt el és vált le a plafonról, s a fejére esett. 
Kérdezte: Ki volt a tettes? A tettes felállt és bevallotta. Nem lett semmi 
bántódása, mert vállalta tettét. 


Keresztény világnézetű, hazafias nevelést kaptunk. Ez elkísért a sírig 
legtöbbünket. Május utolsó vasárnapját Hősök Napjaként ünnepeltük. 
Az egész iskola kivonult gyalog a Belvárosi Temetőbe a hősök sírjához. 
Ott voltunk a Hősök Kapujának felavatásán is. Jelenleg — kezdeménye- 
zésemre — most ott tarjuk a Hősök Napját a katonasággal közös szerve - 
zésben. A mai diákok - mivel a hazafias nevelés 45 év alatt nulla volt- 
nehezen mozgósíthatók az ilyen ünnepségen való részvételre. Ez a pe- 
dagógusok bűne is. Mi minden napot azzal kezdtünk, hogy elmondtuk 
,hiszek egy Istenben, hiszek egy hazában, hiszek egy isteni örök igaz- 
ságban, hiszek Magyarország feltámadásában, ámen" 


1938-ban, mikor a Trianonban elvett területek visszaszerzésének ideje 
eljött, tüntetést szerveztünk magunk elhatározásából és több ezres tö- 
meget tudtunk megmozgatni. Elkezdtük a Széchenyi téren összefogóz- 
va kiabálni , Mindent vissza, Kassát vissza, aki magyar álljon be? és 

mire a Dugonics térre értünk, több ezren voltunk. Igaz akkor az egész 
város és ország ebben a légkörben élt. Így ért minket a háború kitörése. 
Érettségi után az osztályból heten mentünk hivatásos tisztnek a Lu- 
dovikára. 


Először felvételi vizsgát kellett tenni és a sikeres vizsga után be lettünk 
hívva egy évi katonai szolgálatra a csapathoz. Én Békéscsabára vonul- 
tam be a 19. gyalogezredhez. Tizennyolcadik évemben voltam, s ekkor 
kezdődött el önálló életem és felnőtté válásom korszaka távol a szülői 
háztól. 


Olyan sok mindenről kell még beszélnünk! Elérkeztünk a katona- 
éveidhez. 1942-43 és a Ludovika. Mindig katona akartál lenni? 


Világéletemben - ahogy mondani szokták -— gyermekkorom óta katona 
szerettem volna lenni. Édesapám ugyan orvosnak szánt, de mikor le- 
mentem a klinikára érettségi után apám javaslatára dr. Armentánó ta- 
nársegéd úrhoz bemutatkozni és tájékozódni, rossz élményeim 
támadta. A Tisza-parton a belklinikán megcsapott a klinika levegője, és 
majdnem rosszul lettek, mint ördög a szenteltvíztől. Egy betegtől vért 
vettek, és én majdnem elszédültem. Azóta sem tudom nézni az injekci- 
ózást. Mondtam is a doktor úrnak, én olyan helyre megyek, ahol csupa 
egészséges ember van, rám rossz hatással vannak a beteg emberek. Hol 
van ilyen hely? - Kérdezte tőlem a doktor úr. Mondtam: a katonaság- 
nál. Oda még a lúdtalpasokat sem veszik be. De ott vér is fog folyni. — 
Mondta tovább a tanársegéd. Igen, de az a hazáért! - Mondtam én, s 
azt nem sajnálom, ha a magamé lesz is. Úgy is lett, hiszen háromszor 
sebesültem; láttam is sok vért, kötöztem is a fronton a sebesült katonái- 
mat, többet is, sok vért láttam, erre edzett voltam. Ez egészen más volt, 
mondhatnám úgy is, erre be voltam állítva. Fogságból hazajövet B listá- 
zás után - mivel elbocsátottak a hadseregből - az egyetemre már or- 
vosnak jelentkeztem. Akkor megfogadtam apám tanácsát. De mivel 
hiába jöttem keletről (szovjet fogságból), de nyugaton estem fogságba, 
csak gyógyszerésznek vettek fel, mert ott kevés volt a férfijelentkező. 
Így lettem 1947-ben gyógyszerész, egészen nyugdíjazásomig, 1982-ig. 
Addig sok víz lefolyt a Tiszán, és sok minden történt velem. Front, fog- 
ság, forradalom és ezek élményei egy életre meghatározták gondolko- 
dásomat és felfogásomat a világról. Nem sajnálom az életemből ezeket 
az éveket, mert, ahogy az acélt is forró tűzzel és hideg vízzel edzik, úgy 

edzettek meg engem is az élet tüzes-jeges élményei. Kezdődött mind- 
járt a laktanyába való bevonulással. 


Ez volt 1940. december elsején. 


Igen, de előtte volt még a szeptemberben felvételi a Ludovikán, miután 
az orvosi vizsgán a katonaorvos előtt Szegeden megfeleltünk. 


Néhány szót ejtenél a Ludovika Akadémiáról? Milyen tantárgyai- 
tok voltak? 


Nagyon szívesen! Magyar, történelem, számtan, fizika, ábrázoló geo- 
metria vizsga a Ludovikán. Ábrázoló geometriát a piaristáknál nem ta- 
nultunk, ezért egész nyáron jártunk különórára a mérnökhallgatókkal 
Simon tanár úrhoz Újszegedre. Tornászni is jártunk egész nyáron a 
Klauzál Gimnázium tornatermébe, hogy edzettebbek legyünk, és meg- 
feleljük a szigorúbb testi követelményeknek. Úszni, kerékpározni tudni 
kellett, és atlétikai felvételi is volt Pesten az Üllői úti Ludovika sportpá- 
lyáján és uszodájában, az Akadémia parancsnokának jelenlétében. Volt 
egy székely fiú, aki beugrott a trambulinról a medencébe, ugrás előtt 
elkiáltotta magát: Nem tudok úszni! Úgy mentették ki az ott levő altisz- 
tek, és az Akadémia parancsnoka azt mondta, fel kell venni, mert ebből 
bátor katona lesz. Úgy is lett, 1944-ben hősi halált halt a Kárpátok vé- 
delmében. 


Bajusza még nem volt, de volt érme három, 
Egyet télen kapott, egyet meg nyáron, az orosz határon. 
Vaskeresztje is volt, a császártól kapta, 


A másikat az ács nyírfából faragta, ott nyugszik alatta. 


Ezt a háborús katonadalt még óvodás koromban tanultam meg énekel- 
ni. A nagybetűs SORSOM úgy hozta, hogy bajuszom is lett, érmem is 
négy, de a tűzkeresztet nem a császártól, hanem Horthytól kaptam, a 
nyírfakeresztet pedig egy katonám ácsolta mozgósítás előtt emlékül 
nekem Várpalotán; de ez megérdemel egy külön fejezetet 


Gyermekkoromban nagyon szeretettem ólomkatonákkal játszani. 


Elemista osztálytársammal, Bedő Árpival órákig játszottunk az ólom- 
katonákkal és a várra, nem sejtve, hogy évek múltán újból találkozunk 

a Ludovikán, és együtt szolgálunk már, mint hadnagyok századpa- 
rancsnokként 1943-ban Zomborban, a Bácskában. 


Felvételi kérelmemet úgy töltöttem ki, hogy a felsorolásnál gyalogság, 
tüzérség, csendőrség volt a sorrend. 


Azért ajánlotta ezt egy katona rokonom, mert protekció nélkül köny- 
nyebb volt a gyalogsághoz bejutni, mint más, előkelőbb fegyvernem- 
hez. Csendőrnek is kevesebben jelentkeztek. Szerencsére nem lettem 
csendőr, mert annak a háború után, a rendszerváltozásban a kommu- 
nizmus miatt súlyosabb következményei lettek volna. A hadifogság is 
tovább tartott volna évekkel és a megkülönböztetés még súlyosabb lett 
volna csendőrként, mint csapattisztként. Így is Horthysta, fasiszta tisz- 
tekként voltunk nyilvántartva az elmúlt kommunista rendszerben. 


Várj, kérlek! Akkor, hogyan lett belőled tüzér? 


Jó kérdés! Mint aknavetős tiszt, később átkerültem fegyverzetemmel 
együtt a gyalogságtól a tüzérséghez. Jelenleg rehabilitált tüzér ezredes 
vagyok. Egy rövid kis történet kívánkozik ide! 


A demokráciában a zsoldkönyvembe be volt jegyezve ÁVH-s átképzés. 
A határőr kiskatonák ezt, mikor megmutattam átutazóban a határsá- 
von 1951-ben Makóra menet a gyógyszerész munkahelyemre, ezt ávós 
átképzésnek vélték. Nem vették észre az 1943-as évszámot. Civil AV O- 
s tisztnek vélte és tisztelegtek ellenőrzéskor. Az akkor időkben Szeged 
és Makó között a vonaton ellenőrzést tartottak a katonák. Ezt észre- 
vették az utasok és attól kezdve mindenki, mint egy leprást került és 
elült mellőlem. Így mutatták ki antipátiájukat a rendszer hűséges ki- 
szolgálóival szemben. Ezt én nem bánta, mert így legalább kényelme- 
sen utaztam, amíg átjártam dolgozni 1951 őszén, mint gyógyszerész. Ez 
már a front és a fogság után volt. Előtte sok minden más is történt. 


Legelőször a felvételi örömei után decemberben kis zöld katonaládám- 
mal megérkeztem Békéscsabára. 


Fekete gőzös, jaj, de szépen robogott, 
Mikor engem Békéscsabára behozott. 
Fekete gőzös vigyél vissza a Hazámba, sej... 


Hadd boruljak a kis angyalom vállára... 

Beszélgetésünk közben, már nem először dúdolsz. Mindig szerettél 
énekelni? 


Igen! Világ életemben szerettem a dalokat. Még manapság is néha ösz- 
szeölelkezünk Rózsikámmal és énekelgetünk és bizony megtörtént már, 
az a szégyen, hogy Rózsika jobban tudott egy-egy katonanótát, mint én 
magam! Tényleg! Rózsikámról még nem is kérdeztél! 


Ígérem fogunk beszélni róla, hiszen tudod, hogy én is mennyire 
szeretem őt, de most térjünk vissza 1940 Decemberébe! 


Rendben! 


Fehér hólepel borította a tájat Szeged és Békéscsaba útvonalán. Zúzma- 
rás fák szegélyezték a látóhatár mentén húzódó kis tanyákat. Szabvány 
szerint, asztalossal készíttetett fényesre festet zöld katonaládám a fejem 
felett, mindenkivel tudatta, bevonuló újonc vagyok. Édesanyám sírva 
búcsúzott tőlem, mintha érezte volna, sokat fog még értem aggódni, 
sírni, a sorsom ilyetén komolyra fordulásával. 


Édesapám férfias kézfogása tudatta velem, felnőttnek tart, és ha nem is 
mondta, nézésében benn volt: , Becsülettel állj helyt, ahová a sors ren- 
delt, ha már ezt választottad! Ugyanígy búcsúzott tőlem évek múlva, 
mikor már, mint hadnagyot búcsúztatott, mikor SAS behívóval Zom- 
borba indultam. Fekete keretes szemüvege mögött észrevettem, hogy 
, párásodás" okozza a szemüveg elhomályosodását. 


Mintha megérezte volna, hogy nem könnyű sorsot választottam, való- 
ban nem táncmulatság ígérkezett. Istennek óriási ajándéka, hogy a szí- 
vünket és jövőnket elrejtette a szemünk elöl. 


Ha akkor tudtam volna, láttam volna azt a vonatot, amelyik 1945 nya- 
rán engem visz 2000 bajtársammal , Szibériába" szovjet hadifogságba, 
talán kiugrottam volna a Csabára menő vonatból. Nem láttam semmit, 
az ifjúság egészséges optimizmusa magas hőfokon lobogott bennem. 
A vásárhelyi fiatal legények már italosan szálltak fel a vonatra. Ők is 
velem egy irányba haladtak, de kicsit dülöngélve már a demizsonokból 
meghúzott szívderítő hatására. Nekem nem tetszett ez a duhaj nekibuz- 
dulás, én józanul akartam kezdeni hivatásomat. Ők a kötelező kétéves 
szolgálat keservét öntötték hangos nótázásba. Túláradó kedvükben - 
megjátszva a nagyfiút - a becsukott vonatablakon akarták kihajítani a 
borosüveget. A betört ablak zajára bejött a kalauz, és kijózanította a be- 

vonuló újoncokat az ablak számlájával. Fölényesen fizetek a berúgott 
legények, én keserű szájízzel nyugtáztam borgőzös hazafiságukat. Az 
állomásról a laktanyába menet, az egyik józan leendő bajtársa segített a 
csomagjaimat cipelni. Ugyanis gondos édesanyám nemcsak a ládát pa- 
kolta meg, de még külön csomagban is ellátta kisfiát finom hazaival. 
Nem kellett a laktanyai első vacsora, el voltunk telve a hazai ízekkel. 


Érdekelne a laktanya élete. Nehéz volt a beilleszkedésed? Mi volt a 
napirendetek? 


Másnap reggel a szalmazsákról kelve belecsöppentünk a régi k.u.k szel- 
lemű altiszti zupásvilágban. Nehezen szoktam meg a durva, trágár han- 
got. A karpaszományosokkal különösen gorombán beszéltek az első 
napokban. Érezhető ellenszenvet mutattak a zupás őrmesterek, tudván 
azt, hogy a zöld karpaszománnyal rendelkező ,urak " egy éven belül 
hadapród őrmesterek lesznek, és rangidősek lesznek a 10 éve szolgált 
altisztekkel szemben. Az első reggel a sorakozónál bemutatkozott a ré- 
gi K.U.K. zupás szellem. A szolgálatvezető Vitéz Iványi törzsőrmester 
úr azzal kezdte a nevelésünket, hogy mezítláb, előtte didergő újoncok- 
tól kérdezte, kik maguk. Azt feleltük, karpaszományos honvédek. A vá- 
lasz az volt: , Lapostetűk az állam f..? és a lábunkra dobálta sorban az 
első háborúból megmaradt ócska, kitaposott, vastag, durva gyalogsági 
bakancsokat. Ebben csak feltörhetett a lábunk, de hosszú menetelésre 
alkalmatlan volt. El kellett ezt is használni, mert selejtezésre nem volt 
lehetőség, annyira kevés volt a hadsereg felszerelése. Ugyanilyen 
agyonhasznált volt a gyakorló ruházatunk is. Szerencsére a saját pénz- 
ből csináltatott extra ruhánkban később (fekete nadrág és a finom kam- 
gám anyagból készült, jól szabott zubbonyunkban) már elegánsan 
néztünk ki fél év múlva, mikor már kis krumpli csillaggal karpaszomá- 
nyos őrvezető urak lettünk. Nyáron tizedesek, és szeptemberre már 
hadapród őrmesterek. Addig sok keserves kiképzési napon estünk át. 


Reggel hatkor , ébresztő" ordításra riadtak fel az újoncok. , Visszakozz, 
sokkal élénkebben" - hangzott mindjárt a szobaparancsnok tizedes úr 
hangja. Abban a pillanatban fel kellett ugranunk, és már a nadrág raj- 
tunk volt. Gyors kapcatekerés, beugrás a bakancsba, inget, zubbonyt 
magunkra kapva már sorakozó volt: csuklóra, a rohampályára. Ott fu- 
tás, fedezés, levágódni a földre, felugrás, fel a gerendára és a magasban 
egyensúlyozva leugrás. Kúszás árokban, drótakadályok alatt, szűk csa- 
tornákon át, bukfencek után sorakozó, takarás, igazodás, nóta, be a 

körletbe. Következett a mosakodás a hideg mosdóban. Nem volt se me- 
leg víz, se zuhany. Gyors öltözködés után következett a reggeli. Ko- 
miszkenyér, sós szalonna, vagy Hitler szalonnának csúfolt gyümölcsíz, 
és ,zupa" néven emlegetett rántott leves, híg kávé, mely pótcikóriából 
készül langyos fekete lötty volt. Mindezt a szoba közepén lévő asztalla- 
pon, lócán ülve ettük meg gyorsan, percek alatt. Utána szobarend. Ez 
abból állt, hogy a szalmazsákot gyufásdoboz szegletűre kellett kiigazí- 
tani a nyíláson bedugott rúddal, és megágyazni. Lepedőt eligazítani a 
nyíláson bedugott rúddal, és megágyazni. Lepedőt eligazítani, pokrócot 
szépen elsimítani, fejrészt ,elvágólag" a többihez, a sorban álló ágyakat 
, elvágólag? belőni nyílegyenesre. 


Ezután indultunk az udvarra alaki kiképzésre. Jobbra át, balra át, tisz- 
telgés és puskafogás. Puskával tisztelegj, súlyba, vállra, szuronyt sze- 
gezz, feküdj, fel, bukfenc előre, hátra. Azonnali parancsteljesítés, 
különben fegyelmezés és büntetés következett. Be kellett törni a bevo- 
nult újoncot, a hadseregnek. Mi négyen - akik hivatásos tiszteknek ké- 
szültünk - könnyebben viseltük el és kevésbé volt elviselhetetlen 
számunkra, mint a tartalékosoknak. Mi ezt leendő életpályánk alkatré- 
szének tekintettük, amit mi is — természetesnek tartva - tovább fogunk 
magasabb szinten folytatni és megkövetelni. A civilek ezt brutálisnak, 
indokolatlannak és elviselhetetlennek érezték. A továbbszolgáló sza- 
kaszvezetők, őrmesterek velünk ugyanilyen szigorúan bántak, sőt 
gyors emelkedésünk a ranglista fokán némi irigységgel tölthette el 
őket, de elismerték magatartásunkat, ha katonásan viselkedtünk, ellen- 
tétben a pipogya civilekkel. 


Büszke örömmel olvastam egy év múlva a Ludovikára küldött levelét a 
volt szakaszvezetőmnek. 


Megírta nekem, hogy az erdélyi menet alkalmával megfigyelte, hogy 
feltört lábam és a sok vérhólyag ellenére sem kéredzkedtem a gyengél- 
kedő kocsira, hanem visszatekerve a kapcát tovább meneteltem végig 
Nagyváradra. Jobban esett ez a levél, és büszkébb voltam rá, mint a fél- 
évi - a Ludovika parancsnokának elismerő dicséretére a jó osztályzato - 
kért a bizonyítványban. A katonás viselkedésem elismerése - a kiképző 
jutasi altiszt részéről - a mai napig is erősíti önbizalmamat, hogy jó ka- 
tona voltam. 

Akkor jól bírtad a kiképzést! Biztos vagyok abban, hogy jó katona 
voltál! 


Már akkor megérlelődött bennem az elhatározás, hogy a legénységtől 
csak azt és annyit követelek meg, amit magam is megcsináltam, és 
mindig a személyes példát fogom a legjobb nevelési eszköznek használ- 
ni. Ezt be is tartottam hivatásos tiszti gyakorlatomban a fronton is, és 
ennek meg is lett a pozitív hatása. Katonáim mindenütt követtek a 
fronton, nálam nem volt szökevény, mert gondoskodtam róluk; és ha- 
zajövetelem után legénységi vélemény alapján igazoltak. 


1940-41-ben még csak a katonai ABC-t tanultuk. A kiképzés kemény- 
sége, gyakran durvasága, a leendő harci cselekmények elviselésére volt 
hivatott előkészíteni. Kesztyűs kézzel nem lehet harcos katonai maga- 
tartást megkövetelni később. Pipogya, nyámnyila fiatalokkal - akik 
minden nehézségre nyafogással reagálnak - nem lehet harci feladatot 
megoldani. Ezt én megértettem, magaménak éreztem és így örömkato- 
naként tettem meg mindent, amit parancsoltak. Lehet más számára ez 
zsoldos szellem, janicsárgondolkodás, nem humanista morál, de minket 
a ,haza" megvédése, a győzelem az ellenség felett gondolata fűtött, s 
ehhez ez volt a célszerű gyakorlat. Szobarend, gyakorlati riadó, feltétel 
nélküli - bármilyen parancs - azonnali végrehajtás, a katonai drill ter- 
mészetes velejárója. A szobarend vasszigorral való megkövetelése, a 
ruházat, a fegyverek tisztaságának ellenőrzése a katona pedagógia esz- 
közei voltak. Később ez a leszerelt egyszerű akár magyar, akár nemzeti- 
ségi román, ruszin katonákon évek múlva is meglátszott. A régi 
világban nem álltak szóba a lányok azzal, aki nem szolgálta le a kato- 
naidejét, mert meg is látszott a viselkedésén, magatartásán, hogy az il- 
lető anyámasszony katonája, nem pedig: 


Horthy Miklós katonája vagyok, legszebb katonája, 
Vígan élem katonaéletem, nem gondolok másra... 
Masírozok hadnagy úr szavára, rágondolok az én violámra, 


mert Horthy Miklós katonája vagyok, legszebb katonája. 


Ezt mi, hivatásos pályára szándékozók, de sok katonás civil is saját ma- 
gára vonatkoztatta és meggyőződéssel énekelte. 

Természetesen a katonai drill nagyon sokszor kifogásolható módon 
csapódott le a két éves katonai kiképzés alatt. 


Sok keserves percet okozott gyengébb idegzetű egyéneknél és néha 
öngyilkosságig menő lelkiállapotot idézett elő egyes gyengébb lelki al- 
katú fiataloknál. Primitív altisztek, tisztek, szadista alkatúak visszaéltek 
beosztásukkal. Élvezték kis rangjukkal egyenértékű pillanatnyi ural- 
mukat, mikor a laktanyából eltávoztak a tisztek és ők voltak élet és ha- 
lál urai. Sokszor valóban téboly uralkodott ilyenkor a szobákban és 
folyosókon, mikor kitombolhatták magukat a kiszolgáltatott újonco- 
kon. Néha az úgynevezett öreg katonák, az egy évet már letöltött sor- 
katonák is visszaéltek azzal a lehetőséggel, hogy uralkodhattak, 
parancsolhattak nekünk. Sajnos ez nem csak a primitív emberek sajátja 
a hadseregnél, mert ugyanez megismétlődött - mint helytelen hagyo- 
mány - a tiszti iskolák, akár középiskolai és akadémiai szintjén is. 
Ugyanez a magyarul mondva kiba...s folyt a katonaiskolákban talán 
évszázadok óta, hagyományként. 


Azért szigorú egy életed volt ott. 


Azt meghiszem! Egy katonazubbony gombja, ha nem állt függőlegesen 
a koron, maga után vonta a fegyelmezésnek azt a gyakorlatát, hogy az 
összes gombot le kellett venni és azonnal újból felvarrni. Velem is meg- 
történt ez még a Ludovikán is; tiszti parancsra. A ruházat összehajtásá- 
nak olyan pontosan kellett történnie, hogy a nadrág és a zubbony, az 
ing oldala, ha megakadt a szurony mentén, azonnali riadót jelentett éj- 
fél után büntetésből az egész szobának. Kollektív büntetést vont maga 
után az is, ha a bakancs talpán, a bakancsszeg mentén a legkisebb ho- 
mokot is talált az őrmester vizsgáló szeme és szuronya. A zászlóalj 
ügyeletes tiszt vasárnap reggeli szemléjén, ha a glaszékesztyű (hófehér 
bőrkesztyű) piszkos lett a vaságy alsó részén való végighúzása után, 
azonnali riadót rendelt el, és ez kimenőelvonást eredményezett. Taka- 
rodó után a legkisebb mozgás, pisszenés riadót és kifordított menetöl- 
tözetben való sorakozást váltott ki. Az első hónapokban ez többször 
megismétlődött éjszaka. Így nem gondolkodhatott a kiskatona az ott- 
honi problémákon, és megtanították vakon engedelmeskedni. 


Ugyanez volt a rohampályán is. Édesanyám mesélte nekem egy vasár- 
nap délután, mikor meglátott bakaruhában a kaszárnya udvarán; 1916- 
ban - még kislány volt a háború alatt - itt sétált a laktanya mellett. Ka- 

tonákat egzecíroztatott (gyakorlatoztatott) egy hadnagy és ő hangosan 
megjegyzést tett, hogy miért kínozzák őket ennyire gorombán. A fiatal 
tiszt meghallotta és megjátszotta magát, bekísérte anyámat a laktanyá- 
ba a parancsnokságra azzal, hogy megsértette a hadsereget. Az ezredes 
előtt anyám arra hivatkozott, hogy három testvére van a fronton és 
azokra gondolt. Sajnálta az itt gyakorlatozókat, hiszen ők is a frontra 
fognak menni. Ezek után kiengedték anyámat a laktanyából. Most 
ugyanabban a laktanyában látott engem viszont, hasonló körülmények 
között és hasonló jövő , remé-nyében". 


Amíg mások a csabai kuplerájba jártak vasárnaponként, én magánszor- 
galomból a géppuskát szereltem szét, és bekötött szemmel is össze tud- 
tam rakni hamarabb, mint mások nyitott szemmel. Rangelsőként 
végeztem az egyévi csapatszolgálat után, így vettem fel protekció nél- 
kül a sikeres vizsga után 1941 őszén a Ludovika második évfolyamára. 
Első évnek számított az 1940-41-es csapatszolgálat éve. 


Tavasszal, nyáron gyalogmenetben Erdélybe vonultunk Gapju, Inánd, 
Nagyszalonta, Nagyvárad, Elesd, Margitta útvonalon. Nagy megerőlte- 
tő volt teljes menetöltözetben hegynek fel a menetgyakorlat, napi 30- 
40 km. Akkor még bornyú volt a hátunkon, köpenykoszorú, pokróc, 
sátorlap, gyalogsági ásó, puska, négy tölténytáskaéléssel, rohamsisak, 
kulacs, csajka, kenyérzsák élelemmel, konzervvel, egy váltás fehérne- 
mű. S amire a katonának feltétlen szüksége van gyakorlaton, vagy a 
fronton egyaránt; só, paprika, zsebkés, zsebkendő, papír, ceruza. Ezek 
mind súlyt jelentettek és ezt vinni kellett napi negyven kilométeren ke- 
resztül, tűző napon, megállás nélkül. S a falvakon átvonulva dalolni, vi- 
dáman, katonásan kihúzva magunkat. 


Dalolva azt, hogy: 

Jegenyefán fészket rak a csóka, 

Barna kislány tanított a csókra, 

Tüzes csókját, jaj de sokat vissza-visszakértem, 
A szívemet a lelkemet adtam volna neki érte. 
Adtam csókot az Isten tudja hányat, 


Csókolom a csókra termett szádat. 

Igen, a fiatalság mindenre képes volt, még arra is, hogy a negyedik 
napi megerőltető gyakorlat után dalolva menjük az erdélyi hegyeken át 
és a fekete erdőn keresztül vonulva gyerekeket vegyünk a karunkra és 
úgy énekelve mutassuk meg a minket örömmel fogadó magyar ajkú 
véreinknek: Itt vagyunk, értük vagyunk, megvédjük őket. Sajnos ez 
nem sikerült 1944-ben, mikor a románok és oroszok bejöttek a Kárpá- 
tokon, és nem tudtuk megvédeni határainkat. A világméretű háború- 
ban a németekkel alulmaradtunk, a túlerő számbeli és anyagi fölénye 
nem méltányolta a lelkesedést. A háborúhoz pénz, pénz és harmadszor 
is pénz kell. Ez nekünk ezer év alatt sohasem volt a hadseregre. 


Tényleg! Más nemzetek katonáihoz képest, milyen volt a felszere- 
lésetek? 


Szomorúan tapasztaltam ezt, mikor összehasonlítottam a más nemze- 
tek katonai felszerelését. Németek, oroszok és főleg az amerikaiak tíz- 
szer, százszor jobban voltak ellátva mindennel. A Romániába vonattal 
menő német katonák csokoládét, cukorkát dobáltak ki, amikor meglát- 
tak minket Csabán, a gyakorlótéren. Akkor ment Oroszországba a né- 
met tanosztálynak nevezett hadseregük az oroszok ellen harcolni. 
A magyar baka mohón odarohant, fellökve még a parancsnokát is. 
Emiatt parancsba jött, hogy csak a vonat elvonulása után lehet oda- 
menni a sínek mellé és felszedni a nekünk szánt ajándékot. Szégyenle- 
tes dolog volt ez, melynek sajnos szemtanúja voltam. Ezért mondták a 
németek rólunk: , Ungarische zigeuner-bagázs (magyar cigány-banda) 
Később a téli visszavonulásnál: , Scheisse Ungar"? (szar magyar). 


Ötven év múltával még jobban előtérbe jönnek a múlt hiányosságai. 
Nemcsak az anyagi téren való hibák, de a szervezés és kiképzés alacso- 
nyabb szintje is megbosszulta magát később a gyakorlatban. Ez nagy 
véráldozattal járó veszteséget váltott ki pl. 1943. január 12-én a doni 
áttörésnél. Magasabb vezetési rövidlátás és ostobaság miatt a katonák 
szenvedik meg az ezred, vagy még magasabb parancsnokok szellemi 
gyengeségeit. 


Különböző csapattestek találkozásainál a szervezés hibája miatt a kato- 
nák nem aludhattak már éjfél után, mert a hét órai gyülekezőre nem 
egy-két órával, hanem helytelenül hat órával korábban kellett menet- 
készen összeállni. Minden parancsnok egy órával előretolta a gyüleke- 
zőt, a riadót. A hadosztály 7-re, az ezred 6-ra, a zászlóalj 5-re, a század 

4-re, a szakasz 3-ra, a raj kettőre kellett jelentést adjon. Természetesen 
így a baka ruhástul aludt, fején a sisakkal, elszállásolási helyén, pl. egy 
iskolában a padon. Éjfél után már mozgolódni kellett, az őrvezető úr 
parancsára szerelvényt igazítani, és kialvatlanul, fáradtan álldogált tel- 
jes felszereléssel az úton, míg jóval 7 óra után megjött a másik csapat 
hasonlóan kimerülten. A parancsnokok minden bizonnyal vetett ágy- 
ban, kényelmesen vendégül látva a beszállásolási helyükön. A tisztek 
nem ellenőrizték kellő alapossággal a legénység ellátását. Ekkor hatá- 
roztam el, én másképpen fogom csinálni. 


Csak annyit szabad követelni a bakáktól, amennyit a tisztje is hajlandó 
megtenni. Legyen az fizikai megterhelés, vagy az élete kockáztatása. 
Azt a parancsnokot követi a fronton a legénysége, aki így cselekszik és 
gondolkozik. Ettől függ a hadsereg megbízhatósága és ütőképessége. 


Szervezési hiba mutatkozott akkor is, mikor Délvidéket megszálltuk, il- 
letve visszaszereztük Bácskát. Mi karpaszományosok nem vettünk eb- 
ben részt, visszatartottak minket az iskolában. Hallottunk azonban sok 
olyan hibáról, ami jobb szervezéssel elkerülhető lett volna. 


Egy ilyen tipikus eset volt a következő: riadóztattak bennünket, karpa- 

szományosokat, hogy fegyverrel, a puskában lőszerrel vonuljunk ki az 
állomásra, mert szerb foglyok jönnek. Közel volt a laktanya az állomás- 
hoz, azonnal ott teremtünk feltűzött szuronnyal. Később a szerelvény 
befutott, és a beszélgetésnél kitudódott, hogy nem szerb foglyok, ha- 
nem bevonult magyar bácskai katonák, akiket a szerbek bevonultattak, 
és most jönnek haza Bukaresten keresztül. 


Mondták a fiúk, hogy ott normálisan fogadták őket, hogy nem ellensé- 
gesen, és itt magyar földön, a határon csodálkoztak, hogy mint ellensé- 
get kezelik őket. Időbe került, míg ez normalizálódott, és megérkezett a 
gulyáságyú, és baráti lett velük a kapcsolat. Helyes tájékozottság és 
pontos információ révén ez nem fordulhatott volna elő. Szerencse, 
hogy itt most nem folyt vér. De komoly helyzetben ilyen bakik és osto- 
baság miatt súlyos, helyrehozhatatlan baleset is keletkezhetett volna. 
Volt is ilyen, amikor saját csapatot lőtt a tüzérség, mivel nem volt jó 
összeköttetés a gyalogság és a figyelőállás között. 


Elérkeztünk 1941. Húsvétjához. 


A békéscsabai 19. gyalogezred is részt vett a bácskai bevonulásban. 
A karpaszományosok a helyőrségben maradtak, biztonsági szolgálatot 

láttak el a tanfolyam végzése közben. A lőszerraktár őrzése alkalmából 
magam is őrségben voltam. Sűrű erdőben a város szélén volt a lőszer- 
raktár szögesdróttal körülvett fa barakkokban. Szigorúan ki lettünk ok- 
tatva a legéberebb figyelésre. Harmadik felszólításra - ha valaki nem 
mondja a jelszót - jelhangadásra, fegyverhasználatra voltunk feljogo- 
sítva. Éjfél után kettőig én láttam el a szolgálatot. Ilyenkor legsötétebb 
az éjszaka. A nagy csöndben egyszer zörgésre lettem figyelmes. Erősen 
figyeltem a hang irányába, de nem láttam senkit, semmit. A fegyvert 
lövésre emeltem, és kiáltottam: Állj, ki vagy, jelszót! A kiáltásra csend 
lett. Pár perc múlva ismét mocorgás. A második és harmadik felszólítás 
után sem jött válasz, és én erre a parancs értelmében elsütöttem a pus- 
kát a zörej irányába. Az őrség felriadt és feltűzött szuronnyal kirohan- 
tak és megindultak zseblámpával a hang irányában kikutatni, mi az, 
ami ott zörög. Nagy izgalom és keresés után a raj elfogta a tettest, egy 
kis sündisznót, , aki" a fák leveleit mozgatva adta a lövés okát előidéző 
hangokat. A hangra megállt, a csendben megindult. Elfogtuk a szerb 
partizánt, diadallal bevittük az őrszobába, egérfogásra akartuk felhasz- 
nálni. Ugyanis a mezei egerek olyan éhesek voltak, hogy alvás közben 
a priccsen egyik bajtársunkat arcon harapta egy éhes egérke. Kettős 
haszon elérése miatt nem lettem megdicsérve. Ezek után nyugodtabban 
aludhattunk, a partizánveszély el lett hárítva, és az egerektől is nyu- 
godtabban alhattunk. 


Egy másik alkalommal ismét velem történt egy még komikusabb eset. 
A városban voltunk egy másik lőszerraktárnál szolgálatban. Hajnali 
órákban - mikor már pirkadt - a kapunál voltam őrségben. Fiatal, ré- 
szeg legények jöttek az úton, és tőlem érdeklődtek: , Vitéz úr, merre van 
a lányos ház:" Nem akartam tájékozatlannak látszani, és a jól értesültet 
adva válaszoltam, a harmadik utca, jobbra a második ház. Nem sejt- 
hettem, hogy ott a lényeg lesz egy lányos ház, vagy a legények azt egy- 
általán annak nézhetik. Le akartam csak rázni őket. Botrány lett belőle, 
mert a legények az ott levő házba becsöngettek, és be akartak a lányok - 
hoz menni. Mikor a ház gazdája a papa kijött — mivel neki valóban volt 
három lánya - szóváltás támadt ő és a legények között, akik ,látni 
akarták" a lányokat. Mikor tisztába jöttek a tévedéssel, azzal mentege- 
tőztek, hogy nekik a címet egy katona mondta az őrségből. Erre a lá- 
nyokat joggal féltő apa bement az ezredparancsnokhoz, és elmondta az 
esetet. Szerencsére az esetet elrendezni kijelölt tiszt humoros kedvében 
volt, és nem csinált nagy ügyet az egészből, és jelentette az ezredesnek, 

hogy a tájékoztatás nem a honvédségtől eredt. Így megúsztam az ese- 
tet, nem dicsérettel, mint az előbbinél, de minden esetre laktanyafogság 
nélkül. 


A kiképzés és fegyelmezés civil szemmel nézve idegenlégiós szellemű 
volt. Az volt a felfogás, hogy miden veríték, amit a gyakorlótéren hul- 
latunk, a fronton vért takarít meg. Verítékeztünk is annyit, hogy ha így 
lett volna, nem lett volna annyi hősi halottunk talán a fronton. 


Tavaszi, nyári hadgyakorlaton teljes menetöltözetben vonultunk el két- 
három hetes kihelyezéses kiképzésre Erdélybe. Naponta a legnagyobb 
melegben is 30-40 kilométert tettünk meg, tavasszal posztó, nyáron 
zsávoly ruhában. 


Előfordult egy megerőltető menet alkalmával az erdélyi hegyek között, 
hogy egy ruszin fiú kiállt a sorból és kimerülve leült az árokpartra, és 
nem akart, nem tudott tovább menni. A lovon később odaérkező szá- 
zadparancsnok - mivel a fiú az első felszólításra nem áll fel — elővette a 
pisztolyát és mellé lőtt a földre. A látszólag, vagy ténylegesen is kime- 
rült baka felugrott, és visszament a sorba, és kénytelen volt tovább- 
menni a többiekkel. 


Egy alkalommal, egy bajtárssal kerékpáron előrementem szálláscsiná- 
lónak. Nagyszalonta előtt megálltunk egy háznál vizet kérni. A jószívű 
asszony megsajnált minket, és egy-egy köcsög aludttejet adott egy sze- 
let kenyérrel. Soha olyan jóízű aludttejet nem ettem, mint azt akkor ott 
a tornác lépcsőjén kanalazva. Mondta is az asszony, hogy neki is van 
egy fia, rágondolt, hátha ő is kap valahol egy másik édesanyától egy fa- 
lat kenyeret, ha megéhezik az úton. Most is hálásan gondolok rá — mint 
mindenkire - aki hasonló helyzetben, később a fronton, vagy a fogság- 
ban megsajnálta a szenvedő embert, és bennünk esetlen a saját fiát lát- 
ta. 


A Bihari hegységben egyszer ebédosztás közben megeredt az eső. Min- 
ta vödörből öntötték volna a nyakunkba szakadt záport. Az ezred a 
hegyoldalban ülve kanalazta a babgulyást, és a csajkába meg folyt az 
esővíz. Végül kikanalaztuk a babot, de a csajka tele lett vízzel, mintegy 
elmosogattuk evés közben. Kiöntöttük a híg löttyöt, sorakoztunk, és 
megindultunk lefelé a hegyen. A napsütés a hirtelen zápor után elpáro- 
logtatta a testünkön nedvessé vált posztózubbonyt, és gőzölgő párás 
felhőben úszott az ezred, amint lefelé kanyargott a szerpentinen. Jó- 

kedvűen, dalolva mentünk a legközelebbi faluba, hiszen a fiatal szerve- 
zet mindent kibírt, és így edződtünk a még nagyobb megpróbáltatások 
elbírására. Nem ártott ez meg senkinek. 


Feketeerdőbe beérve - ez egy kis település üveggyárral a nagyváradi 
úton, dalolva vittük az elénk jövő asszonyok gyermekeit, ők meg a pus- 
kát vették ki a kezünkből, és így érkeztünk be a faluba. A magyar ajkú- 
ak így mutatták ki szeretetüket és vonzalmukat irántunk. Az üveggyár 
előtt feltűnt a patakban a sok szép színes , kavics", mint később meg- 
tudtuk, az évekkel ezelőtt eldobott üvegtörmelék kaviccsá lett hordalé- 
ka volt. 


Kikből állt a legénységetek? Lelkesek voltak? 


A legénység összetétele nemzetiséget illetően vegyes volt. A környék- 
beli román, szlovák (tót) és sváb legénység még kapott utánpótlást a 
visszatért ruszin, észak-erdélyi területekről behívott újoncokkal. Ez saj- 
nos nem előnyére változtatta meg a harckészséget és minőséget. Elro - 
mánosodott magyar fiúk is voltak közöttük. Juon Farkas magyarul sem 
tudott, mert az anyja csak románul tanította meg beszélni. Az apja he- 
gyi pásztor volt. Foglalkoztam volna vele, de ragaszkodott román mi- 
voltához. 


Egy ruszin fiúval sajnálatos eset történt. Lóápoló volt a géppuskás szá- 
zadnál, és az őrmester rajtakapta, amikor a géppuskás málhás állatot 
, megerőszakolta". Kihallgatásra rendelte az őrmester, betanítva neki a 
szöveget: , Százados úr, alázatosan jelentem , utcalánnyal? közösültem. 
Mikor a százados ezt a kihallgatáson meghallotta, kérdően ránézett a 
szolgálatvezető őrmesterre, miért van ez a baka kihallgatásra rendelve 
ezért, hiszen a fél század itt lehetne ilyen alapon. Ugyanis a százados 
utcalányokra és nem málhás állatra gondolt, ami ebben az évben U be- 
tű lévén, ezt a nevet kapta. A százados megdöbbenve lekevert neki egy 
pofont, és elküldte az orvoshoz, aki leszerelte a beteges hajlamú, primi- 
tív ruszin fiút. 


A tótokkal és svábokkal nem volt ilyen probléma, ők mind tudtak ma- 
gyarul, és be is illeszkedtek a többi sorkatonához, még tisztesek is let- 


tek belőlük. 


A karpaszományos iskolán - ahol mind érettségizett fiúk voltak -— 
akadt zsidó újonc is. Akkor még a zsidótörvény nem lépett életbe, s így 

1940-ben a honvédséghez és nem munkaszolgálatosnak kellett bevo- 
nulniuk. 


Ennek ellenére - érezve az idők közelgő változását, — ez a karpaszomá- 
nyos az erdélyi gyakorlat alkalmával megszökött a hadseregtől, és állí- 
tólag Dél-Erdélyben ment át, s aztán Izraelben kötött ki. 


Egy fiatal báró nemi betegséget szerzett, vagy az imitálta, ezért lesze- 
relték. Az is lehet, hogy a közelgő háború miatt - óvatosságból - a bá- 
ró papa így mentesítette fiát a leendő frontszolgálattól. 


Voltak, akik állástalanságtól tartva a tovább szolgálatra jelentkeztek a 
tiszti iskola elvégzése után. Ezek, velünk együtt úgynevezett örömkato- 
nák voltak, mivel, mint mi, , ludovikás jelöltek", ők is hivatásos katonák 
akartak lenni. A civilek nehezen tűrték a fegyelmet, és alig várták a kö- 
telező két esztendő végét. Ők már többen megkezdték civil életüket, és 
azt félbe kellett nekik szakítani az akkor két esztendő katonai szolgálat 
miatt. Nekik ez kiesett esztendőnek számított az életükből. Kötelező 
rosszként fogták fel. Nem nagy lelkesedéssel végezték a katonai drill 
rájuk is érvényes súlyát. 

Mi négyen jelöltek, szeptemberben, mint hadapródok jelentkeztünk a 
második felvételire a katonai tantárgyakból. Rangelsőként végeztem a 
70 fős karpaszományos iskolán, és sikerült is a felvételi a gyalogos III. 
századhoz a Ludovikán, 1941. szeptember 10-én. 


Megkezdődött a háromesztendős - a háború miatt rövidített — kétesz- 
tendős tisztképzés. 


Összegezve az egyéves karpaszományosi élményeket, nem volt hiába- 
való az eltöltött idő emberismeret és tapasztalat szempontjából. A 18 
éves fiú megemberesedett - beleértve magamat is -, és edzettebb lett az 
élet későbbi megpróbáltatásaival szemben. Fizikailag is ellenállóbbá 
vált a későbbi emberfeletti követelményekkel szemben. 


Szerény körülmények, a napi 20 filléres zsold beosztása, szociális gon- 
dolkodásra is késztette a jobb módban eddig élt fiatalokat. Megtanultuk 
a másságot, és a világra mások számára nyitottabbak lettünk. 


Tudomásul kellett vennünk, hogy nem mi vagyunk a világ közepe, és 
mások többlettudását és erejét figyelembe kell venni. A közösségi szel- 
lem pozitív erejével is hatott. Mindenki egyért, egy mindenkiért, egy 

katonai összetartozással párosulva, úgy éreztük különbbé tett minket 
az anyagias civil világgal szemben. 


A közösen elfogyasztott egyszerű katonás étkezés összekovácsolta a 
különböző társadalmi osztályba tartozó embereket is. A kantinban el- 
költött napi 20 fillér elég volt egy krémesre, 12 fillér, és egy mignonra, 
mely 8 fillér volt, annak, aki édesszájú volt. Aki szerette a bort, annak 
egy fröccsre és egy kiflire futotta (16--4) a 20 fillér. A hazulról kapott 
csomagokat legtöbbször megosztottuk a bajtárasakkal. Mindenki a baj- 
társával együtt örül a hazainak, és kiközösítettük azokat, akik nem kí- 
nálták meg bajtársaikat az otthoni finomságokkal. Ez is nevelő hatással 
volt a fejlődő fiatalokra. 


Tehát akkor bajtársi szellem uralkodott közöttetek? 


A megerőltető meneteknél az erősebbek segítették a gyengébbeket. 
A közös cél: az eredményes hadgyakorlat, a bakától az ezredparancsno- 
kig, mindenkit egy közös cél maximális jó teljesítményre sarkallt, leg- 
alábbis mi hivatásosok így éreztük. Gondolom, nem mindenkinél volt 
ez ilyen ideális hőfokon, de az akkor nemzeti nevelés és hazafias iskolai 
szellem csökkentette a liberális és antimilitarista gondolkodás eluralko- 
dását. A nyáron kitölt háború, az orosz hadüzenet komolyabb idők 
megérkezését sejtették. Tudtuk, mi is egyszer harctérre kerülünk, és 
erre jól fel kell készülni gyakorlatilag, elméletileg és lelkileg egyaránt. 
Megértettük az , Übung macht Meister?" szellemét, és igyekeztünk jó 
katonák és később jó parancsnokok, lenni. 


Erre jó volt az egyéves önkéntes év, ahogy régen mondták, mert saját 
bőrünkön tanultuk meg, mi kell a bakának, mi a helyes, és mi nem, 
amit a tisztesek, tiszthelyettesek, sőt a parancsnokaink a tisztek csinál- 
tak velünk ezen idő alatt. Ami nem volt helyes, eldöntöttük, mi azt a 
hibát nem követjük el, és aparancsnokságunk alatt nem engedélyezzük 
azokat az anomáliákat, amiket mi sem tartottunk elfogadhatónak. Bár- 
csak mindenkire pozitív hatást gyakorolt volna ez az egy esztendő. 


Magam úgy éreztem, felvértezve vágok neki az akadémiai éveknek, és 
jó tiszt válik belőlem. Szerettem volna elérni, hogy a katonáim szeres- 
senek, nem csak engedelmeskedjenek feltétel nélkül, és velem is meg 
legyenek elégedve a feletteseim az elért eredményeim folytán, amiket a 
katonáim jó felkészültsége váltana ki a jövőben. 

A következő időszak, amiről mesélsz, az 1941. szeptembertől 1943. 
augusztusig terjed... 


A karpaszományos év elteltével és a sikeres akadémiai vizsga után úgy 
éreztem, komoly lépéssel mentem előre életem útján. Elkezdtem a Lu- 
dovika - most már magasabb elméleti kiképzést nyújtó — második ta- 
nuló évét. Három éves lett volna a felkészülés, de a háborús tiszthiány 
miatt 1944. augusztus helyett egy évvel hamarabb lettünk hadnagyok. 
A felettünk járók közül az egyék évfolyamot augusztus helyett már de- 
cemberben felavatták, és így mi is léptünk decemberben egy évet előre. 


Az első év szintén nagyon kemény volt Pesten. A szokásos katonai ne- 
velés negatív jelensége, a felsőbb évesek sokszor kíméletlen brutalitás- 
sal párosult fegyelmezése itt sem maradt el. A katonai középiskolások, 
az úgynevezett cöglingek magukkal hozták az iskola negatív szellemét 
és kinövéseit is. A csapatnál szolgáltak pedig, ami rosszat a kaszár- 
nyákban tanultak. Mind a két fél felettes évfolyam hallgatói egymást 
túlszárnyalva igyekeztek minket, újoncokat betörni az Akadémia őr- 
malmába. 


AA folyosókon életveszélyes volt a közlekedés a ránk leső fegyelmezés 
miatt. Az otthoni leveleket csak a WC-n olvashattuk el nyugodtan. Az 
osztályterem csenje a felkészülés ideje volt, akkor magunkban voltunk, 
csak az időnkénti tiszti ellenőrzés szakította meg a tanulás csendjét. 


Tudod, hogy mennyire érdekelnek a Ludovika Akadémia minden- 
napjai, kérlek, beszélj erről! 


A hazáért mindhalálig! - ludovikás jelmondat mögött komoly meggyő- 
ződéses hatalom volt. A patinás épületben hagyományos katonás szel- 
lem volt az uralkodó. A Ferenc Jóska világában felsőbbrendűnek tartott 
katonavilága tartotta magát a Monarchia megszűnte után is. A kom- 
mün elleni ludovikás ellenforradalmi nemzeti érzés az indulókon is ki- 
ütközött. Az Orczy kert zárt világa egy felsőbbrendűnek gondolt kaszt 
kolostorát jelképezte. A színteremben még a volt, legendákba vesző 
monarchikus levegő vibrált, a festmények Ferenc Józsefet és Ludovika 
királynét ábrázolták. Az osztályok már magyarabb jelleget ölthettek, 
hiszen a mi termünkben is Rákóczy Ferenc szobra volt. A kertben a 
fegyvernemek védszentjei voltak. A gyalogságé Szent László, a tüzére- 
ké Szent Borbála, a lovasságé Szent György volt. A nagy téren, ahol a 
reggeli csuklós gyakorlatok és a tisztavatási parádék voltak, szemben 

állt a ludovikás gyűrűn ábrázolt hármas csoportú szobor, középen Lu- 
dovika királyné és a két magyar adományozó főnemes, Butler báró és 
Orczy báró életnagyságú szobra. Az alapzaton a felírat: A Ludovika név 
hirdesse a nemzethez való tartozásukat, hűséggel a hazáért. Az avatás- 
kor itt rántottunk kardot, és becsülettel helytálltunk mindannyian (ke- 
vés kivételtől eltekintve) az utolsó emberig, az utolsó percig, 1945. 
május 9-ig, a fegyverszünet napjáig a háborúban. 


Üllői út 84. volt a Ludovika postacíme. Impozáns, szép, kétemeletes 
épület klasszikus tervezéssel, kiegészítve az Üllői út felől az új fegyver- 
nemek épületeivel. Itt voltak a páncélosok és gépkocsizók. 


A régi épületben a hagyományos fegyvernemek; a gyalogság, a fegy- 
vernemek királynője a huszárság, a tüzérség. Az épületek kiegészítése- 
ként lovardák, a kórház, sportcsarnok, úszómedence és a kis-tó az első 
világháborús emlékművel. 


A nagy lépcsőház széles lépcsősoraival tekintélyt sugárzott és egy biz- 
tonságérzetet adott a kis hallgatóknak. Egy ország vigyáz rátok és szá- 
mít becsületes helytállásotokra. Ezt sugallták a fordulóknál a szobrok 
és ezt a múlt árnyai. 


Sok kiváló hazafi és katona került ki innen az életbe, mi sem akartunk, 
hogy hiányozzunk ebből a képből. Úgy akartunk tanulni és viselkedni, 
hogy megfeleljünk ennek az elvárásnak. Elődeink példája és cselekede- 
tei alapján meg volt a társadalmi tekintélye az intézet végzett növendé- 


keinek. 


Monda, és az igaz, hogy a lányok bolondultak a ludovikásokért 
és, hogy úgymond, jó partinak számítottatok? 


Mint ludovikások is megbecsülést kaptunk a középosztály szebbik ne- 
mét képviselők és a lányos mamák részéről is. 


Ebben nem volt semmi kivetnivaló. Nem voltunk jó megfizetve, de nem 
számítottunk rossz partinak sem. A kaució ezt elősegítette azzal, hogy 
egy fiatal tiszt nem nősülhetett szegényen, nehogy később az özvegye 
nélkülözésnek legyen kitéve. Módosabb szülők letették ezt a kauciót 
annak a reményében, hogy majd karriert csinál a fiatal tiszt, és addig is 
társadalmi rangot jelent tiszti asszonynak lenni. 

A Ludovika bál, a Jogász bál és a Vitézi bál előtt volt a rangsorban. 
Amíg ez társadalmi megbecsülésben is érezhető lett volna, addig helyt 
kellett állnunk a tanulmányok terén. 


Ne haragudj, de tudod, hogy a vesszőparipám, milyen tantárgya- 
itok voltak? 


Gyakorlati és harcászati szabályzat volt a két fő tantárgy, melyek osz- 
tályzata háromszor szorzott. Egytől ötig volt az értékelés, és ötös ese- 
tén tizenöt pontot ért a besorolásnál az elért érdemjegy. Ezek voltak a 
katonának a legalapvetőbb ismeretei. Olyan volt, mint a papnak a Bib- 
lia és a katekizmus. Alapvető ismeretek, melyekre később a vezérkari 
iskola anyaga is épült. A katonai ismeretek AB C-je. 


Kétszer-szorzó tantárgy volt a fegyvertan és a tereptan. Gyakorlati tu- 
dásismeret a használatos fegyverekről, elméleti és gyakorlati oktatás. 
Térképismeret, tájékozódás a térképolvasásban, vázlatkészítés elmélet- 
ben és tájékozódás gyakorlatban a terepen. Egy nyáron külön csak te- 
repen való, iránytűvel való járőrgyakorlatok. 


Híradó-ismeret: rádió, telefon, híreszközök elméleti és gyakorlati okta- 
tása a rendelkezésre álló anyagi eszközökkel. Sajnos az ország anyagi 
ereje mindezeket csak szűkösen tudta biztosítani. 


UÜgyvitel: katonai adminisztráció és bürokrácia megismerése, a külön- 
böző iratok külalakja és romái. 


Tüzér és más fegyvernemek ismerete. Az összműködés javítása érdeké- 
ben más fegyvernemek sajátosságainak ismerete a harcászati elvek ösz- 
szehangolása miatt fontos volt. 


Lőismeret. Nemzetiségi nyelv (román, orosz, szerb, szlovák közül volt) 
választható. Torna, lovaglás, vívás, úszás. 


Az önképző körben a zene és művészetek iránt érdeklődőknek biztosít- 
va volt a lehetőség tehetségük továbbfejlesztésére. 


Sportkörök: LASE volt a neve, Ludovika Akadémia Sport Egylet. Élénk 
sportélet volt különösen a vívás és lovaglás terén; mint katonai szakág- 
nak, érthető volt ennek hangsúlyozása. 

A nyári szabadságolás előtt egy hónapra vízi- és árkászkiképzés volt. 
A Dunán hídépítés, műszaki záró aknatelepítés, robbantás és vegyi- 
harc kiképzés. A második év után egy hónap tereptani, térképészgya- 

korlat. Avatás előtt egy hónap országjárás és harcászati gyakorlatok. 
Bejártuk Erdélyt, a Felvidéket és Ruszinszkót. Megismerkedtünk ha- 
zánk szép tájaival és egyúttal a különböző terepeken harcászati megbe- 
széléseket folytattunk a harcászat tanárával, Hadvári Pál vezérkari 
századossal. 


Az ötvenes években őt több társával koncepciós perben elítélték és ki- 
végezték. Kiváló katona volt, sokat tanultunk tőle. Voltunk Kolozsvá- 
ron, a Békás szorosban, Szovátán, Kassán, a Tatárhágón. Megismertük 
megnagyobbodott hazánk legszebb tájait és közben harcászati elméleti 
és térképészeti harci feladatokat oldottunk meg. 


Mesélted, hogy nagybátyád, Csukás Kálmán alezredes vezette be a re- 
pülősöknél a sí edzéseket a pilóták kondíciójának növelésére... 1942 te- 
lén - akik jelentkeztünk mi is - sí-kihelyezésen vettünk rész 
Kárpátalján. Tiszaborkút, Rahó, Tatárhágó, sível mentünk, hegyivadász 
kiképzési is kaptunk. Sport és katonai közös feladatotokat oldottunk 
meg egyúttal. 


Igen, valóban Csukás Kálmán vezette be a síoktatást. Majd később 
szeretnék róla is beszélni veled. Tudom, hogy velem együtt, meny- 
nyire tiszteled őt! 


Igen, ez így van! Mindenképpen beszéljünk majd róla! Megérdemli! 


Visszatérve a mi dolgunkra, avatás előtt száz nappal szép ünnepséget 
és avatási bált rendezett az Akadémia Balatonalmádiban. Sokan Pestről 
jöttek az ünnepségre a jobb körökből. 


Vasárnap élhettünk , társadalmi életet". Én pesti rokonokhoz jártam ki, 
s családi körben a két nagynénimnél töltöttem a szabadidőmet. Udvar - 
lási lehetőségem így nem volt, féltettek a nagynénik, nehogy ,elzüll- 
jek" a pesti fertőben. Vigyáztak a kis unokaöccsükre. 


A Ludovika kápolnájában minden vasárnap kötelező volt a szentmise- 
hallgatás. Atábori püspök egyszer gyönyörű szentbeszédet tartott. 
A sok ezer közül csak erre az egyre emlékszem vissza fél évszázad táv- 
latából. A világmindenséget szemléletesen mutatta be a nagy távolsá- 
gok és parányok érzékelésével, ezzel is megvilágítva Isten nagyságát. 
Tudományos és mégis nagyon megkapó szentbeszéd volt. Közepébe 
helyezve az embert, Isten képmását. Egy életre meghatározó képet fes- 
tett a mindenségről. A tantermeken kívül a hálóteremben és az ebédlő- 

ben zajlott az élet. Nagyon puritán és egyszerű volt az ellátásunk min- 
den tekintetben. 


1940-től egyszerűbb ás demokratikusabb lett az élet a Ludovikán. Érez- 
hetőbbé, kézzelfoghatóbbá vált a lélekszám növekedésével a puritánabb 
életvitel. Az ebédlőben fehér, terített asztal fogadott minket reggel, dél- 
ben, este. Pincére szolgálták fel a tízes létszámú asztaloknál ülőknek az 
ételt. Felvételkor még kávé, kakaó és tej közül választhattunk, és kalá- 
csot kaptunk mellé. Amikor elfogyott a kancsó kávé, felemeltük és új- 
ból megtöltötték a pincére. Egy év múlva mindezt kiadagolták, a 
kenyeret is. 1942-43-ban reggelire már rántott leves volt adagolt ke- 
nyérrel. Ugyanez a nívócsökkenés állt be az ebédek és vacsorák terén 
is. Örültünk, ha valaki színházba, vagy kimaradásra ment, és a benn- 
maradtak kihozatták a pincérrel az adagját - mintha ott lett volna -— és 
megették. Sokszor már csak az otthoni csomag elégíthette ki étvágyun- 
kat. A tanteremben volt egy kis szekrény és abban tartottuk a hazait. 
A kantinban volt egy kis szekrény és abban tartottuk a hazait. A kan- 
tinban is ritkán vásárolt dohányt és édességet, aki tehette. Az utolsó 
években már érezhetővé vált a háborús élelmiszerhiányos gazdálkodás, 
örültünk, ha gyakorlatok alkalmából jól lakhattunk a katonák hagyo- 
mányos babgulyásával, a gulyáságyú, csajkában kimért ebédjével. 


Tudod, hogy nem vagyok ficsúr, de érdekelne, hogy milyen volt a 
ruházatotok. egyenruhátok? 


Öltözködésünk egyszerű és katonás volt. Kimenő alkalmával felvehet- 
tük extra-ruhánkat, amit szüleink finomabb kamrán anyagból, saját 
pénzből csináltattak nekünk. Igyekeztünk is - fiatalok és hiúk lévén - 
csinosabbak, lenni, mint a tisztjeink, és karcsúbbra szabattuk a köpenyt 
és zubbonyt, a csákót meg a kincstári szabásnál modernebbre, cserebo- 
gár fazonra alakítani meg szabatni. Mi is mint a tisztek kardot visel- 
tünk. Kardbojtunk anyaga ugyan nem aranyozott, csak sárga volt, de 
félhomályban az utcán a legénység bizony néha tisztnek nézett ben- 
nünket. Rangunk ugyanis már a , kinti" honvédség zászlósainak felelt 
meg első év után. 


Hiszen volt tartalékos katonatársaink is a laktanyában már zászlósi 
rangot viseltek a másik év tiszti vizsgája után. Később azonban a hiva- 
talos előléptetéseknél mi hivatásosak gyorsabban léptünk előre a rang- 
listán. 

Akadémiai tanulmányi előmenetelünk és az osztályban viselt rangso- 
runk a parolin látható jelzéssel, rendfokozattal bírt. Sima aranysáv 
elégséges, - egy aranygomb jó, két vastagabb aranysáv jelen tanulót 
jelzett. Magam is rangsorban az első hat között voltam és törzstiszti 
aranygallérnak mutatott az elért pontszámok alapján, nyakamon a pa- 
roli. Nagyon meg kellett dolgozni ezért az eredményért. Sokszor ma- 
radtam fenn éjfélig, hogy másnapra mindent alaposan feldolgozzak az 
előadott leckéből. Az évfolyamelső két sáv és két gombos parolival 
büszkélkedhetett. Előléptetéseknél ez a rangsor életünk végéig elkísért. 
A puskázást becsületbeli ügynek tekintették, ezért jogtalan előnyszer- 
zésnek minősítették a csalást. Az osztályrangsort, évfolyamrangsort 
mindenki számon tartotta, a tisztek is eszerint osztották be szolgálatba 
az akadémiai hallgatókat. Jogos katonai hierarchia uralkodott az osz- 
tály és az évfolyam között. Mindez fokozta becsvágyunkat és mindig 
jobb eredményekre sarkallt mindannyiunkat, kivétel nélkül. 


Úgy tudom, hogy a ludovikások adták a díszőrséget és az udvar- 
laki őrséget a várban. 


Igen, legalábbis, részben! Komoly erőpróbát jelentett a díszszázadban 
való részvétel. Katonai parádén, a Hősök terén való fogadásnál több- 
ször a Ludovika adta a fogadó katonai díszszázadot. Magas is részt vet- 
tem mindegyikben, mert a gyalogság adta amikor W. Keitel (legfelsőbb 
német parancsnok), J. von Ribbentropp (német külügyminiszter), G. Ci- 
ano (olasz külögyminiszter), vagy Horthy Miklós fia, István a kor- 
mányzó helyettes jelent meg az ünnepségen, a Hősök terén lévő 
parádén. 

Udvarlaki őrségben, parádés egységes lövészbojtos uniformisban vál- 
tottuk fel szombatról vasárnapra virradóra a csendőr díszszázadot. 
Csizmában, feltűzött szuronnyal, rohamsisakban - amikor díszmenet- 
ben elvonultunk a várban egymással szemben - bizony rengett a föld 
lépteink alatt, és nagyon sok csodálója volt az ilyen őrségváltásnak a 
várban. Idegenforgalmi nevezetesség számba ment az ilyen , őrségvál- 
tás". Voltam felállítva az ezüstcsarnoknak nevezett helyen, ahol a kis 
Horthy Istvánkának - akkor 4 éves lehetett -— puskával tisztelegtem, 
mikor a dada az ablakban felmutatta és kis kezével integetett a kinn 
strázsáló őrnek. A kormányzó unokája volt a kicsi. 

Mindig, minden ilyen idillikus volt? Nem volt soha valami, hogy 
is mondjam, valami támadás, különlegesség? 


Dehogy nem! Csak azt éppen magamnak csináltam. 


A kormányzó autóját - Hitlertől kapott Mercedesét - is őriztem egy- 
szer. A lovardában volt a kocsi egymagában és nyitva volt. 


Magam voltam őr ott és beültem a kocsikba. Véletlenül megfogtam a 
kormányt és elkezdtem szirénázni. Rémülten kiugrottam és féltem, ne- 
hogy valaki meghallva felelősségre vonjon engem. Hála Istennek meg- 
úsztam, nem hallotta meg senki a közelben. Biztos nagy kellemetlenség 
lett volna belőle. Később Rákosi idejében az AVO ezt minden bizonnyal 
nagyon súlyosan büntette volna. 


A Ludovikára való bevonulásunk gyalogmenetben történt. 


Közben énekeltük: 


A Váci utcán végig a banda, rezesbanda szól, 
Az asszonyok csak nézik a zöld zsalugáter alól, 
Megdobban, sej-haj, a szívük, az arcuk láng pirosra gyúl, gyúl 


Feléjük int, lopva rájuk kacsint az élen a hadnagy úr... 


Bizony megvallom, büszkék voltunk katona és ludovikás voltunkra. 
Különbnek éreztük magunkat a sok kemény helytállás révén a korunk- 
beli civilektől. 


Őszi, tavaszi nagygyakorlatok alkalmából is a városon vonultunk át a 
gyakorlótérre. Nekünk - akiknek meg volt a rutinunk - könnyebben 
ment a menet, mint a katonaiskolás volt cőgereknek. Teljes menetöltö- 
zetben a Balaton környéki gyakorlóterekre ugrottak vonultunk. Lövé- 
szetre, Várpalotára, ahová később, mint hadnagy is kerültem. 1944 
januárjában velük - a 20-as tanzászlóaljjal -— mentem a frontra. Egysze- 
rű, katonai, fehér vaságyunk volt, mint állítólag Ferenc Józsefnek a bé- 
csi Burgban. Jó sodronya lévén a fáradt katonatestnek mindig jó 
nyugalmat adott volna, ha nem lettek volna éjszakai riadók a legkisebb 
szabálytalanság miatt, amit az éjszaka ellenőrző tisztek találtak meg. 
Fehér ruhaszekrény, benne a legnagyobb rendben tartott ruházatunk. 

Egy kis éjjeliszekrény, két lepedő, két pokróc a takarónk. Minden pilla- 
natban bármikor kaphattunk ellenőrzést, nemcsak a tisztektől, de a fel- 
sőbb évesektől is, ezért minden holminkat a legnagyobb rendben 
kellett tartani. , Elvágólag" az ingek, zsebkendők, milliméterre össze- 
hajtogatva, egymás felett, mint a téglák a falban, , glédában", ahogy ak- 
kor katonai zsargonban mondták. Fegyelembe éltünk. Ez később az 
életben minden bizonnyal nem vált kárunkra. 


Mit csináltatok a kimenőiteken, már ha volt egyáltalán? Mivel 
töltöttétek a szabadidőtöket? 


Tanulmányi eredménytől függően volt megszabva, hogy szombaton, 
akik jobb tanulók voltak, korábban mehettek kis és esete későbbi idő- 
pontban kellett bevonulniuk. Ugyanígy vasárnap is. Aki rossz osztály - 
zatot kapott, vasárnak nem volt kimenője. Akik büntetés alatt álltak, 
időnként - mint a laktanyában - ellenőrzésre kellett megjelenniük a 
napos tisztnél kürtjelre. Takarodóra - akiknek nem volt kimaradásuk - 
ágyban kellett lenni. Előfordult, hogy akik nem értek be a kapunk ki- 
lencre, és nem volt kimaradási engedélyük, a hátsó utca kertrészén lé- 
vő kőfalnál ugrottak át, ha tudtak. Előfordult, hogy egy akadémikus 
elkésve a kőfalnál próbálkozott feljutni és egy idősebb civil urat kért 
meg tartson neki rablólétrát, hogy felkapaszkodhasson. Az idős úr 
készségesen tartotta a kezét, hogy az akadémikus belelépje, és feljusson 
a falra. Mikor már feljutott, eszébe jutott, hogy ezt meg kell köszönnie 
az úrnak, és bemutatkozott: Gyurta István másodéves akadémikus va- 
gyok. Az elegáns ismeretlen civil úr visszaköszönve mondta, Dobay 
László nyugdíjas tábornok. Nincs semmi baj, fiam, magam is erre jár- 
tam be, ha kimaradtam. A szegény fiatal hallgató félájultan esett a fal 
mellé, de aztán megkönnyebbülten haladt a hálója felé, hiszen gondol- 
hatta, a volt sorstárs nem fogja feljelenteni. 


Nem volt ilyen szerencséje egy másik akadémistának, akit az ellenőr- 
zésre kirendelt katonai szolgálatot teljesítő közkatonák fogtak meg el- 
lenőrzésük alkalmával a beugrás után a parkban. Az illető félve a 
büntetéstől leütötte az őt feltartóztatni akaró katonát, és úgy rohant be 
a hálóba. Tudta ennek riadó és ellenőrzés lesz a vége, beérkezve lebo- 
rotválta a bajuszát. Valóban akadémiai riadó lett, és végigrazziázták az 
egész Akadémiát, de a tiszt mellett vizslaszemekkel figyelő baka nem 
ismerte fel azt, aki őt leütötte. Megúszta az éjszakai kalandot. Szeren- 
cséje volt, mert súlyos büntetést kapott volna a Ludovika parancsnoká- 

tól azért, hogy leütötte az őrt. Ez a rizikó hozzátartozott a fiatal élet kí- 
nálta lehetőségek kihasználásához. Mi mindent vállalt az ember egy 
fiatal lány csókjáért, ezt az élet többször is bebizonyította később. 
, Csak egy nap a világ, egyetlen egy csók az életünk, ki tudja mi vár 
ránk, ki tudja, holnap mire ébredünk. 


Milyen volt az úgynevezett ludovikás szellem, és még valami, ol- 
dandó a feszültséget, valami humoros dologról is ejtenél pár szót? 


A keresztény középosztályból jött hallgatók, legtöbbnyire rendezett 
családi viszonyok közül, jó iskolákból jöttek. Ez mindenesetre eleve rá- 
nyomhatta bélyegét az Akadémia egész hallgatóságának közszellemére. 
Hazafias érzetünk - ha lehet így kifejezni - még magasabb hőfokon lo- 
bogott, mint a többi, hasonló korú fiatal korosztályokénál. 


Ez így volt természetes, hiszen nekünk az életünk minden mozdulatá- 
val kellett kifejeznünk, hogy a Hazáért készek vagyunk gondolkodás 
nélkül akár az életünket is feláldozni. Jelszavunk is ez volt: A hazáért 
mindhalálig! 


Ebben, a későbbi gyakorlatban, a fronton is legtöbb esetben helytáll- 
tunk. Ötven év elmúltával, felavatásunk évfordulóján - a világtalálkozó 
alkalmával - ezt jó érzéssel tapasztalhattuk. Nem változtunk ebben a 
vonatkozásban, nem engedtünk a világ kísértésének és nem tagadtuk 
meg múltunkat. Ettől függetlenül, mi is a kor fiataljainak vidám életét 
éltük. Húsvétkor, karácsonykor és a nyári szünetben udvaroltunk, zsú- 
rokra jártunk, szerelmek szövődtek. 


A háború vérzivatara iga nem hagyta ezeket beteljesedni, hiszen a se- 
besülések, fogság, hosszabb időre többnyire megszakította ezeket a 
kapcsolatokat. Emlékeinket a fiatalság varázsa a messzeség romantiká- 
ja többnyire megszépítette. 


Ma este indulunk a frontra, búcsúzom tőled kis Kató, 
Ne fél vigyázunk mi magunkra, vélünk az Isten kis Kató, 
Elkísér a csókjaid emléke, az élet szép, szeretni jó, 


Patyolatfehér ágyacskádban, gondolj majd néha rám Kató. 

Ezek az édeskés dalocskák is sok mindent kifejeztek az akkor időkről. 
Csak egy nap a világ, csak egyetlen egy csók az életünk hangulata vé - 
gigkísért az egész háború alatt. 

Balatonalmádiban tartottuk a 100 napos ünnepséget. Egy szabadban 
bemutatott élőképben partizántámadást imitált a századunk. Nézőkö- 
zönség előtt történt a bemutató és a tábortűz mellől felugorva, véletle- 
nül, a feltűzött szuronnyal combon szúrt az egyik bajtársam. Elnézést 
kért, mikor a sebet meglátta; vigasztalásul, mondtam neki adja az Isten, 
hogy ilyen helyen sebesüljek meg. Egy év múlva a fronton egy orosz 
tüzérségi szilánk egy centi távolságra szúródott be a szuronyszúrás 
mellé. Meg is jegyezte az elsősegélyt nyújtó orvos a fronton, hadnagy 
úr maga már egyszer itt megsebesült! Igen, mondtam, de ez a saját baj- 
társam véletlen szúrása volt a 100 napos ünnepségen. A jó Isten gond- 
viselése többször végigkísért a háború folyamán. Mielőtt kimentem a 
frontra, Szegedre jöttem elbúcsúzni a szüleimtől. Akkor bombázták 
Szegedet és én az íróasztalnál ülve egy tollat próbáltam ki. Azt írtam 
egy papírra - mivel előtte Kaszap István sírjánál voltam Fehérvárott — 
, Kaszap Pista hozzál haza a frontról? Abbahagytam, mert a közelben 
csapott be egy bomba és le akartam menni az óvóhelyre. A lépcsőről 
visszafordultam, mert nagy csattanást hallottam a szobából. Az ablak- 
üveg összetört és a behulló üvegek elborították az íróasztalt. 


Ha ott maradok, talán végzetes lett volna a sérülésem. A szüleim talál- 
ták meg az üvegek alatt az írást, mikor Moholról! hazajöttek. A törté- 
nek csattanója, hogy a frontvonalból egy aknavetős taligán a tiszti 
legényem Kaszab Pista hozott ki. Egy betű volt a különbség, p helyett 
b, de minden más stimmelt. Negyven év után fel akartuk keresni egy 
másik katonámmal (akivel a háború után Szegeden találkoztunk és 
tartjuk a kapcsolatot) kidolgozó tisztesem volt ő a fronton, de sajnos 
nem tudtunk vele találkozni. A cím jó volt, de őt az oroszok - mert 
meg akarta védeni a testvérét — elhurcolták és Szibériában a fogságban 
halt meg. Nagy sajnáltam, mert igazán örültem volna a találkozásnak. 


Szóval, a sors! Ennyire hiszel benne? 


A katonaság, front, fogság és a börtönben megismert emberekkel való 
kapcsolatok (ott lehet egymást igazán kiismerni) tartósak szoktak len- 
ni. Hiszem ezt - tapasztalatból is állítom - irányítani a lehet a sorsot. 


1 Ma: Mol, Szerbia. 

Szinte szuggerálva, mi legyen velem, arra az útra lehet terelni a sors 
kerekét. 1943 őszén, már Zomborban, gyakorlat közben azt mondtam a 
katonáimnak, megsebesültem - rágondolva a szuronysérülésemre -— 
vegye át a rangidős a parancsnokságot és intézkedjenek. Rutingyakor- 
latnak szántam, mintha a fronton volnánk. 


Figyeltem a kiadott parancsokat, engem feltettek egy aknavetős taligá- 
ra (ugyanúgy, mint egy év múlva a fronton) és kiadták a visszavonulási 
parancsot. Amikor Szank mellett vitt a legényem taligán a kötözőhely- 
re, eszembe jutott, ez a történet egyszer már megesett velem kísértetie- 
sen hasonlóan, de akkor csak feltételezve a megtörténteket. Kicsit 
előreszaladtam a történtekben, mert még hátra volt az avatás. 


Már vártam, hogy eljussunk idáig. Életed legbüszkébb napjának 
tartod 1943. augusztus 20-át. Nem egyszer említetted, hogy száz- 
szor inkább lennél újra kölyökképű hadnagy, mint bölcs, nagy 
tapasztalatú ezredes. 


Egészen jól idéztél! A háború miatt rövidített ludovikás évek végéhez 
közeledtünk. 1944-ben kellett volna befejeződni a ludovikás éveknek, 
de a gyorsított tisztképzés miatt egy évvel hamarabb lettünk hadna- 
gyok. Közeledett a háború vérzivatara hazánkhoz. A doni veszteség és 
a tiszthiány sürgette az utánpótlást. Mi ennek - végzetünket nem sejt- 
ve - örültünk, hogy 22 évesen kikerülhettünk az életbe a csapathoz, 
életünk céljához. Nem sejthettük, hogy akik most kardot rántunk, nem 
a honvédségtől fogunk nyugdíjba menni. Azok, akik elestek, örök fiatal 
hadnagynak maradtak meg emlékezetünkben, de a megmaradtaknak 
szinte kivétel nélkül új élethivatást kellett választaniuk az elvesztett 
háború utáni B-listázás és rendszerváltozás következtében. 


Lázasan készülődtünk az avatásra és az életre, reálisan nézve inkább a 
halára. 


Álomvilágban éltünk. Ruhapróba és az új helyőrségünkbe való pályá- 
zat töltötte ki az utolsó heteket. Én a barátommal Zombort, a 20. gya- 
logezredet választottam, mert szegediek lévén így közel maradhattunk 
a szülői házhoz. Függetlenségünket is megőrizve, úgy gondoltuk, hét- 
végeken hazarándulhatunk eltávozásra. 


Édesapám csináltatott egy szabvány tiszti ládát, amelybe a kincstártól 
kapott tiszti , hozományunk" beleférhetett. 

Zöld parolinos, fegyvernemünk színével ellátott aranycsillagos zubbo- 
nyunkban, a sikerült próbák után büszkén feszítettünk a hálóteremben, 
egymást kritizálva és mustrálgatva. Fényesítettük a magas kérgű angol 
lovaglócsizmát, és szakavatott kézzel kötöttük a kardbojtunkat, most 
már az aranyost a tiszti kardunkra. Szimbólum volt ez a kardbojt, és 
ennek becsületére, hogy soha szégyent nem hozunk rá, generációk vol- 
tak joggal büszkék. Ludovikás elődeink, akik végigharcolták az első vi- 
lágháborút. 

Mi a legfiatalabb generáció, a második világháború leendő , hősei", lel- 
kileg, gyakorlatilag folytatói akartunk lenni ennek a töretlen hazafias, 
makulátlan tiszti szellemnek. 


Főpróbát is tartottunk nagyréten, ahol a Kormányzó úr jelenlétében 
már huszonhárom éve avatták a magyar királyi honvédség részére a 
tiszteket. 


Elérkezett életünk legnagyobb élménye a , Tisztavatás" 


Álljunk meg egy pillanatra! Kik jöttek el az avatásodra? 


Az ünneplő közönségben szüleink és a pesti rokonság teljes létszámban 
kivonult. Külön szép szalonkardot és körgallért kaptam az egyik nagy- 
nénimtől ajándékba. Ők akartak még kisgyermek koromban örökbe fo- 
gadni, és rám hagyták volna a pesti fogorvosi rendelőjüket, és 
adoptáltak volna még gimnazista koromban. Mennyire másfelé vezetett 
volna az életem, ha akkor édesanyámék beleegyeztek volna abba, hogy 
ők neveljenek fel. 


A két nagynéni - akikhez jártam - két teljesen ellentétes világnézetet 
képviselt. Az egyiknek a férje gépészmérnök volt, Torinóban is volt 
évekig, a fasiszta Olaszországban. Báthori György, a Fiat gyárvezető fő- 
mérnöke volt. Csáky volt külügyminisztert is ismerte közelebbről, és 
Horthy Istvánt is még az egyetemről. A másik nagynéném férje az első 
világháborúban elesett zsidó tiszt árvája volt, akit egy bajtársa, Tamási 
Varga nevű dunántúli nemesember adoptált és nevelt fel. Kikeresztel- 
kedett és kiváló képességű, szimpatikus ember volt. Vasárnaponként 
felváltva mindig náluk voltam a kimenőim alkalmával. 


Mindkettő nagyon jómódú és széles látókörű ember volt. Sokat hallot- 
tam tőlük az akkor történt eseményekről, hiszen mindkettő jól tájéko- 
zott volt. Igaz, Imre a moszkvai és londoni híreket adta át, Gyurka 

pedig az ellenkező oldalról kapott értesüléseket kommentálta. Nehéz 
volt a kettő közül választani, de az otthoni és iskolai nevelés, a katonai 
környezet mégis jobboldalra, később bebizonyosodott, rossz lóra tetette 
velem a voksot. Igaz, soha nem lehet már megtudni, ha mint orvostan- 
hallgató Pesten Imréknél maradok, a bombázás és az ostrom után vajon 
életben maradtam volna-e. Ő a németek bevonulása után öngyilkos 
lett. Azt javasolta környezetének, akikhez tartozott, fegyverrel kell el- 
lenállni a németeknek, mert csak ez mentheti meg az országot. 


Ki tudja, mi lett volna az ország későbbi sorsa, ha ezt az utat választotta 
volna az egész ország. Akkor már hadnagy voltam Várpalotán, és ha 
ezt a parancsot kapjuk, lehet, hogy ma , mártír", hősi halott vagyok, 
mert a bejött német harckocsi dandárral szemben mi biztos elestünk 
volna az ellenállás folyamán. Akkor sem láttunk előre semmit. Ki tudja, 
mi lett volna, ha? Ez a történelem megfejthetetlen talánya marad örök- 
re. 


Augusztus 20-án, Szent István napján gyönyörű napsütéses reggelre 
ébredtünk. Zászlóerdőben az épület ablakai, minden csupa virág és ra- 
gyog a park a tisztaságból. Utolsó, legszebb képét mutatta az Akadé- 
mia. Az ősi épület az alma mater hattyúdalát énekelte, hiszen jövőre 
már a Vérmezőn volt az avatás, aztán jött az ostrom és 1945-ben márt 
megszűnt az Akadémia régi jellege. Révai Kálmán, a Kossuth Tisztkép- 
ző Akadémia akkor parancsnoka (volt ludovikás) maga vakoltatta be a 
saját maga által festett Szent László festményt 1947-ben az Akadémia 
kápolnájában. Ifjúsági park lett a gyakorlóterünk. Kivágták a legszebb 
fákat, bokrokat. Teniszpálya, WC épült a parkban. Sírva fakadtunk vol- 
na, ha akkor mindezt előre láthatjuk. A jóisten akkor még elrejtette az 
örömtől könnybe lábadt szemünk elől sötét jövőnket. Díszmenetben 
vonultunk fel az alattunk járó aksok díszszázadai előtt és felálltunk az 
eskühöz. Az évfolyamelső felolvasta az eskü szövegét, utánamondtuk 
és a végén kardot rántottunk , A hazáért mindhalálig!". Boldogan néz- 
tük mi a nézőközönségben szüleink, szeretteink ragyogó arcát és az 
oszolj után ki-ki elvonult a sátrakhoz sörözni, míg majális vette kezde- 
tét. 

Az állam avatási ajándéka megcímezve, elszállításra várt a folyosókon. 


A nagy zöld tiszti ládák köpennyel, csizmával, bilgerivel, sisakkal, cú- 
gos cipővel, lovaglónadrággal, pantallóval, zubbonnyal, térképtáskával, 
esőkabáttal volt megpakolva és egy időben ért haza velünk Szegedre. 

Szabadságot kaptunk október elsejéig. Akkor kellett volna bevonulni 
csapattestünkhöz. Rövid egy hónap lett csak belőle, mert SAS , Siess, 
Azonnal Siess" behívót kaptunk szeptember végén és vége lett a szép 
álomnak. 


1943 augusztusa fiatalságunk legszebb hónapja volt, gondtalan, roman- 
tikus udvarlási korszak. Teadélutánok, zsúrok követték egymást nap, 
mint nap a lányos házaknál. Szerelmek szövődtek és lettek sajnos lég- 
várakká az ott megálmodott sorsok. 


Ezután, ugye Zombor volt a következő állomás az életedben? 


Vitéz Bedő Árpád hadnagy bajtársammal elindultunk ismeretlen sor- 
sunk elé. Az állomásra a két apa kísért ki minket és férfias kézszorítás- 
sal biztattak arra, hogy nem hozzunk szégyent rájuk, és becsülettel 
szolgáljuk a hazát. Szalutáltunk a vonatablakban, és mint önálló, fel- 
nőtt emberek süppedtünk az első osztályú fülke ülésére, és gyújtottunk 
rá egy lila szopókás , Ludovika"? cigarettára. 


Hamar megérkeztünk Zomborba, ahol megkezdtük rövid garnizoni éle- 
tünket. A Szarvaskürt szállodában szálltunk meg egyelőre, és jelentkez- 
tünk másnap az ezredparancsnokságon. Magas beosztást kaptunk 
mindjárt, mindketten ,ezred közvetlen századparancsnokok? lettünk. 
Én akkor jegyeztem el magamat az aknavetős fegyverrel, Árpi páncél- 
törős lett. 


Átvettem a századot, albérletet kerestem és találtam egy idős testvér- 
párnál, akik magyarok és vallásosak voltak (szép szentképük volt a fa- 
lon). 


Gondoltam, nem kell tőlük félni, hogy a partizánok, ugyanis Zombor 
nem volt teljesen megbízható a mi részünkre. Ezt később tapasztaltuk 
is. 

Szóval, akkor megkezdődött a csapattiszti szolgálatod. Egészen 
pontosan, hová is kerültél? 


1943. október elején az újonnan megalakult zombori 20. gyalogezred 
50. számú pótezredéhez kerültünk, mint frissen avatott fiatal tisztek, 
ezred közvetlen századparancsnoki beosztásban. Amilyen előkelő volt 
a beosztásunk, annyira ellentétes volt a gyakorlatban a szegényes fel- 
szerelés. 

Megtörtént a kötelező, előírt, protokoll bemutatkozás a tisztikar felet- 
tes rangú tisztjeinél... Ezred-, zászlóaljparancsnoknál tisztelgő látogatás 
még a k.u.k. Társasági előírások maradi formaságainak a mi számunkra 
már nevetséges formai külsőségeivel. Kesztyűvel, kardosan (csákóval a 
fotel alatt). 


Hol volt a szállásotok? Jó helyetek volt? 


Harmadik próbálkozásomra sikerült a főutcán egy viszonylag jómódú 
lakásban albérletet szereznem. Egy volt lányszoba, tiszta ágyneművel, 
bútorzattal egyelőre megfelelt volna, de nagyon rövidre szabott tartóz- 
kodásom Zomborban - októberi sebesülésem miatt - nem sok élményt 
jelentett számomra. Ki volt kötve, hogy nővendéget nem fogadhatok. 


Egyszer úgy mesélted, hogy ti voltatok az úgynevezett aknavetős 
század, aknavetők nélkül. 


Persze! Nevében volt csak aknavetős. Puskás század volt nehézfegyver, 
azaz aknavető nélkül. Hátaslovam kettő is volt, de a legénységnek ren- 
des ruházata nem. 


Volt szép, elegáns egyenruhánk, csillogó aranygombokkal, szép, fényes 
kardbojtunk, de nem minden katonámnak volt rendes kapcája. Hamar 
észrevettem ezt az anomáliát, és sokszor elkeseredve tapasztaltam, 
mennyire visszás az egész életünk. Csillogó külső, erő és hatalom nél- 
kül. Zenés bevonulásokat tartottunk a városba különböző útvonalakon, 
mikor bevonultunk a gyakorlatokról. Ez csak erőfitogtatás volt: a ve- 
lünk szembeálló szerb lakosságnak akartuk mutatni: vigyázat, itt va- 
gyunk, fegyverben. A század nótázva vonult a város főutcáján, dalolva. 


Végigmentem a szép zombori utcán, azt mondják a lányok, 
Hogy énnékem nincs szeretőm, mert egyedül járok. 
Szép zombori lányok, ne járjon a szátok, 


Meglátnátok a szép szögedi babám, sírva fakadnátok! 


Piros rózsa, fehér rózsa, kihajlott az útra, 


Gyere, kedves kis angyalom, szakajts egyet róla. 

Nem szakajtok róla, van már nekem Rózsa, 


Az én rácsos kiskertemben száz a piros rózsa. 


Másik kedves nótám volt, amelyet akkor énekelt a század, mikor a kis- 
lány háza előtt mentünk el, és ő kinézett az ablakon: 


Indul a csatába egy ifjú vitéz, szép kedves rózsája utána néz, 
Tőled, ha távozom szép kedvesem hová mész, 

ki az orosz frontra aratni babért, 

Jöhet a muszka harckocsiján, jöhet az angol a gépmadarán, 


Százezer ágyú a harc mezején, ott elkeseredni nem fogok 


Rózsaszín köd, optimizmus, romantika, ifjúság. Mit lehet erre monda - 
ni? 


Semmit! Elhallgatnálak órákig is. Tetszik, ahogyan énekelsz. 
A legénységgel milyen volt a kapcsolatod? 


Életemben egyik sorsdöntő eseménye volt a száz napos ünnepség Bala- 
tonalmádin. Rendező voltam a fogadóbizottságban, mint rangsorban 
elől álló és fogadtam a vendégeket. Egy kedves házaspárral és leányuk - 
kal megismerkedve meghívtam őket az asztalomhoz a bálban. Szóra- 
koztattam őket és táncoltam a kedves, okos és ráadásul szép 
kislányukkal. Gróf Somsich, társamnak is megtetszett a kislány, és 
megkért mutassam be a családnak. Bemutatkozás után pezsgőt rendel- 
ve, megjátszotta a bőkezű gavallér grófi csemetét. Neki libériás inas 
hozta az extra ruháját, nekem csak a kincstári posztóruha volt a báli öl- 
tözetem. 


Észrevettem a család viselkedésén, hogy különbséget tettek köztem és 
a gróf között a beszélgetésben. Hiába voltam kétsávos, a gróf meg sima 
elégséges tanuló, a grófi cím és gazdagság megtette a hatását. Az éjfél 
utáni keringő végén elköszöntem a családtól, otthagytam őket. Nem 
tudtam a 10 pengős zsebbénzemmel versenyezni a pezsgős főnemessel. 


Az éjféli sötétben kerestem volna a villát, melynek kertjében állt a sát- 
ram, de eltévedtem. Láttam egy szentjánosbogárkát és a tenyerembe 

vettem, azt mondogatva neki: szentjánosbogárka, vezess engem uta- 
mon. Világíts nekem, hogy jó úton hazataláljak. Nekem nem kell az úri 
muri, én csak a legénységgel akarok katonakoromban foglalkozni. Élet- 
célom, mint egy szerzetesként, a hivatásul választott katonapályán a le- 
génységgel való jó szándékú foglalkozás, hogy minél képzettebbek 
katonák legyenek. 


Kóvályogtam a sötét úton a villák között. Féltem, nem találok haza. Ki- 
nyitottam a markom és ekkor kialudt a jánosbogárka lámpája (potro- 
hának a fénye). Oldalt néztem, ebben a pillanatban értem a villa 
ajtajához. Sátramba bebújva megértettem, nekem világított a bogárka, 
és én ezen az úton fogok mindjárt járni. 

Nem is mulattam soha a tisztekkel, nekem a laktanya volt az otthonom, 
barátaim a saját legénységem. 


Sajnos bennük is csalódnom kellett, hiszen a következő kiábrándító 
eset történt velem: Egy hete voltam még csak a század parancsnoka, 
mikor kihallgatáson kérelemmel fordult hozzám egy katonám. Azt je- 
lentette, hogy többgyermekes, szegény paraszt, és a méhészetben sür- 
gős munka lévén, szombatra és vasárnapra eltávozást kér. 
Szabadságtilalom miatt nem lehetett volna elengedni. Megsajnáltam, 
pedig amint később kiderült, félrevezetett. Gazdag paraszt volt, és két- 
napos esküvőre kért eltávozást. Reggel helyett hétfőn délben jött meg 
részegen. Hivatalosan nem járhattam el ellene szolgálati úton, mert ele- 
ve nem lehetett volna elengednem. Ez csak az első szabálytalansága 
volt. Megtetőzte azzal, hogy mikor elrendeltem kérjenek a környező 
házakból mosdási lehetőségre alkalmas felesleges edényeket, panaszra 
jöttek ellene a szomszédok. Házaknál voltunk elszállásolva, nem a lak- 
tanyában, s azt jelentették nekem, hogy fenyegetéssel akart lavórt, dé- 
zsát rekvirálni. Azt hazudta, ez az én parancsom. A nőknek szexuális 
ellenszolgáltatás fejében megígérte, hogy eláll a rekvirálástól, ha ,le- 
fekszenek" neki. 


Erre betelt a pohár, és ezredkihallgatásra rendeltem. Ott elmondta az 
ezredesnek - engem beáztatva - hogy ő háromnapos eltávozást kapott 
tőlem a múlt héten. Az ezredes engem egy hónapos helyőrségi fogság- 
ra ítélt, azaz egy hónapig nem hagyhattam el Zombort, őt pedig elhe- 
lyezte másik zászlóaljhoz, nehogy később ártson, egyhavi fogdára 
ítélve, amelyet szigorított körülmények közt kellett letöltenie. 

Négyszemközt az ezredes kioktatott, nem legyek ilyen elnéző a katoná- 
immal szemben, mert nem méltányolják, és visszaélnek gyengeségem- 
mel. 


Én úgy oldottam meg a legénységem fegyelmezését, hogy a reggeli 
csuklót én vezettem - ahogy a Ludovikán szoktuk -, és ha kivonultunk 
menetgyakorlatra másnaponként, utánzási gyakorlatot alkalmaztam. 
Ez azt jelentette, hogy ilyenkor bilgerit vettem fel csizma helyett, nem 
ültem lóra, és olyan ütemben kellett menetelni, futni, mint ahogy én 
futottam a század előtt. Amikor csizmában voltam, és lóra ültem, akkor 
menetkönnyítést rendeltem és nem volt futás. 


Csak annyit követeltem tőlük, amennyit én is megtettem előttük. 
Ilyenkor én puskával teljesítettem a menetgyakorlatot. Legényem el- 
mondta, hogy nem győzi szombaton a fröccsöket meginni, mert azzal 
akarták lekenyerezni, hogy vigye el bilgerimet javíttatni, és csak csiz- 
mát készítsen mindig ki a reggeli öltözködéshez. 


Szerettem a ruszin katonáimat, tolmács útján sokat foglalkoztam velük, 
és ők nagyon hálásak voltak, hogy én Rákóczi leghűségesebb népének 
neveztem őket, és úgy is bántam velük. 


A gyakorlótéren egyszer láttam, hogy az egyik sántít. Megkérdeztem, 
mi a baja? Azt mondta, nincs kapca a bakancsában, feltört a lába. Bevo- 
nuláskor felültettem a lovamra, és a század végén a városig lovon jött 
utánunk. Gondoskodtam a kezeléséről és kapcáról, mert valóban rosz- 
szul voltunk ellátva még ezzel is. A fegyverekről nem is beszélve. 


Éleslövészet nem volt, egyszer tartottam, illetve tartottam volna kézi- 
gránát dobás gyakorlatot, de nem lett belőle semmi, mert szerencsét- 
lenség történt. 


Itt volt a szabotázs a kézigránát ládával? Jól emlékszem? 


Letelt az egy hónap eltávozási tilalmam, hazajöttem Szegedre. Elsötétí- 
tés volt, mikor kikísértek a lányok az állomásra. Beszélgetés közben 
szóba került, hogy járok-e ott templomba. 


Én azt feleltem, igen, és van, aki vigyáz rám, találják ki, mert vagy egy 
amulettem-gyermekkorom óta. Mondták Szent Antalt, Szűz Máriát és 
az egyik kislány eltalálta, Jézus Szíve van az órazsebemben. Visszaad- 
tam nekik a zseblámpát, és azt mondtam: , Nekem van világosságom, 
van, aki vigyáz rám? 

A vonaton találkoztam a zászlóalj segédtisztjével, aki azt mondta, hét- 
főn tartsanak kézigránát dobási gyakorlatot. Reggel átöltöztem a lovag- 
ló nadrágomba, és indulni akartam a századomhoz. Az ajtóm nem nyílt 
ki, erre eszembe jutott, hogy nem tettem át a kis Jézus Szíve szobrot — 
mely egy kis réz-tartóban volt - annak a nadrágomnak a zsebéből, 
amelyben otthon voltam. Miután áttettem, kinyílt az ajtó, mintegy je- 
lezve, mindez csak azért volt, hogy visszamenjek az amulettért. Ennek 
a későbbiekben nagy jelentőséget tulajdonítottam, hiszen ennek kö- 
szönhettem az életemet és a látásomat. Mert: kivonultunk a lőtérre, és a 
hadapródomnak az adtam ki parancsba, hogy hozzák utánunk a két lá- 
da kézigránátot. Egy egészet és egy bontottat, mert az őrségnek is kel- 
lett hagyni, óvatosságból a partizánveszély miatt. Ez lett aztán a 
robbanás oka, mert valaki (ezt nem tudták felderíteni) egyik kézigrá- 
nátból kivette a szállítóbiztosítékot, egy bőrfüleccsel ellátott villanysze- 
rű biztosítót. Ez rázódott ki, meg a dobóbiztosíték, és emiatt robbant fel 
az egész láda -— majdnem a kezemben - kinn a lőtéren. 


Amikor kiért a század, én először elméleti oktatást tartottam, és az ud- 
variassági viselkedési normákra hívtam fel az embereim figyelmét. En- 
nek ellenére — mikor megjött az őrmesterem -— nem vették ki a kezéből 
a bakák a ládát. Én siettem hozzá, és kértem, adja ide, figyelve, hogy le- 
esik-e a tantusz, és az én kezemből kiveszik-e a ládát. Isteni szerencse, 
hogy mielőtt kivették volna, és az asztalra teszik, és a ládával meg- 
csúsztam, és a láda kiesett a kezemből. Ebben a pillanatban felrobbant a 
benne megmaradt 48 kézigránát. Az ötvenből kettő hiányzott, és az 
egyik, ahogy mondtam, ki volt biztosítva. Nem lett meg a gondatlan, 
vagy szándékos tettes később a nyomozás folyamán sem. 


A hatalmas robbanásra riadóztatták a páncéltörő századot, azt hitték, 
partizántámadás van a sikarai lőtéren. Nem az volt, csak a láda robbant 
a benne lévő kézigránátokkal. Egy házat a levegőbe lehetett volna ezzel 
röpíteni. A robbanás V alakú holtterében voltam egyedül szerencsére 
én és rajtam kívül senki sem sérült meg komolyan. A hadapródnak kis 
szilánk jutott, de én telis-tele voltam szilánkokkal. Az arcomról úgy se- 
pertem le a szilánkokat, a legényem a csizmám szárából bicskával vette 
ki a nagy, olvadt, összezsugorodott darabot. Térdemből Pesten szedtem 
ki egy szilánkot. A köpenyemen, a zubbonyomon átmentek a szilán- 
kok, és a köpeny nyakánál is volt olvadt szilánk, vagyis tetőtől talpig 
csupa szilánk voltam. 

Megsérültél? 


Igen! A legnagyobb baj az volt, hogy a szemembe is ment egy kis szi- 
lánk, ami miatt a bal szememmel nem láttam. Lovon akartam bejönni a 
laktanyába az orvoshoz, de a legényeim feltettek a kis homokfutóra, 
amit a közeli tanyából szereztek. Dalolva (talán az idegességtől) men- 
tünk be a laktanyába. Szemben találkoztam a kivágató Bedő hadnagy- 
gyal és századával, aki sápadtabb volt, mint én. Megnyugtattam, 
nincsenek partizánok, jöjjön vissza velem az orvoshoz. Ott tetanuszt 
adtak, és megállapították, hogy a szememben van a szilánk és azt ki 
kell majd operálni. Azonnal elvittek mentőautóval Szabadkára, onnan 
Szegedre. Mivel nem műteni akarták, hanem elektromágnessel kiszip - 
pantani, Pestre kellett másnap felmenni. Apámmal feljöttünk Pestre. 
Először a Honvéd kórházba, aztán az Üllői út Imre szemklinikára men- 
tünk, mert, ahogy kiderült, az országban egyedül ott volt elektromág- 
nes. 


Egész életemre meghatározó volt az ott-tartózkodás. Döbbenetes érzés 
volt, hogy számolhatok azzal, mindkét szememre megvakulhatok. Az 
európai hírességű Imre professzor fia vett azonnal kezelésbe. 


Először megállapította, hogy merre ment be a szilánk, és úgy rögzítet- 
tek a műtőasztalon, hogy ugyanezen az úton jöjjön ki, ha bekapcsolják 
az elektromágneses készüléket. Ott volt az egész klinika tanári kara, 
aki számított. Látni akarták, hogy ugrik ki a szilánk a bekapcsolás után 
a szememből. Elkészültek a szemem rögzítésével, és a professzor be- 
kapcsolta a készüléket. Nem éreztem semmit, nem történt semmi a szi- 
lánkkal. A professzor ideges lett, és elővette a kulcscsomóját, hogy 
ellenőrizze, működik-e a mágnes. Bekapcsolás után a kulcscsomót ki- 
rántotta a kezéből a kúp alakú elektromágnes. Ezek után a professzor 
kijelentette a hallgatóságnak, ha mágnesezhető lett volna a szilánk, ki 
kellett volna, jöjjön a hadnagy úr szeméből. Valószínű rézből való szi- 
lánk van benne, ki kell vennünk a szemét, nehogy paraszimpatikus 
gyulladás révén mind a két szemére megvakuljon. Mivel 3500 pengőt 
kapott a prof., hogy mentse meg a szemem világát, (a nagynénim férjé- 
től, a fogorvos Imre bácsitól) cselekedni akart. Nekem bele kellett volna 
egyeznem a műtétbe. Megtagadtam a közreműködést, nem írtam alá az 
engedélyező nyilatkozatot, azt mondtam , Ha van Isten, nem engedheti 
meg, hogy megvakuljak", hiszen 21 éves fiatal vagyok, nem vakulhatok 
meg, ismételgettem elkeseredetten, de bízva a Jóistenben. A professzor 

tudomásul vette, hogy nem lesz műtét, lefektettek, és szemcseppeket 
adtak. Kaptam egy fekete szemüveget. Várták, hogy mi lesz. Azt gon- 
dolták, hogy két-három nap alatt átterjed a réz-oxid gyulladás a másik 
szememre is, és mindkét szememre megvakulok. 


Még hallgatni is rémes, nem, hogy megélni! Jó, hogy nem lettél vi- 
lágtalan! 


Hála Istennek! A csappantyú 1943-ban már nem rézből készült, hanem 
alumíniumból. Ez nem okozhatott mérgező gyulladást, mint a réz. Té- 
vedett az orvos ebben a tekintetben, mert ő csak rézzel számolt. Ki 
akarta venni a szemem, a csak aztán jött volna rá, hogy tévedett, de ak- 
kor már késő lett volna. Egy hónapig feküdtem szemüveggel, sokszor 
mozdulatlanul, hogy betokosodjon a szilánk az üvegtestben. Mellettem 
feküdt egy fiatal zászlós, akinek a homlokürege sérült meg egy autóka- 
rambol alkalmával, és ő nem látott semmit. Mégis bizakodó volt naivul, 
mert a szemgolyója épen maradt, nem tudhatta - csak a professzor — 
hogy a szem idege roncsolódott, és nem fog soha többé látni. Sohasem 
felejtem el szomorú édesanyját, amint a fiát betolta egy tolókocsiban a 
szobánkba, ahol már egy jó kedélyű öregúrral feküdtünk és viccelőd- 
tünk. Ő tartotta bennünk később is a lelket a vicceivel. A zászlós meny- 
asszonya eleinte bejárt, de később - miután látta a fiú állapotát -— 
elmaradt. Mikor már járhattam, karácsony előtt, megkértem a kislányt, 
legyen kedvesebb Ervinhez (így hívták a zászlóst). Kissé kacéran azt fe- 
lelte a folyosón, ahol megszólítottam: ,Én szerettem Ervint, de ugye 
sok minden megérthet". Igen, kisasszony, feleltem, megértem, szalutál- 
tam, hátat fordítottam neki, ezzel jeleztem, részemről befejeztem a be- 
szélgetést. Mikor már Szegeden voltam, mint gyógyult, értesültem, 
hogy a fiú sajnos megzavarodott, miután megtudta, hogy megvakult, és 
a menyasszonya elhagyta. Ezt egy szegedi gépírókisasszony írta meg 
nekem a klinikáról. 


Mikorra gyógyultál meg? 


Engem december közepén - mint gyógyultat - elbocsátottak a kórház- 
ból. Gyulladás áttétele kizárt, a sérült szememet kötés fedte, de pesti 
kezelést már nem igényelt. A szegedi hadikórházba kerültem utókeze- 
lésre, pihenőre. Az ünnepekre hazaengedtek, egészségügyi-szabadság- 
ra. Én voltam 1943-ban a Jézuska, én vettem meg az ajándékokat, mert 
a nővérem tavaly végzett, és 1942-ben ő készítette fel a családot a 


57 


Szentestére. Mindenkinek vettem valami ajándékot, névjegyemre azt 
írtam egy fekete szemüveg alá: Palinak a látást hozza el Jézuska! Meg- 
lett a karácsonyeste, ahogy lenni szokott. Napok múltán a két ünnep 
között éppen disznót vágtunk. 


Ki akartam próbálni - már türelmetlenkedve -— a szemem gyógyulási 
fokozatát és kezembe vettem egy könyvet. Dövényi István Vérben és 
vasban c. háborús könyvét. Az került véletlenül a kezembe. A nagybe- 
tűs címszavakat elolvastam a sérült szememmel is, de gondoltam ki 
kell ezt próbálni kisbetűkön is. Apám kis kézi Bibliája ott volt az éjjeli- 
szekrényén. Gondoltam magamban, ha majd a kisbetűket is látom, ak- 
kor hiszem el, hogy látok és meggyógyultam. Kinyitottam a kis 
zsebbibliát és baloldalt lent olvastam a sérült szememmel: 7. rész Lu- 
kács evangéliuma. A kapernaumi százados szolgájáról a naimi ifjú fel- 
támasztásáról; Keresztelő János  követségéről; és a bűnös nő 
töredelmességéről. ,Egy századosnak szolgája pedig, aki annak becsü- 
letben volt igen rosszul lévén már haló félben vala. Az pedig mikor hal- 
lott Jézus felől hozzá küldi a zsidók véneit, kérvén őt, hogy jöjjön és 
gyógyítsa meg az ő szolgáját. [...] A miért is magamat sem tartottam 
érdemesnek arra, hogy hozzád menjek, hanem csak szóval mondd és 
meggyógyul az én szolgám? Lukács 7.2-7. Ezt a szöveget a sérült bal 
szememmel, a jobbat letakarva tisztán el tudtam olvasni. 


Erre akkorát kiáltottam, hogy anyám kiejtette a kavarókanalat a kezé- 
ből és felszaladt, mi baj van fiam? Semmi baj édesanyám, hála Istennek, 
látok. Azóta a seb helye begyógyult. A szilánk betokosodott, jelenleg is 
jobban látok vele, mint a másik, egészséges szememmel. 


Óriási élményem volt ez a pár perc, egész életemre meghatározó. Egy 
az, hogy életben maradtam a robbanáskor, és nem halt meg senki; a 
másik, hogy látásom is megmaradt. Ámbár a professzor úr azzal bocsá- 
tott el, hogy ne lovagoljak, ne üljek hintára, és a lépcsőn ne ugráljak 
kettesével, mert nagyapa koromban is megmozdulhat a szilánk. Lejjebb 
csúszik az üvegtestben, elállja a fénybevezető nyílást, és akkor nem fo- 
gok látni. 


A karácsonyi ünnepek után bevonultam Zomborba. A robbanáskor le- 
esett a hadnagyi oklevelem a falról, és eltört az üvege, amit később 
megcsináltattam, és boldogan visszatettem a helyére. Nagy örömmel 
fogadtak a bajtársak és a lányok a társaságban. 

Akkor most valóban megkezdődött a szolgálatod a helyőrségben! 


Ránk, fiatalabb tisztekre, gyakrabban került helyőrségi szolgálat. Ol- 
vastam a Honvédségi Lapban egy partizánakcióról. Ukrajnában, ma- 
gyar tiszti ruhában, magyarul beszélve megtévesztettek egy őrséget a 
híd lábánál valahol a brjanszki erdőben. A Zombor melletti Ferenc csa- 
torna hídőrségéhez kellett kimennem. Elhatároztam, hogy próbára te- 
szem őket. Én is parancsot adok a hídőrség bevonulására, ahogy az ott 
történt. Szerencsétlenségükre azok bevonultak és útközben kelepcébe 
csalták őket a partizánok. A nyeregtáskába tettem a hazai csomagot, 
kalácsot, süteményt, arra szántam ezeket, ha szabályosan viselkednek, 
és nem vonulnak be, ezzel jutalmazom őket. Jelentkezésük után kiad- 
tam a parancsot a bevonulásra. Nagy tanakodás történt, engedelmes- 
kedjenek-e, vagy sem. Az egyik tisztes ismert, és be akart vonulni, a 
másik tétovázott, hogy nincs váltás, a nélkül pedig nem lehet elhagyni 
az őrhelyet. Végül nagy dilemma után mégis, többszöri felszólítás elle- 
nére úgy döntött a szakaszvezető őrparancsnok, hogy nem vonulhat- 
nak be, de láttam, nagyon kétségbe voltak esve. Megesett a szívem 
rajtuk, hamar befejeztem a kísérletet, és megjutalmaztam őket a helyes 
döntésért. Elmondtam, miért akartam ezt kipróbálni rajtuk és az orosz- 
országi történetet. Odaadtam végül az otthonról hozott süteményeket, 
osszák szét maguk között. 


Majdnem elsírták magukat a meghatódottságtól, és a kiállt izgalom 
után megkönnyebbülve vettek búcsút tőle. Gondolom, soha nem fel- 
etették el a leckét, és őket már nem fogják átejteni. Nekem ez megérte, 
hiszen a finom hazait pótolták a lányos mamák a legközelebbi teadél- 
utánon. 


Egy másik alkalommal a lőszerraktárnál elkértem próbaképpen a felál- 
lított őr puskáját, hogy megvizsgáljam, meg van-e töltve. A fiatal újonc 
őr szó nélkül átadta csőre töltött fegyverét. 


Ez teljesen szabálytalan volt, hiszen az őr három lépésnél nem enged- 
het közelebb magához senkit, még Horthy Miklóst sem, és a fegyverét 
semmi esetre sem adhatja át még ellenőrzésre sem, csak leváltás után 
az őrszobában. 


Leváltattam az őrt, és alaposan megmostam a fejét, kioktatva az ott lé- 
vő többi beosztottat és őrparancsnokot. A leváltott őrt nem zavarta az 
egész ügy, azt mondta: őt nem érdekli már a magyar hadsereg, sem a 

lecsukás, mivel ő jelentkezett a német SS-be, mert ő Volksdeutsch (népi 
német). Ukrajnába megy, és ott fog földet kapni a háború után. Lehet, 
hogy rövidesen kapott is annyit, amennyivel betemették hősi halála 
után. 


Volt vidámabb eset is, amikor a ruszin honvédek az átnyergelési ver- 
senyt megnyerve, fejenként egy liter borral lettek megjutalmazva. Ott- 
hon a kis öszvéreket szintén sokszor nyergelvén, nagy gyakorlatra 
tettek szert, így megelőzték a magyarokat. 


Ebben az időszakban mi volt a zombori helyzetkép? 


A lakosság összetétele nemzeti hovatartozás alapján vegyes volt. Egy - 
harmad magyar, német és bunyevác. (katolikus szlávok). Ezen nem na- 
gyon álltak velünk szóba. Atársasági élet zömmel csak az 
anyaországból odavezényelt tiszti családok közt volt általános. Én leg- 
többet a rendőr ezredes csinos lányával táncoltam a zenés, táncos tea- 
délutánokon. Mivel sok fiatal tiszt volt, a csinos helybeli lányok is 
megjelentek a mamájukkal, meghívót kaptak a hetenként kétszer meg- 
tartott, katonazenekarral sikeresen megszervezett kellemes estékre. Az 
ilyen gondtalan estéket beárnyékolta az a helyzet, hogy későn hazafelé 
menve, legtöbbször csőre töltött pisztollyal közlekedtünk. Különösen 
azután, mikor az állomáson elfogtak egy fiatal szerb legényt, és a zse- 
bében megtalálták a helyőrség tisztjeinek névsorát, lakhelyük pontos 
megjelölésével. 


Ezért volt a zenés bevonulás a gyakorlatról a város más-más pontján. 
Úgynevezett erőfitogtatás az ellenséges érzelmekkel szemben. 


A város főutcáján, az egyik oldalon a magyarok korzóztak, a másikon a 
szerbek vasárnapi mise után. 


Amikor a környéken gyakorlatoztunk, a magyar falukban a lakosság 
nagyon vendéglátó volt. A legénységet is meghívták ebédre, minden- 
kit; minket, tiszteket, a jegyző, vagy tanító házaspár hívott meg hétköz- 
nap is háromfogásos, bácskai finomságokkal tarkított ebédre. Húsból is 
három fajta volt. Szárnyas-, borjú- és disznóhús is, lehetett válogatni. 


Voltam egy bácskai lakodalomban, is tiszteletbeli vendégként. Az ezre- 
dest meghívták násznagynak, és vitt magával fiatal tiszteket szórakoz - 
tatni, táncoltatni a menyasszonyt. Ő mag is hegedült, mi meg, hogy 
emeljük az esküvő fényét, többen fiatal tisztek — mint vendégek - nagy 

élveztük a bőséges enni- és innivalót, amellyel folyamatosan kínáltak 
szeretettel a háziak. 


Ugyanezt tapasztaltuk még 1941-ben Erdélyben is, mikor szintúgy 
meghívták az átvonuló ezredet a Nagyvárad utáni kis faluban, és ott is 
volt bakánk, aki három ebéd után már a kertajtón szökött hátul ki a 
vendéglátóktól, mert már volt, aki várta az ajtóban. A megmaradt sül- 
teket, kalácsot kihordták az útra azzal, hogy nekünk sütötték, főzték, 
együk meg, vigyük el magunkkal. Pedig akkor már háború bolt, most 
ötvenévi béke után és a szocializmus áldásaként fordítva lenne. Lehet, 
hogy tőlünk kérnének enni azok, aki akkor nekünk adtak. Ennyire 
megfordult a gazdasági helyzet és jólét, mindenütt a szocialista álla- 
mokban. 


Zomborban a magyar lakosság félt kimutatni vonzalmát, mintha érezte 
volna az alig egy év múlva bekövetkezett 1943-as Újvidéki-vérengzés 
bosszúját. A szerbek 1944 őszén - mikor bejöttek - harmincezer körüli 
magyart végeztek ki brutális kegyetlenséggel, pusztán azért, mert ki- 
mutatták magyarságukat. Ennek a félelemnek a levegője megbénította 
az ottani magyar társadalmi életet. Nemcsak a zsidók, a magyarok is 
féltek. 1944 őszén, mindenki, akit oda neveztek ki, de még őslakosok is 
sokan elmenekültek az oroszok elől. 


Emlegetted nekem a szép zombori lányokat is. 


1943 ősze - kivéve a pesti kórházat - szemsérülésem után mégis éle- 
tem legszebb korszaka volt. Fiatalok voltunk, és a forrongó vulkán tete- 
jén táncoltunk. Valóban úgy éreztük, nekünk csak egy nap a világ 
egyetlen egy csók az életünk. Ezt daloltuk, és úgy is éltünk. A kiképzés 
és gyakorlatok után miénk volt a világ. Őszi lovaglóversenyt rendez- 
tünk, és , Hubertus? tereplovagláson vettünk részt. A végén helyőrségi 
lóversenyt rendezett az ezred tisztikara. Kivonult a városúri társasága, 
és a lányok ezüst patkót csináltattak a verseny győztesének. Vigaszdíj 
az utolsónak, cukor a lónak és csók a lovasának. Én is ezüstpatkóra 
vágytam, azt akartam megkapni, de a sors úgy akarta, hogy a barátom 
megelőzött, és én utolsónak futottam be a zászlóalj legjobb lován, mert 
kiugrott a vágta elején a szilaj lovam, amely eddig mindig a legelső 
volt, és beszaladt a szilvásba. Unokatestvére férje volt a zászlóalj segéd - 
tisztje, nem akart versenyezni, és ideadta a legjobb lovat az ezredben, 
az ezredparancsnok lova után. Először ültem rajta -— az nem lett volna 

baj - de a sor szélén lovagolva, a fordulás után nagyobb kanyart kellett 
volna vennem a célegyenesig, de a lovam az, rajta-rajtára, nem oldalt 
fordult, hanem egyenesen bevitt a kertekbe. Hiába húztam a szárát, 
mire a többiek átugrottak az akadályon, akkor jöttem én ki a sűrűből. 
Egyedül ugrattam át a sövényeken, igaz utána cukrot kapott a lovam, 
én meg csókot a lányoktól vigaszdíjként, de ezt kissé szégyenkezve 
vettem át, hiszen biztosra menten, hogy én leszek az első, és így az 
ezüstpatkó tulajdonosa. Bedő Árpi kapta a patkót, nekem be kellett ér- 
nem a vigasztalással és azzal a tanulsággal, hogy sohasem szabad az 
embernek elbíznia magát, mindig jöhet közbe valami kiszámíthatatlan. 


Jó lecke volt ez, aminek később sok hasznát vettem. Várpalotán is 
enyém volt a legjobb ló, de óvatosabb voltam és meg is maradt alattam 
a háborúban is a Táltosnak nevezett félszemű ló. Amikor odahelyeztek, 
akkor volt a lókórházban a hadosztályparancsnok lova. Kiverte egy 
gally a fél szemét az erdőben. Mint , félszemű" hadnagy, és mint újon- 
nan jött beosztott tiszt a tancsapatnál, én kaptam a lovat. Kiváló ló volt, 
két lábon is elment száz méterre, gyors is volt, és engedelmes. Pótolta a 
zombori kudarcot később minden vonatkozásban. Sebesülésemig vele 
harcoltam végig a Duna-Tisza közti harcokat. Érzékeny búcsút véve a 
lányoktól 1944 januárjában áthelyeztek Várpalotára. Innen három év 
szolgálat után oda kérheti az ember magát, ahova szeretett volna men- 
ni, de sajnos erre nem került sor. Kolozsvárral pályáztam volna, és on- 
nan nyugdíjba menni. Közbeszólt a sors, Kiskundorozsmán lettem 
nyugdíjas gyógyszerész a tábornoki nyugdíj helyett. 

Sors bona, nihil aliud? - mondta Zrínyi, és a vadkan áldozata lett, nem 
Magyarország nádora, vagy királya. Ő sem így képzelte élete folytatá- 
sát, fiatalon nem ezt álmodta. Mi sem. Hadnagy társam később politikai 
per áldozataként bányában töltött négy évet, és korán meghalt. Pere 
alatt feleségétől is elvált, a kommunizmusban tönkre ment az élete. 


Várpalotára kerültél a 201. Tanzászlóaljhoz. Ki segített ebben? 


Édesapám barátja, Kuba ezredes javaslatára kerültem katonai karrie- 
rem érdekében Zomborról Várpalotára. Ő volt az V. hadtest személyzeti 
főnöke. Rövidtávon nehezebb feladat elé lettem állítva, illetve kemé- 
nyebb katonasors várt itt rám. Vezérkar közvetlen alakulat és országos 
hatáskörrel, gyakorló zászlóalj volt a 201. zászlóalj. Itt mutatták be az 


2 Jó szerencse, semmi más. 

új fegyvereket a gyalogság részére. A tüzéreknek Hajmáskéren volt a 
tanosztályuk. Amikor a frontra kerültünk, ott is egyszerre vezettek be 
bennünket a hajmáskériekkel. 


Kietlen környék, nagyon bűzös állomás fogadott, mikor ide megérkez- 
tem. A bánya (szénbánya) miatt, erősen kénezett levegővel szennyezte 
a hőerőmű a levegőt. A hegyoldal tisztán köves, terméketlen. Az első 
háború előtt is katonai lőtér volt ez. Hajmáskéren még az első világhá- 
ború olasz erődjei voltak a tüzérek célpontjai. 


A tiszti szálláson kis cellaszerű szobákban voltunk elhelyezve. Egy év- 
folyamtársam, Halász Jancsi lett a szobatársam. Ő szegény, a bombázás 
alkalmával, Fűzfőn, mellettem két méterre repeszt kapott, és az mind- 
két lábát elvitte. Én a teherautó mögött álltam, ő oldalt kilépett, és úgy 
nézte a szőnyegbombázást. Akkor egy később eldobott bomba a köze- 
lünkben csapódott be. Ő szegény azonnal szörnyethalt. Egy kis légnyo - 
mást én is kaptam. 


Napjaink száraz katonai gyakorlatokkal teltek. Egyévi kemény, szinte 
idegenlégiós szolgálat várt rám. A társadalmi élet a városban szinte 
nulla volt. Én Pestre jártam, egy grófnőnek udvaroltam, az ORI-nál 
(Országos Ruházati Intézet) ismerkedtünk meg. Ő ott a főnök titkárnő- 
je volt. Elszegényedett grófnő volt, ott kapott reprezentációs állást. 
Többször jártam ott, mert megtakarított pénzemből én többlet ruhaki- 
utalást kaptam a titkárnő segítésével. Ezt meghálálni jártam vele szín- 
házba, a Margit-szigetre. Kellemes kikapcsolódás volt a várpalotai 
kaszárnyaélet enyhítésére. 


A távolabbi kedvezőbb előléptetések, katonai magasabb kiképzés és 
karrier érdekében ezt akkor jónak tartottuk vállalni. Többször kértem 
magam a frontra is, de elutasítottak azzal, akkor és oda mehetünk in- 
nen, ahová, és amikor jónak látja a felsőbb vezetés. Kiváló parancsno- 
kunkat, Nagyváradra vezényelték, Böszörményi Géza ezredest. Ő lett a 
Torda melletti harcok egyik hőse. Személyesen első vonalból vezette az 
ezredét szülővárosa, Torda védelmében. Cseres Tibor a meztelen szob- 
rok című regényében hosszasan ír róla, álnéven Csadó ezredesnek ne- 
vezve őt. A búcsúvacsorán a pohárköszöntő alkalmával összetört a 
pohár a kezében. Kifolyt a vörösbor az asztalra. Mi ezt rossz ómennek 
véltük. Ő újra töltött, és a másik pohárral koccintott a győzelemre. Saj - 
nos bejött a megérzésünk, szeptemberben - mielőtt mi is elvonultunk a 
frontra - megjött a halálhíre. Német páncélkocsi vitte Kolozsvárra, on- 

nan Dunaföldvárra a temetőbe. Fiatal feleségével a Zichy kastélyban 
rendezett táncmulatságok alkalmával sokat táncoltunk hónapokkal 


előbb. 


Legtöbb időnk éleslövészettel telt el. Sok tiszti átképző tanfolyamot ve- 
zettünk le. Mi voltunk ott az oktató tisztek. Nálam volt egyszer Révay 
Kálmán huszárszázados. Humoros eset (sztori) révén jegyeztem meg a 
későbbi Kossuth Akadémia parancsnokát emlékezetemben. Akkor 
nagybajuszú, fiatalos huszárszázados, később sopronkőhidai írnok, 
Akadémia-parancsnok és kivégzett tábornok, ott volt a figyelő tisztel 
sorában, mikor magyaráztam az aknavetős feladatokat a kiképzőhe- 
lyen, a lőtéren, a hegyoldalban. Észrevettem, milyen szorgalmasan je- 
gyez egy bajuszos huszárszázados a vázlatkönyvébe. Háta mögé 
kerülve azonban elhűlve láttam, hogy nem a mondottakat jegyzi, ha- 
nem a szemközti dombon kapáló szőlőmunkás lányok lelibbenő szok- 
nyáját örökíti meg ceruzarajzaival. A kivillanó lábszárak érdekelték, 
nem a 120-as aknavető irányzékának leírása. Hat év múlva - mikor ki- 
végezték - azonosítottam a tábornokban a rajzoló századosomat. Sic 
transit gloria mundi; így múlik el a világ dicsősége. Vagy úgyis lehet 
mondani: Fortuna szekerén okosan ülj, úgy forgasd a keretét, hogy le 
ne dűlj! 


Hogy voltatok, fiatalemberek lévén, az udvarlással? 


Két lőgyakorlat között -— mikor nem Pesten voltam - egy bájos kislány - 
hoz jártunk a szobatársammal felváltva teadélutánra és egy kis harmó - 
niumhallgatásra. Szépen játszott a kislány a harmóniumon, és szépen 
énekelt. Koós zeneszáma, , Kislány a zongoránál, fehérebb az orgoná- 
nál... mindig ezeket az órákat juttatta eszembe, később, a háború után 


harminc évvel. 


Mikor tévesen halálhíremet költötték, ez a kislány misét mondatott ér- 
tem. 


Akinek halálhírét költik, állítólag hosszú életű lesz. Negyven év múltán 
feleségemmel Várpalotán átutazóban - a Balatonnál voltunk kocsival — 
meglátogattam a várpalotai vegyészmúzeumot (a várban volt elhelyez- 
Ve). 


Ott az egyik múzeumőr hölgy meglátta, hogy nem a múzeum érdekel, 
hanem az udvart nézegetem... Beszédbe elegyedve vele kiderült, hogy 
az ő férje is a 201-es tancsapatnál szolgált, mint tiszt. Jól elbeszélget- 

tünk a régmúltról, a közös ismerősökről. Akkor megemlítettem a har- 
móniumos kislányt, akit fel akartam keresni, ha még élt, de kedvesen 
lebeszélt róla, mert az mondta, nem akarja, hogy illúzióromboláson es- 
sem át, a kislány nagyon megöregedett. Igaza lehetett, mert a , kislány? 
akkor már túl volt a hatvanon. 


Nem kerestem fel, hiszen ő Halász hadnagy menyasszonyjelöltje lett, 
és én Jancsi útját nem akartam keresztezni. Egy utász ezredes lányának 
udvaroltam, akik Várpalotára költöztek a nyáron. Nagy szép, 17 éves 
kislány volt, Editnek hívták. A réten nyíltak már a szarkalábak és pipa- 
csok. Legényeim minden nap malomkeréknyi mezei virággal kedves- 
kedtek nekem, a lovam nyergéhez kötözve. Tudták, ennek a következő 
állomása a kislány ablaka lesz. 


Őt látogattam meg sebesülésem után Harasztifalu mellett 30 km lévő 
faluban, 1945 januárjában, mielőtt kimentem Németországban. Meg- 
tudtam, hogy kitelepített menekültekként tartózkodnak ott. Mint első 
sebesült tiszt — a tanzászlóalj sebesültjeinek és a pótalakulatnak a pa- 
rancsnoka - ellovagoltam egy nap oda-vissza a jeges úton, 15 fokos hi- 
degben ,egy csókért". Gondoltam, ha az ördöglovas Bécsbe ment a 
menyasszonyáért, én is ellovagolhatok a kislányhoz, három közül az 
egyik hátaslovamon. Az ügetve megtett út után - visszajövetelem vé- 
gén - sajnos a hidegben tüdőgyulladást kapott a lovam, és amikor le- 
szálltam róla, összeesett és kimúlt. Ő szegény drága árat fizetett a 
huszáros bravúrért, a téli randevúért. 


Már a háború után egyszer 1952-ben Szegeden felismertem az édesany- 
ját, aki kis óvodásokkal volt itt Gyuláról. Ő is felismert, és elmesélte 
életük és kislánya történetét, a rosszul sikerült házasságát. Rangon alul 
ment férjhez egy munkáskáderhez, aki ivott és goromba volt, s elvál- 


tak. 


Én is elmondtam, min mentem keresztül, fogság, aztán egyetem, akkor 
már nős voltam, gyógyszerész és egy kislány boldog apja. Nagyon saj- 
nálta, hogy így végződött romantikus , kapcsolatunk". Edit búcsúztatott 
a frontra induláskor. Előző nap vele voltam moziban. A Csak egy nap a 
világ című filmet néztük. 


Mikor Pestre hoztak - mint sebesült, mankós tiszt — meglátogattam 
őket Budán a villájukban. Akkor még szobalány vezetett be az ebédlőbe 
— ez az ostrom előtt volt még - mikor boldogan újra láttuk egymást, 

alig egy hónap múlva, novemberben. Nagyon gyorsan peregtek akkor 
az események, és forgószélként sodorták az embereket ide-oda, nem 
tudhattuk, a végén mi lesz a sorsunk. Ma nevet ránk az ég, ma csókra 
hív a szád, a két karod. Ez akkor így volt természetes, háborús idők 
szülték az ilyen bizarr eseményeket. 


Meddig voltál Várpalotán? 


Várpalotán januártól szeptemberig voltam. Épült számunkra egy nőtlen 
tiszti épületrész, szoba-konyhás-fürdőszobás apartman, mi azonban 
már nem vehettük igénybe, mert nem lett addig kész, mire mi megin- 
dultunk a frontra. Orosz tisztek költöztek be, és maradtak ott majdnem 
ötven évig, míg végül kitakarodtak, és átadták helyüket, a várpalotai 
utódainkat, akik unokáink lehettek volna. Szegény Magyarország, sze- 
gény korosztályunk, akiknek ezt ki kellett állnunk. 


Előreszaladtam az eseményekben, még át kellett élnünk az ország meg- 
szállását, 1944. március 19-ét. 


Horthy kormányzót kicsalták Németországba. Kiment vele a vezérkar 
főnöke és a honvédelmi miniszter is. Ez alatt a németek lerohanták Ma- 
gyarországot. Megszállták, és nem volt senki, aki parancsot adhatott 
volna az ellenállásra. 


Puccsszerűen, szándékosan, így fej nélkül hagyatták a németek a had- 
sereget. 


Én zászlóalj-ügyeletes tiszt voltam a laktanyában, és élesre töltött fegy- 
verrel váruk a parancsot a telefonnál virrasztva és ugrásra készen. 
Igen, de lövésre készen a laktanya kapuja előtt meg a német harcko- 
csik, Tigrisek álltak. Ellenállás esetén szétlőtték volna a laktanyát fél 
óra alatt a Szudéta-Németországból jött páncélos alakulatok. Negyven- 
nyolc óra múlva a készültséget lefújták, és baráti vacsorára lettek meg- 
hívva az  odavezényelt alakulatok tisztjei a  Zichy-kastélyba, 
parancsnokostul. 


Megkezdték a zsidók összeszedését. Szörnyű volt hallani a zsinagógá- 
ban összezsúfolt emberek jajveszékelését, mert az SS-ek a zsidók háta 
mögött géppisztolyukat csattogtatták, ezzel halálra ijesztve a jajveszé- 
kelő tömeget. A sor iróniája és bukfence, hogy 1957-ben ugyanezt csi- 
nálták velem a pufajkások, mikor letartóztattak. Húsvét hétfőjén ezzel 
, szórakoztak" a pincében, mikor minket is falhoz állítva, megbilincsel- 

ve, a géppisztoly závárzatát csattogtatva ugyanígy ijesztgettek minket, 
mint akkor az SS-ek a zsidókat. Senki nem segített azokon sem, és raj- 
tunk sem segíthetett senki 1957-ben. 


Voltak katonai események Várpalotán? 


Oroszoktól zsákmányolt 120-as aknavetőink voltak, három-négy kilo- 
méteres hordtávolságúak. Nem készültek el a diósgyőri fegyvergyár- 
ban a magyar sorozatok, és ezeket nekünk a frontra indulás előtt át 
kellett adni a lövegeiket elvesztett tüzéreknek. Ezért lettem én a jelen- 
legi hadseregszervezés folytán, mint nehéz-aknavetős tábori tüzér. 
Fegyvernemet változtattam obsitos koromban. 


Nagyon sokat gyakoroltuk velük, nekem négy ilyen aknavetőm volt. 
Katonáim az aknavetőkre ráfestették a lövegparancsnok tisztes babái- 
nak a nevét: Kati, Sári, Erzsi, Mari volt az aknavetők beceneve, melye- 
ket lóval vontattak. Ruszin lovászaim is meg tanultak irányozni, azért, 
hogy nekem kedveskedjenek. A köztük levő ruszin tanító éjszaka a 
raktárban tanította őket — az önként jelentkezőket — honfitársait, hogy 
ne csak lovakkal bíbelődjenek, hanem, hogy megmutassák nekem, 
hogy ők erre is alkalmasak lennének. Ezt akkor vettem észre, mikor éj- 
szakai ellenőrzéseknél bementem a világos raktárba, ahol ők , túlóráz- 
va" magukban ruszinul beszélgetve ismételték a magyarok oktatási 
anyagát, nekem akarva kedveskedni. Ez azért volt, mert én meg a rádi- 
ómat és könyvtáramat legénységi szobájukba vitettem, és hagytam, 
hogy amikor szabadidejük van, olvashattak és rádiózhattak kedvükre. 
Megkértem őket, hogy a szeretőjétől mindenki kérjen el és hozzon el 
egy cserép muskátlit. Minden bakám - ha nem volt szeretője — vett egy 
cserép piros muskátlit, és odatette az ágya fölé. Laktanyaszemlén na- 
gyon csodálkozott az ellenőrző tábornok, hogy a harmadik szakasz le- 
génységi szobája valóságos lányszoba a többihez képest. A szemle után 
ezredparancsnoki elismerést kaptunk a kiváló rendű és tisztaságú kör- 
let miatt. Jól esett a legénység ragaszkodása a fronton is, meghálálták a 
róluk való gondoskodást. 


Elmeséled nekem a Csetényi kalandod, amikor életedben először 
harc nélkül vonultál vissza? 


Télen a Csetényi hegyekben, a Bakonyban sí gyakorlaton vettünk 
részt. Mi tisztek a Csetényi-kastélyban lettünk elszállásolva. A kissé 
korosabb grófkisasszony mindig velem akart síelni. Szerette volna, ha 

udvarolok neki. Hozzám képest idősebb lehetett, úgy harmincon felül, 
én csak 22 éves voltam akkor. Sokkal szebb és fiatalabb volt a szobalá- 
nya, aki 19 évesen lehetett akkor, ahogy összehasonlítottam őket. Egy 
alkalommal azt mímelte, hogy kificamította a bokáját, és nekem a ka- 
romban, ölben kellett hazahoznom a kirándulásról. Féltem, hogy egész 
éjjel meg akarja hálálni, mert a folyosó végén volt az ő szobája. Bezár- 
tam a szobám ajtaját. Szilveszterkor nem akartam, hogy nálam várja 
meg az újévet. 

A többi tiszt ugyanis a kocsmába ment mulatni, engem meg otthon 
hagytak a kastélyban, hogy szórakoztassam a konteszt. Én is inkább a 
szobalánnyal táncoltam volna a kocsmában. Így aztán , szűzen" úsztam 
meg az éjszakát a Csetényi hófehér kastélyban a grófnőtől. A reggeli- 
nél nagyon rosszkedvűen üdvözölt a kisasszony, mert sikertelen volt az 
éjszakai sétája a folyosón végig. Az arisztokratákkal nem volt szeren- 
csém. Sem a pesti, sem a németországi kapcsolataim nem fejeződtek be 
happy end-del. Talán katonadolog, vagy megkímélt a sors egy kékvérű 
szifilisztől? Ki tudja? 


Nem robbant a bomba, mondhatnánk azt is. Mint ahogy nem robbant 
egy Budapest bombázása után Olaszországba visszarepülő amerikai Li- 
berátor ledobott bombája sem a várpalotai völgyben egyszer a nyár fo- 
lyamán, mikor a német megszállás után kezdték Pestet is bombázni. 


A laktanyából láttuk a bombázást, és én kilovagolva a völgyben, ahová 
hullottak, szétszedtem egy fel nem robbantat. Két csendőr, akik velem 
kilovagoltak — megszemlélni az eredményt, -— elbújtak a fák mögé, mi- 
kor az egyiknek kiszereltem a gyújtófejét. Szétnyílt a bomba a köves 
talajon, mivel nem működöt a gyújtófej. Valószínűleg szabotázs történ- 
hetett azzal a bombával még a szerelő gyárban. Kicsavartam a szerke- 
zetet, lerajzoltam, és jelentettem a zászlóaljparancsnoknak. Azt 
jelentette Pestre, hogy van náluk egy fel nem robbant bomba. A pesti 
tűzszerészek az üzenték, eljönnek megnézni. Velem visszavitették a ki- 
szerelt alkatrészeket, de nem lett belőle semmi botrány, mert közben 
Pesten is találtak egy romba dőlt bérház pincéjében egy hasonlóképpen 
fel nem robbant bombát. Így megtarthattam magamnak emlékül a má- 
sodszor is kiszerelt és hazavitt gyújtószerkezetet. A tiszteknek bemu- 
tattam a rajzot és a szerkezetet. 


Másik alkalommal, ejtőernyős amerikaiakat fogtatok el! 

Hetek múltán egy ,Liberátor jött a felhőből" (olyan sokan voltak) ki- 
lőttek a repülőink (veszprémiek) egy bombázót. Heten ejtőernyővel ki- 
ugráltak a gépből, az utolsó ernyője azonban meggyulladt és lepottyant 
a várpalotai sziklákra. A szél által elsodortakból egyet magam is meg- 
céloztam és lóval vágtázva akartam elfogni. A lövészárkokkal merőle- 
gesen vágtáztam én, de egy százados párhuzamosan haladva a leszállni 
készülő amerikai felé, egy gondolattal hamarabb ért oda. Ketten - a 
pisztolyát már a levegőben eldobó fiatal katonát foglyul ejtettük. Kezét 
a fejére téve szépen ballagott velünk a parancsnokságra. Ott kihallgat- 
ták és megmotozták. Ejtőernyőjét elosztották a főnökök egymás között, 
zsebkendőjét - mely egy hete fényképezett Balaton környéki terepet 
ábrázolt színesben - a százados kapta meg. Volt dollárja, horgászfelsze- 
relése, kolibri tollas horgokkal. Én azokat kaptam meg hadizsákmány- 
ként. Gyufásdobozát kicseréltem az enyémmel. Ez a hadizsákmány 
még az orosz hadifogságban is megvolt, ezzel díszítettem 1945-ben a 
karácsonyfánkat. Feltettem még rá a kikötőben (Novoszibirszkben) egy 
néger matróztól kapott (nekünk ledobott) Chesterfield cigarettás do- 
bozt is. Különös fantasztikus egybeesése a sorsoknak. Amerikai ejtőer- 
nyős (fogoly) gyufája, egy amerikai négertől kapott (magyar 
foglyoknak ledobott) cigarettával. Ezzel a gyufával meggyújtott egy 
szál cigarettát tizenketten szívtuk el a Szentestén. A többi 19 szál ciga- 
rettát még ott a kikötőben bajtársiasan szétosztottunk a legénységnek, 
hogy ők is beszippantsák a szabad világ illatát. 


Most jön az egyik kedvenc történetem! A lelőtt magyar pilóta ese- 
te. 


Tudtam, hogy ennek örülni fogsz! Egy szép nyári napon légi harcot 
figyeltünk meg a fejünk felett, gyakorlat közben. A veszprémi vadász- 
repülők ütköztek meg az amerikai Mustangokkal. Egy magyar vadász- 
gépet leszállásra kényszerítettek. A szépen a fáknak vezette az erdőben 
a gépét, és mosolyogva, nyugodtan kiszállt belőle. 

Mire odaértünk, már rágyújtott egy cigarettára, és mosolyogva kínált 
meg bennünket is, akik ketten odavágtáztunk, hogy segítsünk neki. 
Kiváló pilóták voltak a mieink. Bátrak és jól képzettek voltak, csak az 
volt a baj - mint mindenütt - hogy kevés volt belőlük, nem volt elég 
Messerschittünk. A győri repülőgép gyárban még jobb gépeket gyár- 
tottunk, mint a németek, csak az volt a baj, hogy százszor több kellett 

volna belőlük akkor. Ugyanúgy még páncélosból, rohamlövegből és 
nem beszélve a gyalogosoknak szánt géppisztolyból. Montecuccolinak 
volt igaza: , A háborúhoz három dolog kell: pénz, pénz és pénz". 


A győzelemhez az anyagiakon kívül a bőséges fegyverzet és a katonai 
elszántság, azaz az ügy igazságában való fanatikus hit is elengedhetet- 
len. A harcosnak feltétlen meg kell győződve lenni az igazáról, éreznie, 
tudnia kell, hogy vagy ő, vagy az ellenség marad életben. Ezért a célért 
önfeláldozóan nem kímélheti az életét sem, az ellenséget a saját érde- 
kében meg kell semmisítenie mindenáron. Ha e feltételek bármelyike 
hiányzik, a győzelem kilátásai nagyon csekélyek. Nálunk szinte mind- 
egyik feltétel hiányzott. A propagandáknak nem volt meggyőző ereje. 
A legénység elszántsága (zömmel szegény sorsú emberek) nem volt 
magas szinten. 


A törzstisztjeink - zászlóalj -, ezredparancsnokok - alacsony gyakor- 
lati tudását - mi fiatal tisztek — az ezredparancsnoki vizsgákon nap, 
mint nap tapasztaltuk. Nekünk kellett végrehajtani a vezetési gyakorla- 
ton a parancsokat, és ha mi sokszor nem súgtunk volna a vizsgázók- 
nak, bizony sokan megbuktak volna a vizsgáztató vezérkariak és a 
tábornokok előtt. 


Volt erre példa elég. Előfordult, hogy az egyik ezredes állva adta ki a 
támadási parancsot az első vonalban, mire a tábornok a fülem hallatára 
megjegyezte: ,a túloldalról partizán mesterlövész kilőtte. Végeztem! 
Az illetőből nem lett ezredparancsnok. Honnan is lett volna az évtize- 
deken át irodákban dekkoló, öregedő törzstisztekből pár hónap alatt jó, 
a harctéren helytálló egységeknek a vezetője. Huszonöt évvel ezelőtt 
voltak ők az első világháborúban fiatal tisztek, de sokan közülük talán 
akkor sem voltak frontkatonák. Az első világháborúban is sokan végig- 
szolgálhatták a négy évet úgy, hogy puskaport akkor sem szagolt 
mindegyik. 


Ebben az időszakban milyen volt a hadi helyzet? 


A hadi helyzet katasztrofális romlása következtében, minden hadra 
fogható erőt mozgósítottak. A román átállás következtében az orosz 
csapatok menetben tudtak vonaton, gépkocsin, Dél-Erdélyen át a Kár- 
pátokon akadálytalanul egész a volt trianoni határig ellenállás nélkül 
átjutni. 

A Tordánál rövid ideig feltartóztatott ellenséges csapatok Székelyföld 
elfoglalása után Kolozsvárt is elfoglalták. Kárpátalján még állt a ma- 
gyar védővonal, de a túlerő ellen azokat is bekerítés veszélye fenye- 
gette. Ekkor mozgósították a 201-es tanzászlóaljat és a hajmáskérieket, 
azzal a feladattal, hogy a csongrádi hídfőnél foglaljunk állást, és a Tisza 
keleti oldalán vegyük fel a harcot. Az oroszok már délről Battonyánál 
elérték a határt. Előrenyomulásunkat Aradig az ott felsorakozott ro- 
mán és orosz erők Mezőhegyes felé visszaverték. Arad két napig volt 
csak magyar kézen. Ez volt a hadi helyzet, mikor mi Várpalotát elhagy- 
ni készültünk. A zászlóalj indulójával, a várból kivonulva megindul- 
tunk az állomás felé. A lakosság, ismerősök, lányok sorfala közt a város 
főutcáján vonultunk a szerelvényhez, a marhavagonokhoz, 1944. szep- 
tember 18-án. 


Bajtárs még tán csak öt perc az élet, 
Öt perc és nincs tovább, 
Bajtársa előre, ma olcsó az élet, 


Mindegy, de győzni muszáj. 


Honvédek állnak a Kárpátok ormán, 
Védik a legszebb hazát, 
Millió muszka rohan le reájuk, 


Százezrek rontanak reá. 


Bajtárs az életed ne adjad olcsón, 
Jöjjön a legszebb halál, 
Harc után békén pihenhetsz a földön 


De megmarad a szent Hazád! 


A hadtest parancsnoka búcsúztatott bennünket azt jelentve ki: A tan- 
zászlóaljnak csodákat kell tenni az ellenséggel szemben. Meg kell véde- 
ni a hazát. Énekeljük el a Himnuszt. Erre szólalt meg mellettem egy 
székely bakám (ami, na is nagyon elgondolkodtató minden politikus és 
érző ember számára): , Hadnagy úr, éhes hassal nem lehet Himnuszt 

énekelni!" Ma is a fülembe cseng ez az intelemnek és kétségbeeséssel 
felérő figyelmeztetés, a mindenkori vezetőknek szóló üzenet. Még nem 
kaptunk ugyanis ebédet, a reggeli üres kávé már felszívódott, és dél- 
után háromkor már korgott a baka gyomra. Vártuk a legszimpatiku- 
sabb fegyvert, az úgynevezett gulyáságyút, hogy mikor érkezik meg a 
gőzölgő babgulyással. Addig is mi tisztek, csoportokba verődve beszél- 
getésben elegyedtünk. Akkor mondtam a parancsnokló tábornoknak, a 
felszerelésünk igen gyenge, a tüzéreknek, nekünk csak a volt 81-es ve- 
tők maradtak, melyek kis hatásfokkal bírnak, szerb, olasz és német lő- 
szerrel. A magyar táblázathoz alkalmazható lőszer csak a ködgránát 
volt, szintén magyar. Csak szakember - azaz aknavetős tiszt — számára 
érthető, és nem kell magyarázat, hogy milyen lehetetlen helyzet az, 
hogy különböző töltettel rendelkező lőszerrel, hogy lehet egy más lő- 
szerhez alkalmas lőtáblázattal ellátni a tűzvezetést harctéri körülmé- 
nyek között. A figyelőhelyen bemért adatok menetközben helyesbíteni, 
mivel mikor belőttük a célt és össztüzet vezényelnék, bemondják, hogy 
elfogyott a szerb akna, amivel eddig lőttünk, és mos német, vagy olasz 
akna van soron. Azt kellett volna főbe lőni, aki ilyen helyzetben — miu- 
tán tudta a tényeket - azt jelentette ki (pl. a búcsúztató tábornok) a 
fegyverzet hiányát pótoljuk lelkesedéssel! 


A legfelsőbb vezetőink sajnos 20 év alatt nem tettek meg minden lehe- 
tőt, hogy az ország anyagi helyzetét, a lakosság lelki, anyagi helyzeté- 
nek javulását, a hadsereg kielégítő felszerelését elfogadhatóvá tegyék. 
Ez Trianon bűne is! 


Meg is lett az eredmény, a külső erősebb hatalom és a belső, elégedet- 
lenség végleg elsöpörte az addig fennálló rendet. De addig még soknak 
kellett szenvedni azt, amiért nem volt, lehetett felelős. 


Szóval akkor elindultatok... Milyen volt a katonai morál? 


Mi, katonák, be lettünk vagonírozva, és ahogy az első háborúban, da- 
lolva mentünk a Hazát védeni, vagy, ahogy cinikusan mondhattuk vol- 
na, a vágóhídra. A többi tiszt a mozdony utáni pullmankocsiban foglalt 
helyet a tiszti legényeikkel. Én, mint legfiatalabb tiszt, a legénység kö- 
zepén lévő, marhákat és két bornyút , beszállásolt" marhavagon túlsó 
felében rendezkedtem be. Ezt meglátták a lányok - akik minket bú- 
csúztattak -, hogy nekem hol a fekhelyem, s akkor az összes virágot, 
rózsát az én vagonom ajtajának a széléhez tűzték fel. Hátrébb kellett 

kötözni a teheneket, nehogy lelegeljék a búcsú virágait. Bevallom, jól 
esett ez a demokratikus helyzetfelismerés. A legénység szeméből is na- 
gyobb megértés sugárzott, valahogy megérezték, hogy ezzel is köze- 
lebb jutottunk egymáshoz. Később ezt a közelséget még azzal 
fokoztam, hogy parancsban adtam ki, senki előttem nem áshat árkot, 
csak mögöttem egy méterre, ha szemben az ellenség. 


Amikor visszavonultunk, mindig megvártam, hogy elvonuljanak mind 
előttem, és én utolsónak hagytam el a kiürített állásokat. Gondoskod- 
tam mindig enni- és innivalóról, mert tudtam, ez a legfontosabb! Töb- 
bet jelent a szemükben, mint az alvás és a lőszer. Rekvirálnom kellett 
az állatokat, tehenet, bornyút, birkát, mert szomorú kimondani, hogy a 
katonai ellátás nem működött, és nagyon ritkán kaptunk kincstári ellá- 
tást. Szereztem üstöt, kocsit, lovat, és azt mondtam a konyhán dolgo- 
zóknak, naponta háromszor fognak meleget főzni, amikor erre mód 
van, különben jönnek velem fogolyszerzésre. Inkább főztek. Volt idő, 
amikor napi egy-két liter bort is kaptak a legényeim, mert egy jómódú 
gazdával megbeszéltem, inkább mi igyuk meg a borát, mint az oroszok, 
mert azok, ha berúgnak, csak bajt fognak nekik csinálni. Az orosz tisz- 
tek szerint is az orosz durák, azaz hülye lesz, ha sokat iszik. Az össze- 
kötő honvéd pároknak kiadtam, kulaccsal jöjjenek jelentkezni, mert 
annyi bort vihetnek, amennyit a kulacsokban el bírnak vinni. Mindig 
volt összeköttetésben a szomszéd századokkal emiatt, jöttek a borért. 


Lassan besötétedett a várpalotai állomáson. Elindultak hazafelé a bú- 
csúztatók és a kevés hozzátartozó, akik eljöttek végső Istenhozzádot 
mondani. 


Az egyik vagonban elkezdték, aztán átvették a többiek is a közkedvelt 
romantikus slágert, amelyből katonanóta lett: 


Ma este indulunk a frontra, 
Búcsúzom Tőled kis Kató, 

Ne fél vigyázunk mi magunkra, 
Vélünk az Isten kis Kató, 
Elkísér a csókjaid emléke, 

Az élet szép, szeretni jó, 


Patyolatfehér ágyacskádban, 

Gondolj majd néha rám, Kató... 


Végigmentem a szerelvény mentén, benéztem a tiszti fülkébe, és visz- 
szamentem az én vagonomhoz. A szerelvény végén összetalálkoztam 
egy nagyon kedves, fiatal kislánnyal. Vacsorát vitt az édesanyjának va- 
lamelyik őrházba, egy vasutasnak. Beszédbe elegyedtem vele. Olyan 
volt, mint a mesében Piroska, a kendőjébe csomagolt élelemmel. Én 
nem farkast alakítottam, de megszólítottam és elbeszélgettünk. Mit tesz 
Isten, Katónak hívták. Eldúdoltam neki a búcsúdalunkat, majdnem el- 
sírta magát, és csókkal búcsúztunk egymástól. Megígérte: imádkozik 
értem, hogy egészségesen hazajöjjek a frontról. A szűz imáját meghall- 
gatva a Jóisten ott fenn, - a későbbiekben mindig hálával gondoltam az 
ismeretlen kis Katóra, akit a sors küldött utolsó istenhozzádként a ha- 
lálba menők vigasztalására. 


Minden elcsendesedett. Lassan megindult a katonavonat. A legénység 
halk nótázása is elhallgatott, mindenki álomba merült, és biztos szeret- 
teiről álmodott a hosszú úton. Keresztülmentünk a Dunán Dunaföld- 
várnál, nem vettük észre, a vonat kattogása elandalította rossz 
érzéseinket. Úgy lett időzítve, hogy hajnalban megérkeztünk a végállo - 
másra. Csongrádon, a Tisza partján foglaltunk körkörös védőállást. 


Megérkeztetek Csongrádra. Hogyan tovább? 


Szemrevételeztük a tüzelőállások helyét a szakaszparancsnokokkal. 
Körbelovagoltuk a terepet és a célpontokat, a kiemelkedő terepszaka- 
szokat bejelöltük a térképen, mint a nagygyakorlaton szoktuk a gya- 
korlótéren. Egy napig voltunk csak itt. Új parancsot kaptunk. 
A Tanzászlóaljnak támadással kell bebizonyítani a harckészséget: 
mentse fel Makót, melyet már az orosz-román csapatok körülzártak. 


Annyira romlott a hadi helyzet, hogy nem maradhattunk Csongrádon, 
gyalogmenetben megindult Szentes-Mindszent-Hódmezővásárhely fe- 
lé. Megindultunk az úgynevezett ,Hadak Útján". Közeledtünk a front 
felé, eleinte biztosítás nélkül, később már a harcászati szabályzat sze- 
rint biztosított menetben. Vásárhelyre érve ott éjszakáztunk. Egyik 
mellékutcában lettünk elszállásolva, és finom paprikás csirkével vendé- 
geltek meg a szállásadók. Ez volt az utolsó civil vacsoránk. 


Innentől kezdve katonakoszton voltunk, később önellátóknak kellett 
lennünk, mert az étkezés csődöt mondott egész frontszolgálatom alatt. 

Reggel egy katonazenekarral végigvonultunk a városon Földeák, Makó 
felé. A harcok már Földeák térségében folytak, és a lakosság hangulatá- 
nak megnyugtatására szólt a katonabanda. 


A közeli orosz támadástól félők megnyugtatására, bizony mi is azt gon- 
doltuk, jobb lett volna a rohamlövegek lánctalpainak zörgését hallani, 
mint a pattogó katonazenét. Ez bizony csak olyan lelki vigasz volt. 
Füst, amelynek nincs lángja. 


Kérlek, mondj valamit az előzményekről 


1944. szeptember 26-án foglalták el az oroszok Makót. A 3. magyar 
hadsereg parancsnoka jelentette: ,a 23. tartalékhadosztály részeit kö- 
rülzárták Makón". Ellentámadás /. rohamtüzér üteggel megerősített 
gyalogezrednek sikeres volt. 


Több szovjet harckocsit kilőve visszafoglalták Földeákot. Ezeket a harc- 
kocsikat láttuk, amikor mi is erőltetett és biztosított menetben men- 
tünk októberben Földeák felé. 


A világ nagy rádióállomásai is beszámoltak a délmagyarországi esemé- 
nyekről. A német és magyar vezetés minden erőt összpontosított Makó 
körül, mert Makónál dől el a magyar Alföld sorsa. Ebben a , minden 
erőben" voltunk mi is beszámítva. Ezt nevezhetjük a végső erőfeszítés- 
nek. Sajnos a szándék és az adott anyagi erők közt óriási volt a szaka- 
dék. Tízszeres túlerő emberben és hadianyagban előrevetítette a 
támadás eredménytelenségét. Október 7-re érkeztünk mi ebben a tér- 
ségbe. 


Harctéri körülmények között vonultunk a földeáki úton, mert közele- 
dett a front. Tartottunk attól, hogy rövidesen megütközünk a Makóról 
közeledő szovjet és román csapatokkal. 


A levegőben is puskaporszag volt. Kissé ködös októberi idő és a le- 
génység hangulata is borús volt. Mindenki érezte, hogy most már nem 
babra megy a játék, közeledik a tűzkeresztség, és innen számítva min- 
denki élete veszélyben foroghat. Itt már csak a Jóisten és a katonasze- 
rencse segíthet — gondoltuk. 


Ha a következő eseményeket összefoglalhatom, az úgy; a front, 
tűzkeresztség, Földeák. 

Látom, rendesen felkészültél belőlem! Nem unod még? Tartsunk egy 
kis szünetet! 

, Az ér el igazi sikereket, aki jól élt, gyakran nevetett, sokat szeretett, el- 
nyerte az okos emberek tiszteletét, a szegények bizalmát, és a gyerekek 
vonzódását. Aki különb világot hagyott maga után, mint amilyet ő talált 
születésekor. Aki mindenben a legjobbat kereste, és ő is a legjobbat adta 
önmagából. Az élete ihletett volt, az emléke áldáshozó." 


Moldova György 
Második fejezet 


Folytassuk! Földeáknál tartottunk. 
Igen! 


Előző nap volt a nemzeti gyászünnepünk. 1849. október 6-a az Aradi 
Vértanúk ünnepe. Arad ismét feketébe öltözhetett. A román-orosz csa- 
patok - a rövid időre magyar kézen lévő várost, amely 25 év után pár 
napig ismét magyar katonát láthatott - , felszabadították! 


Ugyanezen a sor érte Arad után Makót is, a határ innenső oldalán. Ez 
már mélyen a húsunkba vágó seb volt. Ilyen gondolatok keringtek a fe- 
jemben, mikor közeledni láttam Földeák házait. Gyermekkori, első vi- 
lágháborús versike jutott eszembe, amit hatéves koromban az elsők 
közt megtanultam. 


Bajusza még nem volt, de volt érme három, 

Egyet télen kapott, egyet meg nyáron, az orosz határon. 
Vaskeresztje is volt, a császártól kapta, 

A másikat az ács nyírfából faragta, ott nyugszik alatta. 


Erről a versről jutott eszembe: Bajuszom már van ugyan, közel va- 
gyunk a határhoz, a tűzkeresztet később megkaptam, nem a császártól 
ugyan, de hála Istennek a nyírfakeresztet a sortól később sem érdemel- 
tem ki. 


Ilyen gondolatokba merülve elértük a falut és már hallottuk a puska, 
a géppisztoly ropogását. A falu már egyszer átesett az orosz , felszaba- 
dításon" és a lakosok elmondása alapján több nő a megerőszakolást is 
elszenvedte. A falu utolsó házainál foglaltunk tüzelőállást. 


Tüzérségi és aknavető tűzben tartottuk egy ideig a frontvonalat. 
A jobboldali kukoricásban megjelentek az orosz és román csapatok. 

A sapkájuk alapján lehetett őket megkülönböztetni. Az oroszok mind 
géppisztollyal voltak felszerelve, a románok csak puskával, mint mi. 


A szomszédos 51. gyalogezred visszavonult, és így mindet a bekerítés 
veszélye fenyegette. Írásbeli parancsot kaptam a visszavonulásra. Pán- 
célosaink nem voltak, az orosz T-34-essel jöttek, s a 37 mm-es páncél- 
törő fegyvereink sem tudták az előrerohanó  érckolosszusokat 
megállítani. Az egyik legényemnek ellőtték a jobb kézfejét, őt kellett az 
utcasarkon bekötöznöm. A falu elhagyása, kiürítése után az oroszok le- 
álltak erőt gyűjteni, így nagyobb emberveszteség nélkül elértük Hód- 
mezővásárhely déli szélét. 

A nyomasztó ember- és tűzfölény kilátástalanná tette az eredményes 
ellenállást. Először a téglagyárnál mentünk tüzelőállásba, majd éjfélkor 
jelentkezni kellett a zászlóalj-parancsnokságnál a szakasszal. 


A kapott tájékoztatás alapján parancsot kaptam, hogy hajnalban men- 
jünk ellentámadásba a földeáki út irányában. Ez csak arra volt jó, hogy 
a kis lélegzethez jutott parancsnokság áttelepüljön Sándorfalvára. Min- 
ket ismét magunkra hagytak az orosz gyűrűben. 


Szomorú tapasztalat kezdődött a felső katonai vezetés eredményessége 
és magatartása. Ez lehangoló volt később is. 


A délelőtti órákban még tartottuk a töltés melletti állásainkat. A figye- 
lőhely és a lövegek között megvolt a telefonösszeköttetés. Az úton visz- 
szavonuló csapatok a városon keresztül Mártély és a komp felé 
menekültek. A nagy ködben először a tüzelőállásban lévő üteg vonult 
vissza, mert jelentették, hogy be vannak kerítve, és megszakadt az ösz- 
szeköttetés. Nem kaptam segítséget a felmentésükre, még az a szakasz 
sem jött kiszabadításukra, amelyik parancsban ki lett jelölve. Önként 
jelentkezett egy motorkerékpáros őrvezető a páncéltörőktől és egy go- 
lyószórós katona. Ilyenkor tűnik ki, kiben mennyire lehet bízni. Volt 
olyan híradós főhadnagy, aki a fegyverét és kézigránátját is hajlandó 
volt átadni, csak ne kelljen neki esetleg harcolnia. Ludovikás tiszttársa- 
im is elmentek századaikkal mellettünk, és nem jöttek a segítségünkre, 
annak ellenére, hogy erre fülem hallatára parancsot kaptak! 


Ilyenkor tűnik ki, mennyire nem vagyunk egyformák, és a bajban ki 
tart ki a másik mellett. Nagyon kevesen. Mire a motorral a helyszínre 
értünk, már nem volt ott a szakasz. Sikerült nekik a nagy ködben elsza- 
kadniuk az oroszoktól, akiket már mellettünk a házakban lehetett látni, 

ki-be jártak. A motorkerékpáros visszament a századához, és én is ta- 
lálkoztam a főúton a visszavonuló szakaszommal. Itt szereztem két 1o- 
vat a lőszerkocsihoz, mert előtte kilőtték. Egy harmadikat hátasnak, 
mert az enyémet elvitte a parancsnokság, amikor korábban visszavo- 
nult Sándorfalvára. A tiszai komp felé haladva az úton rendszertelenül, 
össze-vissza, fegyelmezetlenül vonult vissza a Hódmezővásárhelyről 
kivonult gyalogság. A tisztek nem voltak a csapataiknál, azt tapasztal- 
tam. A Tisza túloldalán rendeztem a szakaszomat. Mindenki megmosa- 
kodott és megborotválkozott, ez nagy hatással volt a fegyelemre. Ezt 
első világháborús emlékiratokból olvastam, hogyan kell a szétzüllött, 
demoralizált csapatokat, legénységet rendbe hozni. Ezt mos kipróbál- 
tam az akkori helyzetben, saját csapatomon, sikerrel. Ruházatot, felsze- 
relést ellenőrizve, a csapatot megszemlélve, rendezett alakzatban 
vonultunk a töltésoldalon Sándorfalvára. Ott jelentkeztem a tüzérosz- 
tály parancsnokánál, hogy itt a 201. tanzászlóalj, mert mögém sorako- 
zott menetben az egész zászlóalj, és így vezettem be őket a faluba. 


Ott tudtam meg a tüzér ezredestől, hogy Mátékovics százados és segéd- 
tisztje már egy nappal hamarabb otthagyta Vásárhelyt és jelentkezett 
Sándorfalván, jelentve, hogy a zászlóalj is ott van, holott mi akkor még 
a front Vásárhelyi szakaszán vergődtünk. Akkor kezdtem mind jobban 
kiábrándulni katonai vezetésünkből. A személyes helytállás és bátorság 
hiányát észleltem akkor nálunk a vezetőkben. Nem is láttam ezek után 
a hadnagynál magasabb rangú semmilyen fegyvernemnél az első vonal 
közelében. 


Most érzem elérkezettnek az időt, hogy nagybátyámról Csukás 
Kálmánról vk. alezredesről beszéljünk egy keveset. Ő volt a közvet- 
len parancsnoka a szovjet fronton Horthy István kormányzó he- 
lyettesnek és a legeredményesebb vadász ,ásznak"?" Szentgyörgyi 
Dezsőnek 


2. Repülődandár vezérkari főnökeként, 1943. január 19-én átveszi 
az ilovszkojei repülőtér önkéntes parancsnoki tisztjét és az üzem - 
képes repülőgépeket, repülő bajtársait biztonságos területre küld- 
ve, az oroszok által körbevett területen maradt. A vezérkarral nem 
volt semmilyen kapcsolata, ezért a dandárjának példát mutatva, 
katonái élén megpróbált kitörni a szovjetek gyűrúűjéből. Harc köz- 
ben érte a halál. 

Tudok róla Ferikém, minden tiszteletem az övé! Nagyszerű katona volt, 
meg is írtad a történetét az egyik könyvedben. Az elsők között voltam, 
akik tiszteletpéldányt kaptak tőled. Büszke is vagyok rá! Csodálatosan 
írsz róla, megragadó a stílusod! Ezt most nem udvarlásból mondom, de 
tényleg! Rengeteg munkát tettél bele, és látod, megérte. Tisztelegtél az 
emléke előtt, bemutattad őt az olvasóidnak és persze, ennek a könyv- 
nek köszönhetjük a mi megismerkedésünket! 


Köszönöm a szép szavakat! Nekem tényleg fontos a véleményed! 
De most, kérlek, folytassuk... 


Rendben. Akkor vált leginkább érezhetővé a katonai kudarcok folytán 
kialakult apátia. Sokan nem látták értelmét az ellenállásnak, de átállni 
sem mertek, a megtorlástól, a kommunizmustól tartva. Az emberek 
fantáziájában élénken élt 1919., és a vörös terror Oroszországban. Osz- 
tályharcos háború volt ez a keleti frontszakaszon, ugyanez nem volt 
lelkileg érezhető a nyugati arcvonalon. Emiatt a tisztek jobban féltek 
fogságban esni keleten, mint nyugaton. Megtorlástól, atrocitástól tar- 
tottak a proletáriátus ellenséges világnézete miatt. 


Másnap reggel, ködös időben, át kellett fésülni a töltés előtti részt, par- 
tizán beszivárgás miatt. Itt esett el Bencsó András szakaszvezetőm, aki 
megjósolta halála körülményeit, azaz, hogy elsőnek esik el, és saját go- 
lyótól. Így is történt. 


Felszállt a köd, és vonultunk tovább a Tisza töltéséhez. Több halott 
orosz katonát láttunk a lövészgödrökben és a tanya mellett ásott lö- 
vészárkaikban. Délutánra olyan nagy volt a veszteségünk, hogy vissza 
kellett húzódnunk a töltés előtti sima terepről a tanyák védelmébe. 


A töltésen már beásott oroszok géppuska- és aknavető tüzében össze- 
omlott a kerékpáros század támadása. Nyolcvanból tizennégyen jöttek 
vissza. Egy katonának a fejét érte a sok szilánk, és bekötöztem. Mint 
egy nagy turbán volt a fején sapka helyett a több gyors-kötöző cso- 
magból alakult fejdísz. Szerencsére nem vettem el tőle a kézigránátot, s 
ennek köszönhettem az életemet, mert, ahogy bekötözve hátra indult, 
egyszer csak nagy robbanást hallok. Az történt ugyanis, hogy a hátam 
mögött egy kukoricaszár kúpban egy partizán volt megbújva, engem 
akart hátulról lelőni, s ezt vette észre a bekötözött katonám. Hozzávág- 
ta a nála maradt kézigránátot, és ezzel megmentette az életemet. 

Visszaintett nekem, odamutatva a szétrobbant kukoricaszárakra, és las- 
san továbbment. Mikor később én is megsebesültem, véletlenül egy 
helyre kerültünk Zalaegerszegre. Ott volt lehetőségem, hogy megkö- 
szönjem neki, hogy megmentette az életemet. Azt mondta, most leg- 
alább kvittek vagyunk, hadnagy úr, mert maga meg az én életemet 
mentette meg, hogy olyan jól bekötözött. 


Ezek után még fél négyig kitartottunk ott a tanyák vonalán. Későn 
kaptunk meg egy írásbeli parancsot, hogy két órakor kezdjük meg a 
visszavonulást. Késésben voltunk, már kétoldalt visszavonultak a töb- 
biek. Borotválkoztam a tanyaszobában, mikor jelentették, hogy az oro- 
szok már a tanyaudvarban vannak. A legényem tartotta a tükröt, és 
ledobva a földre, ki akart ugrani az ablakon. Miután elolvastam a pa- 
rancsot, mondtam, kezdjék meg a visszavonulást, és befejeztem a bo- 
rotválkozást. 


Ennek köszönhető, hogy nem volt pánik, a legénység nem vette tudo- 
másul az oroszok közellétét, és nem esett pánikba. Visszamentünk Sán- 
dorfalvára. Az a hír, parancs fogadott ott minket, hogy Pestre fogunk 
menni a Vár védelmére. Éjfélig így is volt, készültünk a felmenetelre, és 
úgy volt, hogy egy kislányt felviszek magunkkal a szüleihez vissza, 
mert itt a nagymamánál volt a bombázások miatt , evakuálva" Pestről. 
Beöltöztettem katonaruhába, hogy el tudjon jönni velünk Pestre. Köz- 
ben megváltozott minden. 


Aztán mégis másképpen alakult. 


Bizony! Éjfél után jött írásos parancs, azonnal riadó, indulás Szegedre, 
mögöttünk jön egy SS-hadosztály, visszafoglalni Szegedet. 


Ez volt a melléklet bíztatásnak. Nem lett a támogatásból semmi, sőt 
minket is azért irányítottak ellenkező irányba, hogy mi se legyünk Pes- 
ten, mikor ők a várat elfoglalják. Számítottak a kiugrásra, és így távolí- 
tottak el minket. A kormányzó ezredéből a szegedi 9. gyalogezred 3. 
zászlóalja Mészáros százados vezetésével is átállt a nyilasokhoz. Mi 
megindultunk a műúton Szeged irányába. A kislány nem jöhetett ve- 
lünk, nem vihettem magammal a frontra. Azt mondtam neki, hogy búj- 
jon el a padlásra az oroszok elől, öltözzön öregasszony ruhába, 
kormozza be az arcát is. Mi már tudtuk, hogy mi vár a fiatal lányokra, 
ha a részeg oroszok megvadulnak. Sírva búcsúzott el tőlünk, mikor haj- 
nalban elindultunk. 

A fehértói halastavak északi részéig érve csatárláncba fejlődtünk. Egy 
cigány honvédem egy lopott hegedűvel a hóna alatt (azt mondta ne- 
kem, egy tanyában nyomták a kezébe) azt kérdezte: Mi a hadnagy úr 
nótája? Mondtam: ,Csak egy kislány van a világon" rágondoltam a 
szegedi kislányra, akinek udvaroltam. Elkezdte húzni, mire a ,drága 
galambomhoz?" ért kaptunk egy géppuskasorozatot, és közénk csapód- 
tak az aknavetők gránátjai. Levágódva a földre, rám nézett a fekete sze- 
meivel, és reszketve kérdezte: , Hádnágy úr, húzzam-e még?" ,Ne 
húzzad, húzzák már a nótánkat az oroszok? Rövid időn belül le is lé- 
pett, és valószínű, másnap már az oroszoknak húzta a csárdában. Nem 
tudtunk tovább menni Szegedre, mert a csárda tornyából vezették a tü- 
zet az oroszok, és a Szegedet elfoglaló orosz csapatok már beásták ma- 
gukat az út két oldalán. A tüzérségi figyelőt foszforos lövedékekkel egy 
páncéltörős hadnaggyal versenyezve felgyújtottuk, és a figyelő elhagy- 
ta a tornyok, mikor lángolt. Ezt távcsővel észleltük. 


Fél óra múlva ott, ahonnan irányítottam a tüzet, hirtelen megállt egy 
terepjáró dzsip. Kiszállt belőle egy vezérkari ezredes (a sofőrje százados 
volt) és hozzám jött, megkérdezte: , hadnagy úr, hol van az első vonal?" 
Egy kőrakás mögött feküdtem, és onnan feleltem: , itt, ahol fekszem! 
Ugyanis előttem már nem volt semmi, csak az oroszok. Figyelőhelyem 
a ház előtti útrészen volt a kőrakás mögött. Erre az ezredes visszament 
a kocsihoz, kitettek egy fehér zászlót, és teljes sebességgel megindultak 
az oroszok felé a csárda irányában Szegedre. 


Azonnal jelentettem a zászlóaljnak, ott azt mondták, miért lőttem le 
őket? Lehetetlen lett volna a pisztolyommal kilőni a robogó kocsit, de 
különben is a hét töltényemet másra és máskorra tartogattam. 


A konyhahír - jellemző - az volt, hogy a püspököt akarták kicserélni 
egy orosz tábornokkal. Jellemzők ezek a hihetetlen értesülések az egész 
háború folyamán. Az is jellemző, hogy aki ezt a parancsot adta, elsőnek 
állt át október végén, és az új hadseregben vezérőrnagy lett: Mátéko- 
vics Endre egykori ludovikás tanár. Beosztott tisztjeitől úgy értesültem, 
karrierista volt. Kifejezetten üdvözölte a hajdani ludovikás tiszteket! 
1956-ban Szegeden találkoztam vele egy borbélyüzletben, és nem akart 
megismerni, mikor bemutatkoztam neki. Nem akarom minősíteni sem 
az akkori, sem a későbbi magatartását, de ő nem az én katonaideálom 
volt. Lehet, hogy szerb származása is befolyásolta tetteiben, és szerin- 

tem - ahogy én ismertem Várpalotáról - szerette az alkoholt. Én soha- 
sem szimpatizáltam azokkal, akik néha többet ittak a kelleténél. 


Visszatérve a fehértói akciónkra, támadásunk elakadt, és másnap visz- 
szavonultunk Szatymazra. Itt menekültekkel találkoztunk, akiknek azt 
tanácsoltam: ne menjenek tovább, ha túlhaladt a front, menjenek vissza 
Szegedre! Szüleim jutottak eszembe, mintha nekik mondtam volna, 
nem legyenek hontalanok, kitéve a háború borzalmainak. Szatymaz 
után Kiskunmajsára mentünk. Az aranyosi dűlőben a szegedi út két ol- 
dalán ástuk be magunkat. Itt fogtunk el egy orosz századost, mikor 
egyedül kerékpározott az úton. Fiatal, huszonegy éves kapitány volt. 
Megkínáltunk cigarettával, és együtt vacsorázott velünk, aztán kísér- 
tettük hátra. 


Másnap délelőtt megindult az általános támadás Pest felé, és mi is be- 
kerültünk a támadó ékbe. Itt esett el mellette egy pesti fiatal hadapród- 
őrmester. 


Ellentámadást vezettek a támadó orosz gyalogság ellen, mit támogattuk 
tűzzel. Fekve érte egy tenyérnyi aknarepesz, mire odamentem hozzá, 
már nem élt. 


Egy szőlőlugas mellett fekvő géppuskáshoz mentem, azok tüzét vezet- 
ve, egy ideig visszatartottuk a felén rohanókat, de az 51. gyalogezred 
visszavonulása a balszárnyon, minket is hátrálásra kényszerített. 


Amikor az út túloldalán a nyílt terepen visszavonultunk, szerencsére az 
orosz kerekes géppuskás felettünk lőtte ki a sorozatát. Ha pár centivel 
alacsonyabbra leengedi az irányzékát, lekaszálta volna az egész száza- 
dot. 


Rátértünk a Jászszentlászlóra vezető útra, és parancsot kaptunk, hogy 
menjünk vissza Kiskunmajsára. Itt kapott halálos sebet a főhadnagyom, 
aki a század parancsnoka volt. Legénye a főhadnagyát már holtan vitte 
a hátán tovább, és így újabb sorozatot kapott. Így mentette meg a legé- 
nyét, mert felfogta a géppisztoly lövedékeket. A legény idegösszeom- 
lást kapott, úgy kellett megmagyarázni neki, hogy a gondviselő óvta, és 
a főhadnagya holtan mentette meg őt, aki a kötözőhelyre akarta vinni 
parancsnokát. Vigasztalhatatlan volt, azt hitte, ő az oka szeretett pa- 
rancsnoka halálnak. A konyhára kellett beosztani, mert idegileg telje- 
sen kiborult. Ő is egyike volt azoknak, akiknek gyengébb idegzete nem 

bírta a háborús megterheléseket. Nem voltunk egyformán tűrőképesek. 
A gyengébb idegzetűek ilyen esetekben többnyire összeroppantak. 


Mire estére beértünk Majsára, a köd is leereszkedett és besötétedett. 
Bementem egy házba, ahol a gazda ijedten közölte: Hadnagy úr, a ve- 
randa tele van dél óta oroszokkal, most ott alszanak egymás mellett. 
Velünk természetesen tévesen azt közölte a parancsnokság, hogy nin- 
csenek oroszok a városban. No comment! 


Kifelé menet a tábori őrsük tüzet nyitott ránk. Egy városszéli házban 
tanácskoztunk a gyalogos század parancsnokával - Babinszky főhad- 
naggyal - és úgy döntöttünk, kitörünk az oroszok által már elfoglalt 
városból. Azon a helyen akartunk kimenni az aknazáron keresztül, 
ahová előző nap az oroszok ráhajtották a civileket. Sikerült is a résen 
elhagynunk a várost. 


Úgy tudom, hogy Horthy kiugrási kísérlete még a Szatymazi kis - 
kertekben ért benneteket. 


Valóban. Délidőben hallgattuk a rádiót egy tanyában, éppen ebédel- 
tünk. A fegyverszünet bejelentése nem volt egyértelmű, és nem tudtuk, 
hogy mitévők legyünk. Sokan az első vonalból visszajövet az oroszok - 
kal való békés találkozásról adtak hírt. Nem lőttek egymásra, és kicse- 
rélték a fegyvereiket. Cigarettát kínáltak egymásnak, és dalolva jöttek 
vissza. 


Átmentem a másik tanyára, és jelentkeztem az ottani huszárszázad pa- 
rancsnokánál, egy őrnagynál. Úgy tudom - azt mondták - báró volt. 
Kérdésemre, hogy mitévők legyünk, nagyon katonásan, gorombán vá- 
laszolt: jegyezze meg hadnagy úr, mindig legutolsónak a katonai pa- 
rancs az érvényes. a harc tovább folyik, ha kell, a Dunán harcolunk 
tovább. Ugyanis Beregfy félóra múlva elhangzott parancsa érvénytele- 
nítette a fél órával elhangzott kormányzói szózatot. 


Eközben a várban zajlottak az eseménye, és Szálasi puccsal átvette a 
parancsnokságot. Mi erről, akkor, ott még nem tudtunk semmit. A ka- 
tona engedelmeskedik, és harcol tovább, ezt tudomásul vettük. A gaz- 
da, akinél voltam, azt mondta, ad civil ruhát, öltözzek át. Mondtam 
neki, hogy elhagyjam a katonáimat, mikor ilyen kilátástalan a helyzet? 
Arra kértem, ha Szegedre megy, menjen el édesapámhoz, és mondja el, 
hogy velem itt a fronton találkozott. Később, mikor a fogság után haza- 
kerültem, édesapám elmondta, hogy volt nála a gazda, a házigazdám, 

és mindent elmondott apámnak. Azt mondta, rendes ember a fia, jól le- 
szidott, amikor felajánlottam az átöltözést. Szomorú történet a vége, 
mert később harminc év után véletlenül összejöttem a sógornőjével egy 
disznóvágás alkalmával, s ő elmondta, hogy a sógora 1947-ben kisgaz- 
dapárti képviselő lett, és az ávósok agyonverték a börtönben, előtte a 
szájába vizeltek. Sírva mondta el ezeket a szörnyűségeket. A sors útjai 
kiszámíthatatlanok. 


Ekkor a parancsnokság rövid ingadozás után úgy döntött, hogy lesza- 
kadunk az oroszokról, és tovább vonulunk észak-keletre. Így jutottunk 
Kiskunmajsára az aranyos dűlőbe. 


Amikor az aknazáron túljutottunk, jött velünk szembe egy csoport ma- 
gyar katona, fehér zászlóval. Meg akarták adni magukat nekünk, azt 
gondolva, hogy mi oroszok vagyunk, hiszen Majsáról jövünk. A nagy 
ködben nem látták teljesen, csak már közelről, hogy mi magyarok va- 
gyunk. A hadnagyuk ismerős ludovikás tiszt volt, aki alattam szolgált, 
1944-es avatású. Nem volt már csillag a nyakán, már levágta a paroli- 
ról. Figyelmeztettem, mi nem adjuk meg magunkat, ő is varrja vissza a 
csillagját, a többiek is vegyék vissza a fegyverüket. Ez megtörtént, és 
mi előrementünk Babinszky főhadnaggyal, hogy kivezessük a már 
megnövekedett századot az orosz gyűrűből. 


Szembe jött velünk egy géppuskás kocsi fogat három lóval és két 
orosszal. Rájuk fogtuk a géppisztolyt és megadásra szólítottuk fel őket. 
Megadták magukat, és azt mondták, hogy a többiek a tanyában pihen- 
nek, mosakszanak. Rájuk parancsoltunk, vezessenek ki a tanyák közül, 
nehogy belebotoljunk egy orosz egységben. Kifogtam egy lovat és elő- 
reügettem a ködben. Lovasok jöttek felém, nem tudtam oroszok-e, vagy 
magyarok. Mind közelebb érve - egymásra fogva a fegyvert - felismer- 
tem huszárainkat. Ekkor találkoztam a másik csapat előőrseivel, akik 
szintén keresték az oroszokat. Kikerültünk a kelepcéből. 


Az egyik tanyából kenyeret és kolbászt kaptam a gazdától, boldogan 
vittem a főhadnagyomnak, és siettem vissza jelenteni, hogy megtalál- 
tuk a kapcsolatot a Szank felől jövő huszár osztállyal. Az oroszok egy- 
két napig meggyőződtek arról, hogy nem sok eredményt várhatnak a 
kísérlettől, megkezdték az előrenyomulást Pest felé. 


A következő napokban a szanki tanyáknál foglaltunk tüzelőállást. 
A szemközti tanyákban oroszok voltak, és a harc-előőrsök tűzpárbajt 

vívtak egymással. Itt kapott fejlövést egy szőke fiú, akit nagyon sajnál- 
tam, mert én osztottam be a géppuska mellé lőszeradagolónak, s pár 
óra múlva fejlövést kapott. Nem kaptunk még most sem kincstári ellá - 
tást. A parasztokról rekvirált birkákon éltünk, és amit itt a tanyában 
tudtunk szerezni. Becsületesen megosztotta ennivalóját a gazda velünk, 
ahol voltunk, és a borát is kimérte az érte jövő legénységnek. Azt 
mondtam neki, inkább mi igyuk meg, mint az oroszok. Minden össze- 
kötő honvéd párnak ígértem annyi bort, amennyit a kulacsokban el tud 
vinni. Végül már nem félóránként, hanem tíz percenként jöttek mind - 
két oldalról jelenteni, hogy meg van az összeköttetés (éjjel, nappal), de 
a legfontosabb a borfelvételezés volt. 


Ilyen gyakorlati trükkel többet lehetett elérni a fronton, mint a kiadott 
szigorú paranccsal. Első a has, ezt kell megtanulni a parancsnokoknak, 
és az életben gyakorlatiasnak kell lenni. Nem lehetünk túlzott idealis - 
ták, sem szentimentálisak. Mindig első a legénységről való gondosko- 
dás. A legényem viszont rólam akart gondoskodni, és elment tyúkot, 
tojást szerezni a szomszéd tanyába. Szerencsétlenségére olyan tanyába 
ment, ahol egy baptista lakott. Az nem volt híve a háborúnak, és be- 
küldte a tanyába, a konyhába a legényemet, ahol már az oroszok vol- 
tak. Azonnal leszerelték és fogságba ejtették, elvették a fegyverét. Az 
oroszok között volt első világháborús magyar volt hadifogoly, aki most 
már, mint orosz őrmester volt köztük. Ennek addig könyörgött a legé- 
nyem Kasza Pista, míg az megsajnálta, és visszalopta a fegyverét, tele- 
tette a kenyérzsákját tojással és két pár csirkét akasztott a nyakába. 
Igaz, előtte azért meg akarta győzködni arra, hogy maradjon ott, álljon 
át és nem lesz semmi bántódása, sőt nyugdíjat is fog kapni. A legé- 
nyem naivul azt mondogatta, ő a hadnagy úrnak vasárnapra csirkét 
akar sütni, engedje őt vissza. Másnap, vasárnap érkezett vissza, én már 
azt hittem, hogy fogságban van, és kineveztem helyette már egy másik 
katonámat. Nagy örömökre szolgált, mikor vasárnap délelőtt beállított 
ezzel a történettel, hogy miért késett egy napot a csirkével. Ez a vasár - 
nap a sebesülésem napja lett. 


A parancsnokságnak előtte jelentettem a legényem eltűnését, aztán azt 
is, hogy megérkezett. Ezek után Szentpéteri ezredes magához hivatott 
az előőrsből, és közölte: Előterjesztem Signumra, de parancsot ad, hogy 
fogjam el a tanyában levő oroszokat, ahol a legényem volt. Önként je- 
lentkezőkből válogatta egy rajt, akikkel a vállalkozást végre akartam 

hajtani. Mielőtt azonban elindultunk volna, megindult az orosz táma- 
dás, elszabadult a pokol. 


Erős tüzérségi előkészítés után rohamra indulta az oroszok. A hajmás- 
kéri tüzérek erős össztűzzel megállították az erdőszélen gyülekező oro- 
szokat, a hadapród mellettem nagyon jó vezette a tüzet. Az össztűz 
végén azonban rövidítették a távolságot - azt gondolva, a gyalogság 
visszavonul - így a mi első vonalaink közé csapódtak be a tüzérségi lö- 
vedékek a saját hajmáskéri ütegeinktől. A mellettem fekvő hadapród, 
aki a figyelőtiszt volt és a harcelőőrssel vonult vissza, hallotta, mikor a 
legénység ordította ,a tüzérség belénk lő? Ő azt jelentette hátra, hogy a 
gyalogság visszavonul, és így az oroszok és mi közénk akartak zárótü- 
zet adni a leszakadás elősegítésére. Látva a helyzetet, azonnal leadta a 
,tüzet előre helyezni" parancsot, mivel ő is meghallotta Babinszky fő- 
hadnagy parancsát, amit a mögöttünk fekvő tanya ajtajából nekem is 
kiabált: Hadnagy úr, a gyalogság nem vonul vissza. A már felugráló el- 
ső vonalbeli, mellettem fekvő fiúnak is ezt továbbítottam azzal a nyo- 
matékkal, hogy mögéjük kellett lőnöm pisztollyal, hogy maradjanak a 
helyükön. Én is ott maradtam a figyelőhelyen a diófa alatt. Kritikus 
percek voltak. A gyalogság sortüzet adott le perceken keresztül. 
A gyorstüzelés eredményeként megállt az oroszok előrenyomulása, de 
a mellettem fekvő tüzelő fiúk közül többen kiáltottak fel: Hadnagy úr, a 
hüvelyvonó eltört (a felmelegedett vashüvely megdagadt és eltörte a 
závárzatban a hüvelykivetőt). Beragadt a puska. Mivel lőjünk talán sző- 
lőkaróval?! Mivel azok között feküdtünk. Valóban ez volt a pillanatnyi 
helyzet. 


Az oroszok elkezdtek minket tüzérséggel (csim-bumm gyalogsági 
ágyúval) lőni. Így hívtuk a kis kaliberű lövegeiket, mert a hang után 
azonnal észleltük a becsapódást, annyira közel álltak hozzánk a löve- 
gek. Ennek egyik repeszgránátja túl közel robbant mellettem, és egy 
szilánk a combomba csapódott. Pontosabban a tavalyi szuronyszúrás 
mellé öt milliméterre, ahogy annak idején mondtam ez engem véletle- 
nül megszúró bajtársamnak a 100 napos ludovikás ünnepségen. Térdel- 
ve vezettem akkor a tüzet, és erre eldűltem. A mellettem fekvő 
kidolgozó tisztesem B.L. Azonnal észlelve sebesülésemet feltámogatott, 
és rá támaszkodva bevitt a tanyaudvaron át a főhadnagyom mellett a 
tanyába. 

Azt még hallottam, hogy bemondta: Török főhadnagy megsebesült. 
Még eszméletemnél voltam, és azt mondtam neki: még csak hadnagy. 
Egy pohár vizet kaptam, megnézték a sebemet, és ideiglenesen bekö- 
tözték. Átadtam a tájolót és távcsövet a helyettesemnek, Németh István 
őrmesternek, aztán egy taligába szalmát tettek, és a legényem, Kasza 
Pista megindult velem a kötözőhelyre. Jó esett a körülöttem levő kato- 
náim részvéte és aggódó szavaik és tekintetük. A hátrább levő tanyá- 
ban kötözőhelyen az orvos ellátta a sebemet, és azt kérdezte: ezen a 
helyen egyszer már megsebesültem? Ő is észrevette a szuronyszúrás 
behegedt helyét. Igen, mondtam, de az békében volt. Innen kocsival 
vittek tovább több sebesült társammal. Mellettem ült egy székely fiú, 
aki herelövést kapott, és ott mellettem nemsokára meghalt. Zsidó mun- 
kaszolgálatosok voltak a kocsi mellett, és azok tanácsként a következő - 
ket mondták: 


Hadnagy úr, mi már kétezer kilométert tettünk meg visszafelé a fron- 
ton, tapasztalatból tudjuk, ilyenkor nem törődik senki senkivel, a sebe- 
sültekkel sem. Menjen a hadnagy úr a kocsival a tüzérek után holnap 
reggel, mert a tisztek és az orvosok a tanyákban rántottát esznek, amíg 
maga itt fog elpusztulni, szó szerint ezt mondták. Csapjon reggel a lo- 
vak közé, és menjen a tüzérek után. Mindezek után megágyaztak ne- 
kem, megitattak egy kis tejjel, és azt mondták: hadnagy úr, 
meghallottuk, mikor azt mondta a szakácsoknak, adjatok ezeknek a 
fiúknak annyit, amennyit kérnek, mert ki vannak éhezve. 


Ezt mi nem felejtettük el, mi hazamegyünk, átöltözünk, nekünk már 
vége a háborúnak. Ezek voltak a munkaszolgálatosok, akik építették 
nekünk az aknavetős állásokat. Szerencsés gyógyulást kívántak, és el- 
távoztak a sötétedő éjszakában. Másnap reggel valóban Dunaföldvár 
felé indultam az egészségügyi fogattal és egy pár sebsülttel a tüzérek 
után. 


Beérkezve Dunaföldvárba egy iskolában helyeztek el minket. Itt apácák 
vettek kezelésbe és megfürdettek. Fürdés közben egy láblövéses (vádli- 
ján átlőtt) zászlóst kezelt az orvos érzéstelenítés nélkül, a gézt húzta át 
a lőtt seben, és rászólt a fájdalomtól ordító zászlósra: ugyan, ne gyere - 
keskedjen! Erre az iskolai asztalon fekvő zászlós a másik bilgeris lábá- 
val úgy megrúgta az orvost, hogy az a falhoz tántorgott. Már én is ott 
tartottam, hogy a kezemben lévő szappant hozzávágom. Ezek után, és 
csak ezek után adott az orvos érzéstelenítőt a jajgató sebesültnek. Az 

igazsághoz hozzátartozik - sajnos be kell vallanom - hogy mint sebe- 
sült és hadifogoly, nagyon szomorú tapasztalatokat szereztem a ma- 
gyar sebesülteket és betegeket ellátó magyar orvosokról. 
A pozitívumot is beleértve, mert hála Istennek az is akadt. 


Hajóval vittek fel a Dunán Pestre. Kaptam két mankót, és úgy ballag- 
tam magam a hajóállomásról a kijelölt kórházba. A zsúfolt villamoson 
senki sem állt fel, hogy helyet adjon. Egy fiatal nő (ez már pozitívum) 
rászólt egy suhancra, hogy adja át a helyét a sebesült honvédnek. 
Frontruhámban annak nézett. Később kiderült, ápolónő volt. Mikor le- 
ültem, meglátta a parolimon az arany csillagot, és akkor mondta: , Had- 
nagy úr, elkísérem a kórházba, én is oda megyek? Így kerültem jó 
kezekbe, és gyorsabban odataláltam, mintha magam vergődök, mivel 
tiszti legény csak az őrnagytól felfelé járt a sebesült tiszteknek. Legé- 
nyem sírva búcsúzott el tőlem a fronton a szanki tanyáknál. Ő is job- 
ban szeretett volna velem jönni, de nem lehetett, vissza kellett neki 
mennie a századhoz. 


Negyven év után egyszer - mikor megtudtam a címét - egy másik ka- 
tonámmal elmentünk autóval a megtudott címre, egy Kecskemét közeli 
helyre. Sajnos azt mondták a hozzátartozói, felesége, özvegye: elhurcol- 
ták az oroszok, miután hazajött a frontról, mert egy orosz katonával 
szemben akarta megvédeni a húgát. Ezért fogságban vitték, és az Ural- 
ban ólombányában dolgoztatták, s végelgyengülésben meghalt. Egy fia 
maradt, s csak a feleségének tudtam átadni a tokaji boromat és az aján- 
dékokat, amiket vittem neki és a családjának. Nagyon megsajnáltam 
szomorú vesztét, mert nagyon hűséges, jó katonám volt, aki ragaszko- 
dott hozzám, és mindig készségesen a rendelkezésemre állt békében és 
a fronton egyaránt. Mintaképe volt a hűséges, egyszerű parasztlegény- 
nek. 


Megérkeztél a kórházba, utána mi történt? 


A kórházban ellátták a sebemet. Két mankóval tudtam csak járni, és el- 
mentem a nagynénémhez a Váci utcába, és felkerestem a várpalotai 
kislányt is, az ezredes lányát, Editet a budai villájukban. Szobalány nyi- 
tott ajtót, és kedvesen fogadtak, de meg voltak lepve, hogy ilyen gyor- 
san, sebesülten látnak viszont. Várpalotán, még a mozgósítás előtt 
együtt néztük meg a moziban egy háborús filmet Págerrel és Muráti Li- 
livel, mely szintén egy sebesült katonáról, tisztről szült. Furcsa véletle- 

nek találkozása, gyakori az ilyen élményekben, dús időkben. Később - 
1945 januárjában - mikor Harasztifaluban voltam zászlóaljparancsnok 
(mivel az egyetlen sebesült tiszt voltam, rangidős), elmentem lovon a 
30 km-re levő faluban meglátogatni őket. 


Nagynénimnél egy menekült zsidó lány adott finom uzsonnát. Kedve- 
sen elbeszélgettünk vele. Teri néni nagyon szomorú volt, még nem he- 
verte ki Imre bácsi öngyilkosságát, aki a zsidótörvények miatt lett 
tavasszal öngyilkos. Pár nap múlva evakuáltak minket sebesülteket Bu- 
dapestről. Nagyon hirtelen bevagoníroztak a Déli pályaudvaron levő 
személyvagonokba, de ennivalót nem adtak, csak egy kis sós szalonnát. 
Aznap elfogyott, és még egy napot ott maradtunk, enni- , innivalónk 
nem volt. 


Semmi gondoskodás, a kezelőszemélyzet ránk sem nézett. Bementem, 
bevánszorogtam az állomás jegypénztárához, ahol bemutatkoztam an- 
nak a kislánynak, akinél a jegyet váltottam, ha hazajöttem Szegedre. 
Megismert, pedig nagy volt a különbség a glaszé kesztyűs, fekete csá- 
kós, körgalléros hadnagy úr, meg a véres ruhás sebesült rokkant kö- 
zött. Elmondtam, mi van a sebesültekkel, nincs ennivalónk, nem 
tudjuk, mikor indulunk tovább. 


Olyan rendes volt ez a kislány, bezárta a pénztárt, azt mondta , várjam 
meg" hazament, és hozott otthonról egy kis szalonnát, kenyeret és lek- 
várt. Hála Istennek, voltak ilyen emberek is ebben a szörnyű kegyetlen 
világban. 


Négy napig kínlódtunk így még, míg elérkeztünk a végállomásra, Zala- 
egerszegre. A pénztárosnőtől kapott kis élelmet szétosztottam a kupé- 
ban lévő bajtársaknak. Velem szemben ült Gömbös Gyula volt 
miniszterelnök unokaöccse, ő is láblövéssel. Másnap Győr előtt — már 
harmadik napja nem kaptunk enni - egy vasutas kalauz ránk nyitotta 
az ajtót. Mikor megtudta, hogy mi nem tudunk lemenni ennivalót kol- 
dulni, a saját ebédjét - egy ételhordóban levő paprikás csirkét adott 
kettőnknek. Azt mondta, a Donnál volt ő is, tudja, mit jelent a háború, 
együk meg, és menjük Zalaegerszegre, ott jó népek vannak (mert 
Szombathelyen is raktak ki sebesülteket) később meglátogat bennün- 
ket. Úgy ahogy volt a paprikás, hidegen, evőeszköz hiányában, kézzel 
szépen megfeleztük és megettük. Kitörölve az edény, a jó szívvel még 
jobban fűszerezett paprikást megköszöntük. Később valóban megláto- 
gatott a feleségével bennünket a polgári iskolából átalakított hadikór- 

házban, finom süteményekkel. Egy győri munkásasszony is feljött a 
kupéba, és saját ebédjét, kis üvegben tejeskávét és két zsemlét adott ne- 
künk. Azóta is kedves emlékeim vannak a győri emberekről. A kórház- 
ban kaptunk - négy nap elteltével -— először kincstári ellátást. Itt 
találkoztam először a háború humorával. T...ky hegyivadász, tartalékos 
főhadnagy hála Istennek velünk volt a tiszti szobában. 


A főhadnagy úr - civilben főjegyző - a reggeli ambulancián csipkés ró- 
zsaszín női hálóingben jelent meg. Óriási feltűnést keltett, megrökö- 
nyödéssel változó derűt okozott a folyosón és az egész kórházi 
személyzet körében. Kérdésünkre elmondta, nincs más hálóinge, hiszen 
a sajátját Ungváron hagyta egy óvónőnél, akinél (akivel) aludt azon az 
éjszakán, mikor az oroszok váratlanul rajtuk ütöttek kora hajnalban. Ő 
- elmondása szerint - kiugrott az ágyból, összekapkodta az öltözékét 
és a kenyérzsákjába véletlenül nem a saját, hanem a háziasszony háló- 
ingjét gyömöszölte be, amit aztán csak a következő faluban vett észre. 
Ekkor már nem tudta kicserélni, mivel negyven kilométer és egy egész 
világ választotta el már alkalmi hálótársától. A gyors, váratlan esemény 
úgy megzavarta, hogy idegösszeomlással kórházba küldte a zászlóalj 
orvosa. 


Most itt van megfürödve, egy rózsaszín hálóinget birtokolva. A reggeli 
ambulanciára való kivonulása közderültséget okozott, és a szemközti 
bankból az emeletről már reggel távcsővel figyelték a sebesült hegyiva- 
dászt. A reggelit ugyanis nekünk - mint jó bajtárs és szobaparancsnok 
- ágyban szolgálta fel. Óriási, nehéz, kincstári hegyivadász bakancsban 
és vékony, de az annál szőrösebb lábakkal, nagy pocakkal. Valóban 
filmbe való jelenet volt, amit a kórházparancsnok elegáns gesztussal 
úgy oldott meg, hogy elrendelte, ezen túl kincstári hálóingben jelenhet 
meg a főhadnagy úr a reggeli vizitnél, amit sürgősen kiutaltak neki. Így 
egy óriási színfolttal szegényebbek lettünk. 


Pedig mióta a fronton jártunk, ez volt az első alkalom, hogy jóízűt ne- 
vethettünk. Ragyogó szervező lévén, neki köszönhettük, hogy a szem- 
közti házban - a rádióhallgatás kérése ürügyén -— megismerhettem egy 
kislányt, akinek a szüleivel is jóban lettünk, és ott hallgattuk a híreket. 
Hárman jártunk át a szimpatikus családhoz. A főhadnagy úr a mamá- 
nak udvarolt, és mindig kiérdemelte a finom süteményeket. A hadap- 
ród úr sakkozott a papával, én a kislánnyal beszélgettem szerencsére 
mindenben azonos véleményen voltunk 

Annyira, hogy miután gyógyulásom végén elmehettem Várpalotára az 
ott maradt holmimért, visszafelé (Harasztifaluban helyeztek a pótkeret- 
hez parancsnoknak), Zalaegerszeget útba ejtve a karácsonyt náluk tölt- 
hettem. Címüket nem felejtettem el, és a háború végén, mikor 
Magyarországot elértük, Celldömölknél egy eldobott cetli révén — ami- 
re a nevük, címük fel volt írva (hála a megtalálónak) - Jánosházán a fo- 
golytáborba csomagot kaptam tőle. Édesanyámékat is ő értesíthette, 
akik Szegedről mozdonyon utazva eljöttek meglátogatni. De ez már a 
fogság történetéhez tartozik. 


Szomorú idők jártak akkor, 1944 decemberében,. az oroszok már Ka- 
posváron voltak. A Margit-vonal a Balaton déli részénél húzódott. De- 
cember közepén elmentem a legényemmel (akit bekötöztem 
Sándorfalván), ő önként jelentkezett nálam, hogy velem marad a hábo- 
rú végéig. Viszontagságos utazás után (mozdonyt fűtöttünk, amellyel 
Várpalotára mentünk) viszontláttam a helyőrségemet. A városban né- 
met Tigrisek (páncélosok) voltak, de nem volt üzemanyaguk. Készültek 
Pest visszavételére. Nem lett sajnos belőle semmi. Gyalogság és üzem- 
anyag hiányában kudarcba fulladt a támadás. 


Nagy zűrzavar fogadott Várpalotán, a helyőrségen. A nőtlen tiszti szál- 
lás a németek által elfoglalva, szobám kifosztva. Idegen helyen, a volt 
századparancsnokom szobáját utalták ki számomra. Bizarr elégtétel a 
sorstól, hogy a volt szeretője látott vendégül a saját lakásán. Mátéko- 
vics századosról nem volt jó véleményem. Magukra hagyták a zászlóal- 
jat. A későbbiek folyamán sem volt köztünk - mármint a szakasz és a 
századparancsnokság közt - gondoskodó és közvetlen kapcsolat. 


Várpalotán találkoztam a volt zombori 50. gyalogezred II. zászlóalj pa- 
rancsnokával, Erényi ezredessel és segédtisztjével, Ambrus Kálmán 
századossal, unokatestvérem férjével. A bányaigazgató villájában vol- 
tak elszállásolva legényeikkel együtt. Tőlük kaptam nyílt parancsot, 
amellyel karácsony előtt megindulhattam Zalaegerszegre és onnan Ha- 
rasztifaluba. Pár napig fejedelmi ellátásban részesülhettem náluk, mert 
a dúsgazdag bányaigazgató átadta lakását és konyháját teljes felszere- 
léssel és élelmiszerkészletével együtt, használatunkra. Ők maguk a bá- 
nyában, bombabiztos szálláson vészelték át a frontidőszakot. A bánya 
ki volt alakítva a lakosságnak, menedékhelynek. Itt véletlenül találkoz- 
tam a bombázások alkalmával hősi halált halt Halász János hadnagy 
szüleivel, a szarvasi református pappal és leányukkal. Ők a kislány szü- 

leinél - akinek Jancsi udvarolt - voltak menekült státusban, vendég- 
ségben. 


Húgával később Szegeden, a gyógyszerészkaron találkoztam, az egyik 
előadás alkalmával előttem ült. Ilyen kicsi ez az ország, hogy sokszor 
találkozik az ember később ismerősökkel. 


Kálmán sógortól kaptam nyílt parancsot, pecséttel, ez volt a lényeg, és 
kocsit, lovat, meg egy hátaslovat, amellyel nekivághattam a téli, kalan- 
dos, háborús útnak. A Balaton északi vonalán - az úgynevezett Margit 
vonal - front volt. Veszprémen keresztül vezetett az útvonalam, Keszt- 
helyen át Zalaegerszegre pont karácsonyeste érkeztem. Közben Keszt- 
helyen majdnem kivégeztek. Ugyanis este értünk oda, és az Árpád 
sávos, nyilaskeresztes karszalagos tiszti járőr igazoltatott. Nem talál- 
tam azonnal a nyílt parancsot, melyet kértek, s így bekísértek a helyőr- 
ségi parancsnokságra, és átadta egy öreg tartalékos, első világháborús 
tisztnek megőrzésre, hogy másnap, mint katonaszökevényt agyonlő- 
nek. Ezzel búcsúztunk a járőrtől, egy vezérkari százados és egy had- 
nagy volt. Ők sem a fronton hősködtek, hanem a front mögött keresték 
a szökevényeket, ezen a címen maguk is lógósok voltak. Szerencsémre 
reggel, mikor borotválkoztam - hogy szépen, borotválva álljak a pus- 
kacső elé — megzörrent a kabátujjamba dugott papíros, a nyílt parancs. 
Bemutattam, s a szimpatikus öregúr - aki civilben tanító volt - elenge- 
dett. Este elbeszélgettünk apámról. Az a szerencsés véletlen, hogy 
apám is tanító volt, ő is megmentette az életemet. 


Nem sokat teketóriáztam, elsiettem erről a vészjósló helyről, megkeres- 
tem a legényemet, aki már azt hitte, sohasem lát életben, de azért re- 
ménykedett és virrasztott éjszaka, hátha történi valami. Közécsaptunk 
a lovaknak és gyors ütemben megindultunk Tihany felé. 


Itt a német állások mentén mentünk, és láttam, milyen szépen, tisztán 

rendbe rakják a lövészárok környékét a német katonák. Összehasonlí- 
tottam a Tisza partján látott orosz állásokkal. Olyan volt a különbség, 
mint a kastély, meg a cigányputri között. 


A Festetics- kastélyban is kvártélyoztál. Megfelelt az ízlésednek? 


Igen, a háború kényszerhelyzeteket is teremt. A keszthelyi Festetics- 
kastélyban szálltam meg. Nem, mint meghívott vendég, hanem, mint 
háborús betolakodó. A tulajdonosok elmenekültek. Ejtőernyősök és 
csendőrök voltak beszállásolva. Magam is az egyik földszinti szárny 

egyik ebédlőjében ütöttem fel a szállásom. A lovamnak egy gyönyörű 
intarziás ebédlőszekrény legalsó fiókjának, kinyitott üres részén terí- 
tettem friss szénát. Magam leheveredtem egy otthagyott selyemhuzatú 
rekamién, legényem szintén keresett egy főúri fekhelyet. Szörnyű, mi- 
csoda értékek mentek így ország és világszerte tönkre. 


Marcalinál állt a front. Az ejtőernyősök közt nagyon jó bajtársi szellem 
uralkodott. Intelligensnek mondható iparos fiúk alkották a legénység 
zömét. Nem drill, meggyőződéses fegyelem uralkodott. Bárcsak ilyen 
lett volna az egész magyar hadseregben. Mindenki egymásért és közös 
bajtársi (mondhatni) szeretetben éltek egymással. Hallottam, hogy - 
magánbeszélgetésben - a tisztek a legénységgel tegeződtek. 


Másnak nagy havazás kezdődött. Nagy pelyhekben, lassan hullt a hó, 
beborította a tájat. Alig lehetett látni, a kocsi nagyon lassan vánszor- 
gott, s féltem, hogy a halálosan kifáradt állat kidől, mielőtt megérkez - 
nénk a városba. Fohászomat meghallgatta a karácsonyi kis Jézus, és 
lassú lépésben megközelítettük a kórházat és a családot, ahol már vár- 
tak. Szüleimtől, szeretteimtől távol, de mégis emberközelben, a háború- 
közeledő rémsége ellenére, meleg, jószívű emberek közt tölthettem a 
Szentestét. 


Ünnepek után a boltok kinyitottak, és akkor pótoltam karácsonyi vá- 
sárlással vendéglátóim szívességét. Mindenkinek adhattam ajándékot. 
Érzékeny búcsút vettünk egymástól, nem gondolva arra a sok terhes 
napra, ami még ezek után következett. 


Ez után indultál el a magyarországi állomáshelyedre, Haraszti- 


faluba? 


Na, igen! A kis határ menti, fél magyar, félig horvát lakosságú faluban 
nagy csalódással láttam katonáim helyzetét. Nem gondoskodtak róluk, 
az istállóban voltak elszállásolva, tetvesek voltak. A németek mind há- 
zakban, dunnás ágyakban aludtak. Mikor az addigi parancsnokot - egy 
hadapródot - kifaggattam a helyzetről, láttam, ő csak a Pestről menekí- 
tett hölgyével van főleg elfoglalva. Azt jelentette nekem, a lakosság 
azért nem engedi be a katonáimat a házakba, mert tetvesek, a németek- 
kel ellentétben nem tisztálkodnak rendszeresen. Ezért én őt tettem fele- 
lősség, hogy ezt nem igyekezett megváltoztatni. 


Elhatároztam, hogy szilveszterre minden katonám ugyanúgy, ágyban, 
párnák közt lesz, mint a németek. Ugyanis mindenki, akárcsak én, se- 

besültként került ide, kivéve a hadapródot, akit mint parancsnokot ve- 
zényeltek föléjük. Őt másnap elküldtem Szombathelyre, hozattam vele 
egy fertőtlenítő kocsit, és lefertőtlenítettem a legénységemet. 


Másnap a falu bírájával és két feltűzött szuronyos katonámmal végigel- 
lenőriztem a falut. Mindenkit az ágya mellék állítottam, s ahol maradt 
üres fekhely, az írnok névsor szerint bejegyezte az ide kijelölt katonát. 
Megkértem a házigazdákat, adjanak lavórt és teremtsék meg a mosdási 
lehetőséget, szappant, törülközőt a sebesült katonának. Szót értettem — 
a kellő nyomatékkal fűszerezett rábeszéléssel -— a házigazdával. A bíró 
is mellettem állt, ő is kellőképpen meg volt már dolgozva. Kevés kivé- 
tellel belátták, hogy a katonák őértük is harcolnak, ez viszonzást köve- 
tel tőlük. 


Estére már minden katonám fehér paplanos ágyban hajtotta álomra a 
fejét, jól megérdemelt pihenőre. Legényem - jó érzékkel - egy lányos 
háznál szerzett helyet számomra. Azt mondta a mamának, egy láblövé- 
ses sebesült hadnagy kér szállást. A kislány akkor érettségizett, átadta 
a lányszobáját, és ő a mamáékkal aludt a másik szobában. Magyaror- 
szági tartózkodásom alatt a legnagyobb szeretettel vettek körül, és a 
mai napig is hálás szívvel gondolok rájuk. 


A falu utolsó házánál azonban nagy csalódás ért. A gazda nem akarta 
átengedni a tiszta szobáját két katonámnak. Ők a konyhában aludtak, 
és én a két ruszin katonámat szerettem volna a szobájukban elhelyezni. 
Azt mondta, ez az ő háza, ide senkinek nincs joga bejönni. Elfutott a 
méreg. Azt mondtam neki, ezek a katonák magáért is harcoltak, és 
maga helyett sebesültek meg, ha nem engedi őket ide, a lovaimat fo- 
gom bekötni a szobájába. Intézkedtem: ki akartam vitetni az ágyakat, 
bútorokat és szalmát vitetni a szobába. Ráfeküdt az ágyra, és nem akar- 
ta engedni, hogy kivigyék. Kivitték. Eltökélt szándékom volt, hogy vég- 
rehajtom, amit elgondoltam. A felesége később átjött, s azt mondta, 
részeges, garázda ember a férje, de ne szégyenítsem meg a falu előtt. 
Hajlandó lesz ő befogadni a katonákat. Azt mondtam, fizessék ki a 
munkadíjat a katonáimnak, hogy visszahurcolkodjanak, és vágjanak le 
egy malacot, s vendégeljék meg őket tisztességesen. Adjanak nekik 
bort, és viseljék gondjukat. A fellépésnek meg lett a hatása. A két ru- 
szin katonám lett a legjobb dolga ezek után a faluban. 


Ha nem így állok hozzá, be sem engedték volna őket. Szomorú, hogy 
Magyarországon így, erővel kellett szállást és kosztot előteremteni a se- 

besülteknek. Németországban - mikor bevonultunk egy városba - a 
kis Hitlerjugendek jöttek elibénk, és megkérdezték: , Herr Leutnant, 
wieviel Mann haben sie? Hadnagy úr, hány ember van?" A feleletemre, 
hogy einhundert sechzig, szétvitték a 180 emberemet jobbnál jobb szál- 
lásokra. Szomorú összehasonlítás a mi korunkra és szégyenünkre. So - 
kat kell még a morálunknak fejlődni, hogy elérjük az európai 
színvonalat. A háborús szolidaritás és összetartozás nem magyar sajá- 
tosság. Legalábbis és a saját tapasztalatom alapján így mondhatom. 


Rendeztem hősök napját is az első világháborús emlékműnél Szegeden. 


Azt mondtam ott: a katonát nem azért kell becsülni, mert másokat 
megöl, hanem azért, mert képes meghalni másokért! 


Felolvastuk a neveket és minden névnél a katonáim azt mondták egy- 
szerre: jelen. Lefordítva fáklya fénye mellett ez a jelenet megsirattatta a 
jelen levő hozzátartozókat. A bíró azt mondta: Hadnagy úr, ne sirattas- 
sa meg a népet, elég ezeknek az ő bajuk. Hadnagy úr, ne sirattassa meg 
a népet, elég ezeknek az ő bajuk. 


Másnak, hogy jóvátegyem a szomorúságot okozó cselekedetemet, arra 
az elhatározásra jutottam, hogy megnevettetem a falu lakosságát. Ren- 
deztem a falu szérűskertjében az előadást. A fiaim szereztek egy öreg 
fehér gebét, és egy még öregebb népfelkelő honvédet beöltöztettünk fe- 
hér lepedővel, arany fejdíszes koronával királyfinak. A szénakazal mö- 
gé elrejtettük, és amikor a kórus elénekelte , Egyszer egy királyfi tán, 
hófehér paripán, ez az álom oly mesés, hogy a jön a tévedés..., elkezd- 
ték ketten-hárman tolni a lovagot, és így előkerültek a szénaboglya 
mögül. Harsogó kacagás jutalmazta a felvonulást, és meg kellett több - 
ször is ismételni. Énekeltek a fiúk katonanótákat, akkor divatos sláge- 
reket, jó szórakozott a tegnap még síró lakosság. Szombathelyről a 
parancsnokságról elrendelték a , körkörös védelmet". Lövészárkot kel- 
lett ásni a falu körül. Megkértem a bírót, szervezzen meg a katonáim 
részére egy kis frissítőt, hogy jobban haladjon a munka. Hálából az es- 
téért, a lányok hoztak nekik pogácsát, bort, s egyéb harapnivalókat a 
disznóvágásból, úgyhogy ilyen áron jó hangulat alakult kis legénysé- 
gem és a falu lakossága között. 


Amikor elbúcsúztam a szállásadóimtól, a kislány szülei rendeztek bú- 
csúvacsorát. Szombathelyre kellett bevonulnom, és a sziléziai Neuham- 
merben jelentkezni. Kicsit spicces lettem malacsült után elfogyasztott 

erős soproni bortól, és elővettem a revolverem, és a mestergerendán ki- 
lőttem a táram hét golyóját, úgy, hogy a Göncölszekeret mutatta a go- 
lyók helye. Azt mondtam, gondoljanak rám, amíg látják az égen a 
Göncölszekér csillagait. Náluk hagytam apám vekkerét, hogy őrizzék 
meg, majd jövök érte; és a ludovikás gyűrűmet, amelynek a köve ki- 
esett, mikor hátrahívtak a harcelőőrsből Szanknál. Utána sebesültem 
meg egy óra múlva. Ezt a gyűrűt - megírta a kislány, Deli Nusi, hogy 
elvesztették a háború befejezése napján, mikor fogságba estem. 


1947 júliusában a takarításnál megtalálták, mikor hazajöttem a fogság- 
ból. Nővérem elhozta az órát, ma is nagy szeretettel őrzöm, mint hábo- 
rús tárgyat, amely velem volt a lövészárokban. A gyűrűt is 
megcsináltattam, egy kis tűzkeresztet tetettem a Ludovika pecsétjének 
a helyére. Odaadtam az unokámnak, tegye el emlékül, mert életem két 
szomorú, de emlékezetes idejére utal. 


Volt több hátaslovam és - a fiatalság élni akarására jellemző - a kis- 
lányt ez alatt az idő alatt megtanítottam lovagolni. Egy szép téli havas 
esetén átlovagoltunk a szomszéd faluba. Korán sötétedő januári estén a 
csillagok is feljöttek, mikor hazajöttünk a búcsúlovaglásból. Háborús 
romantika, befejeződött egy esti szerenáddal, mikor a fiaim elénekelték 
az akkor aktuális érzelmes dalt: , Ma este indulunk a frontra, búcsúzom 
tőled kis Kató". Ezzel a dallal végződött Harasztifaluban az ottlétem, és 
másnap megindultam a reménytelen, kilátástalan jövőbe. 


Bizony! Hogyan kerültél el 1945-ben Németországba? 


Harasztifalutól elbúcsúzva és az ottani szíves vendéglátóktól érzékeny 
búcsút véve, Szombathelyen kellett jelentkeznem a kiegészítő parancs - 
nokságon. Átképzésre Neuhammerbe irányítottak, a Breslau? melletti 
kiképzőtáborba, Sziléziába. Legényem is velem jött: fogságba esésemig, 
illetve a fegyverszünetig hűségesen kitartott mellettem. 

Bécsen át BrünntS, Prágát is érintve megérkeztünk a magyar kiképzőtá- 
borba. Legénység volt, de fegyver sajnos nagyon kevés. Nem tudtak 
már a németek sem adni, nekik sem volt már tartalékuk. 


A Breslau felől közeledő szovjetek elől bevagoníroztak, és tovább vittek 
nyugatra. A lakosság is menekült, zsúfoltak voltak a vonatok az oro- 


3 Ma: Wroclaw, Lengyelország. 
4 Ma: Brno, Csehország. 

szok elől félelmükben menekülő, mindenüket otthagyó Sziléziából és 
Lengyelországból evakuált német civilekkel, főleg asszonyokkal és gye- 


rekkel. 


Elszomorító, tragikus jelenteknek voltunk tanúi. Sírva könyörgőket a 
vonat ablakán húztunk be, mert féltek, hogy a legközelebbi vonattal 
már nem tudnak elmenekülni, mert addig odaérnek az oroszok. Csalá- 
dok szakadtak így el egymástól, gyermekek az anyjuktól, mert a féle- 
lemtől pánikba estek. 


Az egyik városban - ahol el voltunk szállásolva — az ottaniak meg is 
magyarázták ennek az okát. Az orosz hadifogoly lágerekben olyan 
rossz volt az élelmezés, hogy sokan éhen haltak. Kannibalizmus is elő- 
fordult. A kiszabadult foglyok bosszújától is volt, aki joggal tartott. 


Szállásadónk lánya - akivel esténként sokat beszélgettünk - szépen 
zongorázott. Átadta a lányszobáját, mikor tovább meneteltünk, velünk 
szeretett volna jönni. Jöttek volna többen is - ahol a katonáimat meg- 
szerették - de senkit sem vihettünk magunkkal. A drezdai bombázás- 
nál szerencsére csak nézők voltunk, mert pár kilométerrel előbb, egy 
szomszédos településen voltunk éjjeli szálláson. A bombázás olyan kö- 
zeli volt, hogy az égő város füstjét, a föld mozgását, a bombák robbaná- 
sát nagyon közelinek éreztük. 


Megkerülve Csehországot, Ambergbe érkeztünk. Itt tartózkodtunk leg- 
tovább, mivel a két fronttól a középpontban helyezkedtünk el. Jellemző 
a fanatikus német ifjúságra, hogy ez alakalommal 14 év körüli fiatal 
Hiterjugend kérte el a pisztolyunkat azzal, hogy ő harcolni akar az oro- 
szok ellen. Mi adjuk oda neki a fegyvert, mert mi magyarok már, ugye, 
nem akarunk tovább harcolni. 


Amberg-Rosenberghütte, Hohanna Vogt családnál nagyon szívélyes 
vendéglátásban volt részem. Március 14-én, a születésnapomon csoko- 
ládétortával és szép cserepes virággal köszöntöttek, mert a legényemtől 
megtudták a születésnapom dátumát. Egy bekeretezett felirat volt az 
asztalon: ,a legkedvesebb vendégünknek 23. születésnapjára Johanna 
Voght család". Mit mondjak, nagyon jól esett a figyelmük. 


Nem gondolhattam akkor, hogy két év múlva egy orosz halállágerben, 
március 14-én, szintén a születésnapomon már olyan gyenge leszek, 
hogy dolgozni sem tudok, és egy évi keresetemből vett maréknyi szá- 
razbab szénné ég, mialatt engem munkára hajtanak, géppisztollyal üt- 

legelve. Micsoda két ellentétes élmény, két néptől, két év távlatában át- 
élve. 


Itt már több alkalommal volt részünk amerikai bombatámadásban és 
vadászgépek géppuskatüzében. A pályaudvaron áll egy ausztrál hadifo- 
goly szerelvény. A magasból nem vehették ki, hogy saját katonáik van- 
nak a vagonokban, és jól megszórták bombával, és leereszkedve 
géppuskázták a rohangáló katonákat. Három ausztrál testvérből kettőt 
lelőttek a saját repülőik. 


Láttam a romeltakarításnál egy idős házaspárt, egymás kezét fogták és 
a kutyájuk nyakörvét, mindhárman halálra voltak géppuskázva. Ott fe- 
küdtek az ausztrál katonák mellett békésen, mint a háború borzalmas, 
elrettentő mementója. Íme, az ember, hogyan válik rosszabbá, mint a 
fenevad. 


Húsvétkor elvittem a katonáimat a katolikus templomba. Sokan voltak, 
akik gyóntak, áldoztak az ott lévő magyar papnál. Csodálkozó tiszte- 
lettel néztek minket, mikor az utcán dalolva jöttünk a miséről a szállás- 
körletünkbe. Nem voltak az utóbbi időben ilyen látványhoz szokva. 
Katonák a templomban a háború alatt. 


Ezután kaptátok meg a menetparancsot? 


Így igaz, és mi lettünk az utóvédek, házigazdáim azt mondták, marad - 
jak ott náluk. Hozzám adták volna a lányukat vőlegénye Narviknál el- 
esett. Ki tudja, hogyan alakult volna a sorsom, ha ott maradok Nyugat- 
Németországban. Vitt a becsületem és a lábam tovább Ausztria felé. Azt 
mondtam nekik: nem hagyhatom a katonáimat magukra, gondoskod- 
nom kell róluk a háború végéig, erre esküdtem hadnaggyá történő ava- 
tásomkor a Ludovikán 1943. augusztus 20-án. 


1945 áprilisában a regensburgi híd robbantásánál és a bombázásnál lég- 
nyomást kaptam, hallássérült lettem. Másnak egy kórházban éjszakáz- 
tunk, és egész éjjel bombázták a várost. Nagyon sok halott és sebesült 
volt az utcákon, amikor reggel összeszedtem a századomat, mert több 
helyen voltunk elszállásolva. Csodával határos módon senki nem sérült 
meg közülünk, pedig mindkét házat találat érte. Az egyiknél a pincébe 
esett bomba nem robbant fel, a másiknál leomlottak a falak, de a tűzfal 
megvédte katonáimat a lehulló gerendáktól. Mint a hangyák a homok- 
ból, úgy másztak ki az embereim a törmelék alól. 

Az állomáson pálinkát osztogattak az embereknek, és ott láttam egy 
férfit, aki megőrült. Egy virágcseréppel ment a pálinkát szétmérő kato- 
nákhoz, befogva a cserép alján a lyukat Beleöntötték a pálinkát, és azt 
mondták a mellette állók, adjanak neki, mert egy telitalálat eltalálta a 
házát, amelyben három gyereke, felesége és apja, anyja lelte a halálát. 
Döbbenetes volt ilyet és ehhez hasonlókat látni és hallani. Sok sebesül- 
tet láttunk el és közöttünk be, és nagyon sok halottat láttunk. Fiatal, 16 
éves kiskatonát, akinek a zsebében megtaláltuk az igazolványát, Du- 
nántúli magyar sváb gyerek volt, aki beállt német SS-nek, és légvédel- 
mi tüzérként kapott halálos géppuskatalálatot. Felírtuk a nevét, aki 
megéri, és hazamegy, adja át a szüleinek. Nem tudom, értesítették-e a 
szüleit a többiek, az én cédulám elveszett a fogságban, a nevét pedig 
később elfelejtettem. Tolna megyében, valahol Bonyhád környékén si- 
ratja az édesanyja. 


Straubing, Passau, innen már Ausztria volt visszavonulásunk menetvo- 
nala. Egészen Grazig mentünk gyalogmenetben át Ausztrián. Katonáim 
mindvégig kitartottak mellettem, mert gondoskodtam élelmükről és jó 
szállásról mindenütt. Határváros Schárding-Neumark után, Wellsen át 
az Ennvölgyi Alpesek, Leobenen, Hochalpenen át vezetett az utunk. Itt 
volt egy útvonal, ahol magasabban voltunk, mint az alattunk levő fel- 
hők, és a felhők résein át látszó kis felderítő repülő. Alatta még látszott 
a kis patak, mi meg a szerpentinen menekültünk. 


Volt mikor kocsit, lovat szereztem (elkötöttük az istállóból, és a parasz- 
tot is magunkkal vittük a legközelebbi váltásig). Később őt visszaen- 
gedtük, és másik kocsival mentünk tovább. 


Peggau mellett egy hegyi szállóban hallottuk rádión, hogy Hitler a Re- 
ichstag védelmében - így mondták - hősi halált halt. Ez már a háború 
utolsó napjaiban volt, közeledett május 9-e, a fegyverszünet napja. Két 
fiatal egyetemista katonám volt, aki innen akart Svájcba eljutni és elbú- 
csúzott tőlem. Nem tudom, mi lett a sorsuk. Itt már találkoztunk orosz 
és francia foglyokkal, akik egy kifosztott repülőtér hangárjában zsák- 
mányolt pezsgőtől részegen, egymást tolták talicskán. Ők boldogok 
voltak, megúszták élve a háborút, és a győztesek oldalán, ami még fon- 
tosabb. 


Mi még Graz előtt egy útkanyarban tüzet kaptunk ausztrál páncélosok- 
tól, akik Olaszországon keresztül érkeztek Ausztriába. Láttuk a félre- 
csapott cserkészkalapot, a jellegzetesen ausztrál katonasapkát a kísérő 

gyalogság fején. Nem viszonoztuk a tüzet, mert úgy vettük észre, hogy 
készakarva a fejünk fölé lőnek, mivel észrevették, hogy nem németek 
vagyunk, hanem magyarok, a ruháink színéről. 


Grazba érve már este volt, égtek a háborús plakátok, és ki volt tűzve a 
piros- fehér-piros osztrák zászló a horogkereszt helyett. Helyezkedtek 
az osztrákok! Az úton végig gyönyörű helyeken haladtunk át, minde- 
nütt rend és tisztaság volt. A hegyi tanyákon virág az erkélyeken, és 
mindenütt a nemzeti zászlójuk lengett a házak erkélyén. Szép volt a táj, 
de a helyzet nagyon komollyá vált. Mi lesz velünk? A háború holnap 
éjféltől vége, hová menjünk? 


Tényleg! Milyen elképzelésetek volt a jövőt illetően? 


Voltak, akik amerikai zónába akartak menni. Legtöbben - magam is -— 
haza szerettünk volna indulni, hiszen vége a háborúnak, nincs hadifo- 
goly - gondoltuk mi naivan. 


Nem teljesen így lett a sors könyvében megírva. Sic fata volunt, azaz 
így akarták az Istenek (A sors.) Így végződött a második világháború 
részemre. Május 9-én kezdődött a front után a fogság szörnyűsége szá- 
momra 1947. júliusig. 


Ez már új, sötét fejezete életemnek. 

,Ne hagyd, hogy a tűz kialudjon benned. Egyik szikra pattanjon a másik 
után, még a kételyek mocsarában is. Ne hagyd, hogy a lelkedben élő hős 
elpusztuljon. A vágyak, melyekre életed magányos pillanataiban gondol- 
tál, de soha nem érted el őket. Valóra válthatod a megálmodott sorsot. 
Mert létezik. Mert valóság. Mert lehetséges. És a Tiéd." 


Ayn Rand 
Harmadik fejezet 


Ez a fejezet a hadifogságodról szól. El fogod mondani annak ször- 
nyűségeit, de számomra szimpatikus módon, derűs történetekkel 
is szolgálsz. Hallgatlak! 


A fogságuk élményeit már sokan elmondták, de még nem elegen ah- 
hoz, hogy teljes képet kaphassunk a sokuk által átélt élményekről, bor- 
zalmakról. Az igazság az, amit az ember nem tud, az nem fáj. 
A fiatalabb nemzedéknek joga, de kötelessége is megtudni az igazságot 
a nemzeti múltunkat is alkotó második világháborúról és az azt követő 
megtorlásokról és a hadifogság szörnyűséges éveiről. 


Saját élményeink és bajtársaink elbeszélése alapján kibontakozik egy 
kép, mely teljesen más, mint amit az iskolákban negyvenöt éven át ta- 
nítottak. Az irányított sajtó és a tankönyvek hamisan állították be a 
megtörtént eseményeket. Nem lehet ráismerni a valóságra. Igaz, a fel- 
kelő nap nem egyformán melegíti a halálraítéltet meg a hóhérját. 


Nos, akkor folytassuk, 1945. május 9-e éjszakájával. Te kórház- 
ban vagy és közben kitört a béke. 


A grazi kórházban éjjel 12-kor értesültünk arról, hogy aláírták a fegy- 
verszünetet. Az 1939 szeptembere óta tartó hatéves öldöklő háborúnak 
vége. A város súlyos bombatámadások nyomait viselte. Az előző nap 
estéjén kiszabadult hadifoglyok gyújtogattak a városban, plakátokat 
égettek az utcán. A repülőtér kifosztásában egymással versenyeztek a 
foglyok a lakóssággal karöltve. A fákon ajtók, ablakok lógtak, a légnyo- 
más repítette őket az ágak közé dekorációnak. 


A kórház ablakán kinézve - a tört üvegen át -— megpillanthattam az el- 
ső győztes szovjet katonát, a parkban guggolva. 

A hajnali szürkület ellenére láthattam a tiszti vállpántos, kék nadrágos 
felettesét, amint csizmájával fenéken rúgja dolgát végző katonáját, aki- 
nek karmozdulattal mutatott helyes irányt, a közeli bokrokhoz irányít- 
va. Elvégre Európában vagyunk, nem Ázsiában, gondolhatta magában. 
E kép láttán elgondolkodva fordultam katonáimhoz és kiadtam az utol- 
só parancsot: fegyvert, lőszert itt hagyva levonulni a térre. Vége a há- 
borúnak, hazamegyünk, gondoltam akkor. A Genfi Egyezmény szerint 
a háború után már nem ejthetnek foglyot, volt a meggyőződésünk. Sok 
százezren tévedtünk ebben. A térre leérve velem is megtörtént az, ami 
sok százezer ember élménye volt akkor, a davaj csaszi. Elvették az 
órám 

A hadsereg utóvédjei után, a város szélén megérkeztek a kék sapkás 
NKVD alakulatok. Megállították a hazaözönlő magyar hadifoglyokat és 
visszairányítottak minket Grazba. Ezt nem jó jelnek fogtuk fel, de még 
nem sejtettük sorsunk balrafordulását, azaz, hogy nem dokument, ha- 
nem fogság Oroszországban lesz a jövőnk. Tízezerre tehető magyar ka- 
tonaság zsúfolódott össze a főtéren a hajnali órákban. 


Egy kék sapkás biztonsági ezredes - ilyenekkel lesz dolgunk többször -— 
az összezsúfolt tömegnek beszédet tartott. Egy németül tudó lengyel 
mellettem fordította a mondottakat. Arra figyeltem fel, amikor a követ- 
kezőket mondta: 


Elesett Varsó, Budapest, Berlin, patom budjit, London i New-York. 


Úr Isten gondoltam, három órája, hogy vége a háborúnak és ezek most 
akarnak Londonba és New-Yorkba masírozni, mert patom budjit a for- 
dító szerint azt jelentette, most következik Anglia és Amerika. Beigazo- 
lást nyert, hogy /talán részegen/ kimondta azt, amit ők 25 éve 
hangoztattak és megvalósítani akartak: Világ proletárjai egyesüljetek! 
A vörös csillag égisze alatt. A hűvös hajnaltól és ettől a mondattól 
megborzongtam. Sötét jövő az emberiségnek, ha ez bekövetkezne, gon- 
doltam végiggondolva az eddig történteket, Pedig a java még ezután 
következett a megkezdett élményeknek. 


1945. május 10-én megindultunk Szentgotthárd felé hazafelé /!/ 


Azt hittük hazamegyünk, de azt nem gondoltuk, hogy ez az út az ősha- 
zába vezet. Ural, Szibéria és Kaukázus, az ezer év előtti őshazába veze- 
tett ez a megkezdett útvonal. 

Ekkor indult meg a nagy menetelés a határig? 


Igen! Magyarszki szkoro domoj /magyarok gyorsan haza/ ezzel kezdték 
minden mondókájukat az oroszok. Mi szerencsétlenek ezt el is hittük. 
Így nagyon kevés számú őrrel megindult a nagy létszámú magyar 
transzport gyalog, ötös-sorokban hazafelé a Graz-Szentgotthárdi úton. 
Menetközben egy szétlőtt falunál, amikor megálltunk, önellátásra kel- 
lett berendezkednünk. Enni nem kaptunk, hiszen nem volt kitől. Az 
orosz őrség - ezer emberre, ha tíz esett — azt mondta, mindenki szerez- 
zen magának ennivalót a faluban, csak mást ne vigyünk el a házakból. 
Én szereztem egy talicskát, abba tettem a krumplit, lisztet és egy csir- 
két. Mellettem jött a sorban egy csongrádi kubikos honvéd. Nagyon 
rendes ember volt és azt mondta, adjam oda, amit hoztam, ő megcsinál- 
ja az ebédünket. Nagyon finom csirkepaprikást készített valami edény - 
ben, amit viszont ő szerzett a tüzelővel együtt. Így értünk el egy 
kastélyhoz. 


Ott különválasztották a tiszteket. A tüdőbajosokat és a vérbajosokat 
felszólították, hogy jelentkezzenek. Ezeket - amint hallottam - külön 
vitték haza és elengedték. Volt, aki megijedt és tiszti rangját letagadta, 
félt, hogy rosszabb elbánásban részesül, mint a legénység. Nem mertem 
vérbajosnak jelentkezni, féltem, hogy beoltanak valamivel s, ha eddig 
nem voltam az, az leszek. Egy barátom jelentkezett, hogy vérbajos, sze- 
rencséjére egy hét múlva otthon volt. Én két év múlva. 


Egy négytornyú kastélyban voltunk egy-két napig. A kastély gazdái 
évszázadokon át gyűjtötték a könyveket. Gyönyörű, világhírű könyve- 
ik voltak. A foglyok azokkal a kódexekkel sütötték a krumplit, amelyek 
drágábbak voltak Mátyás Corvináinál, mondta a Széchenyi könyvtár 
igazgatója, aki a foglyok közt járva látta, hogy mik pusztulnak el napok 
alatt. Döbbenetes látvány volt, milyen értékeket tesz tönkre a háború 
és a vandalizmus. 


Egy éhező fogolynak többet ért egy csajka krumpli melegen, mint mil- 
liókat érő pergament, eredeti hollandi első kiadású Bibliák, amelyekkel 
körülbástyázta a tüzet, amivel a krumplit sütötte. Másnap megindul- 
tunk a határra. 


Szentgotthárdnál cigányzenekarral fogadtak, voltak ugyan, akik min- 
ket szidtak, mint fasisztákat, miért mentünk tovább a határnál és miért 
harcoltunk tovább. Volt, aki sajnált és enni adott. Egy honvéd előresza- 

ladt az őrhöz, hogy engedje meg, hogy hazamenjen a feleségéhez egy 
kis ennivalóért, aztán visszajön, mert kell a dokument. Az őr csodálko- 
zott a legjobban, hogy az a szegény visszajött. Nem tudta volna meg- 
akadályozni, ha szökik, olyan kevés őr volt még akkor. Később 
zenekarral fogadtak Jánosházán a láger bejárata előtt is. Most bekap- 
csolták a villanyt a drótkerítésbe és felmentek a géppuskások a láger 
sarkainál felállított tornyokba. Innen a vagonokhoz vittek minket és ki 
Szibériába. Onnan jött vissza három év után a magyar a feleségéhez a 
dokumenttel, amit Debrecenben kapott. 


Jánosházára kerültetek, kérlek, beszélj erről! 


Harmincezren zsúfolódtunk össze magyarok, németek a Jánosházai fo- 
golytáborban. Géppuskákkal, villanyáramos szöges drótkerítéssel őriz- 
tek már bennünket erősen. Nagyon kevés és rossz kosztot kaptunk. Mi 
magyar tisztek egy magtár második emeletén voltunk őrizetben. Éjsza- 
ka álmában hangosan felsóhajtott egy őrnagy jó hangosan: kacsasült 
őszibarack kompóttal, ezt ehette szegény álmában, korgó gyomorral 
forgolódva. Amíg velünk volt, mindig ezzel ugrattuk, mikor megkér- 
dezte mi lesz ma ebédre. Nagy fantázia pedig nem kellett volna hozzá, 
hogy tudja, mert vagy szójabab, vagy burizs volt káposztalével a min- 
dennapi menü. 


Sajnos némely magyar orvosok nagy csalódást okoztak a fogságban. 
Saját magamon és másokon tapasztaltam felsőbbrendű magatartásukat 
sok alkalommal. Az egyik az indulás előtti orvosi vizsgálaton történt. 
A transzport indulása előtt — kétezer ember jelentett egy szerelvényt -— 
megvizsgálták a foglyokat, ki alkalmas a menetre. Egy orosz orvosnő, 
ezredes és egy magyar körzeti orvos volt a bizottságban. Jöttek sorra 
meztelenül a foglyok. Volt köztük 16 éves gyerek és 50-en felüli öreg 
népfelkelő, segédszolgálatos honvéd. A magyar orvos mindenkire — a 
félholt sovány gyerekre is, az öreg harcosra is azt mondta: alkalmas, 
mehet, hogy ő jó fiú legyen, és ezért hazaengedjék. Megunta ezt az 
orosz orvosnő és fülem hallatára ráförmedt a magyar kollégájára: Nye 
nada, minye szlabi, azaz: nem kell nekünk gyenge, gondolván nem bír- 
ja ki az utat, elpusztul útközben. Ha belegondolok, hogy minket is 28 
napon át vittek ki 35 "C melegben, egy vödör vízen és egy vödör szárí- 
tott kenyéren, negyvenet egy vagonban. Az orosz orvosnő ezt tudhatta 
a válogatásnál. A magyar orvosnak módjában lett volna minél többet 
kiselejtezni és betegként megmenteni az elhurcolástól. Mi tisztek en- 

nek láttán felháborodtunk és elhatároztuk, ha hazajövünk, felkeressük 
ezt az orvost Heves megyében lévő falujában. Sajnos nem tudtuk be- 
váltani ígéretünket, megúszta a felelősségre vonást. 


A betegségekkel, hogy álltatok? Előfordult gondolom jó néhány 
ronda bajság! 


A nagy augusztusi melegben, tisztálkodási lehetőség nélkül, sokan -— 
magam is - letetvesedtünk. Megkaptam a vérhast is. Sokan tífuszban 
haltak meg. Negyvenfokos lázzal lemásztam az orvosi rendelőbe. nem 
foglalkoztak velem, kiküldtek egy elkülönített istállórészbe, feküdjek 
ott a szalmán. Egy német SS őrmester adott naponta két-két szem szén- 
tablettát. Orvosok nem jöttek a betegeket meglátogatni. Saját szobáju- 
kat (mert nekik külön szobájuk volt) hetenként meszelték, ugyanúgy, 
mint az orvosi rendelőt, ahol a betegek feküdtek és a latrinára — ahova 
a betegek jártak - nem jutott mész. A nyitott gödröt lepték a legyek, és 
a véres székletet le sem öntötték homokkal. Eszembe jutott, hogy a Lu- 
dovikán mit tanultunk a tábori árnyékszék fertőtlenítéséről. Szóltam az 
őrmesternek - szerencsére tudtam németül -, hogy hozzon meszet és 
öntse le a vérhasas betegek nyitott latrináját és meszelje ki az istállót. 
Azt mondta, hogy nem adtak az orvosok meszet és azt kérdezték, ki pa- 
rancsolta ezt. 


Közben a bajtársaim meglátogattak, s így megtudták, hogy vagyok, és 
magukkal vittek vissza a magtárba. Főztek teát és szénné égettek ke- 
nyeret, s azt adták nekem. Így életben maradtam, hála fiatal szerveze- 
temnek és a bajtársaknak. Napok múltán levánszorogtam a fürdőbe, 
akkor már egy zuhanyzó működött. Egy fiatal orvos-zászlós volt az 
ügyeletes és megkérdezte, hogy hányadik századhoz tartozom. Mivel 
nem az a század volt már soros, vissza akart zavarni a századomhoz. 
Tudta, hogy én voltam az, aki kifogásolta a meszeletlen latrinát és istál- 
lót. Olyan gyenge voltam, hogy nem tudtam volna újból felmenni és le- 
jönni, így maradtam és lezuhanyoztam. 


Valami féle kapcsolatotok volt a külvilággal, esetleg az otthoni- 
akkal? 


Hová gondolsz?! A Szentgotthárd és Jánosháza közötti úton menet köz- 
ben eldobtam kis papírokat megcímezve Zalaegerszegre és Harasztifa- 
luba. Mindkét helyen volt egy-egy család, illetve a családban egy szép 
kislány, akit ismertem. Az egyiket Zalaegerszegen, mikor ott a kórház- 

ban voltam, a másikat, amikor mint sebesült tiszt pótkeretparancsnok 
voltam Harasztiban, ismertem meg. Az egyiknél a karácsonyt a másik - 
nál a szilvesztert töltöttem. A jó magyarok felszedték az eldobott üze- 
neteket (ez szokás volt akkoriban) és eljuttatták a megadott címre. 
Akkor már tudtuk, hogy hova visznek minket. Ők értesítették a szülei- 
met is a hollétemről, így egyszer meglátogattak. A lányok, mint felesé- 
gek jelentkeztek a kapunál, és beadták az élelmiszercsomagot. Sonkát, 
szalonnát, diós-mákos bejglit hoztak mindketten, véletlenül egy idő- 
ben. Az orosz parancsnok nem értette, hogyan lehet két feleségem egy- 
szerre. Jelentettem a parancsnoknak, hogy Török vagyok, így 
igazoltnak látta a többnejűséget. A csomag ezután az orvosi szobába 
került egészségügyi ellenőrzésre. Az őrség is és az orvosok is ,ellen- 
őrizték". Így aztán a maradékot a kétszeri ellenőrzés után nyugodtan 
fogyaszthattam, nem kellett félnem, hogy ételmérgezést kaphatok. 
Ugyanis a minőség után a mennyiség is megfelelő volt már a hadifo- 
golygyomromnak, el nem ronthattam volna vele. Így vigyáztak az or- 
vosok az egészségünkre. Ezért csak kopogás után lehetett a szobájukba 
bemenni és hosszú várakozás után nyitották ki az ajtót, s aztán adták át 
ők az , ellenőrzött" csomagjainkat. Miután átvettem a csomagot, váljék 
egészségükre köszönéssel távoztam. 


A szüleid végül is, hogy jutottak el hozzád, a táborba? 


Szerencsére eldobott címeim - hála jó magyar testvéreinknek, az akko- 
ri idők csodálatos szolidaritásának — rendre megérkezek Zalaegerszeg- 
re és Harasztifaluba is. Onnan pedig - szinte hihetetlen - 1945 
júliusában tovább Szegedre. Szüleim címét szerencsémre megőrizték a 
kislányok. Hazaérkezésem után tudtam meg, hogy szüleim szegedről 
nagyon viszontagságos úton vonat, kocsi, gyaloglással, vegyes keser- 
vekkel mindenáron meg akartak keresni. A zalaegerszegi kislány fel- 
vette kis piros matrózruháját, hogy az feltűnjön nekem, ha a láger 
közelében mutatkoznak. Úgy is történt. Egy délelőtt sétálok a láger te- 
rületén közel a drótkerítéshez, amikor észrevettem a fiatal lányon a pi- 
ros matrózruhát. Ismerősnek tűnt és a mellette álló két idős emberben 
egyszer csak felismertem szüleimet. Hihetetlennek hatott először, de a 
piros ruha, ismerős volt, és beugrott a tudatomba, hogy ez azért van, 
hogy kapcsoljak és kombináljak a látvány láttán. Úgy is lett, és elkezd - 
tem integetni a drótkerítéstől messze, az erdőszélen álló három alak- 
nak. Ők is észrevettek, és mindannyian egyszerre, áldólag emeltük fel 

két kezünket, és mintha átölelni akarnánk egymást, gondolatban össze- 
ölelkeztünk. Utána mutattam a lábam, hogy már meggyógyult a sebem. 
Gondoltam a sebesülésemről már értesültek hamarabb, hiszen a hadi- 
kórházban ismertem meg a piros ruhás kislányt. A nagy integetés saj- 
nos másnak is feltűnt. Egy kápónak, azaz egy árulóvá vált volt rahói 
főjegyzőnek, aki m. kir. zászlós úr volt — Fodor János - Iván Fedorrá 
avanzsálva, a lágeren belül, orosz sapkában belső őrként teljesített szol- 
gálatot. Észrevette az integetést és odarohant hozzám, elráncigált a ke- 
rítés mellől, fenyegetve, hogy agyonlövet, mert kém vagyok és bekísért 
az őrparancsnokhoz. Azt mondta az orosz tisztnek, hogy kémkedésen 
kapott és ezért engem agyon kell lőni. Játszotta a hűséges -— alávaló — 
alattvalót. 


Miután a tisztnek egy másik tolmács segítségével megmagyaráztam a 
valóságot - hogy a szüleimnek integettem - az megértette a helyzetet 
és szó nélkül egy kézmozdulattal kiküldött az őrszobából. Elszomorító 
volt, hogy a magyar renegát bosszankodva vette tudomásul, hogy nem 
sikerült érdemeket szereznie az én letartóztatásommal. 


Sajnos magyar átok ez a túllihegéses igyekezet - akár a másik magyar 
élete árán is — a győzők kegyeit keresni és így saját túlélésüket elérni. 
A fogság sajnos még sok ilyen gyalázatos élményt produkált. 


Amikor megérkeztetek Jánosházára mit gondoltál a jövőt illető- 
en? 


Jót is, rosszat is! Zenekar fogadott, mikor megérkeztünk Jánosházára, a 
nagy gyűjtőtáborba, de a drótkerítés mellett állógéppuskás őrtornyok 
nem sok jóval biztattak. A kerítést a tornyokból időnként végig gép- 
puskázó nem a dokumentumunkat előkészítő bizottság tagjainak tűnt 
fel lassanként a tudatunkba. Rájöttünk, becsaptak bennünket. A hiszé- 
kenység és a túlélés vágya természetesen mindig kitalál valami re- 
ménysugarat, s mindig volt jó konyhahír: Székesfehérvárott leszünk 
szabadon engedve, aztán jött Budapest, Szeged, Temesvár, Focsani és 
így tovább Constancán át egészen Novoroszijszkig. A pesti plakát, a 
vagonon ülő géppuskás orosz, alatta a felirat: , Győzelem vagy Szibé- 
ria!" - mondhatnám bejött. Pontosan ezt a képet pillantottuk meg a 
maga nyers valóságában, amikor a kétezres létszámú menetoszloppal 
megérkeztünk a vasútállomásra. Ott állt a hosszú szerelvény, elől-hátul 

géppuskákkal felszerelt vad kinézésű őrség, megcsapott a halál hideg 
szele. Irány valóban Szibéria? 


Negyven tiszt összezsúfolva egy vagonban. Két-tenyérnyi nyílás, ahol 
könnyíthettünk elemi szükségleteinken. Egy vödör víz és egy vödör 
szárított kenyér, ez volt az ellátásunk. Aludni úgy tudtunk, hogy a fia- 
talabbik egyik lába a földön, a másik egy felfüggesztett sátorlapon nyu- 
godhatott, több hely nem jutott. Harmincöt fokos meleg három héten 
át, amíg elérkeztünk a román kikötőbe, ahol hajóra zsúfoltak bennün- 
ket, tiszteket, német SS-ek társaságában. Addig nagyon sokat kellett át- 
élnünk. 


Nem jutott eszetekbe, hogy bármi áron, de megszöktök? 


Hát dehogy nem! Kerestük is a lehetőségét. Heten döntöttünk úgy, 
hogy megpróbálunk megszökni. Pásztor József kecskeméti hadnagy 
bajtársunknak volt egy ráspolya, azzal elfűrészelte az ablakot és így ki- 
nyithattuk a vagon ajtaját. A Velencei-tónál szerettünk volna lelépni, és 
arra vártunk, hogy a vonat lassan meginduljon. Akkor a sorsolási sor- 
rendben szándékoztunk úgy kiugrani, leugrani, mint Pesten szoktunk a 
mozgó villamosról, ha elnéztük a megállót. Én figyeltem egy kis résen 
át az előttünk lévő vagonon vigyázó orosz őrt. Szerencsétlenségünkre 
akkor, egy időben próbálkoztak a másik vagonból is szökni hárman. Ők 
kibontották a vagon padlózatát és úgy másztak ki a lassan meginduló 
szerelvény alatti sínekre. Az őr észrevette őket és tüzelt. Az elsőt azon- 
nal lelőtte, meghalt. A második az ellenkező oldalon a nyaralók felé ro- 
hant, nem tudtuk meg, hogy sikerült-e neki eltűnni a házak között. 
A harmadik - Dobes alezredes 17 éves cőger, katonaiskolás fia -— a Ve- 
lencei-tó nádasába menekült. Lóval, kutyával üldözték és utolérve 
agyonlőtték. Nyakára derékszíjat húzva végigvonszolták a sínek men- 
tén, hogy mindenki lássa így járnak azok, akik szökni próbálnak. 
Mindezt látva szóltam a bajtársaimnak, hogy azonnal tépjük le ma- 
gunkról a ruhát, mert jönnek az oroszok a vagon felé, ellenőrizni a lét- 
számot. Mindenki szinte meztelenül volt, kivéve minket, akik szökni 
akartunk. Mi az utolsó pillanatban szabadultunk meg ruháinktól, mikor 
félretolva a vagonajtót, felugrottak a fegyveres őrök. Jött a parancsnok 
is. Létszámellenőrzés után motozás kezdődött, keresték a reszelőt, ami- 
vel elfűrészeltük a zárat. Akié volt a szerszám, a fenekébe dugta, és 
amikor tereltek egyik oldalról a másik oldalába a vagonnak, azt magá- 
val vitte, nem találták meg. Ellenben az egyik — az oroszokkal már kol- 

laborálásra kész - tiszt sajnos az orosz parancsnok tudomására hozta, 
hogy hol talál mégis valamit, folyton a vagonajtóra pislogott. Az orosz 
tiszt kapcsolt, elhúzta az ajtót és ott megtalálta az oda elrejtett fűrészt. 


Megkérdezte kié. Jelentkezett a tulaj, erre odament hozzá, a hajába 
markolva, a fűrészt a nyakához érintette, ezzel mintegy jelezve, hogy 
ezért lefűrészelhetné a nyakát. Ekkor szomorú, de így történt, a kineve- 
zett ún. vagonparancsnok odament a barátomhoz és arcul ütötte. El- 
vesztette az önuralmát, ezzel akarta jelezni az orosz előtt, hogy ő nem 
felelős semmiért és elítéli ezt a cselekedetet. A ludovikás főhadnagy ki- 
húzta magát és annyit mondott az idősebb tartalékos tisztnek: sajnál- 
lak. Mindenkit megdöbbentett ez a jelenet. Később ilyen akarat és 
jellem gyenge emberekből lettek az oroszokkal kollaboráló egyének. 
Úgy legénységi, mint a tiszthelyettesi és tábornoki tisztikarban is vol- 
tak ilyenek. Hivatásos és tartalékos közt is akadt ilyen áruló. Ezek je- 
lentkeztek antifasiszta átképzésre, beugrásra, és amíg tartott még a 
háború, partizánnak. Egy bajtársam, egy csendőrtiszt, aki csak 1955- 
ben jött haza a fogságból, azt mondta: Pali, ha 100 emberből 3 akad, 
akiben fenntartás nélkül megbízhatsz, örülj neki. Keveselltem ezt a szá- 
mot, de azt mondta: örülj, ha 37 magadhoz hasonló gondolkodású, 
megbízható bajtárs akad ilyen nehéz megpróbáltatású helyzetben, fron- 
ton, fogságban és börtönben. Ilyen megpróbáltatás volt ez a vagonuta- 
zás is. Valami elkezdődött a pokolba vezető úton. A fűrészelési 
procedúra után az orosz meglátta a vagon oldalán az általam készített 
rést, amin kukucskáltam. Kérdezte, ki csinálta? Jelentkeztem és erre 
úgy az arcomba öklözött, hogy nekiestem a vagon oldalának. A kést el- 
vette és kidobta a vagonajtón az árokba. Nem hallgatom el azt az igaz- 
ságot sem, hogy nem minden katonájuk volt ilyen brutális, állati 
kegyetlen ember. Főleg azt tapasztaltam, hogy a kaukázusi szép szál 
barna bőrű örmény, grúz, csecsen katonák között nagyon sok volt, aki 
szinte sajnált minket és emberségesen viselkedett. Ilyen volt az őrség 
közt - akik az ajtónál álltak -— egy grúz őrmester. Ő a történtek után 
ottmaradt és látott mindent, a pofont is, amit kaptam. Ennek ellenére 
sokáig kereste a kést, miután elment a tisztje. Hosszú keresgélés után 
megtalálta és visszaadta nekem. Mutogatva tudtomra adta, hogy mond- 
jam azt, hogy az , öregé" a kés, mert nincs foga és nem tudja megrágni 
a száraz kenyeret. Az öreg egy első világháborús tiszttársam volt, aki 
kijött velünk másodszor is az orosz fogságba. Ő sokat mesélt az akkori 
1916-os évekről, de azok merőben mások voltak, mint amit 1945-től át- 


111 


éltünk. Saját tapasztalataink alapján - később összehasonlítva - már 
akkor is hihetetlennek tűnt az a történet, amit elmondott. 1917-ben a 
forradalom után romlott a rubel vásárlóértéke. Az omszki tiszti láger- 
ben tiszti gyűlést hívtak össze és eldöntötték, hogy emelni fogják az 
élelmezési hozzájárulást — amit az oroszoktól kapott zsoldból fizettek — 
hogy továbbra is mazsolával legyen a vasárnapi kalács a tiszti étkezdé- 
ben ebédre. Amikor a bányában mi tisztek (lefokozva) ettük a rohadt 
krumpli héját káposztalével együtt főzve, rágondoltunk a cári idők ha- 
difogolytiszti ellátására. Valóban két különböző világ volt ez a két 
rendszer, a cári és a bolsevista világrend. Elhagytuk Székesfehérvárt, 
nem szabadultunk. Megérkeztünk Budapestre, megálltunk a külső vá- 
gányoknál, nem ment be a vonat a pályaudvarra. 


Budapest után Kecskemétre érkezett a szerelvényetek. Nekem szü- 
lővárosom, sok emlék köt hozzá. 


Ha így van, akkor elmondok egy a kecskeméti pályaudvari történetet. 


Ahogy megállt a vonat megláttam egy idős vasutast, kiszóltam a kis 
vagonablakon és kértem, legyen szíves értesíteni Szegeden édesapámat 
— a felsővárosi Török kántort -, hogy érkezik a fia a hadifogoly szerel- 
vényen. Csodában bíztam, hátha átadják az üzenetet. Hála a vasutasok 
szolidaritásának, megtörtént az, amire senki sem számított a vagonban. 
Leadták a hírt a szegedi Rókusi pályaudvarra és onnan kerékpáron egy 
vasutas elment édesapámhoz, aki azonnal kijött a megérkezett szerel- 
vényhez. Kapott egy piros forgalmista sapkát, papírt, ceruzát és sorba 
járt felírni a vagonszámokat. Az őröknek nem tűnt fel, hogy minden 
vagonnál beszólt, hogy Török Pál hadnagyot keresi. Megérkezett a va- 
gonhoz, ahol én voltam, akkor megszólalt egy bajtársam: férfi, ez a vas- 
utas úgy hasonlít rád és be is szól, hogy téged keres. Megpillantottam 
rég nem látott édesapám aggódó, szeretett arcát. Azt mondta, Romániá- 
ba vagyunk irányítva, a sógorom, már szintén átmenve ezen az útvona- 
lon, már ott is van. 


Beadott egy kis csomagot, paprikás szalonnát, kenyeret és egy kis üveg 
lekvárt. Azt mondta, délután ismét eljönnek, anyám és a nővérem is, és 
hoznak nagyobb csomagot. természetesen a kapott ennivalót 45 vé- 
kony szeletre elosztva, a falat lekvárral, megosztottam a bajtársakkal. 
Vártuk a délutáni találkozást és a nagyobb csomagot. Szertefoszlott re- 
ményünk a szabadulásra és a dokumentumra. Kivisznek minket is 

Oroszországba. Már nem bizakodtunk az orosz hazugságban, hogy 
majd Temesváron bocsátanak szabadon. Délután valóban megjöttek a 
szüleim és testvérem a kis keresztlányommal. Nagy ruháskosár enniva- 
lót hoztak, de az oroszok nem engedték átadni. Nem tudtam már be- 
szélni sem velük, mert a géppisztolyos őrök elzavarták őket. Lassan 
megindult a szerelvény. Hiába kiabáltam az őrnek, hogy zsenka, klobci, 
azaz feleség, gyerek - mutattam rájuk - de lassan eltűntek a mozdony 
fehér füstjében. Annyit láttam még, hogy anyámat, aki összeesett, 
apám felemelte, a nővéremet egy őr géppisztollyal lökdösi, ők évekre 
eltűntek a szemem elől, reméltem, nem örökre. 


Amikor Soltvadkertre beérkezett a vonatunk, az állomásfőnöki lakás 
ablakából asszonyok és lányok néztek ki. Szirényi Gyurka zászlós bará- 
tunk beszédbe elegyedett velük. Mondta kik vagyunk és egy kanálba 
tett száraz kenyérmorzsát, prézlit fújt ki az ablakon, jelezve, ezt kapunk 
enni. Az asszonyok szörnyülködtek, de az ott lévő un. Dálnoki magyar 
őrség tagjai, vörös karszalaggal dekorálva, gúnyosan bekiáltottak: Mi- 
nek harcoltatok tovább, fasiszták vagytok! Nem vitatkoztunk velük. 
Szomorúan állapítottuk meg, ezek még rosszabbul bánnának velünk, 
mint az oroszok. Később a Katonai Politikai Osztály ezt be is bizonyí- 
totta; Pálffy és társai. Ahogy ez a gyalázkodás elhangzott, jött az orosz 
vonatparancsnok. Odament a katonák sorfalához és elkezdte számolni 
őket: ,agyin, dva, tri... — egészen tizenkettőig. , Dole pusku, davaj va- 
gony! - elszedte tőlük a puskát és belökdöste őket az utolsó vagonba. 
Így pótolta a létszámot, mert ennyi ember meghalt már útközben. Egy 
részüket agyonlőtték szökés közben, a többi vérhasban halt meg. Az 
őrmesterük az ablakon át, fejjel áttörve az üveget, bemenekült a faluba. 
A többi egy óra múlva, indulás előtt, szintén megkapta az egy vödör vi- 
zet és mellé az egy vödör szárított kenyeret. A vörös karszalag nélkül 
ugyanolyan foglyok lettek, mint a továbbharcoló társaik. Gyorsan meg- 
kaptuk az elégtételt ők meg a büntetést. 


Az ezeréves határhoz értetek... 


Bizony-bizony! Erdélyen végigutazva, Brassónál értük el az ezeréves 
határunkat. Elöl, hátul és középen egy-egy mozdony segített felkapasz- 
kodni a hegygerincre. Felülről láttuk a feketetemplomot, mely a legke- 
letibb gótikus templom Európában. Innen görögkeleti és hagyományos 
templomok világa következik. Innen már más a világ. Balkán és Ázsia 
következik, úgy éreztük. Az emberek viselkedése, a táj, már nem a mi 

megszokott normánk szerint alakul. Amikor azt gondoltuk, hogy itt le- 
hetett a határ 1919-ig, akkor elkezdtük énekelni a Himnuszt. A vagont, 
amelyikben mi voltunk, a legjobban őrizték. Elöl, hátul, fent, oroszok 
őrök strázsáltak. A vagonok végén lövésre kész géppuskák voltak ki- 
dugva. ahogy a plakátokon láttuk az ostrom előtti Pest utcáin. Énekünk 
áthallatszott a legénységi vagonok felé és ők is átvették nemzeti Him- 
nuszunk következő sorait: , Megbűnhődte már e nép... — ennek ellené- 
re azt gondoltuk, most kezdődik igazán a mi büntetésünk, ki tudja 
hány esztendeig. Az állandó bizonytalanság érzete volt a legrosszabb 
egész fogságunk alatt. Az oroszok által emlegetett , Magyarszki szkoro 
damoj" azaz , Magyarok gyorsan haza" ellenére, nem tudtuk hány évig 
fog tartani rabságunk. 


Egy részeg NKVD-s őrnagy mondta később Odesszában a behajózás 
előtt, a magyar legénység két évig, a tisztek három évig maradnak fog- 
ságban, a német legénység négy-öt évet, a tisztjeik még többet, az SS- 
ek pedig mind itt döglenek meg. Ez mind be is jött, ahogy szokták 
mondani. 


Harmincezres lágerekben várták a továbbszállítást a magyar foglyok a 
németekkel vegyesen. Az orosz módszer az volt, hogy a németekkel 
motoztatták meg a magyarokat, akik alapos munkát végeztek, mindent 
elvettek tőlünk. 


Ezután az orosz őrök levetkeztették a németeket a fürdő előtt, és új ru- 
hát adtak nekik, az általuk tőlünk elszedett szajré mind az oroszoké 
lett. A fürdő előtt mindenkinek át kellett esni hónaljvizsgán, amivel az 
SS-eket szűrték ki. Ugyanis nekik a vércsoportjuk be volt tetoválva a 
bal hónaljukba, így aztán, ha ez kiderült, külön barakkba vitték őket, 
szigorított őrizettel kerültek a megsemmisítő lágerekbe. Lefokozás után 
- mikor elfogtuk az orosz katonát, aki lopta a raktárból a kenyerünket 
— mi tisztek is ilyen Vernichtungs-lágerbe kötöttünk ki 1946-ban az El- 
brusz alatt. 


Focsani? Így hívták a tábort? 


Így bizony! Ebben a lágerben szörnyű állapotok uralkodtak. Nem volt 
elegendő víz, nagyon meleg volt, sem inni, sem mosakodni nem volt le- 
hetőség. A halottakat is kétkerekű kordélyokban szállították ki a láger 
területéről és ugyanezeken a kordélyokon hozták be a foglyok kenye- 
rét. A kenyeret - amitől függött az életünk - alig mertük megenni, 

mert féltünk, attól kapjuk meg a tífuszt, vagy a vérhast. Gondoltuk, ezt 
látva és a nagy halálozást, ezt tudatosan rendelték így, a létszámcsök- 
kentés céljából. Nagyon sokan nem is érték meg a továbbszállítást. 


Hová érkeztetek? 


A Fekete-tengeri román kikötőbe. Itt váratlan esemény történt. Egy 
sztálini rendeletre augusztus 20-án amnesztiát kaptak a magyar és ro- 
mán legénységi foglyok. Név szerint mintegy kétszáz tisztet kiolvastak 
a kétezres csoportból, a legénységet szabadon engedték, bennünket, 
tiszteket, besoroltak a németek közé. A legénység dinnyét vásárolt a 
piacon, a járdán állva, a magokat köpködve nézték, amint minket a né- 
metekkel kikísérnek a kikötőbe a hajóra való besorolás céljából. Az a 
közönyös tekintet - amivel végignézték tiszti csoportunkat - ugyan- 
olyan rosszul esett, mint a soltvadkerti , Dálnoki bakák vagytok! meg- 
jegyzés. 

Egy jó kiállású, jutasi tiszthelyettesi iskolát végzett őrmester véletlenül 
a tisztek közé keveredett. Kórházból került fogságba, adjusztált ezüst- 
gombos zubbonyban, az oroszok tisztnek nézték. Már a Transzilvánia 
személyszállító hajó hídján voltunk, amikor könyörgött nekem, hogy 
magyarázzam meg az orosz tisztnek - aki a hajó korlátjának dűlve né- 
zett minket -, hogy ő nem tiszt, engedjék szabadon a legénységgel 
együtt. Egy ruszinul tudó tiszttel megértettük ezt a hajó parancsnoká- 
val, aki ott azonnal adott neki egy írást és szabadon engedte a lengő - 
hídról már majdnem a hajóra lépő tiszthelyettest. Boldogan szaladt le a 
partra, de előtte még volt annyi hálaérzete, hogy megkérdezte a neve- 
met és a szüleim címét, hogy el tudjon menni apámnak megköszönni, 
hogy a fia megmentette a fogságtól. Szüleimtől évek múlva megtudtam, 
hogy betartotta szavát és hírt adott szüleimnek hogylétemről és, hogy 
megmentettem az életét. 


Egy napon át a kikötőben vesztegeltünk a rakparton. Olyan fogolyhí- 
rek reppentek fel, hogy Amerika közbelépett és nem lesz több fogoly- 
szállítás Magyarországról. Ilyen és ehhez hasonló hírekkel etettük 
magunkat és tartottuk magunkban a lelket. 


A húsz-egynéhány napi vagonlakást úgy vészeltük át, hogy minden 
este el kellett olvasnom Babay versét, amit a háború végén írt: 

,Hazamegyünk, hazamegyünk mi még! 

, Hazamegyünk, mert nem hagyhatja Isten, hogy idegen kéz le- 

gyen a kilincsen... 

Hazamegyünk, mert holtan is, de vár még, anyánk a fényes tisz- 

ta árnyék... 

Orgonáknak, hogyha nyit virága, kötünk még csokrot fent a 

Krisztinákba... 

Vár reánk az összevert halott kis spinét, hazamegyünk, hazame- 

gyünk mi még... 
Ma, ötven év után is elkomorulva, szomorúan gondolok e sorok vissza- 
idézésén azokra a szívbemarkoló érzésekre, amiket ezek a sorok kel- 
tettek lelkünkben nap, mint nap, amikor takarodó előtt felolvastam a 
verset. A hír megszokott szakácshír maradt, hiszen a szénrakodás miatt 
volt az egy napi várakozás. Megtörtént a berakodás a hajóra. Sok ezer 
német SS-katonával és velünk három napon át úszott a hajó a csendes 
Fekete-tengeren. 


Csodálatos volt az éjszaka a sötét tengeren, ahol a tiszta csillagos ég tü- 
körképe óriási burát alkotott, mert a Göncöl szekere és az egész csilla- 
gos ég nem csak felettünk, de alattunk is ugyanolyan fényben 
ragyogott. Repülő halak reppentek fel, néha a hajóra is jutott belőlük. 
A látvány gyönyörű volt éjjel is, és nappal is, de a valóság az borzalmas 
volt. Mi - magyar tisztek - a hajó farában feküdtünk. A pótlatrinák 
minden szemetét ránk fújta a szél. Köpenybe, pokrócba takarózva fe- 
küdtünk egymás mellett zsúfoltan. A zsebünkben tartott kis kenyéren 
éltünk három napon keresztül. Több ujjnyi vastagságban rakódott ránk 
a fekália. egy százados olyan éhségrohamot kapott, hogy jegygyűrűjét 
adta oda a román szakácsnak, hogy kapjon tőle egy kis zsemle nagysá- 
gú kenyeret. Később a három év alatt állandó bűntudata volt, hogy a 
jegygyűrűjét odaadta pár falat kenyérért, de a nagydarab ember majd- 
nem megőrült az éhségtől akkor. Három nap múlva megkönnyebbülten 
hagytuk ott a hajót, megérkeztünk ,a hős szovjet városba" Novo- 
rosszijszk kikötőjébe. 


Kérlek, mondj erről a táborról egy-két mondatot! 


A lágerünk - Novorosszijszk 7148/3 - a világ második legnagyobb ce- 
mentgyárát és a kikötőt látta el munkásokkal. Egy alkalommal odajött 
hozzánk és megszólított egy fiatal, feltűnően csinos arcú leány. Tökéle- 

tes kiejtéssel beszélt magyarul és sajnálkozását fejezte ki, hogy nem va- 
gyunk otthon szeretteink körében. Elmondta, hogy apja magyar hadi- 
fogoly és vöröskatona volt 1917-ben. Elvette az anyját, egy ukrán 
tanítónőt, és itt maradt a Szovjetunióban, sajnos, tette hozzá. Ő ápoló- 
nő volt a hadseregben, Pesten a szovjet hadikórházban. Apja elesett a 
fronton, anyja meghalt a német támadáskor; a város lakosságából, a 
sok százezerből tizen-egynéhány ezren maradtak életben. Az élete árán 
is megkísérli, hogy visszamenjen Pestre, mert az a világ legszebb váro- 
sa, és ő ott akar élni. Nem bírja elviselni itt, ezt az életet. Ebben tökéle- 
tesen megegyeztünk, mi is azt mondtuk, ha lehetne, csónakon hazáig 
eveznénk a Dunán felfelé, hogy mi is Pesten lehessünk. Neki sikerült-e, 
nem tudtuk meg soha, de ha ő hazavágyott orosz állampolgár létére, a 
mi honvágyunk mennyivel volt jogosabb. Volt, aki nem bírta elviselni 
ezt a legfájdalmasabb érzést, és formálisan belehalt ebbe a fájdalomba. 
Minket a bajtársi szolidaritás, a fiatalság őrzött meg, így sikerült túlél- 
nünk a borzalmas éveket. Figyeltük egymást, és ha valakin észrevettük, 
hogy borús hangulata van, igyekeztünk kizökkenteni letargiájából. Né- 
ha bizarr módon, de mégis sikerült. 


Volt egy vezetékes rádiónk, melyen a parancsnokságnál központilag 
bekapcsolt műsort hallgathattunk. Mivel oroszul nem tudtunk annyira, 
hogy a gyors beszédű bemondót megérthessük, csak a nagyon kevés 
szórakoztató zenét hallgattuk meg. Ebből viszont nagyon kevés volt, 
mert mindig csak a propaganda szöveget szajkózták. Ebből nekünk ele- 
günk volt. Közülünk senki sem jelentkezett antifasiszta továbbképzés - 
re. 


Erre életünk végéig büszkék vagyunk, mi megmaradtunk magyarnak, 
kereszténynek, nem volt közöttünk sem besúgó, sem kommunista meg- 
győződésű. Énekeltük azt a dalt, amit apáink szereztek a szibériai lá- 
gerben eltöltött években a honvágytól megih-letve: 


Zörög az országúton a szénásszekér, 
Az asztalon hófehér búzakenyér, 
Hegyeken én átlátok, 

Várnak a vén Kárpátok, 

Jutok-e még, megyek-e még , Haza" 


117 


Az akkori idők slágereit, az ismert népdalokat, soha meg nem unva da- 
loltuk. A hadseregben rendszeresített propagandaszázadban voltak a 
haditudósítók mellett hangszórós kocsik. Az oroszoknak az első vonal- 
ból átjátszott politikai propagandaszöveg közé 1941-1942-ben magyar 
slágereket is közvetítettek. Ilyen volt a népszerű Karády- katonadal. 


Jóska lelkem, nézz a fényes égre, hogyha levelem majd megka- 
pod, 

Gondolj majd az otthoni vidékre, megtalálod azt a csillagot, 
UÜzenj Te is nekem, a csillagos égen, hogy visszatérsz majd győz- 
tesen. 

Mert vár terád a sírig hűséges Pannikád, mert vár rád a sírig hű- 
séges Pannikád. 


Innen adódott, hogy az oroszok minket Jóskának hívtak, ők nekünk 
Ivánok voltak, a németek meg Friccek. Kiszállítás alatt a vagonok mel- 
lett elhaladó őrök ezért úgy figyelmeztettek minket: Jóska aludna, mi- 
kor este végigkopogtatták a géppisztoly tusával vagonjaink oldalát. 
Mivel zömmel hadnagyok voltunk, a mi slágerünk - ami nekünk író- 
dott - a szintén gyakran énekelt Viszontlátásra, hadnagy úr volt, ez 
volt 1941-ből a legoptimistább katonadalunk: 


Az állomáson hosszú útra kész a katonavonat, a katonavonat, 
Induláskor búcsút int egy kéz, mert elérkezett a búcsúpillanat, 
Viszontlátásra, hadnagy úr, viszontlátásra, hadnagy úr, 

Én csak azt kérem, künn a harctéren néha gondoljon majd rám, 
És majd ha jönnek már mind vissza hazafelé, eljárok, nem bá- 
nom minden vonat elé, 


Viszontlátásra, hadnagy úr... 


Ebből ugyan nem lett semmi. Sajnos nem jöttek vissza mind, és aki 
visszajött, nem győztesen. Sokan ott maradtak a Don jeges hómezein, a 
Kárpátokban, a szeretőjük sem várta őket hűségesen vissza, csak a jó 
Édesanyjuk. Ez az élet! C? est la vie — mondja a francia. 


Énekeltük az érzelmes Sonja, Volga szép virága, lázálmomban látlak én. 
Égő szép szemednek nincs párja, síron túl is úgy imádlak én... Ezt az 
oroszok nem szerették, mert félreértették és régi cári dalnak tartották. 
Különben a dalolást nem tiltották, erre szép példa volt a következő tör- 
ténet. Dolgoztak a lágerben orosz barisnyák, és azok érdekes módon 
egyszer ismerős dallamot énekelgettek. A német Lili Marlen dalát: 

A kívül a kaszárnyán... A németek, akik felismerték az ő általuk szin- 
tén népszerűsített dalt, ott a lányok mellett a meszesgödör szélén egy- 
szer csak németül folytatták. Mi is ott dolgozva többen magyarok, 
magyarul csatlakoztunk hozzájuk. Egy kicsit össze-visszahangzott a 
, Vor dem kaserne, vor dem grofen 1hor... és a magyar , Kívül a kaszár- 
nyán künn a kapunál... Odarohant egy orosz tiszt, és elkezdett hado- 
nászni. Azt gondoltuk, megharagudott és leinti a nemzetközi kórust. 
Meglepetésünkre nem ez történt. Odaállt a meszesgödör szélére, és 
mint egy karmester elölről kezdette az éneklést, és vezényelte a világ- 
hírűvé vált dalt, így énekeltük megkönnyebbülve oroszul, németül és 
magyarul, igazi nemzetközi kórus voltunk, szép egyetértésben. Ez kel- 
lett volna a csaták zaja helyett is. Világ proletárjai és kapitalistái együtt 
énekelték volna a fasisztákkal az emberiség Himnuszát a szeretetről 
például... Szent Pál 1. lev. a korintusbeliekhez 12. 13. 14. 


Ellenben, ha olyan dalt énekeltünk, amelyikben az a szó szerepelt, 
hogy volna, akkor leintettek, mert azt gondolták, hogy az háborút je- 
lent, mert a vojna oroszul háborút jelent. Ilyen érzékeny lelkületűek 
voltak. 


Hogy teltek itt a mindennapjaitok? 


Valahogy csak! Amikor még parancsnokok voltunk a nagy cementgyá- 
ri lágerben, kaptunk pár rubel zsoldot. Lehetőségünk volt felügyelettel 
kijárni a piacra és bevásárolni. Nagyon kevés volt az a pár rubel, heten- 
te egyszer vehettünk rajta vasárnap egy kis lekváros bodagot, aki do- 
hányos volt, vett rajta román cigarettapapírt. A mahorkához jó volt a 
Pravda, azaz az orosz újságpapír is, bár olvasni nem olvastuk, csak.... 
A grúz zászlós - aki az őrség parancsnoka volt-nagyon szívélyes vidám 
fickó volt. Háromszor fokozták le részegségért, de háromszor sebesült, 
és akkor visszakapta a rangját. Május 9-én, amikor vége volt a háború- 
nak éppen józan volt, így parancsnoka lehetett nálunk az őrségnek. Ez- 
zel viszont nekünk lett nagy szerencsénk, mert ő kifejezetten szerette a 
magyarokat velünk, tisztekkel is nagyon jó viszonyban volt. Bejárt 
hozzánk és sokat balalajkázott nekünk esténként is a tiszti szálláson. 
Őrségben volt, nem volt szabad neki aludni, s így minket sem hagyott, 
mert reggelig dalolt a fülünkbe. néha úgy kellett kizavarni, hogy pi- 
henhessünk, mert nekünk hajnalban ki kellett vonulni a kikötőbe, vagy 
a bányába. Hálából egyszer befizettük a nőjével a moziba. Ugyanis pén- 
ze sohasem volt, mert, ahogy megkapta, mindjárt el is itta az egészet. 


119 


Utána nálunk potyázott. A legénység által öntött alumínium kanalakat 
is ő adta el a piacon, és bezsebelte a kereskedelmi hasznot. Mindezért 
hálából együtt mentünk egy vasárnap moziba. Egy sorban ültünk velük 
és a többi részeg matróz amerikai tiszteknek nézett bennünket. 


Kak amerikanszki officér mondták, és mutogattak ránk. A tiszti köpe- 
nyünk anyaga, jó szabása és színe megzavarta őket, akik a tengeri flot- 
tánál nem találkozhattak a fronton velünk. Egy partizánfilmet adtak, 
amelyikben kifigurázták a németeket, olaszokat és a magyarokat is. 
A Fricceket úgy mutatták be, hogy a lövészárokban is pedánsan felöl- 
tözve, a bombatámadás után, a rájuk hullott földet is lesöprögették, le- 
rázták magukról. Az olaszok pedig folyton daloltak, énekeltek az 
őrségben is, mikor partizánokat őriztek, és udvaroltak egy partizán 
lánynak szolgálat közben. Ez alatt - figyelmetlenségük miatt -— kiszaba- 
dulhattak az őrzött orosz foglyok. A magyarok pedig a géppuskájuk 
mellett nem figyeltek a mögéjük lopózó partizánokra és azok fogságba 
ejtették őket. A nézőközönség, körülöttünk lévő matrózok észrevették, 
hogy mi is úgy nézünk ki és úgy beszélünk, mint a filmen lévő ellenség 
és ez a felismerés arra késztette őket, hogy az előadás végén megverje- 
nek minket. Vili ezt meghallotta és odaszólt nekünk, hogy azonnal kel- 
jünk fel, és szaladjunk a biztonságot nyújtó lágerbe. Ő majd jön 
utánunk. Úgy is lett, mi felálltunk, és megindultunk haza, Vili a grúz 
jött utánunk. Miután a láger kapuja becsukódott mögöttünk, Vili min- 
ket védve, összeverekedett a részeg matrózokkal, akik meg akartak ver- 
ni minket. Mi belülről bíztattuk őt, és miután győztesen hagyta ott a 
porondot, beinvitáltuk megmentőnket, és hálából jól leitattuk. Hogyne 
szerettük volna ezek után az őrparancsnokunkat, aki megmentett min - 
ket az oroszoktól. A matrózok ugyanis nem grúzok voltak, azért is ver- 
te őket Vili olyan nagy szeretettel. Ezt akkor értettük meg igazán, 
mikor az Elbrusz alatti szénbányában tapasztaltuk a következőket. 
Orosz őreink éjjel nem mertek az őrtoronyban tartózkodni, mert grúz 
vagy csecsen fegyveres pásztorok sorra kilőtték őket a németek által 
otthagyott fegyverekkel. Ők jobban gyűlölték elnyomóinkat, mint mi. 
Tettek is érte valamit. 


Emlegettél egy NKVD-s tisztet, mit kell róla tudni? 


Az alagsori tiszti szobában - mely egy gépházból alakított lakószobá- 
ból állt — bejáratos volt a lágerparancsnokunk. Több nyelven, németül, 
angolul és franciául tökéletesen beszélt. 

Nagyon szeretett velünk társalogni, hiszen közülünk is beszéltek töb- 
ben társalgási szinten valamelyik nyelven. Egyszer őszinteségi rohamá- 
ban - sok volt már benne az enyhítő körülmény, a hazai üdítőjük, a 
tömény vodka - átölelt engem és a következőket mondta nekem néme- 
tül: Tovaris Pável, ha egyszer talán hazamész, kérlek, ne lépj be se párt- 
ba, se a hadseregbe, mert az első adandó alkalommal titeket mind ki 
fognak nyírni. Az első gazdasági krízisnél ti lesztek a bűnbakok, 
ugyanúgy, mint a régi cári tisztek, pl. Tuhacsevszkij". Miután a hadse- 
reget átképzitek, - titeket, akikben nem bízhatnak - kinyírnak. Még 
egyszer elismételte mindannyinknak, s még azt fűzte hozzá, hogy őt is 
figyeli valaki, de nem tudja ki. A sofőrje? Vagy a szakácsa? Ő is tartja a 
pisztolyt valakinek a hátába, jó lesz tehát vigyáznunk. Szájára tette az 
ujját, mindannyinkat külön-külön többször átölelt és gyorsan távozott. 
Az igazsághoz tartozik viszont, hogy amikor egy őrmesterrel elfogtuk 
az orosz őrt - aki lopta a kenyerünket - egy hét múlva a lágerben lévő 
összes ludovikás tisztet és csendőrt felpakoltatott egy teherautóra és el- 
vitetett a halállágerbe, egy kaukázusi szénbányába. Előtte lefokoztak, 
mert a nemzetközi Genfi Egyezmény szerint tiszteknek nem kötelessé- 
gük fogságban dolgozni. Tudta rólunk, hogy hivatásos tisztek vagyunk. 
Furcsa fintora volt ez az ottani életnek, mai napig sem tudtam ezt ma- 
gamban teljesen feldolgozni. Mindezek ellenére megfogadtam a taná- 
csát, nem kértem magam vissza a hadseregbe és a pártba sem léptem 
be, mikor felszólítottak, mint kezdő gyógyszerészt. A párttitkárnak azt 
mondtam, ha nekem ezt egy NKVD-s ezredes mondta, azt én el is hi- 
szem. A történelem igazolta őt is, engem is, hiszen ez 1950 körül pon- 
tosan így zajlott le. 1956-ban, az , ellenforradalmat" is (akkor ezzel volt 
tele a sajtó november után) a volt horthysta tisztek és a csendőrök szí- 
tották és támogatták tevőlegesen. Természetesen 1996-ban, erről szó 
sincs, hiszen a forradalmat kizárólag reformkommunistáknak köszön- 
hetjük. Sapienti sat bölcsnek ennyi elég. Más kárán tanul az okos, a 
magyar a saját kárán sem. 


Sajnos egyet kell veled értenem! Mit szólnál ahhoz, ha a hadifo- 
goly élményeidet, innentől kezdődően, mint rövid, kis története- 
ket, a teljesség igénye nélkül mondanád el? 


5  M. Ny. Tuhacsevszkij, szovjet marsall, akit Sztálin parancsára — koholt vádak 
alapján — 1937. június 12-én kivégeztek. 

Kozákkapitány és az NKVD-s őrmester 


Már a büntetőlágerben voltunk, amikor érdekes tapasztalatra tettünk 
szert. Nagyon szeretett sakkozni a parancsnokunk, egy orosz kapitány. 
Tudta rólunk, hogy lefokozott hivatásos tisztek vagyunk, és el kell is- 
merni, ő ezt nem méltányolta, hanem megtartotta a három lépés távol- 
ságot, és megadta a velünk való érintkezésnél a kellő tiszteletet. 
Egyszer éppen egy partit játszottam vele, amikor egy fekete ruhás őr- 
mester lépett be a szobába. Ahogy a kapitány meglátta az őrmestert, 
olyan hirtelen ugrott fel tisztelegni, hogy fellökte az asztalt, amin a 
sakktábla volt. Feszesen jelentkezett az őrmesternél. Mi rá se hederí- 
tettünk a kis termetű, nem megnyerő külsejű altisztre. Később kíván- 
csiságból megkérdeztük a kapitányt, miért állt haptákba a nála 
alacsonyabb rangú őrmesternek. Annyit mondott a kapitány: NKVD. 
Ebből értettük. 


Szökési kísérlet? Feleség a Donnál 


Egy szőke eleki sváb őrmesterünk a bevonulás előtti héten esküdött 
örök hűséget fiatal, 18 éves feleségének. Egy hét múlva kiment a front- 
ra. Amíg ő a Kárpátoknál harcolt, faluja, Elek felszabadult. Malenkij ro- 
botra elvitték a lakosokból a fiatal asszonyokat, lányokat. Felesége egy 
Don melletti szénbányába került. Levelezés révén megtudta otthonról a 
férje hadifogolycímét. Írt neki, és ő is közölte a lágerszámát, ahol a töb- 
bi Elekről elhozott asszonnyal a bányában dolgozott. Őrmesterünk a 
hír vétele után nagyon csendes lett. Amikor munkába indultunk a ki- 
kötőbe, feltűnt nekem, hogy kenyérzsákkal és köpenykoszorúval állt 
be a sorba. 


A kikötőbe érve nem a munkahelyre indult, hanem kiindult a kapun és 
megindult az úton a tengerpart mentén. Az őrök utána rohantak, mint 
szökevényt össze-vissza verték és bevitték a lágerbe. A munka végezté- 
vel engem is és őt is kihallgattak. Vele beszélgetve rájöttem — könnyű 
volt észrevennem - a fiú megzavarodott és folyton azt hangoztatta, ő 
elmegy a feleségét Marikát meglátogatni a bányába, mert olyan régen 
látta. Az oroszoknak nem lehetett megmagyarázni, hogy őrmesterünk 
nem szökni akart, a hír hallatára megzavarodott. Hiába álltunk ki mel- 
lette, hogy ártatlan a szökési kísérletben, elvitték büntetőlágerbe, ahol 
a szökött foglyok szigorúbb őrizetben vannak. Nagyon sajnáltuk. Ki 
tudja találkoztak-e valaha falujukban, mert később a falu lakósságát ki- 


122 


telepítették Németországba. Az őrmesterünk jó katona, hivatásos, juta- 
si volt. Az egész községben nem volt egy volksbundista sem. Hűek vol- 
tak a magyar hazához. Amikor a vonatuk elhagyta a községet, magyar 
zászlót tűztek ki a svábok és a himnusz hangjai mellett, sírva hagyták 
el 200 éve megalapított falujukat. a szembejövő vonaton a betelepítet- 
tek az internacionálét énekelték. Megették a svábok által otthagyott 
disznót és szidták őket, amikor elfogyott, hogy miért nem vágtak több 
disznót. Ők nem dolgoztak olyan szorgalmasan, mint elődeik és parla- 
gon maradtak a földek. Húsz év múlva egy odavalósi magyar pap bará- 
tom elment őket meglátogatni Bajorországba. Magyar misét mondott 
nekik. Ott volt mindenki a kitelepítettek közül, aki még élt és mozgott. 
A padban a magyar szentbeszéd alatt sírt az öreg sváb nagyapa. Meg- 
kérdezte a kis unoka az apját németül: Warum weint der grof$vater? 
Könnybe lábadt szemmel legyintett egyet a fia és azt mondta magyarul: 
Hazagondolt, fiam! És ő is könnyezett. 


Román repülős hadnagy 


Volt velünk a büntetőlágerben (Nalcsik 7424 sz.) egy román repülő 
hadnagy, egy intelligens bojár fiú. Tudott németül és egy közlékeny 
pillanatában elmesélte, hogy ő vasárnap esküdött és hétfő estére be 
kellett vonulnia az alakulatához. Első bevetésénél — Odessza bombázá- 
sánál - lelőtték és már 1940-ben, fogságba esett. Mutatta csinos felesé- 
gének a fényképét. Leveleit is sírva mutatta, mert a kilenc hónap múlva 
megszületett gyermek fényképe - minden születésnapjára - a bélyeg 
helyére rávarrva, pontosan megérkezett. 


Hat év múlva, 1946-ban, már a gyerek kézírásával érkeztek a levelek és 
1947-ben, már a gyerek írt az apjának. Megnyugtattuk, hogy a gyerek 
kiköpött apja, mintha róla mintázták volna, úgy hasonlít rá. Hálásan 
nézett ránk és mi a vállát veregetve mondtuk, siessen minél előbb haza 
és adjon hálát az Istennek, hogy ilyen hűséges felesége van, aki haza- 
várja őt a fiával együtt. 


Román pásztor és a szellemidézés 


A találékony foglyok - más néven fácánok - mindent megragadtak, 
hogy elűzzék honvágyukat. Egy alkalommal, vasárnap - mikor nem 
mentünk dolgozni - jelentkezett nálunk egy értelmes legénységi állo- 
mányú ember, hogy akarunk-e szellemet idéztetni vele, mert ő ezt meg 
tudja rendezni, ha benne vagyunk. Azt mondtuk, jöjjön. Körülültetett 

bennünket az asztalnál és kezünket kiterpesztve össze kellett érinteni. 
Az asztal a kérdéseire a választ felemelkedéssel adja meg. A kérdésnek 
úgy kell elhangzania, hogy a koppanások száma legyen a megfelelő 
túlvilági üzenet. Nálunk ez nem sikerült egyszer sem. Szegény embe- 
rünk beleizzadt az erőlködésbe, verte a földet bottal, de a szellem nem 
válaszolt. A szék nem emelkedett. Azt mondta, mivel az urak nem hisz- 
nek benne, a szellem nem fog reagálni a hívásra. Jöjjünk el a legénysé- 
gi barakkba, ott megláthatjuk, hogy nem tréfa az egész. Elmentünk 
mindannyian ezt ellenőrizni. A nagy létszámú legénységi teremben 
voltak vagy háromszázan Az ágy mellett volt egy tisztán fából készült 
asztal (szeg nem lehetett benne) és megkezdődött a szellemidézés le- 
génységi változata. Az első kérdés - tekintettel a tiszturakra — az volt, 
hogy hány tiszt van a lágerben. Tizenötöt billent az asztal határozottan 
kilendülve. Ez stimmelt, mert mi 14-en voltunk és tizenötödiknek min- 
dig bevettük a hadapródot is. Ugyanis zászlós lehetett volna, de ő nem 
vállalta, azt gondolta így hamarabb hazamegy. A második kérdés az 
volt, hány év múlva megyünk haza. Hármat billent erőteljesen az asz- 
tal. Morogva, de tudomásul vette a némán figyelő nagyszámú drukker. 
A harmadik kérdés provokatív volt és később majdnem tragikussá vál- 
hatott volna. Azt kérdezte ugyanis a szeánszot vezető, hányszor csalja 
meg Juont (egy havasi pásztor Erdélyből) a felesége. Tizenhétnél az 
asztal abbahagyta, mert olyan őrjöngő kacaj volt az emelkedő számok- 
nál, amit mindenki ismételt, hogy az őrség berohant megnézni, mi van? 
Valóban, én - mint ellenőr -— ott álltam az asztal sarkánál, az asztal sza- 
bályosan kilengett a végén annyira, hogy odanyomta a padon ülőket az 
ágy végéhez. Juon a fiatal pásztor, halottsápadt volt. Ugyanis a 12 mé- 
diumban - akik a kezüket rajtatartották az asztalon -— ő is szenvedő 
alany volt. Annyira szenvedő, hogy mikor láttuk, ez nem fordul jó 
irányba, nehogy a fiú öngyilkos legyen, mi foglalkoztunk vele. Tolmács 
útján megmagyaráztuk, hogy ez egy hülye vicc, amivel ugratni akarják, 
ne hagyja magát heccelni. Sok időbe került, míg sikerült megnyugtat- 
nunk. Azt, hogy az asztal táncolt a kiértékelés után, annak tulajdoní- 
tottuk, hogy a véráram lüktetésére az összeért kezek felfokozott 
szívdobogása egyszerre vált ki ilyen fizikai erőt. Kétségtelenül felemel- 
kedett az asztal, azt határozottan állítom. A három év is stimmelt. Azt, 
hogy Juon hogyan oldotta fel ezt a kényes 17-es számot, azt csak ők 
tudnák megmondani, miután rákérdezett a menyecskére. 

Román vachtyörök§ és a székelyek 


A románok - mivel hamarabb átálltak - több kedvezményben részesül- 
tek, mint mi. Többen voltak szakácsok, és őrökként is alkalmazták őket 
az oroszok. Bottal járkáltak a munkahelyen és hajtották az embereket, 
ahol módjuk volt rá. Az orosz őr mellett megjátszották magukat, ha 
nem volt ott magyar tiszt. Egyszer egy székely elment kisdolgát végez- 
ni, és ezért a román visszajövet megütötte, hogy miért nem szólt neki. 
Az erős góbé kicsavarta a kezéből a botot, és széttörte rajta. Úgy fogták 
le a bajtársai, hogy ne verje le rajta a huszonéves elnyomás összes sé- 
relmét. Az oroszok a románok feljelentésére a láger karcerjába" zárták 
székelyünket. Mi tisztek, mivel tudtuk, hogy nem kap enni, összegyűj- 
töttünk kenyeret a részére. A cella mellett lévő kis szoba kályhalyukán 
keresztül - mikor nem volt ott az őr — bedobáltuk neki a kenyeret. 


Egy román ezt észrevette, és bejelentett minket, hogy élelmezzük a fog- 
lyot. Erre minket is - ketten voltunk - bezártak a székely mellé. Más- 
nap sorakozó volt az egész láger legénységének, mert vasárnap volt. 
Amikor együtt volt az egész társaság bennünket a székellyel együtt ki- 
hoztak a fogdából. Mi a dombtetőről jöttünk lefelé, a lágerparancsnok a 
másik oldalról a kapu felől. A négyezres legénység középen állt ötösé- 
vel, hosszú sorban. Mielőtt még a lágerparancsnoknak a rangidős hadi- 
fogolytiszt jelenthetett volna, a sor szélén álló jutasi törzsőrmester 
elkiáltotta magát: Vigyázz, jobbra nézz! Mindenki a domb felé nézett 
mereven ránk, mint annak idején otthon és elfordította a fejét az orosz 
parancsnoktól. Annyira feltűnő volt ez a tüntetés, hiszen az ezredes is 
hivatásos tiszt lévén nagyon jól tudta, hogy ilyenkor merre kell fordul- 
ni a tekintetnek. Tudta miről van szó, hiszen ő akart a foglyoknak elő - 
adást tartani a fegyelemsértőkről. A székelyről és rólunk, akik 
kiálltunk a ,bűnös" mellett. Meglepő, de ésszerű volt, amivel reagált a 
parancsnok, azonnal oszolj-t és takarodót rendelt el. Este hét óra sem 
volt, de kilenc helyett mindenkinek ágyba kellett feküdnie, az őrség ezt 
ellenőrizte. Nem történt utána semmi. Minket és a székelyt másnap ki- 
engedtek, mintha mi sem történt volna. A románoktól elvették a botot, 
és mély hallgatás volt a tüntetésről. Nem erőltette a dolgot az orosz pa- 
rancsnok, annál több esze volt. A tanulság röviden: egységben az erő és 


6  Azőrnémetül wachter. 
7  Fogda, zárka. 

az, hogy az egyenes gerincet az ellenfél is jobban méltányolja, mint a 
szolgalelkűséget. 


Himnusz és egy renegát magyar 


Az előbbi esemény ellenpéldája is megtörtént. Március 15-i, ünnepsé- 
günkön elénekeltük a Himnuszt. Láttam, mert nem messze volt tőlem a 
kolozsvári polgármester helyettese, karpaszományos őrmester, aki a 
Himnusz alatt tüntetően zsebre dugta a kezét és nem énekelt. Ugyanis 
mellette állt — ahogy később kinyomoztam - egy bukaresti román őr- 
mester. Előtte így akart hűséges román alattvalót mímelni az értelmisé- 
gi alkalmazkodni akaró beamter. Ettől az időtől kezdve nem álltunk 
vele szóba, gyávának tartottuk, renegátnak. 

Az érsekújvári tanító 

Egy őszinte beszélgetés alkalmával a lágerparancsnok ezredes azt 
mondta nekünk, tiszteknek: szégyelljétek magatokat, mert csak ez a lá- 
ger több feljelentést produkál, mint a sokmillió német, japán, román, 
finn, spanyol és olasz hadifogoly együttvéve. Egy óvatlan pillanatban 
bementünk az orosz őrparancsnok szobájába és kinyitottuk a dobozát, 
amely tele volt papír fecnikkel és csupa egymás elleni feljelentést tar - 
talmazott. Volt, amelyiken az egyik sógor feljelentette a sógorát, alatta 
viszont nem maradt adós a másik koma sem. Az is lehet, hogy tudtak 
egymásról, megbeszélték a kölcsönös vádaskodást annak reményében, 
hogy nagyobb procentkását kapnak, vagy egy levest, ami kijárt az ilyen 
spicliknek. Rólunk is találtunk egy jelentést, amit egy felvidéki tanító — 
Kerekes István hadapród őrmester -— produkált, aki érsekújvári tanító 
volt. Így hangzott: Jelentem, hogy Sismándy György főhadnagy, Sán- 
dor Lajos és Török Pál hadnagyok azt mondták, az orosz nők napján, 
hogy az orosz nők többet dolgoznak, mint a férfiak. Ez így volt igaz, de 
ezt neki miért volt jó bejelenteni, azt nem tudtuk megmagyarázni. Szlo- 
váknak vallotta magát, hogy hamarabb hazamenjen - ezt még elnéztük 
volna neki - de a jelentgetést nem tudtuk megindokolni. Valóban ha- 
marabb hazament, és megcsókolt minket, és jelezte, hogy értesíti a csa- 
ládunkat hogylétünkről. Különösen nekem erősítgette, hogy ír az 
édesapámnak, de sajnos nem teljesítette az ígéretét. Meg kell említe- 
nem a japán hadifoglyok magatartását, ami példakép lehetett volna, hi- 
szen minket rokonoknak tartottak. 

Japán hadifoglyok 


Szibériában egy bajtársunk együtt raboskodott japán tisztekkel. 
A mandzsu hadsereg tisztjei csak akkor adták meg magukat, ha avatási 
kardjukat megtarthatták. Az oroszok tudták, hogy tisztjeik nélkül a ja- 
pán foglyok nem irányíthatók, ezért teljesítették kérésüket, különben 
ezek a tisztek harakirit követtek volna el. 


Semmilyen munkára nem sorakoztak a foglyok orosz parancsra, de ha 
a parancsnokkal megbeszélték, hogy hány emberre van szükségük, és a 
japán tisztjük parancsot adott, öt percen belül akár kétezer emberük 
állt készen az indulásra, saját tisztjük vezetésével. 


, Szeptember végén"? - japánul 


Imponáló tisztaság volt a japán lágerekben. A szobájukba csak haris- 
nyába vagy tiszta mosott lábbal, mezítláb lehetett belépni. Magyar tisz- 
teket hívtak meg egyszer, és egy tisztjük elszavalt egy verset japánul. 
Nagyon ismerős volt a dallam, de nem értettek meg egy szót sem belő- 
le. Utána lefordították angolra, akkor tudták meg, hogy Petőfi , Szep- 
tember végén" című versét hallgatták a japán tiszt szájából. Kötelező 
vers volt a japán iskolákban 1940 táján. Komolyan gondolták a japán- 
magyar rokonságot, és térképet mutattak, melyen Európa és Ázsia sze- 
repelt. Magyarország kiemelve a térségben, Ázsiából egy dárdahegy 
nyúlt a Kárpátokig azzal a felirattal: Magyarország Ázsia arany dárda- 
hegye Európa szívében. Köztük a legritkább esetben akadt áruló. 
Amennyiben ez rábizonyult valakire, azt ők maguk közt elintézték, és 
az sohasem látta meg a felkelő nap országát élve. 


Német hadifoglyok 


Akik a németekkel harcoltak, azoknak a frontélményeik megoszlanak. 
Van, ki a legrosszabb élményekkel lett gazdagabb, vagy aki élményei 
alapján jó bajtársaknak ismeri el őket. Ugyanez vonatkozik a hadifog- 
ságban tapasztaltakra. Legtöbb esetben vitathatatlan a faji gőgjük és 
felsőbbrendűségük fitogtatása. El kell ismerni azonban, hogy fegyelme- 
zettek, rendszeretők és pontosak voltak a munkájukban, és átlagos mű- 
veltségben he különösen tiszthelyettesi és legénységi 
összehasonlításban - magasan felettünk álltak. Ezt az oroszok hamar 
felismerték és hamarabb alkalmazták őket parancsnoki beosztásban, 
mint bármelyik más nemzet fiait, kivéve a japánokat. Amikor német 

volt a parancsnok akár a lágerben, akár a munkahelyen, ott nem volt 
részrehajlás, sem protekció a haveroknak, hanem pontos kimutatás 
volt a teljesítményekről; a pótkása és leves juttatás névsor szerint nap - 
rakészen történt. Többször megtörtént, hogy ezért még a magyar tábo- 
rokban is szívesebben vállaltak német parancsnokot, mint akár 
magyart vagy románt, mert, ha ezek voltak a parancsnokok több volt a 
fegyelmezetlenség és részrehajlás, mint példás fegyelem. Összetartozá- 
suk is példa lehetett volna számunkra. Sokszor beigazolódott, hogy há- 
rom magyar négyféle vélemény. A turáni átok még a legnagyobb 
bajban sem hagyott el minket, magyarokat. 


Szudétanémet báró 


A bányában együtt dolgoztam egy szudétanémet báróval, aki Belgrád- 
ban volt katonai attasé, mint SS ezredes. Angolul, franciául tökéletesen 
beszélt. Megértettük egymást és sokat tanultam tőle. Elmondta, hogy 
hiába volt két-három zászlóaljnyi embere, nem tudták Titót elfogni. Az 
ő feladata volt ezt megszervezni, lefokozott volt tisztekből és altisztek- 
ből álló kommandósaival, akik visszakapták volna a rangjukat, de min- 
dig kisiklott a kezükből. A körülvett és bekerített búvóhelyéről mindig 
ügyesen kisiklott; egyszer csak a ruháját és csizmáját találták meg, me - 
lyet azonosítani tudtak. Kórházba akart kerülni és sót evett, hogy ödé- 
más legyen a lába, de valaki besúgta és elvitték a lágerből. Nagyon 
sajnáltam, mert még sokat tanulhattam volna tőle, főleg nyelveket, né- 
metül és franciául beszélgettem vele, mikor együtt toltuk a csillét. 


Halottak napja Novorosszijszkban, 1945. november 1. 


Augusztus 30-a óta vagyunk a cementgyári hadifogolytáborban, lét- 
szám: 4500 fő magyar legénység, 14 tiszt. Közel a tenger, háttérben a 
szürke foghíjas hegyek, melyekből bányásszuk a cementnek valót. Na- 
gyon gyenge a koszt, lassan beletörődünk a megváltoztathatatlanba. 
Foglyok vagyunk, ki tudja meddig. Mi, tisztek, külön egy alagsori ro- 
mos folyosóban vagyunk elszállásolva. Este egy székely honvéd tiszte- 
legve megszólít: ,Hadnagy úr, tartsuk meg a halottak napját, 
imádkozzunk együtt! 


Jól van - mondom -, gyertek mindannyian ki az épületrom elé, ha kinn 
vagytok, szóljatok nekünk és akkor mi is kimegyünk. Mi nem akarjuk 
kezdeményezni, mert azt provokációnak vennék, ha a tisztek javasol- 
nák. Úgy is lett. Esteledett, mi is odamentünk és elkezdtük énekelni a 

, Boldogasszony anyánk, régi nagy patrónánk" kezdetű egyházi éneket. 
Megérkezett ez alatt az orosz politikai tiszt és a tolmács, egy magyar 
huszárőrmester, aki vöröskatonaként 1919-ben, ott maradt a Szovjet- 
unióban. Megnősült és végigharcolta a honvédő háborút a szovjet had- 
seregben. Jól tudott még magyarul, ő fordította, amit a tiszt elkezdett 
mondani, mikor abbamaradt az ének. Valami ateista szöveget próbált a 
tiszt propaganda célból közölni. Akadozva jöttek a huszár szájából a 
magyar mondatok. Szövegelés közben odaszólt nekem a székely hon- 
védem: Hadnagy úr, kezdje meg az ,Isten áldd meg a magyart". Oda- 
szóltam Sismándy főhadnagynak a láger parancsnokának, ő adja meg a 
hangot, mert a Ludovika énekkarának tagjaként tudtam, jó hallása van. 
Sajnos, édesapám kántor volt, de ezzel a szaktudással én nem dicseked- 
hettem. Ennyi ember előtt nem mertem esetleg fals hangot adni. Gyur- 
ka rögtön reagált, megadta a hangot és elkezdte a Himnuszt. Azonnal 
átvette a tömeg négyezer ötszáz fogoly. Olyan elemi erővel tört fel a 
férfitorokból Isten áldd meg, hogy az orosszá lett huszár, aki harminc 
éve nem hallotta, feszesen tisztelgett, mint régen 1914-ben, mikor 
újonc lehetett a huszárlaktanyában. Szto takoj, kérdezte a szovjet tiszt 
és a huszár válasza után ő is tisztelgett végig az ismétlés alatt is. Ilyen 
kórus még nem énekelte nemzeti Himnuszunkat. Könnyes szemekkel, 
teljes erőből 4500 hadifogoly katona, 20 és 40 között. Szállt a fohász a 
drótkerítésen át a tenger felett a város felé, túl a tengeren a Kárpátokig. 
Szoborrá meredtek az őrkutyák a villanydrótkerítés oldalán, az őrbódé- 
ban a géppisztolyos őrök, kulisszává vált a romos épület és a környező 
hegyek. Döbbenetes élmény volt a síró, éneklő, rongyos, hazavágyó fo- 
golytömeg. Jó akusztikája volt a parton a tábornak, mert a környező 
hegyek visszhangozták a megbűnhődte már e nép szövegét. Megbűn- 
hődte, megbűnhődte, szárnyalt a dal a vörösre hajló estében, ahogy a 
nap lebukott a hegyek mögött. A végén a nagy csendben a tiszt még 
egyszer tisztelgett, a huszár is és elmentek. Másnap parancsban enge- 
délyezték, hogy minden felekezet megtarthatja a vasárnapi istentiszte- 
letet a tábor különböző sarkainál. Többé nem volt propaganda előadás. 


1945 karácsonya a Fekete-tenger partján 


Első hadifogoly Karácsonyunk közeledett, meg akartuk ünnepelni vala- 
hogyan. Tizenketten voltunk tisztek egy folyosóból kiépített tiszti ba- 
rakkban. A lágerparancsnok sofőrje -— magyar páncélos őrmester - 
megígérte, hogy szerez fenyőfát. Szerzett is kettőt, egy nagyot a le- 

génységnek és egy kicsit nekünk, tiszteknek. Több száz km-ről hozta, 
nem is tudtuk neki érdemben meghálálni. Egy néger ledobott nekem a 
kikötőben egy doboz Chesterfield cigarettát, abból adtam neki egyet. 
Kisült, hogy nem dohányzik, majd a parancsnokának adja, aki elenged- 
te fenyőért. Jó mondtam, akkor is jó helyre jut. Ez volt az a parancs- 
nok, aki káderezéskor megtudta, hogy az őrmesternek megvan az 
összes legénységi kitüntetése, kisezüst, nagyezüst, vaskereszt és a téli 
szalag, megtette saját személyi sofőrjének. Az őrmester nem tagadta, 
hogy a zubbonyán lévő varrások helyén milyen kitüntetése volt. A pa- 
rancsnok mellén is sok ilyen volt. Azt mondta: te is a hazádért harcol- 
tál, én is. Mivel nem tagadtad le, megbízom benned és becsüllek 
őszinteségedért. Így lett a lágerparancsnok sofőrje. Szabad kijárása volt 
a városba fényképes személyi igazolvánnyal. Annyi pénze volt - vala- 
hogy ügyeskedett -, hogy előfordult ő adott kölcsön a parancsnokának. 
Ugyanis a lágerben készített gyűrűket és apró ékszerként ható tárgya- 
kat, kést, villát, kanalat, tányérokat, poharakat - melyek alumíniumból 
készültek - el tudott adni a piacon. Aranygyűrűt is kétfilléresből. Igaz, 
hogy ugyanarra a piacra kétszer nem mehetett. Tehette, hiszen Dunán- 
túlnyi területet járhatott be a parancsnokával ott a Kaukázusban. Le- 
het, hogy a benzint az őrmester fizette, a menetlevelet a parancsnok 
adta. Így lett karácsonyfánk. Feldíszítettük amerikai ejtőernyős felsze- 
relésből adódott kolibri tollakkal, a Chesterfield dobozával és vattával. 
Vacsorára jó erős vodkát és vadkörteteát ittunk. 


Mindenkitől elkértem szeretteinek képét, és azt tettem az asztalra csaj- 
kája mellé. Érezze mindenki szeretteinek közelségét. Egy lepedőre 
megterítve vártuk a szentestét. A legényünk - mert akkor még az is 
volt - meghozta a teát. Csajkából megittuk, rá a vodkát és elénekeltük 
a mennyből az angyalt. Mindenki nagyon meg volt hatva és szomorúan 
nézte a féltve őrzött képeket, az otthoni arcokat. Bistei Pali sokat ivott 
mind a kettőből és kiment a szobából. Visszajövet könnyes volt az arca. 
Palikám - kérdezte egy hadapród - édesanyádra gondoltál, azért sírtál? 
Dehogy, felelte Pali, háromszor hánytam attól a rohadt vadkörtétől 
meg az erős vodkától. Erre enyhült a feszült légkör, és mindjárt vidá- 
mabbak lettünk. Győzött a fiatalság humora és élni akarása. 


Bíztunk abban, hogy jövő ilyenkor már otthon leszünk szeretteink kö- 
rében. Sajnos nem így történt. Következő évben, 1946-ban, fekete Kará- 
csonyunk lett a szénbányában, a halállágerben. 

Huszár örmester halála 


A cementgyárban a foglyok egyik munkásszázada kőtöréssel foglalko - 
zott. Itt dolgoztak orosz asszonyok is. Egy szerencsétlen pillanatban a 
magyarok felett a felső padozaton nem kiáltottak, hogy vigyázat, for- 
dítják ki a csilléből a kibányászott köveket. Ráesett egy nagydarab az 
alatta véletlenül kihajolt őrmesterünk fejére. Azonnal szörnyethalt. Na- 
gyon szerettük a kiváló jutasi őrmestert. Hivatásos volt ő is, akárcsak 
mi. Nagyon kétségbe estek az ott dolgozó szerencsétlen, agyonhajszolt 
asszonyok is. Egy pokrócba csavarva behozták a lágerbe. Az orvos már 
nem tudott rajta segíteni, csak az azonnali halált állapíthatta meg. Ira- 
tait bajtársai magukhoz vették, az oroszok törölték a névsorból. Halál- 
hírére, váratlanul az egész tábor legénysége, tisztikara kitódult a 
sorakozótérre. Lehettünk vagy háromezren akkor, mert ünnepi műszak 
volt, kevesebben voltak a bányában. Az ezredkürtösünk - parancs nél- 
kül - beszaladt a kürtjéért és mi sorakozót rendeltünk el. Katonásan 
kétoldalt állt azonnal a legénység. A domboldalról, ahonnan - az orosz 
sofőrnő által vezetett — teherautó lassan legördült, hozták a halott őr- 
mestert és vitték volna a hegyoldalban lévő temetőbe. A kürtös magá- 
tól elkezdte fújni a takarodót. Vigyázz, tisztelegj-et vezényeltünk a 
felsorakozott katonáknak. Néma csendben - tábornoknak sem volt ta- 
lán ilyen megtiszteltetésben része - lassan megindult halottunkkal a te- 
herautó. Észrevettem - mert közel álltam -, hogy a sofőrnő úgy 
meghatódott, hogy egyik kezével a szemét törölgette, nem volt ilyen- 
ben még része. Náluk az életnek, halálnak nem volt ilyen nagy jelentő - 
sége. Mindannyian meg voltunk rendülve, bajtársunkat és magunkat is 
sajnáltuk, mert nem tudhattuk, ki lesz a következő. Hozzátartozóit ha- 
difogoly lapot értesítettük, hogy a hazáért halt meg. Ugyanis mi malen- 
ki robotban voltunk, hiszen a jóvátételért dolgoztunk. Munkánkat 
beszámították a Magyarországnak fizetendő jóvátételi összegbe. Hiszen 
a háború után jogilag nincsenek már hadifoglyok. Ilyen csak Oroszor- 
szágban volt, sokaknak öt-tíz esztendeig. Volt egy csendőrtiszt bajtár- 
sam, aki 1955-ben jött haza. Ő mondta azt nekem: Palikám, ha száz 
emberből háromban megbízhatsz - aki úgy gondolkodik, mint te és 
nem árul el - örülj neki. Keveselltem. Azt mondta tapasztalatból mond- 
ja, még ez is sok. 


Szökések a fogságból 

A Novorosszijszki kikötőben gyakran végeztünk rakodómunkát. A ful- 
toni Churchill-beszéd előtt jöttek amerikai hajók is jöttek a kikötőbe. 
Nagy transzporter szállítószalaggal töltötték fel a hajót gabonával. Egy 
alkalommal németekkel dolgoztunk közösen. Munka közben az egyik 
német hírtelen ráfeküdt a szállítószalagra és felcsúszott a gabonával 
együtt a hajó testébe. Ott beleesett a hajó gyomrában felhalmozódott 
búza tömegébe. Az őrök rohantak volna fel a hajóra, de az amerikai őr- 
ség nem engedett senkit fel a hajó fedélzetére. A hajó már szinte telje- 
sen fel volt töltve, azért mászott a német már az utolsó pillanatban a 
búza halom tetejére, így nem ütötte meg magát, amikor lecsúszott. 
A hajó megindult a szabad tengerre, és a német cigarettázva hajolt ki a 
korláton és integetett nekünk. Az orosz őrség dühöngött és az amerika- 
iakkal való vita után, kis motoros csónakkal is sokáig követték a szö- 
kött fogollyal együtt távozó hajót. 


Szárazföldön szökni a határon is sokkal nehezebb lett volna, és nem is 
nagyon sikerülhetett senkinek, mert a határt mindenütt nagyon őriz- 
ték. Később láttuk is ezeket a hármas villanyárammal telített, géppus - 
kás tornyos, aknásított ún. vasfüggönyöket. 

Szökés Szibériából 

Az armaviri táborban találkoztam magyar fiúkkal, Szibériából szöktek 
majdnem a román határig. Elmesélték nekem, hogyan jutottak ilyen 
messzire. Az Omszk környéki táborban búzát raktak vasúti vagonokba. 
Egy nap felkészültek a szökésre és vízzel, élelemmel felpakolva bebúj- 
tak egy búzás vagonba. Napok múlva, már európai orosz területen ki- 
szöktek a vagonból, és gyalog folytatták útjukat. Éjszaka mentek, 
nappal mindig elbújtak valahova. Besszarábia felé közeledve egy este 
bemerészkedtek egy falu végén lévő kis házba. Egy orosz férfival talál- 
koztak és még ő mondta nekik, hogy melyik házba menjenek be és hoz 
nekik ennivalót is. Nem ennivalót, hanem egy fegyveres milicistát ho- 
zott, aki átadta őket az orosz katonaságnak. Így kerültek újból lágerbe. 
Velünk együtt büntetőlágerbe kerültek a szökési kísérlet miatt. Oly 
nagy volt az ellenőrzés Oroszországban mindenütt, hogy maguk az 
oroszok sem járkálhattak dokument, igazolás vagy írásos parancs nél- 
kül sehová. Egyik városból a másikba sem lehetett rendőrségi igazolás 
nélkül utazni. Talán még ma is így van. 


A kubáni hídfő 

Sztálingrád után a legnagyobb harcok a kubáni hídfőnél folytak. Külön 
kitüntető jelvényt kaptak az itt harcoló német alakulatok. Bal karjukon 
egy kubáni pajzs jelezte az itt harcoló egységek megkülönböztetett ki- 
váló harci feladatban való részvételének igazolását és kitüntetését. No- 
vorosszijszk is ehhez a harci övezethez tartozott. Egy német fogoly 
velünk dolgozott a cementgyárban. A kőfejtő részlegnél, fenn a hegyte- 
tőn, egyszer azt mondta nekem, menjek fel a hegyoldalra, ahol fejtet- 
tük a követ és nézzek ott körül. ha találok ott géppuskát, azt még ő 
hagyta ott visszavonuláskor, mikor kiürítették a várost és hajóval elme- 
nekültek. Felmentem a hegytetőre és megtaláltam ott a géppuskát, még 
a sisak is ott volt érintetlenül. Német tulajdonosa Berlinben esett fog- 
ságba, és három év múlva, a sors iróniája, hadifogolyként visszakerült 
ugyanarra a helyre. Ha mástól hallom a történetet, azt gondoltam vol- 
na, ügyes kitaláció. Magam győződtem meg róla, hogy igaza van a fo- 
golynak. Asors furcsa bukfence, igazságszolgáltatása. Ki tudja? 
Munkavezető voltam akkor a kőbányában és jóban voltam az orosz őr- 
rel. Megkértem, menjünk együtt fel a hegyre, szeretném megnézni az 
ott lévő német állásokat. Mondtam neki, hogy hivatásos tiszt vagyok és 
érdekelnek az ott még meglévő erődök. A nagy nyári melegben fel- 
mentünk a hegytetőre. Mire felérkeztünk, jól kimelegedtünk mindket- 
ten. Akkor szólt Iván, az őrmester, maradjak ülve, ő visszamegy a 
dokumentumért, amit lenn felejtett a foglyoknál. Mondtam neki, minek 
ide dokumentum? Legyintett és újból lement, és feljött a hegyre. Meg- 
indultunk az erdei úton a német állások megtekintésére. Alig mentünk 
pár száz métert, egy civil - de fegyveres -— puskás ember megállított 
minket és igazoltatott engem és az orosz őrmestert. Ezt sejthette az 
őröm és azért szaladt le az iratokért. Mondta is az őröm, itt Oroszor- 
szágban minden bokor, gally megfogja azt, aki szökni vagy bujkálni 
akar. Nem lehet itt elmenekülni senkinek, sehova, mindenütt utoléri 
őket az NKDV. 


Tengerparti fürdő nudista nőkkel 


Egyik vasárnap levittek bennünket fürödni a tengerbe. A foglyok leg- 
többje hosszú alsónadrágban mártózott a kellemes hőmérsékletű víz- 
ben. Mi tisztek jó messzire beúsztunk, a közelben elsüllyedt olasz 
tengeralattjárót akartuk megszemlélni. A parton nem messze orosz nők 
fürödtek szűzanya meztelenül. Sem nekünk, sem a legénységnek nem 
jelentett ez különösebb izgalmat és élményt, mert a rossz táplálkozás 

miatt többre becsültünk volna egy csirkecombot, mint egy hárem oda- 
liszkot. Szemérmes bakáinknak meg, egyenesen felháborító volt a sok 
meztelen nő látványa. A kiéhezett foglyok és a barisnyák között nem is 
nagyon tudok szoros kapcsolatról a fogságom alatt. 


Arany karikagyúrú kétfilléresből 


Az ennivaló jelentette a legnagyobb kincset és vágyat az emberekben. 
Ügyes foglyok kétfilléresből arany karikagyűrűt formáltak. Kivitték a 
piacra és elcserélték lekváros buktáért. Arra kellett vigyázni, nehogy 
ugyanannak adják el másodszor, mint akit előzőleg sikerült átverniük. 
Az ügyes kezű találékony foglyok lelőtt Raták alumínium darabjaiból — 
amit találtak a hegyoldalban - mindenféle használati tárgyat öntöttek. 
Ezeket is mind eladták az őröknek vagy a lakosságnak. Ezzel sokat se- 
gíthettek az élelmezésükön. 


Mocsári, a legokosabb cigány, Mocsári a krumplicsősz 


Volt a lágerben egy kétméteres, barna -— nem a napon barnult - hon- 
véd; Mocsári, a cigány. Mindenki szerette — az oroszok is -— mert min- 
dig jókedvű volt és bohókás, ráadásul mindig dadogott, legkivált, ha 
velünk, tisztekkel beszélt. Egyszer rá is szóltam (hiszen tudtam, csak 
játssza az eszét) Mocsári, ne dadogj, tudom, nem dadogsz; igenis had- 
nagy úr. Ezzel meg is lett pecsételve a barátságunk. Mindig hozzám je- 
lentkezett , munkára, és nagyon jól megvoltunk egymással. 
Négyszemközt - ha velem beszélt -— ezután sohasem dadogott. Nagyon 
életrevaló volt, sokat tanultam tőle. Főleg azt, hogy sohasem szabad az 
embernek elhagyni magát, még a legnehezebb helyzetben sem, mindig 
jöhet valami, ami segíthet az emberen. Ő bolondnak tette magát, és az 
oroszok ezt méltányolták. Az orvosok, mérnökök is kivételes előnyt él- 
veztek a lágerben, de a bolond Mocsári legalább annyit. Annyira bíztak 
benne, hogy őt tették meg krumplicsősznek a raktárépületnél. Élt is a 
lehetőséggel. A több vagonnyi készletnek több mint a felét eladta ap- 
ránként. Mikor a készlet ellenőrzése következett volna, kieszelte a kö- 
vetkezőt. A vlaszovistáknak" elmondta, hogy krumplit tudnak szerezni, 
ha éjszaka kibontják a raktár falát. Azt a falrészt mutatta meg, ahonnan 
ő már elhordta a krumplit. A vlaszovisták miután kibontották a falrészt 


8 A.A. Vlaszov, szovjet tábornok, aki leningrádi fogságba esése után átállt a né- 
metek oldalára és a szovjetek ellen harcolt, 1946. augusztus 2-án Moszkvában 


felakasztották. 

és próbáltak bemenni a raktárba, hallják, hogy Mocsári segítségért ki- 
ált, és hívja az őrséget. Mire az őrség megjelent a fogoly vlaszovista 
oroszok elmenekültek, de Mocsári rájuk tudta hárítani a hiányzó 
krumplit. A végén még őt dicsérték meg, hogy a krumpli felét meg- 
mentette. Kiváló diplomata lett volna belőle, ha ennyi ésszel arisztokra- 
tának születik. Krumpli mellett nagy érték volt a dohány. Ő ezt is 
megszerezte. 


Mocsári, a dohányszerző 


Gyakran voltunk munkára vezényelve a kikötőbe. Szívesen jöttek ve- 
lem a fiúk, mert minden alkalommal biztos volt a tíz deka kenyértöbb- 
let és a 1107-os munka után járó ún. procentkása is. Ugyanis lányok 
írták a munkateljesítményt a hadifogoly brigád számára és én ezt ud- 
varlással mindig elértem. A munkaszolgálatra kirendelt orosz lányok — 
köztük diákok is - kedvesek és jószívűek voltak. Beszélgetésbe ele- 
gyedtem velük, udvariasan cigarettával vagy az irodában hellyel kínál- 
tam őket, és nagyon hálásak voltak minden udvarias gesztusért, amit a 
saját fajtájuktól nemigen kaptak meg. Ilyenkor Mocsári is szokás sze- 
rint velem volt. Meglátta - erre nagyon jó érzéke volt - hogy bolgár 
dohány érkezett a kikötőbe. Nagy, harminc kilós bálákban volt a finom 
purzicsán dohánylevél csomagolva. Mivel késő estig — sötétedésig — 
dolgoztunk, kieszelte a következőt. Német SS villanyszerelőkkel össze- 
játszva, megszervezte a dohányszerzést. A raktárban - ahol a bálák 
voltak - rövidzárlatot csináltak. Az őr kiabált mechanikért, hogy fényt 
varázsoljanak. Jelentkeztek erre a munkára ugyanazok, akik a fényt ki- 
kapcsolták, de ez alatt egy targoncát kitoltak Mocsáriék egy bála -— har- 
minc kilós - finom halványsárga bolgár dohányt. A szerelők 
megcsinálták a biztosítékot, én közben szóval tartottam az őrt. Megbe- 
széltem vele, hogy külön dicséretre javasolja a szerelőket és máskor is 
minket kérjen munkára ide a raktárba. A lányokkal is megtárgyalva az 
aznapi munkánkat is sikerült 1107-osnak elismertetni. Megvolt a kása, 
a kenyér és a havi dohányunk is, amit testvériesen három részre osz- 
tottunk. Egyharmada Mocsárié, a másik a németeké. A harmadikat 
szétosztottam a legénységnek. Mindenki jól járt és másnap a lányok és 
az őr is finom bolgár dohányt szívhattak, mahorka helyett. 


A bolgár vörösbor hatása 

A kenyér, a kása, cigaretta után, megkívánja az ember a bort is. A kikö- 
tőbe érkeztek a bolgár borszállítmányok is. Mocsári kiszagolta, merre 
vannak a nagy hordók a raktárépületben. Természetesen bevontuk 
ebbe az akcióba a grúz őrt is, aki szintén szerette a vörösbort, hazája 
nemzeti italát. Mocsárinál már kéznél volt a maga készítette fúró. A lá- 
gerben előző nap kiváló fúrót készített egy szögből a kovácsműhelyben 
és ezzel természetesen megfúrta a nagy hordó alját. Az őr közben 
figyelt az ajtónál, mi meg a kulacsunkba, aztán az őr sisakjába ereget- 
tük a kiömlő finom bort. A minőségi ellenőrzés után boldog-boldogta- 
lannak - aki arra járt - adtuk a bort, mert bőven ömlött a fúrt lyukon. 
Kapott ott minden fogoly, amennyit akart, a lányok és a kikötő közelé- 
ben dolgozó orosz munkások is. Berúgott az egész kikötő munkássága. 
A nagy daru kezelője is holt részeg volt. Egy őrmesterünk befeküdt a 
daru markolójába, és kilógott a lába. A darukezelő kifordította a tenger 
fölé a daru karját és ott himbálta a részeg őrmestert a víz felett. Fél- 
tünk, hogy kinyitja az elevátor száját és kiejti az úszni nem tudó őr- 
mestert a tengerbe. Elkezdtünk neki térden állva könyörögni, hozza 
vissza emberünket a móló szélére. Nagyon könyörögve, térden állva, 
keresztet vetve imádkoztunk a vezetőnek, hogy mentse meg emberün- 
ket. Hosszas kiabálás után lepottyantotta a részeg őrmestert a mólóra, 
és így elmaradt a kényszerű fürdő a Fekete-tengerben. A nagy kiabá- 
lásra megjelent az egyetlen józan ember a kikötőben - a parancsnok - 
aki még nem ivott Mocsári szerzeményéből. Ő aztán véget vetett a far- 
sangi szórakozásnak. A nagy népi mulatságnak az őrség, akik — mivel 
kint voltak - józanok lévén, tiszta vizet öntöttek a pohárba, azaz haza- 
tereltek minket. Fogságunk alatt ez egyszer rózsás hangulatban érkez- 
tünk meg a lágerbe. Aznap nem tudtam elérni a 1107-os teljesítményt, 
mert kenyér és kása helyett most bort ittunk. Ennek ellenére Mocsári 
továbbra is kitartott mellettem. Ez a nagy ragaszkodása, igaz később 
rosszul kamatozott, mert együtt kerültünk a büntetőlágerbe. 


Revolúció és a Nemzeti dal 


1946. március 15-e volt. Novorosszijszk kikötője melletti lágerben bús- 
lakodott 3500 magyar. Szépen sütött a nap, korábban jöttünk be a mun- 
káról. Sétáltam az udvaron. Bicskei Palival arról beszélgettünk, meg 
kellene tartani a márciusi ünnepséget. A közelben ténfergett Mocsári 
is. Pali vállalta a szavazást, én meg mondtam, hogy megszervezem a 
közönséget. Mocsárinak szóltam, aki a dohány és bor akció óta bizal- 

masom volt, azonnal vállalkozott az akcióra. Megmondtam neki, hogy 
szóljon a székelyeknek, azokkal is baráti viszonyban voltam, üssenek 
össze egy emelvényt, és jöjjenek össze mindannyian a legnagyobb ba- 
rakkban. Megtartjuk a márciusi ünnepséget. Mocsári rövid időn belül 
jelentette a tiszti barakkban, hogy (most sem dadogott) minden készen 
van, mehetünk. Tizenketten voltunk tisztek és 3500 legénység, zömé- 
ben magyarok. Megtelt a nagy helyiség rongyos, sovány, éhező fog- 
lyokkal. Utat engedtek nekünk az emelvényig és Pali minden teketória 
nélkül azonnal elkezdte szavalni a Talpra magyart. Minden versszak 
végén spontán felzúgott, hogy rabok tovább nem leszünk. Az volt az 
érzésem, hogy Mocsári, aki az ajtóban állt, kezdte el a mellette álló ba- 
rátaival a közös szavazást. Olyan nagy volt a hangorkán, hogy az orosz 
őrség fegyverrel berohant a helyiségbe, megtudni mi történt. A pa- 
rancsnokuk - Vili a matróz, akivel mi nagyon jól megvoltunk, ő is ivó- 
cimbora volt - kérdezte Mocsárit: Sztakoj? Mocsári most már dadogva, 
pislogva mondta neki revolúció , így re re volució; az őrség -— Vilivel 
együtt az emelvény oldalán - a zavartalanul továbbszavaló Pali mellett 
minden versszak végén a fegyvert magasba emelve erősítették, hogy 
rabok tovább nem leszünk. Az oroszok a 17-es revolúciót, mi a 48-ast 
ünnepeltük tiszta szívből. A végén a legnagyobb egyetértésben oszlot- 
tunk szét, ki-ki megtartva saját érzését és eszmevilágát. Mi azonban 
még továbbra is foglyok maradtunk, de Mocsárinak köszönhettük, 
hogy az oroszok nem értették félre a tüntetést. 


Mocsári helyesel; dadogva 


Esti parancshirdetésnél és létszámellenőrzéskor a politikai tiszt hírek- 
kel is szokott szolgálni. A fáradt, fásult, sokszor álmos, kimerült fog- 
lyok ezen nem nagy aktivitással vettek részt. Sokan alig álltak a 
lábukon a fáradtságtól és az éhségtől. Mindenki minél előbb a priccsére 
akart dőlni a kimerültségtől aléltan. Ma a tiszt tolmács útján a követke- 
zőket közölte, nagy fontosságot tulajdonítva hírének: Mongólia megkö- 
tötte a megnemtámadási szerződést Oroszországgal. Ez volt a tolmács 
fordítása röviden. Most következett a szokásos felszólítás: Szóljanak 
hozzá! A foglyok oda se figyeltek, senki nem is szokott soha hozzászól- 
ni, ez olyan akadémikus szöveg volt, foganat nélkül. Sokszor nem is 
vártak reagálást erre. Most más történt, váratlanul Mocsári felemelte a 
kezét. Mellettem állt, én is csodálkozva néztem rá. A politikai tiszt is 
meglepődött a szokatlan jelenségen és a váratlan fordulatra reagálva, 

Mocsárihoz fordult a tolmáccsal együtt. A váratlan fordulat felvilla- 
nyozta a bambán álló sorokat is és minden szem Mocsárira szegező- 
dött. Ő várt még egy kis időt, emelve a hatást és a feszültséget — mint 
egy színész - s utána pislogva, hangosan dadogva, előrehajolt testtel 
kibökte: he-he-he-helyeslem. Olyan frenetikus röhej tört ki az addig 
némán álló tömegből, hogy szinte elsöpörte az előttünk álló orosz pa- 
rancsnokságot őrségestől-tolmácsostól. Sokáig hullámzott a nevetés, 
harsogó kacaj, mire lecsillapodott magunkra maradtunk. A tiszt, a tol- 
mács és Mocsári is eltűnt a színhelyről. Lehet, hogy Mocsári káderlap- 
ján a büntetőlágeri beutalóján ez a helyeslés is szerepelhetett. Igaz az 
is, hogy ezután több hírt nem közöltek velünk a névsorolvasásnál. Mo- 
csári megértette velük, hogy mi úgyis mindent helyeselni fogunk. Úgy 
is lett később otthon is. Mocsári Dombóváron lehet, hogy párttitkár 
lett. Kiérdemelte minden bizonnyal. 


Mocsári a kenyér tolvaj? 


Jelentették nekem, hogy hiány van a kenyérraktárban. Eltűnt több ke- 
nyér. Akkor én voltam a konyhaügyeletes tiszt. Utána kellett néznem a 
dolognak. A kenyér szent volt. Grammra, szinte centigrammra mértük 
a saját magunk készítette hadifogolymérlegen, annyira megbecsült 
volt. Igazságosan elosztott, életmentő, egyetlen komoly táplálékunk a 
szent kenyér volt. Talán szentségtörés kimondani, de közel áll az igaz- 
sághoz, olyan volt, mint a szentelt ostya odahaza a katolikus templom - 
ban az oltárnál, ahol a kis morzsákat is összesöpri kezével az áldozópap 
a misén. Hát ezért is kellett megoldanom a rejtélyt. Magam mellé vet- 
tem egy nyomozó csendőrőrmestert, aki ebben a szakmában professzor 
lehetett volna. Intelligens, jó képzettségű, németül, szlovákul beszélő 
kiváló szakember volt. Balaton vidéken teljesített szolgálatot, sokat me- 
sélt nekem szolgálati élményeiről. Arcról, megfigyelés után sokszor 
megmondta, hogy ki kicsoda és utánakérdezve, valóban jó megfigyelő - 
nek bizonyult. Most vele tartottam az éjjeli szolgálatot és el akartuk 
fogni a tolvajt. A konyha mellett, a kerítés közelében volt egy egybe- 
nyitott helyiségben a kenyérraktár. A nyitott ajtón, a konyhából figyel- 
tük a raktárhelyiséget. Egyszer csak zajt hallottunk. Benyúlt egy 
szuronyos puska és beleszúrt egy kenyérbe. Be akartam rántani a pus- 
kát. A csendőr szólt, várjak, majd a másodikat. Úgy is lett, a második 
szúrásnál berántottuk a puskát, rajta a kenyérrel. Az őr volt az, aki 
éhes lévén, így segített magán. Megvolt a tettes. Kínos volt, de lemen- 


138 


tem az őrparancsnokhoz és jelentettem, hogy megvan a tettes. Felra- 
gyogott az arca és azt mondta: Mocsári? Biztos volt benne, hogy a ba- 
rátom a tettes, hiszen ki is lehetne, ha nem ő, a tábor üdvöskéje. Nem, 
mondom, jöjjön és nézze meg. Bejött a konyhába és én szó nélkül a ke- 
zébe adtam a fegyvert és a rajta lévő kenyeret. Az őrparancsnok, Vili, 
aki különben nagyon jóban volt velem is és a tisztekkel -— hiszen a mi 
pálinkánkat itta sokszor - elsápadt. Szó nélkül sarkon fordult és el- 
ment. Két hét múlva a láger minden tisztjét, csendőrét és Mocsárit ösz- 
szegyűjtve, egy teherautón elszállítottak a Kaukázus belsejébe. 
Szénbányába vittek, előtte lefokoztak. Hazajövetelünk előtt tudtuk 
meg, ez lett a büntetés, mert elfogtuk az orosz őrt, mikor lopta a kenye- 
ret. Meggyaláztuk az orosz hadsereget, ez volt a lefokozás indoklása. 


Antifasiszta gyűlés Mocsári jelenlétében 


Munkaszüneti napokon - fejtágítónak - antifasiszta gyűléseket szok- 
tak tartani a lágerben. A politikai tiszt minket, tiszteket is felszólított, 
hogy vegyünk részt ezeken a gyűléseken és jelentkezzünk tiszti antifa- 
siszta átképzésre. Lehet, hogy jobb lett volna jelentkezni később talán 
sok mindent elkerültünk volna. Mi nem akartunk elválni egymástól -— 
annyira jól összeszoktunk - hiszen évfolyamtársak, ludovikás tisztek 
voltunk és együtt jöttünk hajóval Novorosszijszkbe és annak idején ze- 
nésznek jelentkezve így maradtunk a kikötővárosban. Vállaltuk a közös 
sorsot a továbbiakban is. A gyűlésre azért elmentünk. Mocsári is ve- 
lünk jött, hiszen elmaradhatatlan volt tőlünk. Igaz ő ezt a gyűlést anti- 
fa-fasiszta gyű-gyűlésnek, nevezte. Bár ne nevezett volna be, de bene- 
vezett ő is. Megkezdődött a gyűlés. Felszólították a jelenlevőket, aki tud 
népellenes cselekedetet, melyeket német vagy magyar tisztek követtek 
el, jelentsék. A partizánok elleni megtorló akciókban résztvevőket, akik 
a szovjet katonák ellen követtek el kegyetlenségeket, jelentsék. Min- 
denki mélyen hallgatott, senki nem szólalt meg, senki nem jelentkezett. 
Lesütötte mindenki a szemét és némán hallgatott, fojtott csend lett a te- 
remben. Az orosz tiszt, hogy feloldja a feszültséget, váratlanul azt 
mondta, ők demokratikus cselovekok, jelentsék azt is, ha valaki tud 
oroszokról, hogy népellenes dolgot követtek volna el. Ők azt is meg- 
hallgatják. Ha lehetett erre még nagyobb csend lett. A feszült csendben 
váratlan jelenet következett Mocsári felemelte a kezét. Meghűlt ben- 
nünk a vér, a levegő valósággal villamossággal telített lett. A tolmács 
csodálkozó arccal, tágra nyílt szemmel bámult a barna, nagydarab le- 

gényre. Mocsári faarccal, teljesen természetesen, de dadogva megszó- 
lalt: az oroszok Do Do Dombóváron kieresztették a bort és meg bab a 
bab a... a lányokat. A megdöbbent csendet harsány, csengő kacaj vál- 
totta fel. A feszültség feloldódott, mindenki szívből, könnyekre fakadva 
hangosan felnevetett. Alig akarták abbahagyni a nevetést, kirobbant az 
emberekből az életösztön, a fiatalság vad, zabolátlan életösztöne. Elsö - 
pörte a félelmet elfeledve a kilátástalan helyzetet. Csak percek múltán 
vettük észre, hogy Mocsári és az oroszok eltűntek a színről. Több gyű- 
lést a fogság alatt nem tartottak. Valószínűleg Mocsári káderlapján 
több lett egy feketeponttal. Ő kimondta, ami a szívén feküdt. Mondd 
meg az igazat, legfeljebb ledolgozod a bányában. Úgy is lett. 


Szalámi lopás salamoni ítélettel 


A második világháborúban Oroszország hadifoglyainak nem voltak 
szexuális vágyaik. Olyan leromlott állapotban voltak, hogy csak az en- 
nivalón járt az eszük. Mindig az otthoni ízek jutottak eszükbe, és ha be- 
széltek, folyton főztek. Nagy szerencsét jelentett ezért számukra, ha 
olyan helyen dolgozhattak, ahol ennivalót lophattak, vagy valamit 
ehettek munka közben. Ilyen eset volt egyszer Krasznodarban, amikor 
két brigádot egy élelmiszerraktárba vittek rakodni. Az egyik brigádnak 
lehetősége volt szalámit lopni, mert az őket őrző tiszt elment udvarolni 
az őrizni hivatott katonanőnek. A másik brigád - amelyikben én vol- 
tam - nem volt ilyen szerencsés. Minket árgus szemekkel figyeltek, 
nem ehettünk, nem dughattunk el semmit. Hazafelé — vissza a lágerbe 
— induláskor mindannyian felszálltunk a teherautóra. A kapunál a mo- 
tozáskor a másik brigádot rajtakapták, hogy mindkét lábszárukhoz 
egy-egy szalámi volt odakötözve. Az orosz tiszt nem vihette vissza a 40 
rúd szalámit - amit a 20 élelmes fogoly szeretett volna kicsempészni — 
hanem szépen megfelezte, és nekünk a másik húszas csoportnak át- 
adott 20 rúd szalámit. Testvériesen elosztottuk, hogy mindenkinek jus- 
son a lopott holmiból. közben beszélt a bajtársiasságról és kioktatott, 
hogy a jó elvtársak megosztják egymás között a zsákmányt. Ez volt az 
egyetlen eset, amikor az elvtársiasság találkozott az orosz felfogással. 
A társaink savanyú arccal, de megértést színlelve, boldogan helyeseltek 
a salamoni ítéletnek. Azt hiszem ez egyedi eset lehetett, amikor a sze- 
relem - igaz nem a mi részünkről - ennivalóhoz juttatott foglyokat. 


Lisztlopás kudarca 

Malomban dolgoztunk, természetesen itt igyekeztünk lopni lisztet. Az 
oroszoknak sem volt elég ennivalójuk, ők (a velünk dolgozók) elnézték, 
sőt kölcsönösen segítettünk egymáson, hogy minél többet tudjunk ki- 
vinni a raktárból. Az orosz politikai tisztnek egyszer azt mertem mon- 
dani: ha a németek termelnének Ukrajnában, akkor egész Európa 
ukrán lisztből készült kalácsot ehetne Narviktól Gibraltárig, Helsinkitől 
Odesszáig. Pravda igazad van, mondta önkritikusan —- Oroszország 
nagy, de buta, szervezés nincs — Joptvoje... itt következett az orosz 
mondás. Én azt válaszoltam... izélem a te anyádat, hogy ilyen hülyének 
szült. Rábólintott, ebben maradtunk. Loptunk egy zacskóban - amit a 
lábunk közé kötöttünk - minden nap lisztet. Amíg mi töltögettük a 
zacskónkat, az oroszok figyeltek, hogy jön-e valaki. Aztán fordítva. 
Nem volt addig baj, amíg a portán férfiak motoztak. Ők csak végighúz- 
ták a kezüket az oldalunkon és mehettünk fel az autóra, lábunk közt a 
lisztes zacskóval. Egyszer én nagyon megjártam, mert nem vettem ész- 
re, hogy a motozást aznap nem férfiak, hanem egy nő vette át. Amíg 
megpakoltam a zacskómat, az alatt történt a váltás. Akik értesültek ró- 
la, hogy nő a motozó, azonnal tudták, ma nem lehet kivinni a szajrét, 
elrejtették a zsákok közé. Nekem nem szóltak, én gyanútlanul bemen- 
tem a portásfülkébe. A nő motozáskor mindig a lábunk közt is mata- 
tott, tudta, hogy ott van a zacskónk. Nekem akkor valóban ott volt 
mind a kettő. Megtalálta a lisztes zacskómat és egy nagy pofon kísére- 
tében, káromkodva elvette tőlem. A fiúk - mind az oroszok, mind a ha- 
difogoly bajtársaim — nevettek is, sajnáltak is. Sajnáltak, mert a lisztet 
mindig elosztottuk és mindenkinek egyformán jutott a zsákmányból. 
Akik az olajütőből jöttek, olajt loptak, az erdőből rőzsét hoztak, és a ke- 
mencében megsütöttük a lángost. Azon a napon - mikor nő volt a mo- 
tozó - éhen maradtunk. Ezért mondtam, hogy ha választani lehetett a 
fogságban a nő és a lángos között, minden alkalommal a lángos lett 
volna a választott. A létfenntartás ösztöne mindig győz a fajfenntartás 
ösztöne fölött. Az orosz munkások együtt érzők voltak irányunkban. 
Ők is éheztek. A velünk dolgozó bárisnyák csizmaszárban lopták ki a 
lisztet, illetve a búzát. Otthon kézi malomban (vascső és vaskaró) meg- 
őrölték és másnap még mi is kaptunk a pogácsájukból. Az éhség - ez a 
szebbik eset — összetartó erő volt a foglyok és az orosz lakosság között. 
Előfordult, hogy egy orosz asszony az ebédre hozott krumplijából a na- 
gyobbat kiválasztotta és átadta nekem azt gondolva; én még éhesebb 

lehetek, mint ő. Az emberi szeretetnek voltak ilyen megnyilvánulásai 
is. Az igazsághoz ez is hozzátartozik, mint az érem másik oldala. 


Kaukázusi krumplikolhoz 


1946. október elején, reggel sorakoztattak minket, tiszteket. Nem tud- 
tuk mire vélni, hogy csak velünk foglalkoznak. Le kellett vetkőzni mez - 
telenre, utána az orosz őrség adta kezünkbe a visszaadott ruhánkat; egy 
nadrág, zubbony, köpeny, ing, alsónadrág, sapka, minden személyes 
holmink a kulacson, csajkán és borotválkozó szeren kívül ott maradt. 
A kis faládámat, a benne összegyűjtött megmaradt személyes holmim- 
mal egy ott ténfergő székely katonának juttattam. Részvéttel nézte ki- 
fosztásunkat, hát legalább neki jusson ne az őrség tagjainak. Miután 
felöltöztünk, egy teherautóra szálltunk és minden formaság, búcsú nél- 
kül otthagytuk a lágert, ahol addig parancsnokok voltunk. Hazajövete- 
lemkor, a láger ottmaradt tagjaitól tudtam meg, hogy kihirdették az 
oroszok, hogy lefokoztak és büntetőlágerbe vittek minket, mert meg- 
gyaláztuk az orosz hadsereget. Nagyon hosszú út következett. Megállás 
nélkül ment az autó. Armavir után egy transzport még csatlakozott 
hozzánk, csendőreink voltak és német SS tisztek. Tíz csendőr hozzánk 
csatlakozott és még volt vagy száz német SS, akik szintén a büntetőlá- 
gerbe jöttek velünk. Egy völgyben megálltunk egy magányos háznál. 
Vendégfogadó lehetett a múlt században, postakocsi megálló. Két nagy 
helyisége volt. Az egyikben a német csoport, ahol volt két nagy üst, a 
másikban mi helyezkedtünk el. Enni nem kaptunk semmit. Nem mesz- 
sze folydogált egy kis patak, inni lehetett. 


Összesen egy kirgiz őrmester őrünk volt, neki sem volt semmi enniva- 
lója, mert pénzben kapott ellátmányt. Éhes volt ő is. Körülnéztünk a 
környéken, találtunk a földeken szépen megnőtt krumplit. 


Félig kilátszottak a földből, nem szedték fel alaposan a traktor után. 
Megtudtuk, méterre számolták a munkásoknak a teljesítményt és így 
inkább rárúgták a krumplira a földet, minthogy lehajoljanak érte. Mi 
lehajoltunk minden kis szemért, így maradtunk életben 120-an. Minden 
nap háromszor főztünk krumplipürét. Mindenki annyit kapott amennyi 
belefért. A méretet úgy szabtuk meg az osztónak, hogy Gellért-hegyet, 
Ferenc Jóska csúcsot, vagy Elbruszt parancsoltunk. A krumpli mennyi- 
sége a csajkában e szerint púposodott. A kolhozfaluba is vittünk ké- 
sőbb krumplit, mert nekik már elfogyott a fejadagjuk és kaptunk érte 

tejet vagy hagymát. Később a burtokat (krumplisvermet) is éjszaka 
bontottuk meg, miután csökkent a talált krumpli mennyisége. Az orosz 
őrrel mentünk éjszaka lopni. Fegyverrel kísért minket, mert a kolhozt 
is, a földeket és a burtot is fegyveres őrség vigyázta. Az őr csak akkor 
kapott tőlünk enni, ha sikeres volt az éjszakai akció és, ha kitakarította 
az üstöt az ételkiosztás után. Szó nélkül mindig megtette, miután kis 
fakanalával kikaparta a maradékot. Minden reggel megérkezett egy te- 
herautó értünk, hogy munkára vigyen. Mi megmondtuk a sofőrnek: 
A sztálini alkotmány szerint, aki nem dolgozik, nem kap enni, viszont 
aki nem kap enni, nem tud dolgozni, így hát nem mentünk dolgozni, 
mivel enni nem adtak. A sofőr ezt minden nap tudomásul vette és visz- 
szament nélkülünk. Ez így ment heteken át. A tejjel, máskor hagymá- 
val ízesített krumplit nem untuk meg, sohasem ettem ilyen jóízű 
krumplipürét, mint akkor ott. Egyszer vége szakadt a kolhozéletünk- 
nek. Megérkezett az elmaradt élelmiszeradagunk. Persze csak a töredé- 
ke, harminc napból csak két- három napi adag cukor és kenyér. 
Egyszerre megettük a melaszos cukrot és vizes barna kenyeret. Rosszul 
is lettünk tőle. Másnap reggel a teherautóval megindultunk az Elbrusz 
alatt fekvő szénbányába, a kijelölt büntetőlágerbe, mondhatni haláll- 
ágerba, ahol éhen haltak az emberek. Itt a koszt korpa, csalánleves és 
pár deka kenyér volt. 


Bolha, poloska vagy tetű 


Az armaviri nagy lágerben 30000 ember volt. A földbunkerben renge- 
teg volt a bolha, a fabarakkokban a poloskától és a tetűtől nem lehetett 
aludni. Elviselhetetlen volt a sok élősditől kiállott szenvedés, a tőlük 
való ideiglenes megszabadulást a ritkán adódó fürdés és a ruhák tetvet- 
lenítése révén volt mód. A tisztálkodási lehetőség két fürdés között - a 
vízhiány miatt - szinte egyenlő volt a nullával. Ilyen körülmények kö- 
zött nagy volt a tífuszjárvány veszélye. Vérhas, tífusz szedte áldozatait. 
Sok ezren azért nem jöttek haza a fogságból, mert nem voltak meg a 
legelemibb tisztálkodási lehetőségek. 


Karácsony az Elbrusz alatt 1946-ban 


Ahegy oldalában meghúzódó kis fabarakkban volt a szállásunk. 
A völgyben a patak nagyságú Kubán folyó csörgedezett. Innen hozták 
ökrös fogattal a vizet. Egy mohamedán vallású grúz falucska húzódott 
meg szerényen a patak mentén. Nagyon sivár, fátlan kietlen volt az 

egész környék, csupa szikla, kopárság mindenütt. A bánya kanyargós 
hegyi úton volt elérhető. Naponta 12 órát dolgoztunk. Olyan alacsony 
volt a szénréteg, hogy csak fekve lehetett dolgozni. Egyik nap háton, 
másik nap változatosságképpen hason. Hajnalban indultunk fel a hegy - 
re. A látvány ilyenkor csodálatos volt. A felkelő nap sárga, narancs 
majd vörös színbe öltöztette az Elbrusz csúcsait. Hosszan elnyúló havas 
tájat világított meg, 5-6000 méteres csúcsokat. Ez valóban felejthetetlen 
látvány volt. Szépnek éreztük volna, ha nem lettünk volna éhes, halál- 
raítélt, rabszolga módon dolgoztatott foglyok. Hatalmas kőszáli sasokat 
láttunk keringeni a völgy felett. Képesek voltak egy kifejlett bárányt el- 
ragadni és felemelni a magasba. Fentről elejtették és aztán szállt le a 
nagy kőszáli sas a tönkrezúzott állatért. A pásztoroknak fegyverük volt 
a sasok ellen. 


Az orosz őrség sem volt biztonságban, mert néha kilőtték őket a grúz 
pásztorok, ezért nem maradtak éjszakára a figyelőtoronyban. Olyan ke- 
vés volt az élelmünk, hogy naponta temettünk embereket, akik éhen 
haltak. Így érkezett el a karácsony napja. Kivételesen méltányolták az 
oroszok az ünnepünket, és aznap nem kellett felmenni a bányába. Praz- 
nyik volt (munkaszüneti nap). A németekkel közösen készültünk a 
Szentestére. 


Valahonnan szereztek az SS-ek fenyőt, és feldíszítettük, amivel tudtuk. 
Kis vattadarabokkal, színes papír és rongydarabkákkal. Priccsünk sima 
deszka volt, semmi takaró. Az egy rend ruhánk rongyokban lógott raj- 
tunk. Ingünknek csak a korca volt már meg. Mosdani úgy mosdhattunk 
csak, hogy megolvasztottuk kezünkben a megfagyott vizet és azzal tö- 
röltük meg a szemünket. Bővebb mosdásra nem telt, mert kellett a víz a 
levesbe vagy ritkán a teába. Ebédre korpaleves volt, estére teát ígértek. 
Ahogy besötétedett, azt mondtuk: jöjjön el a Jézuska nekünk is. Mivel a 
németek többen voltak, ők énekelték el először az Ó-Tannenbaumot és 
a Heilige Nacht-ot. Utána mi tisztek és csendőrök, a Mennyből az an- 
gyalt. Hazaszállt gondolatunk és bíztunk abban, hogy otthon is imád- 
koznak értünk. A közvetlen család talán igen, gondol ránk, de a világ 
elfelejtett minket. Leírt, prédára kitett, jóvátételre kiadott emberek va- 
gyunk, nekünk kell jóvátenni, ledolgozni, megszenvedni a háború 
okozta minden hátrányt és szenvedést, amit ez a világ négy év alatt itt 
elszenvedett. Úgy éreztük, nem a béke kezdődött el, hanem új gyűlölet 
születik ebből a mérhetetlen szenvedésünkből. Véglegesen elkeseredett 

emberekké váltunk. Nem is emberek, páriák ez jobban illett ránk. Ami- 
kor kimentem a barakkból, rágyújtottam egy cigarettára. A sötétben 
egy német dőlt a kerítésnek. A sorstársnak, a kamerádnak is akartam 
adni egy cigarettát -— én nem voltam olyan nagy dohányos - mindig 
volt egy-két tartalékom. Odamegyek hozzá, meg akarom kínálni, eldőlt, 
éhen halt. Nem várta meg a vacsorát. Bemegyek szólni az őrségnek, a 
folyosón látom az írnoknőnket. Hallgatta az éneket, amit a fiúk újból 
többször elkezdtek és megismételtek. A halvány lámpa fényénél ráné- 
zek, mielőtt szólni tudtam volna, meglepődve látom, hogy sír, csorog 
könnye a fiatal arcán. Meghatódott a hangulattól, az ének - amit ha 
nem is értett — sírásra késztette. Ez a könny nekünk szólt. Talán félig a 
megbocsájtás könnye lehetett. Egy könnycsepp jutott az éhen halt fia- 
tal németnek is, akit a hegyoldalban még aznap este eltemettünk. Te- 
metés után megkaptuk a forró vizet, amit kis teával ízesítettek. Ez volt 
a halotti tor egynek a sok millió közül. Másnap újból megindultunk a 
Kálváriának nevezett úton a bányába. Vittük magunkkal az amerikai 
konzervdobozból készített picskét, lámpácskát, amibe lopott világító- 
olajt tettünk, mert a norma olaj nem lett volna elég csak félidőre a bá- 
nyában, mi loptunk még olajt, hogy fénynél dolgozhassunk. A remény, 
hogy egyszer hazaérjünk, nem volt nagyobb, mint ennek a konzervdo- 
bozos nyílt lángú világító lámpácskának a fénye. Ez volt 1946. karácso- 
nya. 


Huszonötödik születésnapom 


1947. március 14. Mivel 1922 márciusában születtem, ma ünnepeltem 
volna 25. évemet. Negyedszázados jubileumom volt. Ma 75 évesen 85 
kiló voltam, akkor 45 lehettem, majdnem fele súlynyi. Korpán, csalá- 
non, egy szelet kenyéren még örülhettem, hogy életben vagyok. Any- 
nyira le voltam gyengülve már, hogy nem mentem, nem tudtam 
kimenni munkára. Egy évi bányászkeresetem 5, írd és mondd, öt rubel 
volt. Megkértem egy orosz nőt, aki szintén rabmunkás volt, hozzon 
mind az öt rubelért szárazbabot. Egyszer jól akartam lakni babbal a 
születésnapomon. A piacról hozott is nekem egy jó maroknyit. Szép fe- 
hér, nagy szemű bab volt. Boldogan készültem az elkészítésére. Betet- 
tem a csajkába és forraltam a vizet. Ahogy forrt a csajkában, a vízben 
felfelé szállt a babszem, egy szemet bekaptam, hogy eléggé megfőtt-e 
már. Még kemény volt. Gondoltam had főjön még egy kicsit. Sót kér- 
tem a konyháról, hogy ízesebb legyen. Közben beleütköztem egy őrbe. 

Durván megragadott és azt mondta menjek ki és vigyek egy gerendát a 
tiszti konyhára. A tiszti konyha a hegyoldalban volt, oda kellett volna 
felcipelnem a gerendát. 


Hiába mondtam én bajnoj, azaz beteg vagyok, nem érdekelte és rámu- 
tatott egy nagy gerendára, fogjam meg. elfordult rágyújtani és én ak- 
kor egy kisebb gerendát próbáltam felemelni. Negyvenöt kilómmal 
magamat is nehezen tudtam vonszolni, hát még egy gerendát. Az őr 
észrevette, hogy válogattam, erre a legnagyobbat rakta rám. Összees- 
tem alatta. Géppisztollyal addig ütött, míg a hátamra vettem és négy- 
kézláb elkezdtem felfelé kúszni a vizes füvön a hegynek felfelé. Hogy 
gyorsabban haladjak, az őr géppisztollyal ösztökélt felfelé. 


Hol a fejemet, hol a derekamat ütötte a géppisztollyal. Négykézláb 
csúsztam felfelé. Kínomban elfeledkeztem a csajka babromról, ami a 
kályhán maradt. Lassan felértem a konyhához. Egy felhő leereszkedett 
hirtelen, mintha felhőszakadás lett volna. Az őr beszaladt a tető alá. Én 
az eső által kis patakká dagadt ér mentén lecsúsztam vissza a láger szé- 
léhez. Lecsúsztam szinte, mint egy gerenda. Az is majdnem egy időben 
érkezett meg velem, azt is lehozta a felhőszakadás. Hirtelen kisütött a 
nap. Az arra menő orosz bányásznők megláttak és felemeltek, a karom- 
nál és a lábamnál fogva bevittek a lágerbe. Ott letettek, mint akik elvé- 
gezték a dolgukat, s el is mentek tovább. Négykézláb bemásztam az 
ajtón és a lépcsőn a lágerbe. Mire a priccs mellett lévő kályhához ér- 
tem, erős égett szagot éreztem. Ezalatt az idő alatt ugyanis szénné égett 
az egy évi keresetemből vett maréknyi bab, amit a születésnapomon 
szerettem volna megenni. Összesen egy, még nyers szemet sikerült be- 
lőle megennem, mielőtt elvittek volna. Az edény fölé hajoltam és nem 
szégyellem, egy könnycsepp esett a csajkámba. Sercegve illant el az is, 
mert olyan jól égett a tűz a kályhában. Igaz, legalább meleg volt és 
megszárítkoztam a kályha mellett. Ez volt a 25. születésnapi ebédem 
Kaukázusban, az Elbrusz alatti szénbányász büntetőlágerben. Arra gon- 
doltam, hogy két évvel ezelőtt szebben ünnepeltem. 


Orosz Mamka almái (ilyen is volt, az érem másik oldala) 


Odessza kikötőjében egy részeg orosz ezredes a következőket mondta 
nekünk, magyar tiszteknek. Kétszázan maradtunk a szerelvényből, a 
Jánosházai fogolytáborból állítólag Sztálin parancsára aug. 20-án a le- 
génységet hazaengedték. A magyarok két évig maradnak, kint - már- 

mint a legénység - a tisztek háromig, a csendőrök hét évig. A német 
legénység négy évig, a tisztek ötig, az S5-ek pedig ott döglenek meg 
mind. Röviden ennyi volt a tájékoztatás és ez pontos is volt, mert így 
történt. Tízezer némettel behajózva, háromnapi út után Novo- 
rosszijszkban kötöttünk ki. Itt már mindenki azt mondta Magyarszki 
szkoro domoj, nemsokára haza. Három évig hallottuk ezt. Igaz mond- 
ták, a ruszki szkoro olyan, mint a gumi, nyúlik, lehet ez a szkoro 3-4 év 
is talán. Úgy is lett. A lakosság néha próbált vigasztalni a maga mód- 
ján. Így tette egy szegény öregasszony is. A kikötőből egy nagy lágerbe 
kerültünk a tengerpartra. Innen jártunk ki munkára, először még en- 
gedték, hogy daloljunk is menet közben. Egy szűk kis utcán mentünk 
mindig végig. Az utca végén egy kis ház előtt, töpörödött öreg anyóka 
ült egy kis széken és egy másik széken árulta pár szem almáját az ott 
elmenőknek. Ősz volt már és piros volt az a pár szem alma. Úgy látszik, 
megesett a szíve a nénikének rajtunk, mert egy almát közénk dobott a 
sorba. Mikor meglátta, milyen nagy dulakodás folyik érte, talán meg- 
döbbent. Megértette az éhséget, hiszen nemrég még ő is ugyanúgy éhe- 
zett. Ott mentem éppen mellette. Láttam az arcán a megdöbbenést és a 
részvétet. Egy pillanat múlva először tétován, aztán mind határozottab- 
ban fogta az almáit és egymás után mind bedobta a fiúknak a sorba. 
Sohasem felejtem el azt a jóságos arcot, mintha mindannyiunk édes- 
anyja lett volna. Az örök anyák vonása ült ki jóságos arcára, amint 
dobta egymásután az egyetlen jövedelmét, talán kertjének utolsó ter- 
mését nekünk, rongyos foglyoknak, a volt ellenségeknek, de ő mintha 
saját fiainak adta volna, szeretettel. Kiürült a kis szék, elfogyott az 
alma, a néni hátrafordult és bement a kis ajtón. 


Mi meg sem tudtuk köszönni. Másnap hiába vártuk, nem volt több al- 
mája, saját magának sem. Sosem esett még olyan jól alma, mint az a 
Novorosszijszki. 


A világ legszebb könyve 


A kikötőben rakodtunk a brigádommal, nagy szalmabálákat kellett a 
hajóba berakni. A normát ellenőrző orosz kislány a vagonba egy kis 
lámpa mellett olvasott, mert már sötétedett. Szóba akartam vele állni, 
mivel a százalékot ő számfejtette, nem volt mindegy, hogy fog a ceru- 
zája. Ha sikerül vele pár szót ejtenem, mindig meg tudtam velük értet- 
ni, milyen fontos nekünk a 1107-on felüli teljesítmény, mert akkor 
kását is kapunk a leves mellé. Ilyenkor hivatkoztam otthon maradt 

gyermekeinkre, éhező családunkra és, hogy mi magyarok nem voltunk 
fasiszták. 


Mondhatom, mindig sikerült majdnem meg is ringatni az ellenőreimet. 
Zömében főiskolás tanult lányok voltak az ellenőrök. Ez a kislány is 
egyetemista lehetett. Köszöntem és megkérdeztem mit olvas. Csillogó 
szemmel mondta, a világ legszebb könyvét. Érdekelt melyik lehet sze- 
rinte a világ legszebb könyve, elkértem tőle. Emericus Madách: Tragé- 
dia de cselovik; Az ember tragédiája volt. Mondtam neki ez magyar író, 
a mi költőnk. Becsukta a könyvet és kissé lesütött szemmel szavalni 
kezdte a római jelenetet, Szent Péter dörgedelmét a rómaiakhoz. Töb- 
bet tudott belőle, mint én, magyar piarista diák, igaz már hat éve, hogy 
tanultam. Nálunk itthon 1949-ben indexen volt a Tragédia, mint idea- 
lista filozófia. Az oroszoknál Rosztovban kötelező olvasmány volt a kis- 
lány szerint. 


Aki nem hiszi, ne emlegesse, aki meg hiszi, szégyellje magát 


Ólmot raktunk a vagonokba. nagyon nehezek voltak az ólom rudak, 
egy ráesett az egyik katonám lábára. Istentelen nagyot káromkodott 
immár oroszul az én magyarom, hiszen fél év alatt tökéletesen meg ta- 
nulta ékes orosz nyelven szidni az Istent. Az orosz a másiknak az any- 
ját szidja, a magyar mindjárt az Istennél kezdi, ha valami baja van. 
Olyan hangosan mondta, hogy a messze álldogáló orosz ellenőr kislány 
is meghallotta. Engem hivatott oda, mint parancsnokot. Határozottan 
közölte velem - már tolmács nélkül is értettem annyit oroszul — mond- 
jam meg a katonáimnak, jelenlétében senki ne káromkodjon, mert aki 
nem hiszi, ne emlegesse, aki meg hiszi az Istent, szégyellje magát. Be- 
nyúlt a kis ruhácskája, azaz ingje alá és elővett egy keresztet. Húsvét- 
kor ő templomban volt nem akart még egyszer káromkodást hallani. 
Amit én ezek után a fiúknak mondtam, azt nem tették zsebre. Jó, hogy 
a kis orosz leányka nem értett magyarul. 


Húsvét egy kolhozfaluban 


A Kubán partján, egy kis kolhozfaluban vételeztem lisztet a legénysé- 
gemnek. Ott dolgoztunk pár hete a kolhozban, csíráztuk a krumplit a 
burtokból. Otthon falukutató voltam, itt is érdekelt a falu élete. Gon- 
doltam, végignézem ezt az én kozák falumat, ha már itt vagyok. Be- 
mentem sorban, mindegyik házba. Először köszöntem és bal kézzel 
háromszor keresztet vetettem. Csak öregek voltak otthon, gondoltam 

nekik még így a megszokott. Minden házban így viszonozták a köszö- 
nésemet, sőt sok helyen kezet is akartak csókolni, meglátták, hogy így 
köszöntöm őket. Megsajnáltak minket és szegénységük ellenére hagy- 
mát, pár szem krumplit mindenütt szívesen adtak. Másuk nekik sem 
volt. Egy kenyérzsákkal tudtam összeszedni a faluból, olyan szegények 
voltak. A legtöbb házban megmutatta az öregasszony a férje fényképét. 
Jóképű kozákot ábrázolt a kép, töltényövvel, tőrrel az oldalán. Sorban 
mindenütt ugyanaz a szöveg; megölték a férjemet, mert nem akarta a 
kolhozt, fiamat elvitték Szibériába. Mondtam, hogy nálunk ilyenkor 
húsvétkor sonka, kolbász, tojás van asztalon még a szegényebb parasz- 
toknál is. Azt mondták, régen náluk is így volt, a Cár atyuska idejében. 
Na, az valóban régen lehetett, úgy harminc éve, akkor ő még fiatalasz- 
szony volt. A másik családban sok volt a gyerek. Szegények csuporban 
feles tejet kaptak vízzel. 


Ez volt az ünnepi többlet, kis tej vízzel, hogy mindegyiknek jusson. 
A falu utolsó házában egy nagyon öreg nénikére bukkantam. A fiúkkal 
megbeszéltem, adunk a néninek 1-2 marok lisztet. Az öregasszony ke- 
zet csókolt, mikor kimértem a lisztet és közben sóhajtotta, molokka, 
molokka; liszt, liszt. Ahogy volt a liszt, a tűzhelyen összekavarta kis 
vízzel és a platni tetejére tette, hogy süljön. Olyan régen evett lisztes 
dolgot, alig várta, hogy megsüljön a kályhán az a kis lepényszerű vala- 
mi. Csodálkozva mentünk ki a faluból és megértettük, azért nincs ne- 
künk sem, mert nincs, amiből adjanak. Nekik sincs semmivel se több, 
mint nekünk, foglyoknak. Ezen a vidéken legalábbis így volt. Azt 
mondták azért nincs itt semmi, mert Sztálin megbüntette ezt a vidéket, 
mert sokan átálltak a vlaszovistákhoz, amikor a németek itt voltak. Ko- 
zák határőrvidék volt ez, kubáni kozák telepek húzódtak erre. 


Lenin lett lövésze 


Egy öreg lett bányásszal dolgoztam az éjszakai műszak alatt. Mi, tisztek 
is felváltva, hol a szénnel, hol az éjszakai műszakban a kövekkel dol- 
goztunk. 


A nappal kitermelt szén helyére be kellett rakni a kirobbantott köveket, 
nehogy beomoljon a bánya. Mindkettő nagyon fárasztó munka volt. 
Mellettem egy kis öreg, hatvan év körüli bányász dolgozott. Lenin test- 
őrségéből való volt. A forradalom alatt a balti államokból és a finnekből 
alakult mesterlövészek alkották Lenin egyik testőrszázadát. 1917-ben a 

Téli palota ostromában is részt vett. Azt mesélte, hogy amikor a palotát 
elfoglalták, utána rendet kellett tenni. Szobáról szobára mentek és a ré- 
szeg matrózokat úgy lőtték le, akik ott rombolni akartak, mint a kutyá- 
kat. A lépcsőn húzták le a halottakat, akik azelőtt a cár ágyában 
fetrengtek részegen. Rendnek kellett lenni minél előbb. Lenin megdi- 
csérte őket és ő kitüntetést is kapott. Mikor elfoglalták Lettországot, 
akkor Sztálin parancsára idehozták bányamunkára. Akkor kapott enni, 
ha a normát teljesítette. Néha mi is segítettünk neki, hogy meglegyen a 
normája, a hat kis csilléje, hogy kapjon aznap enni. 


A mongol milliomos lánya 


Az orosz női brigádban - mert ilyen is volt a büntetőláger mellett -— 
egy ferdevágású szemű leány is dolgozott. Olyan volt valóban, mintha 
egy alföldi parasztlány lett volna. Szóba elegyedtem vele, meg akartam 
tudni miért került ide. Itt ugyanis mindenki büntetett volt; a parancs- 
nokok, az őrök, az orvos is és minden munkás valami miatt büntetésből 
került ide. Mi tudtuk, hogy miért vagyunk itt, tőlük úgy kellett meg- 
kérdezni. Ő elmondta - miközben segítettem tolni a vagonját -, hogy 
egy mongol milliomos leánya volt. Apját, amikor kitört a finn-orosz 
háború, internálták. Ólombányába került az Urálba, ott is pusztult el. Ő 
17 évesen a petsamói nikkelbányába került. A háború után idehozták a 
Kaukázusba. Tíz évet kell ledolgoznia, akkor szabadul. Pár hónapja 
van, segítsünk rajta. Amelyik nap nem teljesíti a normát, az nem szá- 
mít be az eltöltött időbe. Ha szabad lesz, elmegy a Don mellé bányász- 
nak, mert máshoz nem ért. A különbség az lesz akkor, hogy a szállást 
és a kosztot meg kell keresnie, a munkájából kell kifizetni, most azt in- 
gyen kapja. Gondoltam, nem nagy lesz a különbség pár hónap múlva 
sem, amikor már szabad lesz. Mosolyogva mondta, hogy mi magyarok- 
mongolok rokonok vagyunk. Ami azt illeti, a szenvedésben jelenleg va- 
lóban közel kerültünk egymáshoz. Nagyon közel, hiszen a csillét hátul 
együtt toltuk; igaz én abban a reményben, hogy otthon hátha sikerül 
más munkát találnom. 


Angolul tudó bányászlány 


Egy szudétanémet báróval - aki SS ezredes és belgrádi attasé volt ko- 
rábban - együtt toltam a csillét a bányában. Németül akartam vele 
munka közben beszélni, s így tovább képezni gyér német tudásomat. 
Kellemetlent a hasznossal, így akartam összekötni. Ő még nálam is ke- 

vesebbet tudott a vagontolás fortélyairól, úgyhogy sokszor kiesett a va- 
gon a sínből, illetve mivel a sín sok helyen már fával volt pótolva -— 
nem lévén vassín - elakadt menet közben. 


A szegény báró nem akart se oroszul, se németül káromkodni -— külön- 
ben is nagyon finom, disztingvált úriember volt - így, hogy meg ne ért- 
sem, angolul káromkodott. Nem tudhatta, hogy az én nagyanyám 
angol volt, de azt tudta, hogy én nem értek angolul egy szót sem. 
Amint egyszer így rángatjuk vissza a vagont a helyére, megszólalt a 
mellettünk dolgozó női brigádból egy fiatal, de valóban gyönyörű lány 
angolul. Tökéletes angol kiejtéssel közli, mindjárt jön és segít nekünk 
visszaemelni a vagont, nekik van vasemelőjük. Úgy is történt, adott 
egy vasrudat. Közben elmondta, hogy kijevi nyelvszakos főiskolás, an- 
gol szakon tanult. Megszállt náluk egy német pilóta egy napra és mikor 
visszafoglalták az oroszok Kijevet, valaki feljelentette és ezért kapott 
tíz évet, amit bányában kell letöltenie. Ettől a naptól kezdve az ezredes 
parancsára egy német SS mindig segített a lány brigádjának a normát 
teljesíteni, nehogy ne tudják be a tíz évbe. 


Első világháborús huszárhadnagy szeretője 


Ez volt a mi lágerorvosnőnk, orvos ezredes. Neki köszönhetjük életün- 
ket mi, tisztek, tizenketten. Nagyon leromolva érkeztünk a lágerbe. 
Megvizsgált minket az orvosnő és mindenkit a leggyengébb kategóriá- 
ba sorolt. Így megkaptuk a fehér kenyér, vaj és cukoradagunkat. 


Lejött hozzánk és marokszámra hozta az amerikai vitaminokat és erősí- 
tő tablettákat. Elmondta, hogy az édesapja tábornok volt Moszkvában. 
Ő orvostanhallgató volt, de a bolsevik párt tagja lett. 1917- be egy ma- 
gyar huszárhadnagy járt hozzájuk, zongorázni és németre tanította. Az 
édesapja a polgárháborúban elesett Kolcsak oldalán. A hadnagyot el- 
vitték Szibériába. Minket haza akar küldeni Magyarországra, ezért vi- 
gyáz ő ránk, amíg itt lesz. Nem is volt nekünk addig semmi bajunk, 
amíg el nem vezényelték tőlünk. Könnyes szemmel búcsúzott tőlünk, 
mikor megtudta, hogy többé nem vigyázhat ránk. Amikor Sismándy 
főhadnagy beteg volt, megfázott és 37,2 "C láza volt, az orvosnő egész 
éjszaka vele volt, mérte a lázát és fogta a pulzusát. Az édesanyja nem 
aggódott volna úgy érte, mint akkor ott az orosz orvosnő. Egyszer a 
szomszéd láger énekkara jött hozzánk. Azok a tartalékos tisztek, akik- 
ből zenekart szerveztek. Rendeztek a fiúk egy estét. Elénekelték a Gül 

Babából: , Ott túl a rácson egy másik világ van... 4 500 ember énekelte 
velük, rongyosan, éhezve ezt a dalt az ismétlésnél. Sáros priccseken, 
szakadt ingben, könnyes szemmel énekelték a fiúk. Egyszer látom, 
mert szemben volt velem az orosz tolmács őrmester, a vöröskatona, aki 
14-ben huszár volt, sírt potyognak a könnyei, de vele sírt az orosz ezre- 
des nő is. Mindkettő megértette, ennyit tudtak még magyarul. A han- 
gulatot fokozta a láger villanydrótja, a géppuskás őrtornyok és a 
farkaskutyák a drót mentén. 


Horthy szakácsnője a kolhozban 


Kukoricát szedtük a kolhozban a Kubán folyó mentén. Szép őszi nap 
volt. Feltűnt egy nő a többi parasztasszony között, aki másként kötötte 
a fejkendőjét, mint a többi. Ennek az egynek nem a homlokán bekötve 
volt a kendő, hanem mint nálunk az állán bekötve, úgy magyarosan. 
Feltűnt, hogy ez az asszony mindig a közelünkben dolgozott, mintha 
beszélgetni akart volna, vagy legalább találkozni. Közelebb mentem 
hozzá, megszólítottam oroszul. Magyarul válaszolt vissza és közben 
sírt. Megkérdeztem, miért sír, mi baja. Elmondta, hogy Kenderesi ma- 
gyar asszony, a kastélyban ő Horthy szakácsnője volt. Férjhez ment 
egy orosz századoshoz. Most itt van a faluban, a férje leszerelt és teve- 
hajcsár a kolhozban. Háború után lefokozták, mert írni, olvasni nem 
tud, így nem hagyták meg a rangját. Bútoruk az udvaron van, nincs 
hely, ahová rakják. Szeretne hazajönni, de nem engedik. Nem sajnál- 
tuk, azt mondtuk, amit főzött, egye meg. 


Lengyel gróf, mint tevehajcsár 


Volt egy idős huszárhadnagyunk, még első világháborús tiszt. Ismét 
fogságba esett a második világháborúban. Most rosszabb dolga volt, 
mert nem volt külön tiszti legénye és nem járt neki fél zsold, mint an- 
nak idején. A mazsolás kalácsot meg a cigarettát nem kapta, meg mint 
"16-ban, hanem ő is a csalánlevest ette korpával és a Pravdát szívta ma- 
horkával. Velem, mellettem ballagott a dinnyekolhozban görögdinnyét 
szedni. Az úton velünk szemben tevehajcsárok jöttek, dromedár tevé- 
ket terelve. Feltűnt az öreg hadnagynak egy szakállas tevehajcsár; azt 
mondta, hogy nagyon hasonlít egy lengyel grófra, kinél a Lemberg? 
melletti kastélyában megszállt a Gerlicei áttörés idején. Franciául meg- 
szólítja -— akkor így beszéltek - mert a gróf sem a németeket, sem az 


9 Ma: Lviv, Ukrajna. 

oroszokat nem szerette, francia volt a társalgási nyelve. Egymáshoz kö- 
zeledve, a sorból kiállva, megszólította a tevehajcsárt franciául. Meg- 
dermedtünk, mert a hajcsár kitűnő francia kiejtéssel válaszolt. Egyszer 
csak azt látjuk, sírva összeölelkezik a két rongyos öregember és egy- 
más szavát váltogatva közölték sorsukat. Lengyelország megszállása al- 
kalmából őt ide evakuálták, szépen fejezve ki magamat. A gróf is 
hamar megértette, hogy az öreg huszár hogyan került a dinnyeföldre. 
Nem sokáig tudtak visszaemlékezni a pezsgős, átmulatott, kastélybeli 
vendégeskedésre, mert a tatár őrök durván szétválasztották a két, egy- 
más karjaiba fogódzott, könnyező öreget. Az őrök nem sejthették, mit 
érzett a két rongyos a szívében az elválás pillanatában. A tevék is to- 
vább ballagtak és eltűntek a porban, s mi is megindultunk a dinnye- 
földre összeszedni a szép görögdinnyéket. Megértettük, miért nem 
evett aznap egy fiatal dinnyét sem a mi öreg hadnagyunk. 


Nem tudta megemészteni a gyomra az előbbi falatot. Mi csak annyit 
tudtunk hozzátenni: Sic transit gloria mundi". Örültünk, hogy nem 
volt kastélyunk és mi most vagyunk fiatal hadnagyok. 


Lefokozás Armavirben: 1946 


A genfi nemzetközi egyezmény értelmében tisztek hadifogságban nem 
dolgoztathatók, csak önkéntes jelentkezés alapján. Megilleti őket a fél- 
havi zsold és a tiszti legény. Ezt 1914-ben be is tartották a cári Oroszor- 
szágban. Egészen más volt a helyzet 1945-ben. Voltak ugyan tiszti 
lágerek - hallottam másoktól - magam ilyenben nem voltam. Ott 1947- 
től az őrök a fogoly tiszteket goszpodin lityinantnak szólították, de 
fizetést csak annyit kaptak, amennyit megalkudtak a munkahelyen, 
ahová önként jelentkezhettek. Kevés pénzt és főleg élelmet kaptak töb- 
bet a norma által kiírtnál. Miután bennünket elvittek a Novorosszijszki 
lágerből Armavirbe, itt egyszer összehívtak minket és közölték, hogy 
orosz belügyminiszteri rendeletre megfosztottak bennünket tiszti rend- 
fokozatunktól. Nem értettük egyáltalán ezt a módszert, mert csak saját 
hadbíróságunk foszthat meg elért rendfokozatunktól hazaárulás bűn- 
tette alapján. Idegen állam semmi körülmények között nem tehet ilyet. 
Jogi nonszensz, magyarul jogi lehetetlenség. Ennek ellenére sorakoz- 
tattak minket egy szobában és jöttek az NKVD-től a BM kék sapkás ka- 
tonái. Először alapos házkutatást, ill. motozást tartottak. Azt is 

elszedték, amit eddig meghagytak, vagy az óta szereztük. Engem sze- 
rencsére egy grúz őrmester motozott és a holmijaim között turkálva 
meglátta a szüleim fényképét, az inakönyvemet és a szentképeket, 
amit megnézett, de nem vette el. Sőt a késemet - házi gyártmányú vá- 
gószerszámomat - is meghagyta, másoktól azt is elvették. Hogy mások 
ne lássák meg, még ő dugta a kapca alá. A személyi motozás után kö- 
vetkezett a lefokozás, azaz levették a rendfokozatunkat, a csillagot a 
parolival együtt, jobban mondva letépték. Az én őrmesterem embersé- 
ges volt. Talán érezte, hogy amit csináltatnak vele, az nem szabályos. 
Mikor levette a csillagom, közben alig hallhatóan azt mondta: Izvinyi- 
tye minye tavaris lityinant, magyarul: bocsásson meg hadnagy elvtárs. 
Megrázó pillanat volt számomra. Később 1956 után hivatalosan a ma- 
gyar szervek is megtették ezt velünk, volt ludovikás tisztekkel, hogy 
automatikusan lefokoztak legénységi állományba. Kicserélték a zsold- 
könyvünket és engem is, mivel nehéz aknavetős voltam, kezelőnek 
osztottak be a tábori tüzérséghez. Formaság volt, mert hála Istennek 
nem kellett már sohasem bevonulnom. Mialatt ez történt, a láger le- 
génysége érzelme szerint reagált az eseményre. Volt, aki nevetett és 
örült ennek, volt, aki megsiratott bennünket, velünk érzett. Hiába: leg - 
szebb öröm a káröröm és ezúttal ez is bebizonyosodott. Sokan voltak, 
akik erre vártak; a régi ún. úri Magyarország volt vezető rétegének 
megalázására. A sors iróniája, fintora igaz, azt is produkálta, hogy a 
nyilasok által lefokozott, sőt elítélt tiszteket - akiket Rákosi tábornok- 
nak nevezett ki - ugyanaz a Rákosi újból lefokozott, sőt fel is akaszta- 
tott: Révay, Pálffy, Sólyom, stb. Mi legalább életben maradtunk, ha rang 
nélkül is. Ma már ez teljesen mindegy, ma már csak pusztán érdekes 
jogi bukfencek példái számunkra. 


Vasfüggöny a Dnyeszter partján 


Mielőtt átmentünk volna a Dnyeszter folyón, szigorú vizsgálat követ- 
kezett. Éjszaka volt és a szerelvény a híd közepén megállt. Mindenki - 
nek ki kellett szállni és név szerint, egyenként engedtek vissza a 
vagonba. Alul felül végignézték zseblámpával a vagont és tüzetesen át- 
kopogtattak mindent. Senki ember fia nem szökhetett volna velünk ki a 
Szovjetunióból. Ugyanis az utolsó állomáson sok nő könyörgött, en- 
gedjük fel őket a vagonba, jönnének vissza velünk Magyarországra. Ők 
azok a nők voltak, akiket idáig hozott a férjük, a felszabadító dicső 
szovjet hadsereg tisztje, s miután már megtette kötelességét; mehet jel- 

szóval itt útnak eresztették őket. Vagy, ahogy szokták mondani szélnek 
eresztették, szerintünk megérdemelték. Bárhogy könyörögtek, mi ha 
akartunk volna sem tudtunk rajtuk segíteni. ha a vonat nem sikerült, 
gyalog vagy úszva sem ment volna, mert a Dnyeszter partján ott volt a 
vasfüggöny. 


Négyszeres drótakadály, száz méterenként géppuskafészek, lőtornyok 
és reflektorok. A drótakadályok közt végiggereblyézett földsáv. Egy va- 
kondok sem tudott volna itt átmenni a túloldalra. A fecskét is lelőtték 
volna röptében. Ez a vasfüggöny húzódott az északi Jeges-tengertől — 
Petsamó kikötőjétől - a fekete-tengeri Odesszáig. Lélek az ajtón se be, 
se ki. Akkor még nem gondoltuk, hogy majd a mi nyugati határainkon 
is létesítenek ilyen vagy ehhez hasonló kerítést, hogy a paradicsomból 
ne lehessen kiüzenni, vagy beszökni a kapitalista pokolból hozzánk. 


Az arany sas jelvény, 1947. július 


Mikor hazajöttünk, a romániai Focsaniban adtak át minket a magyar 
hatóságoknak. Utolsó motozásunk alkalmából még át kellett élnünk 
egy pár megaláztatást. Volt, akinek a fényképét tépték szét, mert tiszti 
ruhában állt a felesége mellett. Miért fájt ez az NKVD-s tisztnek? Még 
szomorúbb történet szereplője volt a mellettem álló repülős főhadnagy. 
Többszörös légi győzelemmel kitüntetett vadászrepülő volt. Kitünteté- 
sei nem, de a hímzett arany sas jelvénye még megvolt a zubbonyán. 
Mikor létszámellenőrzés volt, a sorok közt végigvonuló orosz tiszt a 
jelvényt, dühösen letépte és a földre dobta. Szikrázott szegény főhad- 
nagy szeme, majdnem nekiugrott a tisztnek, de szerencsére türtőztette 
magát. Azonban, mikor már elment az orosz, lehajolt, felvette és meg- 
csókolta az arany sasát és eltette a zsebébe. Ezek felesleges atrocitások 
voltak a győzők részéről. 


Leprások és vérbajosok völgye 


Már fél éve szenvedtünk az Elbrusz alatti halállágerben. Egyszer egy 
szép tavaszi napon messzebbre tudtunk elszabadulni a láger közvetlen 
környékéről. Krumplit vagy valami ennivalót kerestünk a hosszában 
elnyúló völgyben, ami a lágerünk után következett. A mély völgyben a 
Kubán folyó mentén egy kis falu volt, de oda nem mehettünk, az utat 
arra is szigorúan őrizték. A folyóhoz csak akkor mehettünk, mikor ök- 
rös szekérrel vízért mentünk le hadnagy társammal. Csalánon kívül 
először nem találtunk semmit. Ez volt sokszor az ebédünk kis korpával 

megkeverve. Egy szűkebb katlanban veteményes részlegre bukkan- 
tunk. Mintha gondozott, művelt terület lett volna. Találtunk szétszórva 
krumplit is. Visszafelé nekiszaladtunk az orosz őrségnek. Elmondtuk 
nekik, hol jártunk és miért. Megmondtuk, hogy találtunk ennivalót is. 
Nem sok örömünk lett belőle, őreink eldobatták velünk az összes talált 
holmit, mert azt mondták, ahol jártunk, az a leprások és vérbajosok 
völgye és területe, ahová senkinek sem szabad betennie a lábát. 
A völgy végén van a telepük és őket úgy élelmezik, hogy az ennivalót 
lerakják a völgy bejáratánál és azok elviszik, amit ott találnak. Évek 
múltán, mikor már nincs ott élő ember, felégetik a telepet és megszűnik 
a róluk való gondoskodás. Felszámolják így a tábort a benne lévőkkel 
és a problémával együtt. 

Sóevők 

A fogságban az orvosi vizsgálat abból állt, hogy megnézték, mennyi 
hús van a mellünkön és a fenekünkön. Időnként megnyomogatták a lá- 
bunkat - a bokánál - nem ödémás-e? Ha igen, dagadt volt és a benyo- 
mott ujj nyoma sokáig meglátszott, orvosilag megfeleltnek minősült az 
illető, mivel a szíve már nagyon gyenge lehetett. Ezeket már könnyebb 
munkára osztották be, vagy belőlük állították össze a hazamenők 
transzportját. Ide viszont mindenki nagyon kívánkozott; hazajutni 
mindenáron. A honvágy már a második évben lassan az őrületbe ker- 
gette az embereket. Szökni teljesen reménytelen volt, sokkal nehezebb, 
mint 1914-19 közt. A cári Oroszországban sokkal kisebb volt az ellen- 
őrzés és a magánszektor révén könnyebb volt a bujkálás a parasztok - 
nál. Ezért sokan betegek akartak lenni, s azt remélték, így hazaküldik 
őket. Többen meghaltak, mint akiknek ez ilyen úton sikerült volna. 


Besúgók; árulók egy csajka levesért 


Fajtánknak, nekünk, magyaroknak nagyon rossz szokásunk, tulajdon- 
ságunk van. Szeretünk vitatkozni, széthúzni, erősebben fogalmazva, 
mindig sok volt köztünk a besúgó, az áruló a nagy nemzeti sorsfordu- 
lók idején. 

Az oroszok ezt a tulajdonságunkat hamar felfedezték és kihasználták. 
Könnyen akadtak, sőt jelentkeztek árulkodók, árulók. Egy csajka leves 
volt a fizetség az árulkodóknak. egy éve vagyunk már a Novo- 
rosszijszki láger lakói így a beszervezett besúgók tömegével dolgoztak 
már az oroszoknak. 

Egy áruló bűnhődése 


Az ún. halállágerben, az elbruszi szénbányában eleinte tizennégyen 
voltunk magyar tisztek. Legtöbbje ludovikás, ketten évfolyamtársaim a 
békéscsabai gyalogezredből, híradóstisztek, egy-két tartalékos tiszt. 
December elején új csoport jött, egy továbbszolgáló főhadnagy is volt 
velük. Az oroszok őt tették meg rangidősként parancsnoknak. Gyanús 
volt, hogy olyan bizalmas viszonyba lett mindjárt az NKVD-s őrmes- 
terrel és fölényesen viselkedett velünk. Mi, mivel csendőreink már a 
bányában dolgoztak, szintén jelentkeztünk bányamunkára. Addig vizet 
hordtunk a konyhára a Kubán folyóból, ökrös szekérrel. 1947 nyarán, 
mikor összeszedték Kaukázusban a tiszteket hazamenetelre, velünk jött 
ez a főhadnagy is. Nem tudtunk vele baráti viszonyba kerülni. Meg- 
éreztük, hogy nem közénk való. Armavirben, a kolhozlágerben hizlalni 
kezdtek minket. Élesztősört és krumplipürét kaptunk naponta többször. 
Dolgozni nem kellett. Kijártunk ugyan a Kubán partjára kavicsot szitál- 
ni, de ez csak napozás volt. Tervezgettük, mit csinálunk, ha egyszer 
mégis hazakerülünk. Vele akkor sem beszélgettünk, ő is került bennün- 
ket. Volt a lágerben egy szeged környéki lelencgyerek, aki orosz állam- 
polgárságot kért. Megszólított és azt mondta: Hadnagy úr, ha éjjel 
bemegyünk, a tiszti szobába ne álljanak ellent. Részleteket most nem 
mondok, majd később. Baráti viszonyban voltam ezzel a fiúval, még a 
vérhas kórházban találkoztunk és nekem az egész életét őszintén elme- 
sélte, de most szófukar volt. Nem értettem mi az, hogy ne álljunk ellen? 
Ki ellen és miért kellene ellenállni? Az éjszaka meghozta a választ. 
A két szoba - a tiszti és a legénységi nagyszoba - egymás mellett volt. 
Egy ajtó választotta csak el a két helyiséget. Éjszaka kinyitották a le- 
génységi ajtót és berontottak a bakáink. Rávetették magukat erre a fő- 
hadnagyra és facipőkkel halálra rugdosták. Közben a mi kezünket 
lefogták a fiúk, hogy esetleg ne segíthessünk a tiszten. Hangosan szid - 
ták közben: temiattad nem mehetett haza Kovács Jóska, Nagy István és 
mondták a többi éhen halt bajtársaik nevét. A halálhörgésre, -ordításra 
berontott az orosz fegyveres őrség. Közben a tisztet — aki otthon ma- 
lomellenőr volt - a szalmazsákján széttaposták. Mi, tisztek értetlenül 
álltunk és végig kellett néznünk ezt az Istenítéletet, amit a volt katonái, 
a foglyok, akiknek ő volt a parancsnoka, végrehajtottak a hazajövetel 
előtti napokban. Vérében fetrengve utolsókat nyögött, mire berontott 
az orosz őrnagy is. Repülős tiszt volt és tudott németül. Sokszor beszél- 
gettem vele az utolsó hetekben. Mellém állt és láttam, reszket a keze 

mikor rágyújtott a cigarettára és kérdezte a fiúkat, miért történt ez a 
halálra rugdosás. Tolmácsoltam, de a szegedi fiú oroszul is jól tudott 
már elmesélte, miért ölték meg a főhadnagyot. Nyilas árpádsávos to- 
vábbszolgáló főhadnagy volt az illető, dunántúli, mikor fogságba esett, 
Pécsett magyar tiszti asszonyokat jelentett fel az oroszoknak, hogy 
mentse magát. Oroszországban, téglagyárban lágerparancsnokká tet- 
ték. Az élelmet a kurváinak a foglyoktól lopkodta és halálba hajszolta a 
legyengült legénységet. A láger vörös csillag kitüntetést kapott az oro- 
szoktól munkája révén. A legénység nagy része legyengülve elpusztult 
a rossz élelmezés miatt. Ő kivételezett ellátásban és pénzjutalomban ré- 
szesült a parancsnokságtól. Mikor ezt így elmondták az orosz őrnagy - 
nak, az köpött egyet és azt mondta, ők nem kívánták, hogy ennyire 
hajtsa a legénységet a halálba. Lepedőben kivitték a kolhoz kertjébe és 
ott jeltelenül elásták. Nem jött velünk haza. Ő eltemetve maradt ott, a 
szegedi fiú orosz állampolgárságot kapott és ott maradt, megnősült. 
Nekem elmesélte, miért nem kívánkozik haza Magyarországra. A ma- 
lomellenőr is inkább hősi halált halt volna. Neki is, családjának is, ha- 
zájának is nagyobb dicsőség lett volna, mint ilyen sorsot megérni. 
Napóleon is azt mondta: Az árulókat megfizetem, de nem fogok velük 
kezet. Az oroszok is megvetették az árulókat. Akik bevallották, hogy 
harcoltak, azokkal szemben sem éltek retorzióval. 


Volt orosz, aki azt mondta; te is, én is a hazánkért harcoltunk, így hozta 
a sors, ennek így kellett lennie. 


Novorosszijszki magyar lágerorvos 


A lágerbe új transzport érkezett és volt velük egy tartalékos orvos 
zászlós is. Az első napokban igyekezett alázatosan viselkedni és azt 
mondta nekünk, parancsnokoknak is és a legénységnek is, mindenki 
jöhet hozzá panasszal - lelki panasszal is -— rendelkezésünkre áll. Ké- 
sőbb, ahogy javult a helyzete és különleges bánásmódban részesítették 
az oroszok, fejébe szállt a gőz. Külön szobája lett, vajat, fehér kenyeret 
és sok cigarettát kapott, külön koszt is járt neki, az orosz orvosnő elin- 
tézte. erre azt hitte, ő az Isten. Egyszer egy székely katonám bejött hoz- 
zám, a tiszti szobába. Zászlóaljparancsnok voltam és ő hozzám 
tartozott. A székelyeket különben is kitüntettem szeretetemmel és bi- 
zalmammal és ők ezt tudták. Arra kért kössem be a sebét, mert megsé- 
rült a kikötőben, de az orvos akihez most bement, azt mondta, jöjjön 
holnap rendelési időben, most ne zavarja őt ilyen dologgal. Úgy felug- 

rottam az ágyból, hogy bevertem a fejem a felettem lévő vaságy aljába. 
Azt mondtam, jöjjön velem. A szétlőtt épület másik szárnyában volt az 
orvos külön szobája. Kényelmesebb volt, mint a miénk, amerikai pok- 
rócai voltak. A falon - a feje fölött - a felesége fényképe és egy rózsa- 
füzér lógott. vallásosnak mutatta magát. Annál inkább dühös voltam 
rá. Mindenképpen felettese voltam, mint hadnagy és csapattiszt, a lá- 
gerben zászlóaljparancsnok, 1500 fogoly tartozott alám. Fiatal voltam, 
hirtelen haragomban felháborodtam a magatartásán, berúgtam a szo- 
bája ajtaját; rákiáltottam: doktor úr, ez a sebesült magának fogolytársa, 
sebesült honvéd - nem paraszt otthon a falujában, akivel ezt megte- 
hette - azonnal kérjen tőle bocsánatot és kötözze be, mert holnap maga 
megy ki helyette követ törni a bányába. Ez a fellépésem használt, szó 
nélkül ellátta a sebet és így én is szó nélkül távoztam a katonámmal, a 
történtek után megnyugodva. 


Armaviri magyar orvosok 


1947 nyarán megkezdődtek a hazaszállítások. Először a betegek kerül- 
tek sorra. Harmincezren voltunk az armaviri nagy lágerben, németek, 
magyarok vegyesen. Csodálkoztunk, hogy betegtranszportban 200 be- 
tegből 190 a német. Szóvá tettük a lágerparancsnoknak, hogy miért a 
németek mennek ilyen arányban a betegtranszporttal haza, hiszen a 
harmincezer fogolyból csak ötezer a német. Ugyanilyen lehet a betegek 
aránya is. Erre azt felelte az orosz ezredes: a transzport összeállítása a 
magyar és német orvosok feladata. Nem tehet róla, hogy a német orvo- 
sok ügyesen még az egészséges németeket is beteszik a menetbe, a ma- 
guk magyar orvosai még a haldoklókat sem tudják besoroltatni. Nem 
mernek kockázatot vállalni. Ugyanis megtudtuk, a németek kikutatták 
kik az értékes emberek Németország újjáépítése számára: kiváló mér- 
nökök, repülősök, technikusok, és azoknak tanácsokat adtak, hogy mit 
mondjanak az orosz ellenőrző főorvosnőnek a betegségükről. Volt, aki- 
nek ezüst protenikumot adtak, az ujjára vizeljen rá és kimutatták a 
kémcsőben az orvosnőnek, hogy milyen súlyos vesebaja van a beteg- 
nek. Semmi baja nem volt, csak ilyen trükkel bekerült a transzportba. 
Bámulatos összetartás jellemezte a németeket. 


A szegedi lelencgyerek 


Az armaviri vérhas kórházban - egy kolhozistálló helyiségében — is- 
mertem meg a szegedi lelencgyereket. Mellettem feküdt és mivel meg- 

tudta, hogy én is szegedi vagyok, kiöntötte a szívét előttem. Újszege- 
den találták egy padon a parkban. Innen került lelencházba. A szegedi 
tanyákban szolgált, mint béres. Felnőtté már a front érlelte. Többször 
kitüntették, ezüst vitézségi érme is volt, a Téli szalagot, a doni vissza- 
vonulásban részt vettek kitüntetését is megkapta. Mindez nem volt elég 
a csendőrséghez való bejutáshoz, ugyanis tényleges csendőr akart len- 
ni. Mivel törvénytelen származású volt, elutasították, bürokratikus 
szemléletből. Ez nagyon összetörte és nem tudott belenyugodni. El- 
mondta nekem, kinyomozta anyja tartózkodási helyét, megtudta, hogy 
egy pesti banktisztviselő felesége. 


Elkeseredésében, mivel anyja kitette csecsemőkorában egy újszegedi 
padra, anyját le akarta szúrni, mikor másodszor is megtagadta a talál- 
kozást. Úgy választották szét a lakók, mikor elkeseredésében anyjára 
támadt. Ezek után ismét önként jelentkezett a frontra és a háború vé- 
gén fogságba esett. Ő volt, aki megszervezte az áruló főhadnagy meg- 
büntetését és részt vett a halálos végű felelősségre vonásban a 
hazajövetel előtt. Ő azonban nem akart hazajönni. Azt mondta nekem, 
egy olyan hazában, amelyik nem fogadta el őt annak ellenére, hogy vé- 
rét adta és harcolt érte nem megy vissza. Kérte az orosz állampolgársá- 
got és meg is kapta, ott maradt a kolhozban. Megnősült, én érzékeny 
búcsút vettem tőle. Jobb sorsot érdemelt volna, de az anyja és a hazája 
megtagadta. 


A foglyok élelmezése 


Édesapám tanító kollégája mesélte? az első háborúból egy élményét. 
1917-ben, a forradalom alatt romlott a rubel értéke. Akkor félzsoldot 
kaptak a tisztek, tiszti legényt és tiszti elbánást. Dolgozni nem kellett 
és nem kötelezhették munkára a fogoly tiszteket. Tiszti gyűlést hívtak 
össze, hogy felemeljék az étkezési hozzájárulást, mert el kellett dönteni, 
hogy a kalács mazsolával legyen-e ezután vagy a nélkül. A tiszti gyűlés 
úgy döntött, legyen továbbra is mazsolával a kalács és több rubelt fizet- 
nek be a konyhába. Akkor a császári, királyi és cári rendszer állt egy- 
mással szemben. Kölcsönösen megbecsülték egymás tisztikarát. Ez már 
a második háborúban nem állt fenn. A tisztek féltek a fogságtól, mert 
az osztályharc alapján álló szovjetrendszer gyűlölettel volt a másik 
rendszer vezetőségével, tisztikarával szemben. Kettős ellentét állt fenn, 
állami és társadalmi vonalon is. Megkülönböztetett bánásmód már jó- 
val kevesebb volt, mint a múltban. Voltak külön tiszti lágerek, önként 

lehetett menni, dolgozni, akkor kaptak kevés pénzt és élelemjavítást. 
Zsoldot, tiszti legényt nem. Nekünk, akiket lefokoztak - nem tudni mi- 
lyen alapon - még ennél is kevesebb ellátás járt. Sőt dolgozni kellett a 
bányában éhbérért, pusztán a kevés ennivalóért. Az armaviri /7204/1./ 
nagy lágerben voltunk vagy harmincezren. Az élelem tárolása nagy ce- 
mentsilókban történt. Három nagy cementgödör - leparafinozva az ol- 
dala - ezekbe került vagonszámra a káposzta és a paradicsom, savanyú 
dinnye. Egy szecskázó gép vágta a káposztát, paradicsomot - előbb 
megmostuk - és úgy ömlesztettük a gödörbe, innen loptuk a nadrág 
szárában a paradicsomot a többi bajtársnak, akik nem jutottak hozzá, 
mert másutt dolgozott. A dinnyekolhozban ehettünk dinnyét, de meg- 
betegedtünk tőle, mert nem volt mellé más. Hasmenést kaptunk a sok 
görög- és sárgadinnyétől. A cementgyárban - ahol a munkások már 
olyan gyengék voltak, hogy beleestek az égetőkemencébe - kaptunk 
kosztjavítást, mert azt mondtuk mi, tisztek, hogy a legénység nem tud 
már ilyen gyenge koszton dolgozni, nem megyünk ki a lágerből. Tész- 
tát adtak naponta egy-egy evőkanállal. Egy heti adagot egyszerre meg- 
ettünk, utána kimentünk fürdeni a tengerbe. Kiúsztam a tengerbe és 
visszajövet a medúzák közt úszva, kijött belőlem az egész heti adag. 
Ilyen volt a fogoly szerencséje. Ha jóllakhatott volna, kihányta, mert 
gyenge volt már a gyomra. Volt egy fogoly, aki szerencsétlenségére egy 
kulacs ricinust ivott, mert azt gondolta olaj és erősíti a szervezetét. Az 
is elment tőle, ami még megmaradt benne. Ettünk füvet meg csalánt, 
hogy C-vitaminhoz jussunk. A legénység a szemétdombról összeszedte 
a rohadt krumpli héjat és azt sütögette a kályha meleg oldalán estén- 
ként. Szörnyű látvány volt, amint az éhes emberek tetvesek voltak, az 
ingükből már csak a tenyérnyi nyakrész maradt és a gatya korca. 
A szemük lázasan csillogott, mert kidülledt szemmel nézték, nehogy a 
másik elvegye az ő részén - ki volt osztva a kályha oldalán - megsült 
krumpli héjat. Karácsonykor csemege volt a vadkörtetea. Aki abból is 
sokat ivott kihányta. A kenyeret - patikai pontossággal - magunk ké- 
szítette pontos mérleggel osztottuk el. Mindenki grammra egyformán 
kapta a részét. Külön szertartás volt a kenyér elosztása. Minden nap 
más volt a sorrend a választásnál. Olyan áhítat uralkodott ilyenkor az 
arcokon, mint az úrvacsoránál annak idején. Itt valóban Krisztus szent 
testeként becsültük meg a kenyeret. Egy morzsa sem mehetett veszen- 
dőbe. Mi tisztek ritkán, kaptunk fehér kenyeret is még az elején, mikor 
parancsnokok voltunk. 

A legénység nem értette miért van a kommunizmusban különbség a 
tiszti és legénységi ellátás között. Papíron a tiszteknek fehér kenyér, 
kristálycukor, vaj és cigaretta járt. A legénységnek fekete kenyér, mar- 
garin és melasz, cigaretta helyett mahorka, amitől még a légy is elszé- 
dült. A piacon néha vettünk káposztás vagy lekváros buktát, de ezt 
ritkán, nagy ünnepnapon, pl. május elsején és november 7-én. Szalon- 
nát, húst, tésztát, babot sohasem kaptunk, káposztalevest, burizst, kor- 
pát, kölest néha csalánlevest és kis olajos halat. Csoda, hogy az 
emberek ezen a koszton dolgozni tudtak és életben maradtak. 


1947. május 1. 


Az oroszok munkaszünettel ünnepelték meg a május elsejét. Egy orosz 
tiszt Magyarországról zabrált, mintás nyakú férfi hálóingben feszengve 
nyomta nekünk a propaganda szöveget. Senki sem figyelt oda. Ekkor 
megérkezett egy orosz tábornok. Ellenőrként viselkedett. Veszteniva- 
lónk nem volt, megkérdeztük tőle: Hogyan lehetünk itt az SS-ek között 
mi magyar tisztek? Nem létezik, azt mondta, ő azért van itt, hogy haza- 
szállítsa a magyarokat. Bement az irodába, s azzal jött ki kivörösödve, 
hogy mi azért vagyunk itt a büntetőlágerben, mert meggyaláztuk az 
orosz hadsereget. Elmagyaráztuk részletesen, mi történt valójában, 
hogy mi fogtuk el a tolvaj orosz őrünket. Nagyon ideges lett. Intézke - 
dett, azonnal adjanak minden tisztnek egy teljes kenyeret és másnap 
szállítsanak tovább a gyűjtőlágerbe. A legközelebbi láger Pjatyigorszk- 
ban volt. Az Elbrusz alatti halállágerből ilyen gyorsan, napok alatt ke- 
rültünk a feljavító lágerbe. Itt egy hónapig kaptuk az élesztősört, a 
krumplipürét, hogy felerősödjünk annyira, hogy hazaszállíthatók le- 
gyünk. Meztelenül kellett sétálnunk a láger udvarán, hogy szépen le is 
süljünk. Félholtan, 45 kilóval nem bírtuk volna az utat hazáig. Armavir, 
Rosztov, Kisinyov volt az útirány. A Dnyeszter átlépése után hittük el 
először, hogy most már hazafelé tart a vonatuk. Ilasi, Ploiesti után, Oj- 
toznál értük el az ezeréves határt. 


Piros-fehér-zöld zászló; 1947. július 

A romániai Focsani lágerében adták át az oroszok a magyar hatóságok- 
nak a foglyokat. Egy küldöttség jött a minisztériumból és ennek a veze- 
tője mondta a beszédet. Amikor ecsetelte, hogy ők is itthon mennyit 
szenvedtek és sokszor csak babot ettek, felzúgott vagy harmincezer 
ember (csak láttunk volna babot!). A küldött erre elhallgatott, abbama- 

radt a beszéd. A tiszteket leváltották a muszosok (munkaszolgálatos 
zsidók és kommunisták) ők lettek a külön vagonokba tett tisztek pa- 
rancsnokai. Kaptunk két zászlót, egy vöröset és egy szép selyem piros- 
fehér-zöldet. Betettük a vagonba. Elérkeztünk az Ojtozi-szoroshaz, Er- 
dély határához. Ott kibontottuk. Egy hat év körüli székely kislány jött 
oda hozzánk és egy csokor margarétát hozott. A haza üzenete és kö- 
szöntése volt a csöppségen keresztül, nagyon jól esett, meghatódtunk, 
össze-vissza csókolgattuk a kis aranyos csöppséget, aki magától, mint 
egy jelenség, mint egy álombéli alak jelent meg ott a határon. A szerel- 
vény másik oldalán egy anya a lányával jött, szintén virággal. Első eu- 
rópai arc és nő. Gyönyötű volt ez a kislány szintén, a mi szemünkben. 
Valóban szép, fiatal, 16 éves csinos lány volt az édesanyjával. Ők is vi- 
rágot hoztak nekünk. Itt a határon éreztük, már hazaérkeztünk. A Ma- 
gyar Haza üdvözli sokat szenvedett, hazatérő fiait. Kolozsvárott is 
kibontottuk a zászlót. Az állomáson egy fiatal nő - aki élelmet hozott - 
becsavarta magát a zászlóba és sírt. Többen mondták vegyük be a zász- 
lót, mert a román rendőrség figyeli, ki szólja el magát és azokat viszik a 
rendőrségre. Sírtak a magyarok, mikor a vonatunk kigördült az állo- 
másról. Kolozsvár után Bánffyhunyad környékén, Kalotaszeg vidékén 
haladt a vonatunk. Mindenütt kaszáltak a réteken. Sok ember volt kinn 
a földeken. Ahogy meglátták a kibontott szép selyem piros-fehér-zöld 
zászlónkat, letérdeltek és keresztet vetettek az emberek. Amerre csak 
látták a zászlót -— és mi láttuk őket - mind térdelve, imádkozva, levetett 
kalappal fogadták a zászlót. Mint mikor kaszával aratták a búzát és dűl 
a rend, úgy térdeltek le az emberek a réten a vonat mellett. olyan meg- 
döbbentő volt ez a jelenség, hogy a harminc tisztből az egyik zászlós 
hozzánk jött - akik a zászlót tartottuk -— és azt mondta: 


Tudjátok, hogy én kommunista vagyok, hat éve nem láttam az édes- 
anyámat, mert mindjárt a háború elején hadifogságba estem, de veletek 
most szuronnyal leugranék a vonatról, hogy ezeket az embereket meg- 
szabadítsuk és visszacsatolhassuk Magyarországhoz. A legközelebbi 
megállónál az orosz parancsnok hozzánk jött és kért, vegyük be a zász- 
lót, mert ő is észrevette, hogyan reagál a lakosság a zászló látványára. 
Ezután már csak a volt trianoni határnál bontottuk ki a zászlót, mikor 
megérkeztünk Biharkeresztesre. 

Bocsáss meg, hogy megszakítalak, a színes történetek után. Végre 
újból itthon! Mit érezhet ilyenkor az ember? Hogyan lehet ezt sza- 
vakkal elmondani? 


Csodálatos érzés volt az annyira áhított hazaérkezés. Megérkeztünk 
haza. A határnál az egyetemi énekkar fogadott a Himnusz és a Székely 
himnusz hangjaival. Boldogságunkban sírtunk. Meglepődtem, mikor 
egy egyetemista a nevemen szólított. bemutatkozott, alattam szolgált, 
elsőévesem volt a Ludovikán. Leült velem a sínekre és megosztotta az 
ebédjét. Kettétört egy zsemlét szalonnával, hagymával ízesítve, soha 
ilyen jóízű falatot nem ettem. Behívott a restibe és egy pohár sört fize- 
tett nekem. Közben tájékoztatott az itthoni helyzetről. Vigyázzak min- 
denkire, mert nagyon figyelnek minket, volt katonákat. Ne higgyünk 
senkinek, sok a provokátor. Sok a fizetett besúgó, volt nyilas, aki így 
akar érdemet szerezni az új rendszerben. Isten ujjának tekintettem, 
hogy egy volt bajtársammal találkoztam először, mikor hazaértem. Sze- 
retettel, aggódó bajtársiassággal fogadott, ami nagyon jól esett. 


Az állomáson már sokan vártak bennünket. Hozzátartozók, akik fiai- 
kat, férjüket lesték, vajon most jön-e haza. Értesítés vagy a nélkül, bi- 
zakodva a véletlenben. Voltak, akik már hetek óta itt lesték a 
vonatokat. Az első szerelvényeken olyan betegek, gyengék voltak a ha- 
zaérkezettek, hogy a debreceni koporsósok nem győzték a koporsókat 
gyártani az itt meghaltaknak. Ezért kellett nekünk is hónapokig az erő- 
sítőlágerben, élesztősörön, krumplipürén megerősödni, mielőtt hazajö- 
vünk. Meztelenül kellett járkálni, hogy szép barnára lesüljünk. Nagy 
örömükre szolgált ez a kolhozbeli parasztasszonyoknak. Nagy kerülő- 
vel jártak kapálni, hogy a láger mellett mehessenek el. Ingyen sztriptíz- 
ben volt részük. Az állomástól gyalogmenetben mentünk a laktanyába. 
Az utcán sokan részvéttel néztek bennünket, amint rongyosan, sová- 
nyan vonszoljuk magunkat. Egyszer csak egy idős asszony elkiáltja 
magát, mert felismerte a sorban a fiát, Jancsikám! És rohant feléje. Át 
akarja ölelni és várja, hogy visszaölelje, de nem tudja, mert a fiúnak 
mind a két lába hiányzott és a bajtársai nyakába kapaszkodva hozták. 
Pár pillanat múlva az édesanyja is észrevette, hogy a fiú két karja, a 
másik, mellette lévő nyakába kapaszkodik, mert mankója még nem 
volt. Megeredt a fiú könnye és az anyáé is. Megállt a sor és mindenki 
sírt, aki csak látta, nem tudták visszatartani a részvét könnyeit a sorban 
lévő foglyok és az úton álldogálók. 

A laktanyában sorakozó után szétválasztották a tiszteket és a legénysé- 
get. Nekünk még át kellett esnünk ismét egy ellenőrzésen. Mindenkit 
behívattak egy külön szobába és ott egy nagy könyvben keresték, nem 
vagyunk-e feljelentve, mint háborús bűnösök, szerepelünk-e a listán. 
Voltak köztünk csendőrtisztek, rendőrtisztek, jegyzők, akiket a zsidók 
internálása miatt tartottak számon. Őket nem engedték szabadon. 


A debreceni laktanyában tartott ellenőrzés után megkaptuk a mennyei 
papírt, ingyenjegyet hazáig. Magam részéről úgy kértem a vonatjegyet 
Debrecen-Kétegyháza-Szeged. Kétegyháza a szülőfalum, ahol szeretett 
nagymamám élt, s onnan jöttem szüleimhez Szegedre. Nagyanyám 
kedvence voltam, mert nagyon hasonlítottam arra a fiára, aki 1916-ban 
Isonzónál elesett 18 évesen. Fényképünk egy keretben volt az ágya fe- 
lett, mert én is 18 évesen vonultam be katonának 1940-ben Békéscsabá- 
ra a 19. gyalogezredhez. Boldogan öleltem meg és csókoltam kezet, 
mikor hosszú idő után ismét találkozhattunk. Ragaszkodott hozzá, 
hogy az általa főzött tejbegrízt egyem meg először, nehogy beteg le- 
gyek a nehezebb ételtől. Tudott dolog volt, hogy sokan belehaltak abba, 
hogy gyenge gyomruk nem bírta a régen áhított hazai nehéz, zsíros 
ételt. 


Szép kertjükből nagy csokor gladiólusszal indultam nemsokára tovább 
Szegedre. Szüleim a pesti vonatnál vártak, de én elkerültem őket, mert 
a Rókusi állomáson szálltam le a vonatról. Útközben az öt forinton a 
cukrászdában süteményt vettem nővérem kislányának, akiről írták, 
hogy imádkozott értem, hogy mielőbb hazajöjjek. Három éves volt ak- 
kor. Szüleim szintén betértek a cukrászdába, hogy nekem vegyenek 
édességet, hiszen tudták, mennyire szeretem a csokis mignont. Édes- 
anyám megtudta, én már jártam ott és valószínűleg már hazaértem, és 
hogy ő legyen az első, aki engem átölel, lekapta a cipőjét és úgy szaladt 
az úton hazáig. A kapuban, nagy csokorral a karomban, sírva, nevetve 
öleltem át. Azt az édesanyát, aki este évekig a csillagot nézte és az ab- 
lakban aludt el, mert azt írtam egyik levelemben a fogságból, hogy a 
Göncölszekér csillagaival üzenek haza. Karjaiban éreztem, hogy most 
születtem másodszor és új életet kezdhetek annyi szenvedés és borzal- 
mas élmény után. 


Ennek a fejezetnek, illetve életed ezen részének lezárásához, kér- 
lek, mondj, ha úgy tetszik egyfajta végszót, összegzést! 

Minden jó, ha a vége jó! Ez így igaz. Hadifogolyélmények nem 50, ha- 
nem 5000 oldalon sem férnének el. Már több mint 65 év távlatából 
azonban, ugyan kiket érdekel már? Még a közeli hozzátartozók is azt 
mondják az öreg tata vagy nagyapa kandalló melletti meséire — melyek 
egy pohár bor hatására kibuggyannak emlékeinek bugyrából - süket 
hadifogolyduma. 


Néha engem is elragad az emlékezés kényszere és elmondok egy pár 
élményt barátaimnak. Ők még ritkán meghallgatnak, mert utána én is 
végighallgatom az ők, nálamnál talán még izgalmasabb élményeiket. 
Gondolják, ha szenvedtek ők, szenvedjek én is. Mármint a meséink 
meghallgatásával. Egyszer a legkisebb unokám azzal lepett meg, mikor 
meglátogatva első szava az volt: Tata, mesélj nekem a fogságról! Akkor 
ígértem meg neki, hogy ha megírom, vagy elbeszélem a történeteimet, 
az lesz a címe: A TATA MESÉL A FOGSÁGRÓL. Az unoka felnőtt, már 
ő sem kíváncsi a süket dumára, hogy finoman fejezzem ki magam. Úgy 
néz ki, hogy mi öreg harcosok magunkkal visszük a sírba élményein- 
ket. Az élet hosszú, hozza az új eseményeket és felettünk, belátjuk el- 
járt az idő... Isten ne adja, hogy unokáinknak hasonló élményeik 
legyenek! Legyen nekik eseménytelenebb életútjuk. Azokat, akiknek 
életében sok minden megtörténik, azokat az Isten megvert eseménydús 
fiatalsággal. nekünk 1922-eseknek, akik húszévesek voltak Sztálingrád- 
nál vagy a Donnál, ez, ahogy mondani szokták, bejött. 

Az igazi hatalom nem az, hogy szabadon megteheted amit akarsz, ha- 
nem az, ha eldöntheted, valóban megakarod-e tenni. 


Eve Rigel 
Negyedik fejezet 


Úgy gondolom, hogy itt van az ideje, egy kis visszatekintésnek! Az 
ember egyéniségét, világnézetét nagyon sok minden befolyásolja. 
Származása, neveltetése, átélt élményei iskolája. A marxizmusból 
el lehet fogadni azt a megállapítást: A lét határozza meg a tuda- 
tot. Ki milyen közegben élt, döntően befolyásolta egész életét, fel- 
fogását. Te is így látod? 


Ezt a tézist magamra nézve bizonyítottnak látom. Az elvesztett első vi- 
lágháború, a Tanácsköztársaság bukása, Trianon tragédiája fiatalságom 
élményeivé váltak. Idősebbektől sokat hallottam a háború szörnyűsége- 
iről, a vörös terror tobzódásáról, és az iskolában revizionizmusról. 


Gyermekkoromban már olvastam Olga Rachmanova trilógiáját: 
Szerelem, Cseka, Halál (I. kötet) 

Házasság a vörös pokolban (II. kötet) 

A bécsi tejesasszony (III. kötet) 


Napló ez az 1917-es bolsevista forradalom véres, kegyetlen napjairól. 
Mély benyomást keltettek bennem. Olvastam Szamuely Tibor halálvo- 
natáról, kegyetlenkedéseiről. Környezetemben a kommünről mindenki- 
nek a legrosszabb véleménye volt. Diákkoromban falukutató 
szemináriumot vezettem az önképzőkörben, és , földosztó" szociális 
igazságot hirdető eszméket vallottunk társaimmal. Ez nem méltányolta 
igazgatónk a piaristáknál, és azt mondta egy előadásom után: , Na, 
ecsém, ne kommunistáskodj!", ugyanis a nagybirtokok és egyházi ura- 
dalmak szétosztását javasoltam a nincstelen, sokgyermekes családok- 
nak. Franciatanárom ezek után később néha így szólított fel: , Na, az a 
vörös nyakkendős kommunista álljon fel, és mondja el a feladott ver- 
set!" Természetesen semmi közön nem volt a marxista ideológiához, 
egyedül a szegényparasztok sorsa érdekelt. Láttam a kétegyházi Al- 
másy-uradalom béreseinek életét, ez elég volt akkor, hogy együtt érez- 
zek velük. 

Az angol nagyanyámtól és édesapámtól mély humanizmust és ember- 
séget tanultam. Az angol puritanizmus levegője körülvett, tapasztaltam 
magasabb erkölcsi értékeit, mint a félfeudális akkor Magyarország fel- 
fogás közti ellentétet. 


Nagyanyám fel volt háborodva - joggal, hogy a fiatal plébános megen- 
gedi, sőt, elvárja az öreg parasztasszonyok kezet csókoljanak neki mise 
után. Mindegyike nagyanyja lehetett volna. 


Nemzeti, hazafias érzéseimet a Ludovikán töltött évek erősítették meg. 
Folyosónkon ott függtek az ellenforradalom mártírjainak fényképei. 
A frontról visszajött tisztjeink megerősítették a bolsevisták rémtetteit, 
amelyet elfogott katonáinkkal tettek. Földbe ásott, szétrúgott fejű kato- 
náinkról és a -40 "C hidegben meztelenül lelocsolt jégszobrokról be- 
széltek nekünk. 


Micsoda szörnyűségek! 


Ferikém, ezek történelmi tények! Ott volt még Katyú" esete is. Amit 
magam láttam a fogságban, és átéltem, mint egy halálláger lefokozott 
tisztje, megerősítette meggyőződésemet a kommunizmus embertelen- 
ségeiről. Azért fokoztak le, mert elfogtam egy orosz katonát, aki lopta a 
hadifoglyok kenyerét. Jellemző, hogy a szovjet igazságszolgáltatásra. 
Lefokoztak szovjet belügyi rendelkezésre, indok: meggyaláztam a szov- 
jet hadsereget (!?). Micsoda jogi bukfenc. 


Hazajövetelem után csodálkoztam azon, hogy itthon mennyi a kommu- 
nista párttag. Nekem azt mondta egy NKVD-s ezredes lágerparancsno - 
kom: , Pavel, nehogy belépj a hadseregbe és a pártba, mert az első 
gazdasági krízisnél ti lesztek a bűnbakok, és ki fognak benneteket nyír- 
ni, mint a cári tiszteket, hiába álltak át. Hála Istennek megfogadtam a 
bölcs tanácsot. Különben is hazajövetelem után igazoltak, de mint lét- 
szám felettit B-listáztak. 


Az egyetemről 1949-ben ki akartak dobni, de a dékán, Bruckner Győző 
szerves kémia professzor kiállt mellettünk, és azt mondta, a legjobban 
vizsgázó diákjai a volt tisztek és hadapródok közül kerülnek ki. Volt 
annyi bátorsága ezt megtenni, és így elvégezhettem az egyetemet. 


11 Az NKVD 1940-ben által elkövetett tömeggyilkosság lengyel - részben tartalé- 
kos - tisztek ellen. Az áldozatok számát különböző források 15 és 20 ezer közé 
teszik. 

1956-ban a gyógyszerész munkástanácsba szavazással választottak 
meg. Nem akartam vállalni, mert azt mondtam, ludovikás tiszt voltam, 
nem akarom kompromittálni a tanácsot. Azt mondta egy kolléga, ne le- 
gyél gyáva, beléd helyeztük a bizalmat, vállalnod kell. Mikor elvittek — 
többek közt emiatt -— ugyanez a személy mondta a párttitkárnak, úgy 
kell neki, miért pofázott. Mikor hazajöttem, szintén ugyanaz a személy, 
mikor találkoztam vele (előbb körülnézett látja-e valaki), nem volt a 
közelünkben senki, akkor átölelt, és azt mondta: Palikám, imádkoztam 
érted. No comment. 


Az élet ilyen. Egy Gulágból hazajött csendőr százados barátom azt 
mondta tizenegy év hadifogoly tapasztalata alapján: , Palikám, ha száz 
emberből hármat találsz, akiben megbízhatsz, örülj neki, aki hasonlóan 
gondolkodik, mint te és megbízható. Nem kevés? - kérdeztem - örülj, 
ha ennyit találsz. Sajnos ezt igazolta az élet. Magam is - a hadifogság- 
ban és a börtönben - tanultam meg azt, hogy legnagyobb kincs, ha az 
ember igaz barátot talál, akiben megbízhat. Latin közmondás: Donec 
eris felix, multos numerabis amicos...". 


Eljutottunk Szegedre és terítéken az 1956-os forradalom! 


A Nagy Francia Forradalomnak, és a szintén Nagy Októberi Forrada- 
lomnak (1917) könyvtárnyi irodalma van. 


A mi kis kéthetes forradalmunk még most kezdi kiírni magát. 1989-ig 
csak az ellenforradalmi oldal szólalhatott meg. Négy év alatt, mint a 
májusi esőre a fő, megindult a memoárok áradata. Mára már higgad- 
tabban lehetne megközelíteni az eseményeket. Hivatott történészek ezt 
meg is teszik. Egy nagy mozaik képnek apró kis kockái vannak. Minél 
apróbbak és részletesebbek a kövei, annál árnyaltabb a művészi kép. 
A több oldalról megvilágított festmény is élesebb. 


Így vagyunk a történelemmel. Pontosabb képet kapnánk a honfoglalás - 
ról, a tatár, török dúlásról, ha az akkor élő szemtanúk, még ha nem is 
hadvezérek, hanem közkatonák megírták, megírhatták volna saját 
egyéni élményeiket. Jókai Csataképek c. regénye nem ad olyan pontos, 
megbízható képet az 1848-as forradalomról, mint Csutak őrnagy sze- 
mélyes leírása az Erdélyi hadjáratról, vagy egy honvéd tiszt naplója pl. 
a világosi fegyverletételről, amit ő személyesen átélt. 


12 Kiegészítve: ,...tempora si fuerint nubila, solus eris? Jelentése: míg boldog 
vagy, sok a barátod, de ha felhős az idő, magányossá válsz. 

Egyre kevesebben vannak már élő szemtanúk a második világháború, 
és az 1956-os forradalom résztvevői közül. Ez a tény adja kezembe a 
tollat, hogy a Szegeden, később Tökölön átélt élményeimet leírjam az 
utókor számára. Kis porszem voltam a zivatarban, de sok kis porszem 
és víz alkotja a sivatagot és az óceánt. Minden homokszem és vízcsepp 
magában hordja az egészet. Részletekben bújik el az igazság is. Csak az 
érdemes a megörökítésre, ami valóban megtörtént, minden szépítés és 
túlzás nélkül. Ennek van hitele megtartani a törvényt, mindig csak az 
igazat szabad és kell elmondani, hogy tanulhasson belőle az utókor. 
Igaz az a latin mondás: a történelem az élet mestere, de csak akkor, ha 
az igaz, és nem tudatosan ferdített. 


A forradalom kitörésének nyilván voltak előzményei! 


Valóban nem minden előzmény nélkül robbant ki az októberi forrada- 
lom. A reformer írók, politikusok a sajtóban, rádióban már felébresz- 
tették az emberekben a változás utáni vágyat. 


A Szabad Európa által sugárzott adások, hírek nagymértékben tették 
tájékozottabbá a hallgatóságot. Rákosi terrorja -— mert amit tett, az tö- 
mény bolsevik stílusú, szovjet mintára alkotott terror volt — ami szin- 
tén kiváltotta a kemény ellenállás iránti vágyat, úgy a parasztságban, 
mint az elkeseredett munkásságban. Az országban mindeni jobb életet 
és nyugalmasabb politikai légkört kívánt. Megelégelték a tömegek a 
hajszolt munkát és a félelemmel teli éjszakákat. Sokan nem érezték ma- 
gukat biztonságban, még az egyszerű dolgozók közül sem. 


Ugye, akkor nem a ,múlt rendszer elégedetlen fiait" vádolták? 


Hát, dehogy nem! Jellemző, hogy az ellenforradalom kirobbanását és 
folytatását sokáig a csendőrökre, tisztekre és kulákokra fogták. Később 
már ezekről nincs szó, mert mindent a reformkommunisták művének 
kell tekinteni, szinte hivatalból. Ilyen a politika, valóban huncutság, ha 
már nem is tisztán , úri". 


Szegeden is hasonló volt a helyzet, mint az országban mindenütt. Ol- 
vasták, megbeszélték az emberek az Irodalmi újság cikkeit, és hallgat- 
ták nyolc óra után titokban a Szabad Európa hangját. 


Te, hogyan kerültél bele ebbe a forradalmi körbe? 

A Szegedi Egyetemen alakult meg először a MEFESZ, és innen indult a 
fiatalok, főiskolások forradalmi szervezkedése, gyűléseikre magam is 
eljártam. Az Ady téri nagygyűlésen is ott voltam, amikor a diákság kö- 
veteléseit megfogalmazták. 


Október 25-én - van 40 éve - G. B. Shaw Szent Johanna darabja ment a 
műsoron. Nagyon időszerű volt a mondanivalója, mert az angol meg- 
szállók elleni harc volt a témája. Lehet, tudatos volt a választás. Magam 
is ott voltam az előadáson. Szakszervezeti jutalomjegyet kaptunk a fe- 
leségemmel. Nem tudtam akkor, hogy ennek következményei lesznek, 
méghozzá súlyos vádak alapján. Ugyanis letartóztatásomkor — 1957 ta- 
vaszán - a tüntetés provokálójának minősítettek. 


A letartóztatásod előtt, azért még sok minden történt... 


A darab játszása alatt tüntetés zajlott az utcákon. Bicskei Károly az er- 
kélyről szavalt a tömegnek, úgy tudom, a Talpra magyart. Az előadás 
egyik jelenetében Papp Teri színésznő - aki a főszerepet, Szent Johan- 
nát alakította kiválóan - beélte magát nagyon a szerepbe. Egyik jele- 
netben azt kiáltotta fennhangon: , Ki a megszállókkal Franciaországból" 
Elkezdtem tapsolni, és a közönség vette a lapot, nagy tapsorkán tört ki. 
Mindenki az akkor utcai hangokra, jelszavakra gondolt: , Ruszkik 
haza", hiszen ezt kiabálta a nép napok óta az egész ország hangos volt 
tőle. A darab folyt tovább, feszült figyelemmel kísértük. A harmadik 
felvonás közben Johanna nyugati szélért imádkozott, hogy a francia 
hajóhad be tudjon jutni az orléans-i kikötőben. Térdepelve könyörgött 
a zászló alatt, s egyszer csak meglebbent a szélben a feltűzött zászló. 
Felkiáltott ismét Johanna: , Nyugati szél, nyugati szél" Ismét felcsattant 
a taps. 


Nem kellett a szöveghez magyarázat senkinek. Ilyen hangulatban köze- 
ledett a darab befejezése. Ekkor történt a történelmi megrázó jelent, 
amelyet senki életében el nem felejthetett. Bejött az utcáról a tüntető 
tömeg egy része. Fiatalok, egyetemisták, munkások. Kossuth-címerrel, 
lyukas zászlóval a kezükben és elvegyültek a színpadon a szereplőkkel. 
Egyikük elkezdte fennhangon énekelni a Himnuszt. Először döbbent 
csend lett a nézőtéren. A püspök szerepét játszó színész, Kaló Flórián 
kapcsolt, és levette a fejéről a barettot, a püspöksüveget. Mi s az első 
sorokban kezdtünk felállni. A beidegződés a felállásra természetes 
reflex volt. Mellettem a sorban civil ávósok és rendőrök ültek, nem aka- 

ródzott nekik felállni. Akkor kiáltottam jó hangosan: , Aki magyar, áll- 
jon fel" Mindenki felállt a nézőtéren, ezalatt páran kisompolyogtak a 
sorokból, férfiak feleségükkel, -— gondolom, akik féltek valamitől, - ha 
küzd ellenséggel - szöveg hallatán. 


Valószínűleg ők ezt magukra értették. A meghatottságtól könnyezve 
mindenki, aki maradt, (8-10 ember távozhatott eközben) elénekeltük a 
Himnuszt a színészekkel együtt. Életre szóló emlék maradt ez a jelenet, 
gondolom, mindannyiunk számára. 


Magam előtt látom az egészet, egy film katarzisának is be illene! 


Engem a vallató tisztem áprilisban felelősségre vont, hogy beszédet tar- 
tottam a színházban. Ennyit a katarzisról! Azt mondtam neki, nem be- 
szédet tartottam, hanem csak a Himnusz elkezdésekor mondtam azt, 
aki magyar, álljon fel. Mi hibát, bűnt követtem el ezzel, hiszen önnek, 
aki hivatásos tiszt, szintén állva kell a nemzeti Himnuszt énekelni. Én 
csak ezt tettem. Nem megfelelő időben mondtam, felelte a vallató tisz- 
tem. Én azt gondolom, megfelelő volt az idő erre. Válaszom nem tet- 
szett az ÁVH-s nyomozótisztnek, mert ettől kezdve nagyon gorombán 
bánt velem. 


Visszatérve az előadásra ezek után - a Himnusz végén - a közönség ki- 
tódult az utcára. A színészek is jöttek utánunk a Klauzál térre. Ott a té- 
ren beszédek hangzottak el, melyet a tömeg lelkesen megtapsolt. 
A házakból pizsamában, papucsban jött le a nép, s felejthetetlen él- 
ményt jelentett az éjszakai tömegtüntetés. A Szózattal befejeződött az 
esti előadás utcai folytatása. Hazamenet mindenki az 1848-as érzésekre 
hivatkozott, akkor lehetett ilyen érzelmi állapotban Pest-Buda polgár- 
sága. 


A rá következő napokon történt a Takaréktár utcai sortűz. 


Szolgálatban voltam a Petőfi-telepi gyógyszertárban. A betegek - akik 
a receptért jöttek a patikába - elmondták, nagy tüntetés van a város- 
ban. Idegesen kiabáltak, miközben nekem, egy gyermeknek való kana- 
las gyógyszert kellett készítenem. Megkértem őket, hogy halkabban 
beszéljenek, ne zavarjanak, mert megmérgezhetek valakit, ha nem 
hagynak nyugodtan dolgozni. Jellemző az akkor légkörre, hogy mikor 
tavasszal letartóztattak, az is a vádpontok között szerepelt: , Meg akar- 
tam mérgezni én egy kommunista gyermekét. Kisült, hogy Tóth nevű 

cipőgyári párttitkár 2 éves gyermekének készítettem a köhögéscsillapí- 
tót és nyugtatót. 


Rp. Natr. phaenylacethy bartituricum 0,10 
Codein hol 0,10 
Sir aurantii 50,00 
Agua destillata 50,00 


D. Sign. 3x1 kávéskanállal 


Hát ilyen volt 1957 tavaszán a hisztéria keltette üldözési mánia. De ez 
fél év múlva történt, április 2-a után, mikor bevittek éjszaka a Csillag 
börtönbe. 


1956. október 26-án délben bezártam a gyógyszertárat, mert ebédszü- 
net volt du. 4-ig. Kerékpárral bementem a városba, megnézni, mi van, 
mert a mondottak alapján lövöldözésre is sor került. Magamhoz vettem 
a Hazafias Népfront által - évekkel ezelőtt — részemre kiállított Megbí- 
zólevelet, melyen ez állt: 


Megbízom Török Pál Petőfi-telepi gyógyszerészt, mint a Hazafias Nép- 
front II. kerületi egészségügyi titkárát, hogy a lakosság panaszairól a 
Hatóság felső szerveivel megbeszélést folytathat. Pártbizottság pecsét- 
je, aláírása. 

Én eddig a tisztiorvossal konzultáltam egészségügyi dolgokról, pana- 
szokról. Gondoltam, ezt a papírt felhasználom most arra, hogy a Város- 
házán a fejesekkel beszélve, elmondom a véleményemet, mit 
beszéltünk meg a Petőfi-telepi dolgozókkal. Ugyanis a szemközt dolgo- 
zó Kazánkovács Ktsz. embereivel már napok óta többször összejöttünk 
és beszélgettünk. A futball világbajnokságot is együtt néztük és hall- 
gattuk annak idején. 


Volt olyan vélemény, hogy fegyverezzük le a rendőrőrsöt Petőfi-tele- 
pen, de ezt én, mint volt katona nem helyeseltem. Nem akartam a tele- 
pen fegyveres konfliktust elkezdeni. 


Ennek ellenére, ezt is a nyakamba akarták varrni, még pedig úgy, hogy 
én akartam ezt is kezdeményezni. Akkor nem gondoltam a következ- 
ményekre, valóban szeretettem volna a vezetőkkel megbeszélni, hogy 

békés úton rendezzük a vitatott kérdéseket. Vöröskeresztes karszalag- 
gal ellátva -— ezt kaptam a Takaréktár utcában egy tüntetőtől - bemen- 
tem a városháza épületébe. Egy rendőr igazoltatott a kapuban, és 
elvette az igazolványomat. Felvezetett az emeleti tárgyalóterembe. 


Szeretnék becsatlakozni, ezt így minden további nélkül megtehet- 
ted? 


Persze! Felejthetetlen látvány fogadott. Itt volt a megyei és városi veze- 
tőség egy része. Tombácz elvtárs, Dénes Leó polgármester és még töb- 
ben mások is. Őket kerestem meg, és azt mondtam: A Hazafias 
Népfront igazolványának birtokában azt szeretném elmondani, mit kí- 
ván a nép: Vonják be a katonai kordont; engedjék be a tömeget a Klau- 
zál térre, hogy elhelyezhessék a koszorút Kossuth Lajos szobrára; 
váltsák le a szélsőbalos vezetőségi tagokat. Név szerint felsoroltam, kik 
lennének azok. Megkaptam a névsort egy párttagtól, hogy kik a leg- 
szélsőségesebb sztálinisták, akik a lövetést is követelték a legutóbbi 
pártgyűlésen. 


Tombácz Imre és Dénes Leó is azt mondta, megértik a követelést, de 
nekik nem áll most módjukban ezt teljesíteni. Szinte reszkető hangon 
panaszolták: , Elszakadtunk a tömegektől". Igen, mondtam, mert azok 
kint tüntetnek, Önök meg itt magukban vannak. 


Körülnéztem, az asztalokon cigaretta csikkek között sütemények, 
szendvicsek, kávéscsészék; de ott volt kézigránát és géppisztoly is az 
asztalon, költői rendetlenségben. Féltek attól, hogy megostromolja őket 
a tüntető tömeg. Nagyon meg voltak ijedve, azt láttam. 


Dénes Leó átölelt, és azt mondta, rendelkezésemre bocsátják a polgár- 
mesteri autót, és elvisznek a katonai parancsnokhoz, vele beszéljek. 
Egy rendőrrel - a fekete elegáns kocsival -— valóban elmentünk a Kos- 
suth Lajos sugárúti rendőrparancsnoksághoz. A kapu kinyitásakor lát- 
tam az udvarban felállított géppuskát és a kiásott lövészárkokat a 
kapuval szemben, itt is felkészültek az ostromra. A pincén keresztül 
(ahol később 1957-ben magam is, mint rab lakó lettem) mentünk fel az 
emeletre. Ott volt a katonai parancsnok. Neki is elmondtam, miért jöt- 
tem. Fölényesen magyarázott, hogy mint katona - százados volt - tud- 
ja, mit kell tenni. Mondtam neki, hogy nem mint gyógyszerész 
beszélek, hanem mint hivatalos tiszt és fronton járt katona. Akkor más 
hangnemben folytatta a beszélgetést, de a ftényképezőgépemet elvették, 

és kivették belőle a filmet. Azt mondta, majd a sarki patikában meg- 
kaphatom az ellenőrzött tekercset. Szerencsére üres volt, egyetlen ex- 
ponált kép sem volt benne, mert azt már előző nap kivettem a gépből. 
Jelenleg is őrzöm az eredeti felvételt a feldekorált Kossuth szoborról. 


Visszavittek a városházára, és ott megkértek, menjek le a pincébe, és 
hangosbeszélőn mondjam be, hogy mit beszéltem a katonai parancs- 
nokkal. Egy ÁVH-s őrmester majdnem síró hangon könyörgött, nyug- 
tassam meg a tömeget. 


Akkor ott elmondtam, hogy beszéltem a katonai parancsnokkal; ha a 
tömeg szétoszlik, bevonja a kordont. 


A Városházán - mielőtt elmentem - azt mondtam Tombácz elvtársnak 
és a Polgármesternek: , Helyre kell állítani a rendet, engedni kell a tö- 
meg követeléseinek, váltsák le a szélsőséges elemeket, egy anya se si- 
rassa a továbbiakban a gyerekét, és egy vakolat se hulljon le Szegeden! 
Ezt apámnak elismerte Dénes Leó, és megígérte, hogy ha bírósági tár- 
gyalásom lenne, ő ezt elmondja a bíróságon, mint mentőtanú. Hála Is- 
tennek, nem került rá sor, de 1957-ben nyolc hónapra internáltak. 
Akkor - miután a hangosbemondón ezeket elmondtam - kimentem a 
Városházáról az utcára. Végigmentem a korzón a Tóth órásig. Ott állt a 
katonai kordon másik vége. Tüntetett a tömeg, kiáltották: Piszkos ávó- 
sok, agyonlőttetek egy fiatalt, meg egy terhes anyát. Volt ott fiatalok, 
nők, férfiak vegyesen. Láttam ott egy Petőfi-telepi ismerősömet is — aki 
igazolt - mert engem is le piszkos ávósozott, mikor arra szólítottam fel 
őket, hogy ne kiabáljanak a katonákra, ha szétoszlik a tömeg, bevonják 
a kordont. A tüntető tömeg nem engedett, és láttam, hogy a mellettem 
álló katona felhúzza a géppisztoly zárát. A tömeg fenyegetésére ő is 
hátrált, de felhúzott zárral. 


Békítő szövegemre azt kiáltották rám - piszok ávós, ne pofázzon - 
ugyanis esőkabát volt rajtam, és a fényképezőgép szíját pisztolytáská- 
nak nézték. A felizgatott tömeg úgy fel volt hergelve, hogy attól tar- 
tottam, nekimennek a géppisztolyos katonának. Valaki mondta, hogy 
nem ávós az, hanem a Petőfi-telepi gyógyszerész, erre megnyugodott a 
tömeg, de nem oszlott szét. Hazamentem ebédelni, és délután 4-kor ki 
kellett nyitnom a gyógyszertárat. 


Jellemző volt ez az akkori és későbbi zavaros viszonyokra? 

Igen, úgy gondolom! 1956-ban a tüntetők leávósoztak, 1957-ben a me- 
nekülésből visszajött ávósok meg engem fasisztáztak le. Ők Romániá- 
ban és Szerbiában vészelték át november 4-ig a forradalmat, aztán ők 
tartóztattak le minket, 56-osokat. Ilyen az élet. 


Aznap a feleségem éjjeli szolgálatban volt a Kígyó Gyógyszertárban. 
Én szabadnapos voltam - aznap nem kellett kinn aludnom a Petőfi- 
telepi patikában - bementem a Kígyóba, félt ilyen tüntetés után egy- 
maga lenni. A katonai páncélautók körbe-körbe járőröztek éjszaka a 
városban. 


Reggel 6 után hazaindultam, hogy én is elérjem a reggeli nyitást. 
A korzón mentem végig a Takaréktár utcáig. A Deák szobor előtt ülve 
a padon beszélgettek a katonatisztek. Egészen közel mentem, hogy 
hallgassam, mit beszélgetnek. Tisztán értettem, mit mond az egyik tiszt 
a másiknak: Nem akartam agyonlőni, gellert kapott a golyó. Érthetően, 
idegesen ismételgette az egyik, azt hiszem főhadnagy a másiknak. Mi- 
közben mellettük mentem el, tisztán hallottam, amit beszéltek. 


1991-ben, amikor Schvarcz Lajos édesanyjánál voltam, megmutatta fia 
zakóját, ahol ő bestoppolta lövés helyét. A jobb lapocka helyén volt 
egy nagyon kicsi bemeneti nyílást. Valóban ez célzott lövés lehetett és 
nem gellert kapott golyó, az nagyobb roncsolást okozott volna a kabá- 
ton, és nem hatolt volna a tüdőn át a veséig. 


A sortűz - amelyet a kiskunhalasi határőrség tagjai a tömegre, illetve a 
tömeg fölé adtak - még többeket is megsebesített, de egy halálos lövés 
volt, az halt meg, akinek a kezében a zászló volt. A bank felső emeleté- 
ről célozhatták meg a zászlót tartó ifjú munkást. A MÁV rendelőinté- 
zetben állapították meg a halált. Innen vitték fehér mentős hordágyon 
a körúton végig az Ady térig. Láng professzor tartotta a búcsúztató be- 
szédet a temetésnél. A Rókusi temetőben lett eltemetve, később, mivel 
ez a temető megszűnt átvitték a belvárosi temetőbe. Tábláját én tetet- 
tem fel a Takaréktár utcai OTP falára, ahol a halálát megállapították. 


A tüntetések folytatódtak az utcán. Állandó szöveg volt a , Ruszkik 
haza". A posta épülete mellett vonultunk egyik nap a szovjet harcko- 
csikkal szembe, amelyek a hídon jöttek át. A lövészek az ujjukat a gép- 
fegyver ravaszán tartották lövésre készen. Szerencse, hogy provokáció 
nem történt, nem dobtak rájuk , Molotov-koktélt", így mellettünk kétol- 
dalt elvonulhattunk bántatlanul. 

Egyik nap beszélgettem az egyik páncélossal, aki szóba mert állni ve- 
lem. Kérdezte, honnan tudok oroszul. Mondtam, hogy a Kaukázusban 
voltam hadifogoly. Ő is barna képű grúz lehetett - nem szőke szláv — 
barátságos volt, mint általában az elnyomott nemzetiségűek a Szovjet- 
unióban. Azt mondta, semmi az a három év, ami nekem kijutott a fog- 
ságból, ő már hatodik éve van itt Magyarországon anélkül, hogy 
egyszer is otthon lett volna, azt mondta ő is fogoly, akárcsak én voltam 
a háború utáni Oroszországban. 


Hol volt a szegedi értelmiség gyülekezőhelye? 


Láng professzor lakásán. Este kijárási tilalom volt, ezért Gottwald Lász- 
ló körzeti orvostól - akivel egy házban laktunk - receptet kértem, 
hogy alibiként azzal menjek 9 óra után este az SZTK-ba. Feleségemnek 
a sógora volt, és megmondtam neki, mire kell a recept. A Szenthárom- 
ság utcában már többen voltunk összegyűlve. A professzor úrnak - aki 
nagyon optimistán, magabiztosan nyilatkozott - elmondtam, hogy nem 
ilyen kedvező a politikai helyzet, a kommunisták fegyveresen szervez- 
kednek a forradalom ellen. Kioktatott, hogy ő az olasz fronton volt ka- 
tona az I. világháborúban, tiszt, nem osztja az aggályaimat. Azt 
mondta, egy hónap múlva Párizsba, Oxfordba küldi egyetemistáit nyu- 
gati ösztöndíj reményében. 


Felvilágosította, hogy én ezt nem gyógyszerészként, hanem mint volt 
hivatásos tiszt jelentem ki. Akkor megváltozott hangneme, és komo- 
lyabban vett, amit ezek után mondtam neki. Hazajövet, 10 óra után az 
utcán igazoltatott egy autós, dzsipes tiszti járőr, és megkérdezték, mi 
járatban vagyok, és hol lakom. Igazoltam magam a recepttel, és a Ma- 
ros utcai lakásunkra vittek. Becsöngettek, és miután a feleségem iga- 
zolt, engedtek ki a kocsiból. Ezt megúsztam. 


November 3-án este, mikor a korzón mentem végig - még mások is sé- 
táltak ott — megszólalt a hangosbemondó: tartalékos katonák jelentkez- 
zenek a városházán. Nagyon vészjósló idők következtek, ezek után 
perceken belül kiürült a korzó. Mindenki sietett haza. Jelentkezni, azt 
hiszem, senki nem mert, mindenki úgy érezte, miden elveszett, az el- 
lenállás itt Szegeden is kilátástalan. 


Mikor jöttek be az oroszok? 

November 4-én hajnalban jöttek be az oroszok ismételten Pestre, hal- 
lottuk a rádióban Nagy Imre beszédét... Csapataink harcban álltak. Az- 
után az Egyesült Nemzetekhez intézett segélykérést: Segítsetek, 
Segítsetek; Hilfe, Hilfe, Help, Help... Nagyon elszomorító hangon beje- 
lentett hírek a teljes reménytelenséget sugározták. Minden reményünk 
elveszett. Gondoltuk már sokan, a Nyugat megint elárult bennünket. 


Vasárnap délelőtt elmentem a Tolbuhin sugárúton lévő egyetemista 
kollégiumba. Ott voltak a nemzetőrök is és az egyetemi karhatalmi ala- 
kulat. Amit láttam, az már a teljes vég, az összeomlás jeleit viselte. Nyi- 
tott kapu, őrség sehol. Cigányok pokróccal összekötött csomaggal, 
lopott bakancsokkal cipekedtek a folyosón kifelé. Egy asszony 14 éves 
gyermekével és egy puskával jött be, hozta vissza a fegyvert, amit a fia 
hazavitt. Teljes zavar, kapkodás az egész vonalon. Egy őrmester egy 
rajjal a Csillag börtönbe ment leváltani az őrséget. Egy fiatal orvostan- 
hallgató pisztolyt dugott a zsebébe, és a hídra akart menni - ellenállni 
- ahogy mondta. Egy volt hadapródiskolással voltam tanúja ennek a 
káosznak, katonaszemmel láttuk, ez már a teljes csőd. 


Olyan hangulat volt, mint a háború utolsó órájában 1945. május 8-án. 
Lebeszéltem a fiatalembert, hogy a hídra menjen harcolni, azt mond - 
tam, menjen haza, az édesanyja várja. Ha mi - a magyar hadsereg - a 
németekkel együtt sem tudtuk az oroszokat megállítani, most még több 
harckocsival jöttek, mint annak idején 1944-ben. Mit tud tenni egy 
géppisztollyal és 7 tölténnyel. Magamban gondoltam, nekem is csak 
ennyi volt a fronton, igaz, én sem mentem vele semmire. Haza indul- 
tam, nagyon elkeseredve. Teljesen kilátástalan volt a helyzet. Ezt lát- 
tam a katonai parancsnokságon is. Oda is bementem. Akkor 34 éves 
voltam, mindent látni és tudni akartam abban az időben. Szemtanúja 
akartam lenni a történelmi eseményeknek. Látni akartam, mit tesznek 
most a katonák. Beengedtem a tárgyalóterembe, ez is mutatja, milyen 
fejetlenség volt, a kapunál semmi őrség, igazoltatás, a rend teljesen fel- 
bomlott mindenütt. 


Izgatott beszélgetéseknek lettem tanúja. Mindenki magyarázott, sok 
össze-vissza, ellentmondó hírt hallott az ember a jövő-menő tisztektől. 
Érdekes volt az öltözetük, ellentmondásos. Volt olyan, akinek még 
szovjet típusú vállpántos rangjelzése volt. Voltak némelyek már az új 
egyenruhákban, nyakon lévő parolival átalakítva. Lélekben is ilyen 
megosztottak lehettek. Mutogatták a térképen merre-merről vonulnak 

a szovjet páncélos egységek. Ellenállásról szó sem lehetett, nem állt 
rendelkezésükre semmi jelentős páncélos erő. 


Mit éreztetek? 


Láttam az arcokon, mindenki a túlélésre gondolt. Mi lesz a sorsuk a 
forradalom leverése után? Megmaradhatnak-e tisztnek, vagy civilbe 
kell öltözniük. A hivatásos tisztek összeomlási csődje következett be, 
mint a Horthy hadseregben október 15-e és május 9-e után. Az agyak- 
ban már az elmúlt idők 12 napjának (október 23-tól november 5-ig) 
eseményei tornyosultak össze. Mit tettem, mit tehettem volna, és amit 
tettem, jó-e majd nekem. Teljes tanácstalanságban hagytam ott őket. 


Sajnáltam is, nem is, mint bajtársakat, de nem éreztem velük úgy 
együtt, természetesen, mint ezelőtt tizenegy évvel, mikor közvetlenül 
az én bőrömről volt szó. Valószínűleg közülünk is sokakat meghurcol- 
tak. Voltak, akiket simán leszereltek, így megúszták, de voltak közülük 
is, akik esetleg a börtönt is megjárták. Ekkor még én sem gondoltam, 
hogy 1956-ból kifolyólag börtönviselt leszek. Siettem haza, aggódtam 
már a családomért. 


Éjszaka az utcánkban is nagy zajjal vonultak az orosz gépesített egysé- 
gek. Lehetett hallani szórványos lövöldözést is. Valószínűleg csak vak- 
tában való céltalan pufogtatása volt azoknak, akik előtte való hetekben 
fegyverhez és lőszerhez jutottak. 


Egy volt tiszttársam mondta el Tökölön a következő 1956-ra jellemző 
történetet. Nyíregyházán lakott, és ott volt nemzetőr parancsnok. Mi- 
kor Munkácsról, Ungvárról nagy tömegben bejöttek az oroszok, hosszú 
sorokban dübörögtek végig az országon Pestig. Fiatal gyerekekkel ők 
is, puskákkal felszerelve kivonultak az országútra, mint nemzetőrök, 
ott feküdtek az árokparton, lövésre készen, vezetése alatt a sápadt arcú 
kisgyerekek. Hősök akartak lenni, mint 1848-ban a kisdobosok. Messzi- 
ről hallatszott a félelmetes dübörgő hang, a lánctalpak zörgése az or- 
szágúton. Megszólalt mellette egy mutáló hang: Hadnagy úr, 
ellenálljunk? — kérdezte tőle egy fiatal, 15 év körüli nemzetőr. Akkor -— 
mondja a ludovikás, fronton is járt bajtársa — végignéztem a sorban ott 
fekvő, fiatal, lázban égő szemű gyerekeken, és megsajnáltam őket. Be- 
láttam, semmi esélyünk nincs az ellenállásra, úgy döntöttem, hazakül- 
döm őket, mielőtt összetapossák a T 54-esek, amelyek nagyobbak 
voltak, mint a világháborús T 34-esek. 

Fiúk, menjetek haza! Nincs értelme feláldozni az életeteket, nincs sem- 
mi esélyünk ellenük egy szál fegyverrel, és tíz tölténnyel fejenként. 
Ilyen arányú volt mindig a magyarság felkészültsége legtöbbször az el- 
lenségeinél. 


Ezért is buktunk el 1492 óta minden háborúnkat és minden szabadság- 
harcunkat. Túlerő ellen nem tudtunk eredményesen védekezni. Elvé- 
reztünk. Így volt ez 1956-ban is. 


Hallgattuk a rádiót. A pesti srácok reménytelen küzdelme is elhallga- 
tott egy pár nap után. 


Ezek után következett a megtorlás. 


Szegeden formális harcok nem lévén, a legtöbb letartóztatás a munkás- 
tanácsokban való részvétel miatt történt. Magam is munkástanácstag 
voltam. A Kígyó gyógyszertárban tartott gyógyszerészgyűlésen válasz- 
tottak meg titkos szavazással. Elnök Hangay Levente lett. Tagok Diener 
Eta, Keszthelyi Béla, Frankó Andor és jómagam. Nem akartam vállalni, 
azt mondtam, mivel ludovikás tiszt voltam, nem szeretném, ha emiatt 
kritika érne a baloldal részéről a munkástanácsot. Volt, aki azt mondta 
nekem akkor; vállalnod kell, beléd helyeztük a bizalmat, nem lehetsz 
gyáva - mondta ő, aki semmi felelősséget nem vállalt. Mikor 1957 ápri- 
lisában elvittek, azt mondta a központban a párttitkárnak, aki jelezte 
már, hogy engem elvittek. Úgy kell neki, minek pofázott. November- 
ben, mikor hazajöttem, találkoztam vele az utcán. Ő körülnézett, hogy 
látja-e valaki, s aztán megölelt, és azt mondta: Palikám, imádkoztam ér- 
ted. 


Ez az igaz történet szemlélteti az emberek állhatatosságát és megbízha- 
tóságát -— sajnos jellemző magyar jelenség. Szalmaláng, jellemtelenség, 
árulás, minden mennyiségben. Szélkakas karrieristák voltak és lesznek 
közöttünk mindig. Tény az is, hogy voltak, akik őszintén aggódtak ér- 
tem, de ez főleg a családban levők, és régi barátok között akadt. Márci- 
us végén, amikor kezdték összegyűjteni az 56-osokat, egy kollégám 
becsöngetett délben hozzám, és azt mondta: , Pali, meneküljön, mert a 
pártbizottságon elhatározták, hogy magát le fogják tartóztatni. Ezt iz- 
gatottan, az ajtóban közölte velem, mondta, hogy egy biztos helyről 
hallotta, higgyem el, így lesz. Tudomásul vettem, megettem az ebéde- 
met; szilvás gombóc volt, utána kimentem délutáni műszakra a gyógy - 
szertárba dolgozni. Nem akartam elhagyni sem a családomat, sem a 


180 


házamat, nem is nagyon lehetett már akkor, erősen őrizték a nyugati és 
déli határokat is. Decemberben még könnyebben tudtak átmenni a ju- 
gó határon is, de nemsokára bezárult ez a lehetőség is. 


Jól tudom, hogy disszidálhattál volna? 


Amerikai unokatestvérem, Török Pista öt repülőjegyet kifizetett ré- 
szemre a bécsi követségen, de nem vettem igénybe. Feleségem az anyja 
nélkül nem akart jönni, így én is maradtam. 


Petőfi-telepen is akadt, aki feljelentést tett ellenem. Tudtam is róla, kol- 
léga volt, mindenáron a helyemre akart kerülni. Fizetett némelyeknek, 
hogy ellenem valljanak. Nekem ezt elmondták. Nem tehettem ellen 
semmit. Aki a kazánkovácsoktól feljelentett — egyetlen közülük - ami- 
kor beléptem éjjel 4 12-kor Csillag börtön kapuján, szívéhez kapott és 
meghalt. Így mondták a telepen, megverte az Isten, mert feljelentette 
ártatlanul a gyógyszerészünket. Egy öreg sztálinista volt a kazánková- 
csok közül. Gyerekei sem mentek el a temetésére, szégyellték az apju- 
kat magatartása miatt. 


Ilyenkor a bajban lehet az embereket legjobban megismerni. Egy volt 
osztálytársam - Horváth János egyetemi tanár - volt az első, aki fele- 
ségemnél reggel 9 óra után jelentkezett, ahogy meghallotta, hogy en- 
gem éjjel elvittek. Hozott pénzt, hogy legyen ügyvédi költségre, hogy 
kihozzanak engem a börtönből. Apám , csak" 10 óra után jött a felesé- 
gemtől érdeklődni, hogy mi van velem. Ilyen esetek miatt az ember 
még nem veszti el a bizalmát, hitét az emberekben. Sokat kellett ta- 
pasztalni, átélni az embernek az elkövetkező nehéz időkben. 


Rosszabb volt ez az időszak, mint a fogság, mert akkor fiatalabb és nőt- 
len, gyermektelen voltam. 


Akkor csak magamért voltam felelős, most feleség és három gyermek 
sorsa is aggasztott. Olyan időszak volt ez mégis az életemben, hogy 
nem sajnálok semmit. Ha még egyszer átélném mindazokat, akkor sem 
csinálnám másképp. 

Röpcédulán olvastam Németh László levelét. Az volt benne: Feljöttem 
Pestre vidékről, ahol betegen feküdtem. Láttam az ostromlott, szétlőtt 
pesti utcát. A ház tetején géppuskás állásban két fiatal agyonlőve, az 
egyik lány volt. Ha ők ifjú életüket nem sajnálták a Hazáért feláldozni, 

én beteg életemet miért sajnálnám. Ahogy emlékszem, így volt ez a ter- 
jesztett röpiraton. Akkor ezt mindenki természetesnek vette. 


Az ostrom alatt pénz gyűjtöttek a sebesülteknek. Kosárba dobálták a 
pénzt. Nem lopott belőle senki. Betört kirakatok előtt őrt állt egy fiatal 
fegyveres, és egy cigarettát sem vett ki magának senki. Nem volt jel- 
lemző az első idők mámorában a fosztogatás. Később, mikor lumpen 
elemek is kiszabadultak a börtönből a politikaiakkal együtt, csak akkor 
akadtak atrocitások. 


Jellemző ez a két vicc a forradalmi lelkületre: 


Budán, az egyik utcasarkon, a kapualjban áll két kisfiú, 12-14 éves srá- 
cok. Mindkettőnek kézigránát, géppisztoly, benzines palack van a kezé- 
ben. Megszólal az egyik: Pista, én félek. Mitől félsz, Öcsi? Hiszen, ha 
jönnek az oroszok, itt van a kézigránát, meg a benzines palack, rájuk 
dobjuk. Nem az oroszoktól félek. Meglátott a nagymama az ablakból! 


A másik: 

A Kremlben mulatnak a szovjet vezetők. Jelentik Hruscsovnak, itt van- 
nak az SS-esek. Igyunk elvtársak. Ismét jelentik, jönnek az angol ejtő - 
ernyősök. Igyunk tovább. Nicsevo. Lélekszakadva jelentik a hírhozók, 
itt vannak a pesti srácok, az óvodások! Elordítja magát: Fegyverbe, ko- 


zákok! 


Mindszenthy kiszabadítása és beszéde után már nem sok jó idő 
maradt a forradalomból. 


Ha - de ilyen nincs a történelemben - nem jönnek vissza az orosz csa- 
patok, és minden ment volna a szabad útján, negyven évvel előbbre lett 
volna az ország a demokrácia útján. Szabad választás után biztosan ki- 
sebbségbe került volna az akkori MKP, azaz a kommunista párt. 
A nagy politika hátrányunkra döntött. A szuezi kérdés nyugati akciója 
megtorpedózta a beavatkozást a mi javunkra. Odadobtak bennünket a 
szovjet karjaiba - vissza. Akkor még nem akartak éles összetűzést a 
felvonuló szovjet hadsereg ellen. 


Később - Ronald Reagen - gazdaságilag kényszerítette térdre az Szov- 
jetuniót. Akkor még a mi tragédiánkkor ez nem volt időszerű. Meg kel- 
lett még érniük a dolgoknak. Ez az elsietett forradalom a mi 
tragédiánkhoz vezetett. Letartóztatták a forradalmi vezetőket, kivégez- 

ték az élenjárókat, bennünket meg hosszabb rövidebb időre , kivontak a 
forgalomból". 


Téged mikor csuktak le? 


1957. április 2-án éjszaka jöttek értem. Éjfél előtt csengettek, lementem 
a kapuhoz, és négy civil ÁVH-s, géppisztollyal bevonult a lakásba. 
Fegyvert kerestek. Felébredtek a gyerekek, akik egy szobában aludtak. 
Gizi 16, Ágnes 5 és Mária 2 éves volt. Mondtam az ÁVH-soknak, fegy- 
verem nincs, ne keressenek, itt csak babaruhát találnak. Azt mondták, 
ne pofázzak, öltözzek fel, velük kell mennem. Feleségem kérdezte, mi- 
ért viszik el a férjemet. Azt válaszolták, nagyon jól tudja maga is, hogy 
miért. Csomagolhatok neki valamit. Igen, fehérneműt, mondták. Nem 
sokáig maradtak, körülnéztek a lakásban, és gyorsan indulást vezényel- 
tek. Az ajtóig lekísért a feleségem, és mikor becsukódott az ajtó - az 
üvegen keresztül láttam - akkor kezdett el sírni. A körúton gyalog 
mentünk a Csillag börtön felé. Útközben csatlakoztak hozzánk a többi- 
ek, akiket szintén letartóztattak. A börtönbe érve már tízen lehettünk. 


Egy kis cellában voltunk, akkor már legalább húszan összezsúfolva. 
Egyikőjük azt mondta, jókor hozták ide, holnap lett volna a válópere. 
Igaza lett, egy év múlva szabadult, és megvárta a felesége, ma is együtt 
élnek. Az is igaz, aki hamarabb szabadult, mindig vitt egy szál rózsát a 
feleségének azzal, hogy a férje küldi: szeretettel. Használt a házasságá- 
nak a különélés. 


Már másnap megkezdődött a kihallgatás a börtön erre a célra átalakí- 
tott egyik cellájában. Az egyik karhatalmista megismert, együtt minist- 
ráltunk gyermekkorunkban, a felsővárosi templomban, ahol édesapám 
kántor volt. Azt mondta, írjak pár sort, elviszi apámhoz. A Hazafias 
Népfront újévi üdvözletére írtam az első sorokat a börtönből. A nemzet 
egysége: boldog jövendőnk záloga. Ez pont jó szöveg volt a helyzetem 
igazolásául. Mi, akiket begyűjtöttek, valóban egységesek voltunk az 56- 
os eszméket illetően. 


Szörnyű zsúfoltság volt a cellában. Háromemeletes priccsek voltak, és 
20 embernek egy kübli, amelyet ami alumínium szemetes kukához ha- 
sonlított, csak alacsonyabb volt, hogy rá lehessen ülni. 


Ezek után? 

Hetekig zsúfoltságban éltünk. Innen továbbvittek a Kossuth Lajos su- 
gárúti rendőrségi épület alagsorába. Itt már kétszemélyes szűk cellában 
voltunk elszállásolva. Én egy újszegedi ládagyári segédmunkással let- 
tem cellatársa. Mikor őt megkérdezték, miért hozták be, azt felelte, 
mert berekedtem. Miért rekedt be? - Mert három napig azt kiabáltam: 
Ruszkik haza. Ezért hoztak be. A pufajkások - akik minket őriztek -— 
úgy meglepődtek, hogy se nevetni, se megszólalni nem tudtak, ott 
hagytak bennünket szótlanul. 


A cella a folyosóra nyitott volt, mert a forradalmárok előtte kifeszítet- 
ték és lebontották a betonajtókat. Ez volt a szerencsénk, mert így leve- 
gőt kaptunk a folyosóról. Az arasznyi vastag betonajtókat nem volt 
még idejük visszarakni. Négy téglára feltett, kitépett ajtókon - mint 
priccseken - aludtunk volna, ha tudtunk volna. 


Minden nap kihallgattak bennünket. Hihetetlen, kitalált vádakat sorol- 
tak fel bűnlajstromunkon. 
Téged, alapvetően mivel vádoltak? 
Nálam ilyen vádak szerepeltek: 
1.) Meg akartam mérgezni egy kommunista gyermekét. 
2.) Fel akartam oszlatni a pártot. 
3.) Új Népfrontot, pártot akartam szervezni. 
4.) A rendőrséget le akartam szerelni. 
5.) Becsukattam a boltokat Petőfi-telepen. 


6.) Beszédet tartottam a színházban. 


A többire nem emlékszem, mert nem tudtam hirtelen rövid idő alatt el- 
olvasni. Ugyanis a nyomozótiszt rátette a kezét az írásra, és úgy akarta 
velem aláíratni a papírt. Azt mondtam neki, ha agyonüt, akkor sem 
írom alá olvasatlanul. Egy pillanatra levette a kezét a papírról, akkor 
olvastam el ezeket a kijelölt vádakat. Úgy írtam alá: fellebbezéssel élek, 
Török Pál. 


Ez szinte hihetetlen! 


Pedig elhiheted! Nyolc hónap után hallgattak csak meg ezekről a vád- 
pontokról, miután azokat egy hónapon keresztül minden éjszaka le- 
íratták velem. Beszélőnk itt a rendőrségen még nem volt. 

Húsvét hétfőn érdekes szórakozást találtak ki őreink. Cellatársammal 
lábbilinccsel összebilincseltek kettőnket, és levittek egy vizes, sötét pin- 
cébe. Itt a kezünket is összebilincselték, és a falhoz lökdöstek. Fejünket 
jól odaverték a falhoz, és úgy kellett mozdulatlanul állni. Közben ők a 
hátunk mögött a géppisztolyt csattogtatták. Rabtársaimnak halkan 
szóltam, ne sz.... be, ezek csak ijesztgetnek bennünket. Eszembe jutott 
ugyanis, hogy én ilyet már láttam 1944. március 19-én Várpalotán a né- 
met SS katonák ugyanezt csinálták az összegyűjtött zsidókkal a zsina- 
gógában. Bezsúfolták őket gyerekestől a zsinagógába, és hátul 
csattogtatták a géppisztolyaikat. Ott mentem a templom előtt, és kihal- 
latszott a jajveszékelésük. Akkor nem gondolta, hogy egyszer én is le- 
szek hasonló helyzetben. Mivel akkor a németek sem lőttek, 
gondoltam, most is ezek is csak ijesztgetni akarnak. Ez sikerült is, sze- 
gény barátom - aki ezt még nem tapasztalhatta — becsinált. No com- 
ment: napokig feküdt mellettem, mivel mosakodásra nem volt 
lehetőség. Ilyen kedvesek voltak hozzánk magyar testvéreink, a pufaj- 
kások. Nagyon gorombán beszéltek és bántak velünk itt, ez alatt az idő 
alatt. 


Április vége felé egyik hajnalon sorakoztattak bennünket. Tizenné- 
gyünket egy hosszú láncra fűzve, megbilincselve, mint régen a gályara- 
bokat, feltettek egy nagyobb rabszállító kocsira. Nem mondták meg, 
hova visznek bennünket. Beszélni sem lehetett egymással. Cigarettázni 
lehetett, de csak egyszer adtak tüzet, az elején, s aztán cigarettáról ciga- 
rettára adhattunk egymásnak tüzet. Tökölön, a volt légvédelmi lakta- 
nyából átalakított internáló táborban kötöttünk ki. Kiszálláskor a 
falhoz állítottak sorba minket, mikor átvettek az ottani őreink. 


Sorban, egymás után kérdezték, ki miért van ott. Legtöbben munkásta- 
nács tagok voltunk. Legutolsó egy közbűntényes cigány volt, aki azt 
mondta lólopásért és tiltott határátlépését. Azt mondták az őreink ne- 
vetve: végre egy becsületes ember. Nekik mi voltunk a komoly bűnö- 
zők, a cigány lótolvaj volt az egyetlen becsületes ember közöttünk. 


Úgy is bántak velünk. 


Az ún. házi parancsnok egy 15 évre elítélt — Csillag börtönből ideho- 
zott - rablógyilkos volt. Csíkos ruhában járt, és az őrökkel együtt fosz- 
totta ki a behozott ,ellenforradalmárokat?" Az eladott holmikból 
pálinkát vettek és közösen fogyasztották el. A reggeli csuklót ő vezette 
a legdurvább módon. Volt, akinek a keze tört el a csukló utáni figyel- 

meztetés alkalmából. Az őröktől kért géppisztollyal ütötte a foglyokat, 
ha valaki nem tetszett neki. 


Meddig és, hogy lehetett ezt bírni? 


Ez az állapot csak akkor szűnt meg, amikor a parancsnokságot egy 
rendőrezredes vette át, aki Kádárral ült együtt három évet. Szabadulása 
után rehabilitálták, és ő lett a lágerparancsnok. Innen kezdve megszűn- 
tek az atrocitások. Bemutatkozása után leváltotta a rablógyilkost a pa- 
rancsnokságból. 


Egy alkalommal ugyanis, mikor bejött a III. emeleti helyiségbe, ahol 
zömmel értelmiségiek voltak elkülönítve (az I. emeleten munkások vol- 
tak, a II. emeleten pedig parasztok). A III. emeleten azért voltak értel- 
miségiek, hogy nekik kelljen a legtöbbet lépcsőzni. Egyszer 
panasznapot tartott az ezredes lágerparancsnok és ez alkalommal egy 
békéscsabai fiatal diák elmondta, mi van ezzel a rablógyilkossal. Meg- 
kérdezte, hogyan lehetséges, hogy politikai foglyokhoz egy 15 évre el- 
ítélt rablógyilkos van kijelölve, aki bántalmazhat és fosztogathat 
minket rendőri segédlettel. 


Ránézett az ezredes az őrökre, azok lesütötték a szemüket, amit igen- 
lésnek vett a parancsnok, és azt mondta: ,kivágom, mint a sz...t" Más- 
nap már nem volt a lágerben csíkos rabtársunk. 


Saját tornatanáraink vezették reggelenként a csuklót. Őreink azonban 
továbbra is mindent megtettek, hogy megkeserítsék ott tartózkodásun- 
kat. 


Kiválogatták az egészségügyieket. Több főorvossal, orvossal együtt, 
mint gyógyszerésznek, nekünk kellett a WC csészéket takarítani, mivel 
egészségügyiek vagyunk. Mi szórtuk a bolhaport a matracokra, nekünk 
kellett éjszakai WC-ügyeletet tartani. 


Egyszer egy pufajkás őr ,piszkos fasisztáknak" szólított minket, akik 
mentünk WC-t takarítani. Ott volt véletlenül az ezredes parancsnok is. 
Meghallotta, amit az őr ránk mondott, és azt ordította fülünk hallatára: 
, Beszéljen velük rendesebben, több rendes ember van közöttük, mint 
maguk között! Erre az őr meghunyászkodott, és cigarettával kínált 
meg bennünket, foglyokat. 


Később az ezredessel nem volt semmi problémánk. Aki munkára jelent- 
kezett - mint magam is - hetenként kapott levélírásra engedélyt, és be- 

szélőt is kéthetente. Jöttek és mentek a szerelmes levelek a feleségem- 
hez. 


Megengeded, hogy ezekből felolvassak néhányat? 
1957. Levelek a Csillag Börtönből 


1957. április 10. szerda délelőtt 8 óra 
Szeretteim, Mindannyian! 
Ne aggódjatok. Ti vigyázzatok magatokra! 


Ha internálnak, csomagot lehet küldeni, ezt híresztelik. Borotválkozó ké- 
szülék (nem kés), egy erős ing, fürdőnadrág, szalonna, cukor. Egy zokni! 
Meleg holmim van. (Később esetleg pénz.) 


Gizikém, Turival beszélj, a terhelési jegyzőkönyvben gépelt nevek, amit én 
mondtam Neked van benne. Az, amit mi tanácstagok csináltunk a vállalat- 
nál. Semmi sztrájk, fegyver, stb. Nyugalom, ne bánkódjatok. Minden elmú- 
lik egyszer. Édesanyámékat nyugtasd meg. Jól vagyok. Nem bántottak, jó a 
koszt, nem fázunk. Ahogy lehet, ismét írok. Vigyázz magadra. Vigyázz a 
gyerekekre. 


Mindenkit sokszor csókolok: Pali 


Letartóztatásom után édesapám a Magyar Népköztársaság Legfőbb Ügyé- 
szének írt beadvány, amelyet a feleségem aláírt. 


Drágáim! 


3-ik vasárnapra kerül sor a T betűre sajnos a beszélőm. 
Sok szeretettel csókollak. Fejér Dénes nővérével beszélj! 


Szandált küldd el. 


1957. május 5-én (anyák napján) újból folyamodványt juttatott be édes- 
apám a Magyar Népköztársaság Legfőbb Ügyészének, Budapest. 

Egyikre sem jött válasz. 

Tökölön hallgattak ki hivatalosan az ügyészségtől, de ez semmitmondó, 
formális, tömeges kihallgatás volt. 

Sorban álltunk százával, és egy ügyész két percet szánt a meghallgatásunk- 
ra. 

Elmondtuk a nevünket és azt, hogy mikor tartóztattak le, hol, mi volt az 
oka. Azaz ennyit: 


Török Pál, Szeged, Maros u. 3. 

Letartóztatásom ideje: 1957. április 3. 

Oka: munkástanácstag voltam a Gyógyszertár Vállalatnál. 
Foglalkozásom: gyógyszerész 

Miután ezt elmondtam, továbblépett a kihallgató ügyész. 


Mindez nem jelentett semmit. Írásos nyoma nem volt, következménye sem 
lett. 
Porhintés volt az egész. Politikai cirkusz. 


1957. OV. 16-án 19h 


Szeretteim Mindannyian! Édes Gizikém! 

Soha még nem érzett szeretettel gondolok Rátok! Édesanyám, édes felesé- 
gem, ne aggódjatok miattam. Higgyétek el jól vagyok. Jó a koszt, az ellátás, 
nem fázom. Egyedül Ti és a munka hiányzik. 

Gizikém, vigasztald meg az édes jó anyámat, tudod az ő szíve milyen gyen- 
ge és a hadifogságot milyen nehezen bírta ő ki, miattam. Ne aggódjatok, 
minden elmúlik egyszer. 

Ne gondoljatok rám, mert akkor nehezebb kivárni a találkozást. Jobban 
szeretlek Titeket, mint eddig bármikor, ha hazamegyek, meglátod olyan 
lesz, mint egy elmúlt álom. 

Gizikém, a gyógyszertárban nem gondolj rám, mert elvonod a figyelmedet 
a receptekről. Tudod most helyettem is vigyáznod kell a családra és a bete- 
gekre is. Ne idegeskedj! Korán feküdj le! Pihenj és segítsetek egymáson. 
Gizike menjen el Egerbe, és ha szükségetek van valamire kérjetek édesapá- 
méktól, vagy add el a fényképezőgépeimet, nagyítót, stb. csak ne szenved - 
jetek hiányt a legszükségesebb dolgokból. 

Szeretnélek látni Édesem. Kérj látogatási engedélyt. Havonta egyszer lehet, 
mielőbb. Csomagot is hozz, kérlek. Tudod, mire van itt szükség. Kockacu- 
kor (krumplicukor), szalonna, kolbász, szalámi, lekvár, kis száraz süte- 
mény. Édesanyámék is adnak biztos kis hazait. 

Egy váltás fehérnemű, harisnya, törülköző, mosó, mosdó szappan, fogrém. 
Egy fürdőnadrág is jó lenne, az is melegít és a mosdáshoz is jó. Hátizsák- 
ban is elhozhatod, az is jó. 

A kicsi gyereket csókold meg helyettem, és takard be őket a nevemben, hi- 
szen mindig ott vagyok veletek. Máriát, Ágnest, Gizit, Valcsikát, Nagyikát, 
Édesanyám, Édesapám, Valit, Pistát. 


Téged sokszor csókol szerető férjed: Pali 


Gondolatban mindig Veletek vagyok. Együtt reggelizünk, ebédeltünk, ott 
ülök az ágyad mellett, ha nem is veszed észre. Máriácskát betakarom, Ág- 
neskát megigazítom, nehogy megfázzon. Gizikét felkeltem / 7-kor, hogy 
segítsen neked teríteni, ha patikába indulsz. Nagyikának is segítenék mo- 
sogatni, ha lehetne. 


Ne gondoljatok rám, gyorsabban múlik az idő. Tudod kicsikém, hogy bánt 
a lelkiismeret, hogy most Titeket magatokra hagyta, de Te is tudod, hogy 
csak jót akartam, mert nemcsak Titeket, de minden anya gyermekét és 
minden gyermek édesapját és anyját féltettem. Nem akartam, hogy egy 
édesanya is sírjon. Félreértették, de aki meg akar mást menteni, nem nézi, 
hogy vele mi történik. Ezért ne haragudjatok rám. Amit lehet, és amikor 
lehet pótolom Nálatok is majd a szeretet hiányát. 

Ágneska járjon szorgalmasan Óvodába. Máriácska pedig egyen jó étvágy- 
gyal, hogy velem tudjon egymaga sétálni a nagymamáékhoz. Kicsi Gizike 
segítsen anyukának. Nagyika ne haragudjon, hogy nem elsőnek írom, vi- 
gyázzon a szívére és a beteg kezére. Sok szeretettel gondol rá. Sokat va- 
gyok gondolatban otthon és mindenkit látok lelki szemem előtt. Édesanyá- 
mat nagyon sokszor csókol és gondoljon az ő rossz fiára, — egyszer majd 
hazamegyek bocsánatot kérek, hogy annyi gondot okoztam neki. Édes- 
apám vigyázzon a szívére. Kicsi Valcsi segítsen odahaza és szeresse az ő kis 
unokatestvéreit. Valikám, ne haragudj rám. Pistát szeressed, de szeretettel 
gondolj rám is. Segítsetek egymáson. Az élet olyan rövid, ne maradjon el 
egy nap sem, amikor nem vagytok boldogok. Ami elmúlt azt vissza nem 
lehet hozni. 


Nagyon sok szeretettel gondolok Mindenkire. 
Török Pálné gyógyszerész 
Szeged, Maros u. 3. I. em. 


Ne sokat gondoljatok rám, mert nehezebben telik akkor az idő. Mindenkit 
szeretettel csókol, a kis gyermeket csókold meg helyettem is. 


189 


Téged soha el nem felejt férjed: Pali 
1957. ápr. 29. du. 6.h. 


Szeretteim Mindannyian! Szüleim, Gyermekeim! 

Kívánom, hogy e levelem mindenkit egészségben találjon. 

Holnap indulunk tovább a következő stációra. 

Nagyon kérlek Titeket, viseljétek Magatokat nyugodtan!!! 

Magam is hasonlóképpen cselekszem. Nem szabad elkeserednetek! Bocsás- 
satok meg nekem, hogy nem akarva is ilyen kellemetlen helyzetbe hozta - 
lak Titeket. 

Tudjátok jól, hogy én az igazat és jót akartam. Az, aki feljelentett alaptalan 
váddal, már a legnagyobb bíró előtt felel azért, hogy hazudott. 

Az aki félreértette azt, amit mondtam és nekem tulajdonította a névtelen 
levelet (az valószínű csak nekem és) nem mondta el annak is aki erre ala- 
pozta aztán a vádat. Tóth Béláné nekem elmondta, hogy egy szalámigyári 
munkás fenyegette meg az ő családját. 

Mindegy. - Egyszer úgy is kiderül, csak nehéz nagyon kivárni. A többit, 
amit tettem, azért tettem, hogy Szegeden ne legyen síró anya és árva gyer- 
mek. 

Most ennek ellenére Ti sírtok, de bízom, nemsokára? találkozunk. Miden 
elmúlik egyszer. Édes jó anyámat, Édesapám, Valit, Valicskát szeressed. 
Minden ismerőst Éváékat (Rózsa É.) is üdvözlöm. 

Valószínű Tökölre (Csepel mellett) megyünk. Onnan majd írok. Bélával 
nyugodtan okosan beszélj (Keszthelyi B.). Óvatos légy kicsikém és vigyázz 
a gyógyszertárban. Oda kérek majd csomagot - ha lehet küldeni - írok. 
Minden gondolatom a Tiétek. Ne hajtsátok agyon magatokat. Egy életünk 
van, vigyázzatok magatokra. Szeressétek egymást! - Jobban, mint eddig 
valaha. Ezt kérem tőletek. 


1957. IV. csütörtök 

Szeretteim, Édes kicsi feleségem! 

Nem az én sorsom miatt, Értetek aggódom, szeretném, ha minden otthon 
rendben menne. 


Édesanyámat Gizikém nyugtasd meg, az ő szíve a leggyengébb mindannyi- 
unkéból. Veled személyesen szeretnék beszélni mielőbb kérjél látogatást — 

csomagot is egyszer egy hónapban lehet beadni. Én jól vagyok, igaz jobban 
lennék a gyógyszertárban a tára mellett és aztán otthon nálatok! 
A betétet a Gyógyszertár Vállalattól kérjed ki, kb. 2x50 Ft. Jó lenne, ha a 
szabadságomat be tudnák az itt töltött idő helyett. Majd megleszünk vala- 
hogy. Fő az, hogy az egészségetekre és az idegeitekre nagyon vigyázzatok. 
Én nyugodt vagyok, a bánásmód kifogástalan, a koszt jó és elég, azonkívül 
jól alszunk. 
Ne aggódj. Adjál el a holmiból bármit, csak ne nélkülözzetek. A kicsi gyer- 
mekeket Ágnest, Máriát csókold meg helyettem is. Valcsikát is. Gizikét üd- 
vözlöm. Édesanyámat, Apámnak, Nagyinak kézcsókom. Valit, Pistát csóko- 
lom. Minden ismerőst üdvözlök. 

Téged nagyon várlak: Pali. 


Visszatérve Rád, milyen munkát végeztetek veletek? 


Munkára jelentkeztem, kőművesnek. Oltottuk a meszet, nagy gödröket 
ástunk és abban tároltuk az építkezéshez felhasznált meszet. Téglákat 
kellett megtisztítani a maltertól. Igaz a tégla préselt volt és több tört 
össze, mint amennyit megtisztíthattam. Rám is szólt egyszer az ellenőr- 
ző parancsnok, hallja maga szemüveges szentlélek, több téglát tör ösz- 
sze, mint amennyit megtisztít, mi maga civilben? Gyógyszerész, 
mondottam. Na, akkor meg ne lássam többet itt a téglák közt. 


Ezek után önkéntes brigádot szerveztem, akik minden munkát vállal- 
tak a láger területén. 


Főleg söprögettünk, szemetet hordtunk hol ide, hol oda, csakhogy mo- 
zoghassunk a szabadban. Legtöbbször csak a lapátra támaszkodtunk és 
mindig a nap felé fordultunk, hogy szépen lesülhessünk. 


Észrevették a lógásunkat és figyelmeztettek - mondván - maguk egy 
fillér értékű munkát sem végeznek, egy magukat egy órája. Nem is, 
mondtam, hiszen mi ingyen, térítés nélkül dolgozunk. Akkor fogják 
meg a talicskájukat és fussanak három kört a futballpálya körül. Ne- 
kem, mint parancsnoknak, brigádvezetőnek nem jutott talicska, és csak 
számoltam a köröket. Akkor ért oda az ezredes és kérdezte tőlem -— mi- 
ért futnak az emberek talicskával? Veszteni valón, félni valóm már nem 
volt, azt feleltem az ezredesnek, készülnek a moszkvai VIT-re. Értette a 
viccet, elnevette magát és nem sértődött meg. Ezt megúsztam, - gon- 
doltam magamban. Rosszabbul is történhetett volna. 

1957. május 16-án 18h 
Gizikém, Szeretteim. 


Várlak Gizikém ebben a hónapban. Kérlek, írjál levelet, ha nem jönnél el. 
Csomagban ne írjál, hanem külön. Hozd el magaddal a Dr. Isekuts Hatásta- 
nát. Írjad fel, amit mondani akarsz, nehogy elfelejtsd. Gáspár néni kifizette 
a könyvtartót? Dr. Tornyival beszéltél? Állítólag Törökné beszélt abban az 
időben vele. Jól vagyok. Szalonnát ne, csak pirospaprikát hozz. Várom az 
időmet. 

Szüleimet sokszor csókolom, ők is írhatnának, ha Te nem is érsz rá. Valcsi- 
kának -- egészséget és Gizikének jó bizonyítványt kívánok. Remélem most 
nyugalom és rend van otthon. Látod, most megérted, minden nem lehet tö- 
kéletes, se mindenki. Belátod, jó lettem volna úgy, ahogy vagyok? 


Várjál vissza, mert én szeretlek: Pali 
Mesélj még! 
Nagyon sokan voltunk a III. emelet. Hármas vaságyakon aludtunk. 
Mellettem egy fogolytársam olyan erősen horkolt, hogy egy percet sem 
tudtam tőle aludni. Megkérdeztem, miért horkol ennyire. Mondta egy 
kutya megharapta az orrát, mikor részegen feküdt az árokban, fiatal 
korában. Ő véletlenül került közénk, bolgárkertész volt civilben. Ha ez 
tovább így tart -— gondoltam -— megőrülök. Fizikailag ki voltam készül- 
ve, nem bírtam volna sokáig. Következő napokban új fácánok - fog- 
lyok jöttek, és egy idősebb úrnak felajánlottam a földszintes ágyamat. 
Mondván én fiatalabb vagyok, felmegyek egy harmadik szintes ágyra. 
Természetesen jóval messzebb volt ez az ágy. Pár nap múlva kialvatla- 
nul megszólított. Palikám, inkább a falra mászok, a plafonra, de nem bí- 
rom tovább, jól kitoltál velem. Mások is panaszt emeltek ellene és 
kértük, tegyék egy kisebb szobába, ahol kevesebb ember élvezheti a 
horkolását. Elvitték, kitették a szűrét a közös nagy hálóból. Biztosak 
voltunk abban, hogy társainak ez volt a legnagyobb büntetés az inter- 
nálás alatt, hogy vele kellett egy szobában eltölteni a rabságot. 


Mi szegediek közel kerültünk egymáshoz. Lázár Kálmánnal, Szegedi 
Istvánnal, Fejér Dénessel sokat beszélgettünk a múltról és a lehetséges 
jövőnkről. A teljes bizonytalanság - a büntetésünket illetően -— fokozta 

a szenvedéseinket. Távol a családtól, többen már gyermekesek voltunk, 
nagyon megviselte az idegzetünket. 


Nekem már volt némi tapasztalatom a fogságból. Hiszen 1945-47-ig a 
Szovjetunióban voltam, átadtam a tapasztalataimat. Nem szabad soha- 
sem elcsüggedni. Mindig keresni kell valami elfoglaltságot. Legyen az 
akár szellemi, vagy fizikai időtöltés. Ezért alakítottam munkabrigádot, 
melyet Liliom brigádnak kereszteltem el. 


Liliom brigád? Érdekes elnevezés. 


Névsorolvasáskor - mikor bejöttünk a munkáról - kérdezték az őrök, 
milyen brigád: feleltem" Liliom brigád, Mi az, hogy Liliom brigád kér- 
dezte csodálkozva a pufajkás őr. Mondtam azért, mert olyan ártatlanok 
vagyunk, mint a liliomok. Mi maga civilben, ügyvéd? - Kérdezte az Őr. 
- Nem, patikus, — Ajaj, az rosszabb, mondta az őr, megszámolta és be- 
engedte a társaimat a barakkba. Ettől az időtől kezdve már ő is Liliom 
brigádként jegyzett bennünket. 


A humor többet ért, mint a lóhús, amit azok kaptak pluszban, akik dol- 
goztak. Ezt a szovjet fogságból hoztam magammal, mint legfontosabb 
tapasztalatot. 


Aki nem veszti el életkedvét, az megmarad. Ugyanazon a koszton éhen 
hal, aki elhagyja magát. Ezt tapasztalatból tudom. Azért maradtunk, 
fiatal hadifogoly tisztek életben, mert nem hagytuk el magunkat. Fi- 
gyeltük egymást, és ha valaki szomorú volt, mindig fel tudtuk vidítani 
egy viccel. 


Itt is ugyanezt a módszert követtem. Bevált, mert akármennyire nehe- 
zek voltak is a körülmények, nem roppantam össze idegileg. Fogságban 
is börtönben is volt, aki vagy megőrült, vagy ugyanazon a koszton, 
mint mi, éhen halt. 


Egy barátommal, Lázár Kálmánnal megegyeztünk, mi ketten zsidónak 
valljuk magunkat. Ő Lőwinger volt azelőtt, én pedig Triclinger, csak 
később magyarosítottunk, 45 után. Voltak, akik gyanakodtak, de elhit- 
ték, csak azt mondták félvérek lehetünk, de szép nagy zsidó orrunk 
van, az biztos. Barátommal - ha találkozunk - 50 év után is így kö- 
szöntjük egymást: Szervusz, Triclinger, szervusz, Lőwinger elvtárs. 


"57 jún. 2. Gizikém, Mindannyian, kiket nagyon szeretek! 

Nehezen tudom elkezdeni a levelet. Oly kevés szóval tudnám elmondani, 
amit érzek, s egy könyv sem lenne elég ahhoz, hogy leírjam. Újra kezdjük 
az életünket, ha hazamegyek. Tudom, érzem, vársz! Feléd, felétek nézek, s 
látlak Titeket most otthon - olvastok vasárnap délután? Vagy dolgozol he- 
lyettem is a gyermekekért? Ne sírj -— láttam az elgörbült szád, amikor 2-án 
elmentél és féltettelek, hogy utolsó találkozásunk óta sokat dolgozol miat- 
tam. Ne aggódj! Szeressél jobban, mint eddig, s ha hiányzom, akkor már 
nincs semmi baj. Én nagyon sokat változtam! Mindkét gyermekemet csó- 
kold meg helyettem is. Gizikének a haját is símogasd meg, tudom most 
nem fog neki rosszul esni. Tanuljon Gizi és Lui, mamának kézcsókom. 
Aput küldjed el a vásárra, s ide is, vele szeretnék először beszélni. 


Csókollak: Pali 


A délutáni séta a futballpálya körül olyan volt, mint egy falusi körme- 
net. Eszébe jutott az egyik pufajkás őrünknek is. A papunkat az élre 
vezényelte, és papír kitüntetést tűzött a mellére, amelyre egy meztelen 
nő volt rajzolva. Felszólította, menjen a tömeg előtt, és énekeljen. 


Hátraszól a dunántúli plébános, akit azért hoztak be, mert október 23- 
án a forradalomkor prédikált a népnek a templomban. A másik papot 
meg azért hozták be, mert felszólításra sem prédikált, hogy lecsillapítsa 
a népet. Mindkettő egymás mellett feküdt, és azzal szórakoztatták egy- 
mást, hogy te azért vagy itt, mert prédikáltál, te meg az azért, mert 
hallgattál. Az előző papunk ott a menet élén hátraszól: Emberek, kezd- 
jék el énekelni: A keresztfához megyek, mert máshol nem lelhetek 
nyugalmat lelkemnek. 4500 ember kezdte el fennhangon énekelni. Be- 
hallatszott a faluba az énekünk. 


Az őrök már kiabáltak, hogy hagyjuk abba, de nem hagytuk. Végigéne- 
keltük: , Ott talállak, óh Szűzanya, fájdalom közt bágyadozva, tőr veré 
át lelkedet..? Azt hiszem, ezt még soha ilyen tömeg, ilyen meghatottan, 
meggyőződéssel nem énekelte eddig az országban. 


Éneklés alatt a pufajkások ide-oda szaladtak az ötös sorok szélén és el 
akarták hallgattatni az éneket. Nem sikerült, végigénekeltük olyan 
hangosan, hogy a faluban is meghallották. Másnap értesültünk erről és 
nem tudták mire, miért énekeltünk egyházi éneket az internáló tábor- 
ban. A falu lakossága szolidáris volt velünk. Amikor a látogatók jöttek, 
aki az állomásról behozta a hozzátartozókat, nem kért fuvardíjat. Azt 

mondták, az nem internálótábor, hanem a hazafiak tábora. Hivatalos 
címünk Közbiztonsági Tábor volt, B épület, III. emelet. 


Látogatóitok voltak, lehettek? 


Nagyon sokan jöttek mindig látogatóban, mert mi is sokan voltunk. 
Négyszeres drótakadály volt köztünk a beszélő barakkban, és köztünk 
sétáltak az őrök. Harmincan bementünk az egyik oldalon, és a másik 
ajtón beengedték a feleségeket és a szülőket. Egyszerre csak egy jöhe- 
tett beszélőre. Hátratett kezekkel lehetett csak ott állni, aki előre tette a 
kezét, azt kivezették. 


Nagy hangorkánban alig lehetett egymás szavát hallani. Amikor a cso- 
magot előtte átvettük, az asztalra tették, és az átnézés alatt válthattunk 
nyugodtabban egy pár mondatot, ha megengedte némelyik jobb indu- 
latú őr. Kevesen, de voltak közöttük is engedékenyebb rendőrök. Volt 
egy, akivel beszélő viszonyba kerültem, amikor WC ügyeletes voltam a 
folyosón. A rács külső oldalán ült a rendőr, én a belső oldalon. Mond- 
tam, adja ide a kezét, jósolok neki. Benyújtotta, és én minden szépet és 
jót jósoltam neki a tenyere vonalaiból. Tudta, hogy a kézírásból is 
szoktam jósolni. Megkért, hogy a menyasszonya levelét elemezzem ki, 
és grafologizáljam. Mondtam, hogy azt is tudok. Csupa szépet és jót 
mondtam a kedveséről, amitől úgy meghatódott, hogy citromot, csoko- 
ládét hozott a raktárból, és azt ott előtte meg kellett ennem. Néha 3-4 
citromot is elszopogattam az éjszakás szolgálatom alatt. 


A csomagokból ugyanis elkobozták ezeket, mert attól féltek, hogy tit- 
kosírásra használjuk fel a citrom levét. A citrom ugyanis melegítésre 
megbarnul, és láthatóvá válna a fehér papíron a citromlével írott szö- 
veg. Csokoládét nem lehetett küldeni a csomagban, csak száraz süte- 
ményt. 

Nagyon intelligensnek mondtam az írást, ez aztán tetszett az őrmester- 
nek. Joggal mondtam ezt, hiszen a levele hemzsegett a helyesírási hi- 
báktól. A tegnapot két pp-vel írta, hiszen múlt idő. A cél érdekében ott 
nekünk minden meg volt engedve. Mindenki a túlélésre volt berendez- 
kedve. Volt egy fiatal hentessegéd. Minden este takarodókor hangosan 
elordította magát , Engedjetek szabadon, ártatlan vagyok. 


Végül megkérdeztem, miért is hozták őt be. Tudtam, egy dunántúli so- 
mogyi faluból származik. 


195 


Elmesélte a történetét. 


Október 26-án iskolájukban gyűltek össze a falu lakói. Felszólították az 
iskola igazgatóját, tegye vissza a keresztet az osztályba a falra, ahol 
volt 1947-ig, mikor ők iskolába jártak. Előhozta az igazgató a lakásából 
az eredetileg valóban ott lógó feszületet, és fel akarta tenni a helyére, a 
szög az még ott maradt. Kicsi volt a tanító, nem érte el a szöget. 


Ő a kocsmából jövet tök részegen - mások mondták - odament, és fel- 
emelte az igazgató urat, hogy elérje a szöget. Ezek után feltette, fel- 
akasztotta a régi szegre a régi feszületet az iskola igazgatója. Őt ezért 
internálták tavasszal, mert bűnéül rótták fel ezt az ellenforradalmi cse- 
lekedetet. Azt mondta, ő erre nem is emlékezett, mert öntudatlan ré- 
szegségben leledzett. Nem tekintették ezt enyhítő körülménynek, pedig 
akkor még a részegség enyhítő körülménynek számított. 


Ezért kiáltott mindig este 9-kor, hogy őt engedjék szabadon, mert ártat- 
lannak érzi magát. Ő is 1 év után szabadult, miután 1 év után már nem 
volt veszélyes a közbiztonságra. 


Egy fiatal pesti mérnöknek egyszerre három feleség jelentkezett beszé- 
lőre. Azt mondta nekem, hogy az elsőtől elvált, a másodikkal együtt él, 
de a harmadik azt szeretné, ha kiszabadulása után őt venné el. Textil- 
mérnök volt, nagyon nagy sikere volt a nőknél. Azt mondta, maga ter- 
vezte mindegyiknek a ruháját. A lágerparancsnok felhívatta magához 
és közölte vele, egyszerre nem adhat engedélyt három asszonynak be- 
szélőre, később úgy ossza be őket, hogy csak egyenként jelentkezzenek. 


X. Y. barátunk - nem akarom megnevezni - peches ember volt. Aznap 
hozták be a Csillag börtönbe, mikor a válópere lett volna. A baj ott 
folytatódott, hogy a beszélőre eljött feleség előtt a jószándékú, de tájé- 
kozatlan rendőr azt mondta a feleségnek: , Ne aggódjon a férjéért, ud- 
varol itt a szakácsnőnek? A feleség elájult a rács mögött és azt mondta: 
... Te itt is megcsalsz. Kivezették. Olyan fatális véletlen, hogy pont 
ezeknél élcelődött az a rendőr, akiknek emiatt volt válóperes ügyük. 
Felváltva mentünk a rendőrhöz tisztázni az ügyet, és megkértük, írjon 
levelet az asszonynak, hogy ezt ő csak viccnek szánta, egy szó sem igaz 
belőle. Becsületére legyen mondva, a rendőr megírta a levelet, és rend - 
be jött a házasságuk a szabadulás után. 


Ennél tragikusabb eset történt később. Vasárnap látogatás volt. A WC- 
ben dohányoztunk, mikor még nem került ránk a sor. Az egyik fogoly- 

társunk az ablakból figyelt ki az országútra, egy hokedlin állva. Egyszer 
csak leszédült a székről, amelyen állt. Elmondta, mire felmostuk, és 
észre térítettük, hogy a feleségét látta az országút túlsó oldalán, amint 
szeretkezik egy bokorban a pufajkás őrünkkel. Nem tudtunk szóhoz 
jutni, de vigasztalni sem volt lelkierőnk. 


Panaszkodott nekem egy békéscsabai fogoly, hogy őt a felesége jelen- 
tette fel, és hozatta be a szeretőjével, aki pufajkás volt. Nem vett részt 
az októberi eseményekben, de útjában állt a feleségének. 1936-ban 
Madrid határán harcolt a nemzetközi brigádban. Csehországon keresz- 
tül szökött harcolni Francóék ellen. Most, mint ellenforradalmár itt 
van, mert hamis vádakkal behozatta a feleségének a szeretője. Hiába 
kér kihallgatást, egyelőre meg sem hallgatják. Ilyen esetek is előfordul- 
ta a sok ezer ember tragédiája között. 


Sétáltam az udvaron, és odajött hozzám az egyik fogolytársam. Közlési 
vágyában elmondta, hogy a fiát ismerte fel az egyik őrtoronyban. A fia 
tavaly vonult be katonának, nem is tudta, mert a felesége nem írta meg 
neki, hogy őt elvitték otthonról. A sors iróniája, hogy a fiát ide vezé- 
nyelték külső őrségben, ahol az apja felismerte. 


Június közepén új rabok érkeztek. Unokatestvérem Soltvadkertről is 
bekerült a táborba. Üzent nekem, mert ő tudta, hogy én már hónapok 
óta itt üdülök, hogy ha van cigaretták, vigyek le neki a barakkba. 


Valóban nekem a jóslásokból kifolyólag sok cigarettám volt, és meg- 
kértem az őrt, kísérjen le a sógoromhoz, szeretnék adni neki cigarettát. 
Megsajnált az őr, a könyörgésemnek engedett, csak azt mondta: Szép 
család, szép család! 


Levittem a barakkba a felesleges cigarettáimat, és a rácson át megcsó- 
koltuk egymást, és a kezébe adtam vagy ötven cigarettát. Nagyon bol- 
dog volt az erős dohányos sógor, mert naponta elszívott volna ő 20 
darabot is. Ennyit csomagban sem lehetett volna küldeni. 


Megtudtuk - most a hírhálózat nagyon jó működött - hogy egy rabtár- 
sunk szabadul. A szabadulásának ára az volt, hogy felhasználták besú- 
gónak. Többeket feljelentett, akiket behoztak utólag a falujából. Láttuk, 
amikor elhagyta a laktanyát, a kapuban még egyszer visszanézett. 


Két hét múlva megtudtuk a többi rabtól, otthon már szabadon élve ön- 
gyilkos lett, felakasztotta magát. 

Lehet, ha nem jelentkezik besúgónak 1-2 évvel megússza, hiszen nem 
volt annyira kompromittálva a forradalom alatt. Úgy tudtuk, munkás - 
tanácstag volt. Ezért nem kapott volna, maximum pár évet. Önmaga 
mondta ki önvádként magára a halálos ítéletet. Nem tudta elviselni, 
hogy besúgóvá vált. Döbbenetes emberi tragédia. 


Egy szeptemberi éjszaka nagy robajra ébredtünk. Megmagyarázhatat- 
lan volt, hogy így ránk rontsanak, és éjfél után riadót, ébresztőt rendel- 
tek el. Azonnal és gyorsan fel kellett öltözni, minden felszerelés nélkül 
kint sorakozni a barakkok előtt. 


Azt gondoltam, most kinyírnak minket, és beledobnak a kiásott gödör- 
be. Ugyanis a barakkok mellett mindenütt ott volt az építkezéshez fel- 
halmozott mész, amelyet előző hetekben oltottunk. Az ijedősebb 
begyulladt társaink ilyen rémképekkel gyötörtén a mellettünk amúgy 
is beijedt társaikat. 


Később rájöttünk, razzia volt a célja a sorakozónak, mert a szalmazsá- 
kot, a fekhelyeinket, csomagjainkat nézték át, és elkoboztak mindent, 
amit szabálytalannak találtak. Zsebkést, papírt, cérnát, tollat, még fény- 
képeket is soktól elvettek, mikor visszaengedtek és ellenőriztük a fel- 
szereléseinket. 


Közben ezen a címen el is loptak tőlünk még a pénztárcánkban őrzött 
zsebpénzünkből is. Volt, akinek az egész költőpénzét ellopták, de nem 
mert szólni. Rabtársait nem gyanúsíthatta, mert a sorakozó előtt még 
meg volt a pénze. 


Egy mérnök ismerősöm, rabtársam, aki mellettem feküdt, sok érdekes 
dolgot mesélt. 


Elmondta: az Árpád vonalat építette évekig a Kárpátokban, mint épí- 
tészmérnök. 


Háborús bűnösként kezelték, 45 után halálra ítélték. 1955-ig halálra 
ítéltek cellájában tartották fogva. Mindennap gondolhatta: most jönnek 
érte. Elhalasztották a végrehajtást, és így élt le tíz esztendőt. Ez minden 
ember számára őrjítő idő lett volna. Erős idegzete mindezt kibírta. 


Egyik év Szilveszterén részeg ávós tisztek feleségeikkel együtt pezsgőz- 
tek a börtönben szolgálatuk alatt. Éjfélkor sorra benéztek, és benyitot- 
tak a cellákba, és kéjelegve gyönyörködtek a rabokban. Őhozzá is 
benyitottak, erre úgy feldühödött, hogy hozzájuk vágta a kis hokedlit. 

Megsérült az egyik tiszt. Kitudódott az eset, és vizsgálatot rendeltek el. 
Az ügyész - miután őt is kihallgatta -— nem őt büntette meg, hanem a 
sérült tisztet bocsátották el a szolgálatból. Ez volt az egyetlen jó napja 
10 év alatt, miután ezt megtudta. A rá következő évben - a halálra ítél- 
tek cellájában eltöltött 10 év után — szabadult. Felesége meghalt ezalatt, 
gyermekeit a szülei nevelték. Ő 56-ban a bányában, ahol dolgozott, 
nemzetőr lett, ezért internálták. 


Nem tudom, mi lett a büntetése, mert mikor minket visszahoztak Sze- 
gedre, ő még ott maradt. 


Az internáló táborban volt időnk egymással megtárgyalni az 56-os ese- 
ményeket. 


Egy gyógyszerész kolléga Dunántúlról egy Balaton melletti faluból lett 
begyűjtve. 


Elmondta a történetét: Felvidéki családból származott, szüleivel együtt 
a Csallóközből kitelepítették. 1950 után elvégezte a gyógyszerészetet, 
és ott volt patikavezető. A forradalom napjaiban Veszprémből fegyve- 
reket szállított a kocsijában a nemzetőrség részére. Decemberben már 
letartóztatták, és úgy összeverték, hogy azt gondolták, meghal. Kivitték 
a Balaton partjára, és be akarták dobni a vízbe. Be volt fagyva a Bala- 
ton, léket vágtak, hogy abba csúsztassák bele. Megmozdult, és így ma- 
radt életben. Bevitték a kórházban, és felépülése után tavasszal 
internálták Tökölre. 


Így tudtam meg tőle az 546-os élményeit. Sajnos nem tudtam meg, 
mennyi büntetést kapott, és mi lett a további sorsa. 


Egy Hajdú megyei falusi kollégát azért hoztak be, mert új kommunista 
pártot szervezett. 1956 novemberében olyan párttagokkal töltötte fel a 
szétesett pártot a faluban, akik mentesek voltak a múlt hibáitól és sze- 
rinte normálisan gondolkodó, megbízható, rendes emberek voltak. Régi 
sztálinista párttagokat fel sem vettek maguk közé. A tagok maximum 
régi jobboldali szocdemek voltak. 


Természetesen reakciójuk a régi Rákosi-kommunistáknak az volt, hogy 
tavasszal őt internálták, mint revizionistát. 


Sok ilyen ostoba emberrel hozott össze a sorsod a börtönben? 


Nagyon sokfajta gondolkodású és számtalan különféle sorsú emberrel 
hozott össze itt az élet. 

Megjártam a frontot, ott meg lehetett ismerni az embereket, ki gyáva, 
ki bátor, van-e bajtársi érzése a bajban. A hadifogságban próbára tette 
az embereket a nyomorúság, a formális éhség és ott is elbukott a gyen- 
ge jellemű. A börtön is szelektált: megbízhatóvá, vagy árulóvá besúgó - 
vá váltak, sajnos meglepően nagy számban a gyávák, gyenge emberek. 


Egy barátom jutott eszembe, aki azt mondta 10 év Gulág után: 32 az, 
akiben megbízhatsz feltétel nélkül, ha nehéz körülmények közé ke- 
rülsz. Ez bizony nagyon kevés, sajnos így van. 


Szegedre kerültünk ugyanolyan körülmények közt, ahogyan elvittek 
Tökölre. Az lett a különbség, hogy mos a Kossuth Lajos sugárúton levő 
rendőrségi épület legfelsőbb emeletén lettünk elszállásolva. Nem a be- 
tonozott pincében, hanem előzetes letartóztatásban levők celláiban vol- 
tunk összezsúfolva. Egy kis cellában vagy tízen a priccseken, mint a 
heringek a pléhdobozban. 


Minden éjszaka le kellett írni az 56-os történeteket. Kaptam papírt, ce- 
ruzát, és hajnalig gondolkodhattam, hogy mit is írjak. Egyformának 
kellett lennie a szövegnek, nehogy ellentmondásba keveredjek. Igye- 
keztem, hogy mindig ugyanazt írjam le. 


Nappal két volt nyomozó - rendkívül durva hangnemben - kihallga- 
tott. Mindent elölről kezdtek, és minden mondatomba belekötöttek. 


Egy látogatásnál síró anyámnak és feleségemnek mondtam: Most en- 
gem lefasisztáznak a volt ávósok, 1956-ban meg amikor békítettem a 
tüntetőket, akkor a tömegben egyesek engem le piszkos ávósoztak. 


Meghallotta ezt egy nyomozó főhadnagy, rám kérdezett, hogy mit is 
mondtam? Neki is elmondtam ugyanazt. Azt mondta, akarom ezt még 
egyszer hallani magától. Ezt várom már hetedik hónapja, mondtam. 


A nyomozóim mindenáron azt akarták rám bizonyítani, hogy mint volt 
tiszt, fegyveres ellenállásra buzdítottam az egyetemistákat a Tolbuhin 
sugárúton a kollégiumban nov. 4-én. Így akartak 6 évet ,rám sózni". 
Természetesen életösztönöm is arra késztetett, hogy ezt megcáfoljam. 


Sajnos ez nagyon is jellemző volt akkoriban! 


Van még! Két fiatal egyetemistát, joghallgatót, akik az egyetemi nem- 
zetőri alakulatban részt vettek, behozták a rendőrségre. A nyomozók 
arra akarták őket rábírni, hogy ellenem valljanak majd a bíróságon. 
Napokig győzködték őket, hogy engem el is tudjanak ítélni. Szembesí- 

tették velem őket egy délelőtt a vallatás, győzködés után. Nagyon meg 
voltak szeppenve és ijedve, mikor velem összeültették őket a vallató te- 
remben. Nem beszélhettem velük előbb egy szót sem. Ott is csak rájuk 
nézhettem. Ezt engedték csak meg, meggyőzésnek. 


Mégis meg lett a hatása. Rájuk néztem, és csak azt mondtam jó hango- 
san: Mondjátok meg az igazat, de csakis az igazat. Lesütötték a szemü- 
ket, és mindketten azt mondták: , Nem biztatott minket a harcra!" 


Ez volt az igazság. Ugyanis nov. 4-e után beláttam, minden harc hiába- 
való, nyugat nem segít, a túlerő nagyobb, mint 1945-ben. Kár minden 
csepp magyar vérért. 


A nyomozók a fiúk vallomása után visszakísérték a cellámba. Szeret- 
tem volna tudni - ma is kíváncsi vagyok rá - továbbtanulhattak-e a 
joghallgatók, vagy kitették őket az egyetemről. Ha emiatt nem végez- 
hették el az egyetemet, megérdemelnék az 56-os emlékérmet és a havi 
25 000 forintos nyugdíjat. 


Sajnos sokat az ellenkezőért, vagyis árulkodásért, hazugságaikért a 
dupláját kapták és kapják ma is. 

A közös, nagyobb cellában alig kaptunk levegőt. Az ablakhoz mentünk, 
és kiszedtük a gittet az üveg széléről, és ott próbáltunk friss levegőt 
szippantani. Az ablakon kilátva, néha embereket láttunk sétálni az ut- 
cán. Irigykedve gondoltunk arra, hogy ezek oda mennek szabadon, 
ahová, és amikor akarnak. Milyen boldogok lehetnek. 


Nagy öröm volt számomra egy párszor, mikor a levesért menve kime- 
hettem az utcára. A szomszéd épületből hoztunk konténerben a leves 
adagot. Egyszer kerékpáron menve meglátott egy gyógyszertár-köz- 
ponti dolgozó. Nagy párttag volt. Gúnyosan mondta a feleségemnek, 
aki ott dolgozott: , Nagyon jó néz ki a férje, az utcán sétált. Annyira jó 
nézhettem ki, hogy mikor szabadultam, a borbélyüzletben belenéztem 
a tükörbe: Uram fia -— gondoltam - hátrafordultam, megnéztem, ki van 
mögöttem?! Nem ismertem meg magamat. Borotválatlanul, beesett sze- 
mekkel, soványan. Tíz kilót fogytam az egy hónapi éjszakai vallatások 
során. 


November 7-én hívattak a nyomozó főhadnagy úrhoz. Elébem tette a 
vallatási papírokat, és megkínált egy cigarettával. Azt mondta, még 
egyszer mondjak el mindent a saját szavaimmal. Elmondtam mindent, 
amit itt eddig leírtam. Nem többet, nem kevesebbet, csak ami megtör- 

tént. Meghallgatott, és utána azt mondta. Vegye a cuccát és menjen 
haza - szabadul. 


Nagyon meglepődtél, gondolom? 


Mint akit fejbe kólintottak, úgy éreztem magam. Botladozva mentem 
vissza a cellába. Amnesztia volt az 1917-es októberi forradalom évfor- 
dulója alkalmából. Akiket nem vittek bíróság elé, azok akkor szabadul- 
tak. November 8-án reggel hagyhattam el a vizsgálati fogdát. 


Hova mentél először? 


Első utam a Rókusi templomba vezetett. Hálát adtam az Istennek a sza- 
badulásért. 


Aztán elmentem a Kárász utcai virágüzletbe rózsát venni a maradék 
pénzemen. Azon a pénzen, amit a feleségem adott, amikor letartóztat- 
tak, hiszen azt akkor elvették, és most adták vissza. A börtönben nem 
lehetett a pénznek hasznát venni. Ott állami ellátásban részesültünk: 
koszt, kvártély ingyen. 


A virággal bementem a Kígyó patikába, megkértem őket, hogy telefo- 
náljanak haza, hogy rövidesen hazamegyek. Jelentkeznem kellett a Ti- 
sza szállóban a rendőrségnél a személyi igazolványomért, mert azt ott 
tartották. 


Micsoda várakozás lehetett otthon! 


Idegesen vártak már otthon, az igaz, mert sokáig tartott a procedúra. 
Élvezték, hogy mindig megvárakoztathattak. Könnyen nem lehet sza- 
badulni tőlük. 


Anyósom az ablakból nézett ki a 2 éves Máriával. Mikor meglátott, azt 
mondta: Szent Isten, Pali jön, és répa van ebédre. Tudta ugyanis rólam, 
hogy utálom a répafőzeléket. Megvallom, háromszor szedtem a finom 
répafőzelékből, jelezve azt, hogy megjavultam, nem válogatok, és hogy 
ezentúl mindig jó fiú leszek. Hiszen ezt , fogadtatták" meg velem a 
rendőrségen. 


Boldogan öleltem magamhoz a gyermekeket és a feleségemet, 8 hónap 
szünet után. Hálás voltam egész életemben azért, hogy a hűséges fele- 
ségem türelemmel várt. Illet rá a vers: , Várj rám, ha megjövök!" 

Soha nem neheztelt rám a nehéz napokért, és mindig büszke volt rám. 
Nem neheztelt azért sem, hogy kilenc évig csökkentett fizetéssel, be- 
osztott gyógyszerészként dolgoztam Hódmezővásárhelyen. 


Hogy fogadtak a munkahelyeden? 


Amikor jelentkeztem a, azt mondta a párttag igazgató: , Kellett ez ma- 
gának, Török elvtárs?" Nem - feleltem, de nem tehettem másként! 


Igen, ha még egyszer élhetném a forradalmi napokat, akkor sem ten- 
nék másképp. Feleségem sajnos nem élhette meg a rendszerváltozást, 
pedig nagyon megörült volna annak, amikor kitüntettek, Köztársasági 
kis-kereszttel az 56-os forradalomban való helytállásomért. Nem a ki- 
tüntetésért, hanem azért az érzésért, hogy elmondhatom 40 év után: 
Megtettem, amit megkövetelt a Haza! 


Ez volt a legkevesebb, hogy a nehéz körülmények közt is megvalljuk 
magyarságunkat. 


Úgy gondolom, hogy elérkezett az idő, hogy megköszönjem Neked 
a rám szánt hosszú órákat és azt, hogy megnyíltál előttem és a 
barátoddá fogadtál! Nagyon tanulságos volt hallgatni Téged. Kö- 
szönöm a beszélgetést! Mit mondanál a beszélgetésünk zárása- 
ként? 


Köszönöm, hogy meghallgattál, és befejezésül azt mondom, amit a 
színházban mondtam a himnusz hangjára: 


AKI MAGYAR, ÁLLJON FEL, ÉS HAJTSON FEJET 
HŐSEINK ÉS ÁLDOZATAINK EMÉKEINÉL! 

Utószó 


Miután a kedves olvasó eljutott a könyv utószaváig, már kialakulhatott 
egy kép benne a beszélgetés főszereplőjéről, Török Pálról, illetve az 
életútjáról és a korszakról, amelyet megélt. 


Így utoljára, egy pár záró gondolatsort szeretnék itt Önökkel megoszta- 
ni. Először is, nem bánt sem engem, sem pedig Pali bácsit, ha nem min- 
den olvasóval jutunk egyértelműen azonos konszenzusra. Sokszor 
eléggé bizonyosak vagyunk abban, hogy miről, milyen határozott véle- 
ményt formáljunk, makacsul ragaszkodva, és meg sem hallva a másik 
ellenérveit. Tapasztalatom szerint gyakori, hogy dogmatikusan ragasz- 
kodunk a jól begyakorolt, szinte rutinszerűvé vált formákhoz, klisék- 
hez. Ítéleteket mondunk mások felett. Ezek többnyire olyan történelmi 
lenyomatok, amelyeket tanuló éveink során szereztünk és ragaszko- 
dunk hozzá kellőképpen. Szerintem, ez így nincs rendjén. 


Nem végcélunk az, hogy meggyőzzünk bárkit is arról, hogy melyik 
idea helyes, avagy helytelen, a cél sokkal inkább az volt, feldolgozzunk 
egy életpályát, hogy ne kísértsenek a miértek és a mi lett volna, ha fo- 
galmai, Utólag könnyű okosnak lenni! Ott és akkor kellett dönteni, jól, 
vagy kevésbé rosszul. Nyilvánvalóan benne volt a tévedés lehetősége. 


Török Pállal való visszaemlékezés, évtizedeket foglal magába, egy éle- 
tet, egy sorsot elemez. Biztos vagyok, abban, hogy ez a személyes 
hangvételű, szubjektív beszélgetés kevés ahhoz, hogy fehér foltokat 
tüntessen el a történelemből, de talán segítséget tud nyújtani azoknak, 
akik erről a kötetben szereplő hatvan évről kevés tudással rendelkez- 
tek. Magyarázatul szolgálhat, az egyén tetteire, cselekedeteire. Belső 
motivációkat oszt meg, első kézből, és őszintén mondja el azt. 


Fontos viszont, hogy ne ragadjunk le csupán a hibák keresésénél. Ha 
ezt tesszük, akkor a megértés helyett csak újabb problémákat vonzunk 
be. Mi lett volna ha a kedves olvasónak kellett volna megélnie a hábo- 
rút, a hadifogságot és a börtönéveket? 


Tehát ezért hangsúlyozom: ne ítélj, hogy ne ítéltess! 


A hazáért mindhalálig! 

